
_L/et  var  den  første  Dag  i  Sommerferien. 

Præstegaarden  i  Dalby  var  som  uddød;  thi 
Klokken  var  1,  Middagsmaden  var  spist,  og  alle 
Gaardens  Beboere  havde  hengivet  sig  til  den  søde 
Hvile.  Inde  i  Loen,  i  en  Bunke  Halm,  laa 
Karlen,  Husmanden  og  Tjenestedrengen  og  sov. 
De  laa  alle  paa  Ryggen,  med  Benene  udstrakte, 
—  Karlen  og  Drengen  med  gamle,  bredskyggede 
Straahatte  over  Ansigterne,  Husmanden  med  en 
fidtet  Filthat,  der  aabenbart  maatte  være  altfor 
stor  til.  hans  lille,  spidse  Hoved.  Det  var  øien- 
synligt,  at  den  engang  i  sine  Velmagtsdage  havde 
thronet  paa  Præstens  mere  omfangsrige  Isse. 

Julisolen  brændte  med  al  sin  Kraft  ned  i 
den  indelukkede  Graard.  Kun  under  de  to  store 
Lindetræer,  der  stod  foran  Indgangsdøren,  var 
der  en  velgjørende  Skygge.  Her  havde  Hønsene 
forsamlet    sig.       De     fleste     havde     indtaget     saa 

magelige  Stillinger  som  muligt,  med  hængende 
Hale  og  Hovedet  trukket  helt  ind  mod  Brystet. 
Kun  en  enkelt  Høne  deltog  ikke  i  den  alminde- 
lige Siesta.  I  et  Par  Skridts  Afstand  fra  de 
andre  gik  den  og  nippede  af  det  Græs,  som  i 
rigelig  Mængde  groecle  mellem  den  slet  brolagte 
Graards  Stene.  En  halvvoxen  Hanekylling  gjorde 
den  Følgeskab  og  søgte  paa  forskjellig  Maade 
at  tiltrække  sig  dens  Opmærksomhed.  Med  visse 
Mellemrum  aabnede  den  gamle  Gaardbane  det 
ene  Øie  og  kastede  et  misbilligende  Blik  til 
denne  Scene,  parat  til  at  skride  ind,  hvis  Om- 
stændighederne skulde  gjøre  det  nødvendigt. 

I  Folkestuen  sad  de  to  af  Præstegaardens 
Piger,  Stuepigen  og  Kokkepigen.  Den  Første 
læste  i  Egnens  lokale  Høireblad,  som  fra  Daglig- 
stuen blev  bragt  ud  i  Folkestuen,  indtil  det  om- 
sider, i  en  høist  malproper  Tilstand,  havnede 
nede  i  det  lille  Hus  i  Mosen,  hvor  Husmanden 
havde  sin  Bopæl.  Kokkepigen  havde  lagt  Armene 
foran  sig  paa  det  umalede  Fyrretræsbord ,  an- 
bragt Hovedet  paa  den  ene  Arm,  og  syntes  i 
Begreb  med  at  sove  ind.  —  Inde  fra  det  til- 
stødende Pigekammer  hørte  man  en  lydelig  Snor- 
ken. Det  var  Mejeripigen,  der,  efterat  have 
baaret  Morgenens  og  Formiddagens  Byrde  og 
Hede,  nød  en  velfortjent  Hvile. 


I  Havestuen ,  der  indtog  hele  den  gamle 
Stuelænges  Bredde  og  havde  Vinduer  baade  til 
Gaarden  og  til  Haven,  sad  selve  Præstefamilien, 
bestaaende  af  Præsten,  Fruen  og  Datteren. 
Dørene  ud  til  Haven  stod  aabne;  udenfor  bredte 
sig  en  ret  betydelig  Græsplæne  med  Blomster- 
bede. Tilhøire  var  et  tæt  Busket  af  Jasminer, 
gjennem  hvilket  man  hist  og  her  skimtede  cl  en 
hvide  Kirkemur,  og  indenfor  denne,  mellem 
gamle  Aske-  og  Lindetræer,  ragede  det  røde 
Kirketaarn  med  sine  takkede  Gavle  frem.  Neden- 
for Græsplænen  saa  man  en  lille  Dam,  paa  hvis 
modsatte  Bred  en  Del  af  Kjøkkenhaven  med 
Jordbær-  og  Aspargesbede  laa  og  badede  sig  i 
Solen.  Tilvenstre  for  Græsplænen  og  Dammen 
laa  den  store  Have  med  sine  Kastanier,  Linde, 
Birke  og  Graner,  mellem  hvilke  man  hist  og  her 
opdagede  nogle  store,  gamle  Frugttræer.  Den 
yderste  Gang  i  Haven,  „Nøddegangen",  var  ved 
et  gammelt,  mosgrot  Stengærde  adskilt  fra  den 
til  Annexet  førende  Vei.  For  Enden  af  Nødde- 
gangen  var  en  stor  Høi,  overskygget  af  to  mæg- 
tige Lindetræer.  Fra  Høien  saa  man  tilvenstre 
en  Del  af  Landsbyen.  Lige  foran  laa  Præste- 
gaardens  Mark  og  længere  ude  en  stor  Skov. 

Middagsstundens  Stilhed  herskede  ogsaa  inde 
i  Havestuen.     Det  var   et  stort  Værelse,    lavt    til 

Loftet ,  med  simpelt  Tapetpapir  paa  Væggene. 
Paa  Væggen  tilvenstre  for  Havedøren  stod  en 
stor,  gammeldags  Sofa  af  Mahognitræ  med  rødt 
Damaskes  Betræk  og  Skabe  ved  Siderne.  Over 
Sofaen  hang  et  Speil  i  forgyldt  Ramme.  Foran 
stod  et  ovalt  Mahognitræs  Bord  med  en  Blomster- 
skaal  fuld  af  Blomster.  Midt  paa  Gulvet  et 
rundt  Bord  af  poleret  Fyrretræ  og  omkring  dette 
to  Gyngestole  og  et  Par  andre  udstoppede  Læne- 
stole. Paa  hver  Side  af  Havedøren ,  mellem 
denne  og  et  Vindu,  stod  Mahognitræes  Piede- 
staler, ovenpaa  hvilke  var  anbragt  en  større  Vase 
og  nogle  mindre  Nipsgjenstande  af  Porcellæn. 
Fruens  og  Datterens  Syborde,  med  Kurvestole 
foran,  stod  ved  de  to  Vinduer,  der  vendte  ud  til 
Gaarden.  Sex  Mahognitræes  Stole  med .  rødt 
Damaskes  Betræk,  paa  forskjellige  Steder  i  Stuen, 
fuldstændiggjorde  Møblementet.  Væggene  var 
prydede  med  en  Mængde  ældre  Lithografier,  der 
især  fremstillede  Scener  og  Personer  fra  den 
første  slesvigske  Krig. 

Bordet  midt  paa  Gulvet  var  dækket  med  en 
hvid  Dug.  En  gammeldags  Kobbermaskine,  en 
Bakke  med  Kopper,  Sukkerskaal  og  Flødekande 
stod  paa  Bordet.  Stilheden  afbrødes  kun  af 
Maskinens  Snurren.  Men  engang  imellem  var 
det,    som  om  ogsaa  den  blev  greben  af  Middags- 


stundens  almindelige  Døsighed  og  holdt  inde  med 
Kogningen  et  Øieblik.  Saa  tog  den  pludselig  fat 
igjen,  som  om  den  mindedes  sin  Pligt,  ikke  at 
gaa  af  Kog  før  Kaffen  var  lavet. 

Af  og  til  hørte  man  en  stor  Karudse  slaa 
nede  i  Dammen. 

Pastoi  Hansen  sad  i  den  ene  Gyngestol  med 
Tillægget  til  Berlingske  foran  sig.  Det  var  en 
Mandpaa  ca.  halvfjerdsindstyve  Aar,  men  af  et  sundt, 
kraftigt  Udseende.  Ansigtet  var  temmelig  rundt,  fyl- 
digt med  et  velvilligt  Udtryk.  Den  store  Næse  og 
brede  Pande  tydede  paa  en  ikke  ringe  Kraft  og 
Selvfølelse.  Brillerne  var  skudt  op  paa  Panden, 
Hovedet  sank  dybere  og  dybere  ned  mod  Brystet, 
og  samtidig  dermed  sænkede  Hænderne  med  Ber- 
lingske sig  dybere  og  dybere  ned  i  Skjødet. 
En  Flue,  der  satte  sig  mellem  de  tynde  graa 
Haar,  fik  ham  til  at  gjøre  en  Bevægelse  op  til 
Issen  med  den  ene  Haand,  og  han  tog,  efter 
denne  Afbrydelse,  atter  fat  paa  sin  Læsning. 
Men  atter  bøiede  Hovedet  sig,  og  Berlingske 
sænkede  sig  dybere  og  dybere.  Fluen  kom  igjen, 
og  de  samme  Bevægelser  gjentog  sig.  Saa  kom 
Datteren  og  lagde  sit  Lommetørklæde  over  hans 
Hovede.  Han  nikkede,  smilede  halvt  isøvne  til 
hende  og  faldt  hen. 

Datteren  sad  i  den  anden  Gyngestol  og 
læste  i  en  af  H.  F.  Ewalds  Romaner.  —  Hun 
var  tyve  Aar,  en  fint  bygget,  men  fyldig  Figur, 
lyst  Haar,  men  mørke  Øine.  Ansigtet  var  vel- 
formet, Farven  frisk  og  sund. 

Fruen,  en  lille,  ret  fyldig  Skikkelse,  med  et 
godt,  men  noget  enfoldigt  Udtryk  i  Ansigtet,  sad 
i  en  af  de  andre  Lænestole  med  en  Garnvinde 
foran  sig  og  vandt  Hørgarn.  Men  Varmen  og 
Stilheden  øvede  ogsaa  sin  Indflydelse  paa  hende. 
Hændernes  omdreiende  Bevægelse  blev  mer  og 
mer  usikker,  tilsidst  opgav  hun  Kampen,  lagde 
Nøglet  i  Skjødet,  lænede  Hovedet  ind  mod  en  af 
de  Sideklapper,  hvormed  Lænestolen  var  for- 
synet, og  sov. 

Saaledes  gik  der  et  Kvarters  Tid. 

Maskinens  Snurren  blev  sagtere  og  sagtere. 
Tilsidst  opgav  den  helt  Ævret.  Den  gav  nogle 
knirkende  Lyde  fra  sig,  —  de  sidste  Forsøg  paa 
at  holde  Vandet  i  Kog,  —  saa  blev  ogsaa  den 
taus.  Datteren,  Marie,  reiste  sig  langsomt,  listede 
sig  hen  over  Gulvet  og  kom  kort  efter  tilbage 
med  et  Fyrfad  med  Gløder  i  den  ene  Haand,  en 
Ildtang  i  den  anden.  Med  denne  tog  hun  for- 
sigtigt Gløderne  og  lod  dem  falde  ned  i  Maski- 
nens Skorsten.     Derpaa  satte  hun  sig  atter  til  at 


læse,  og  kort  efter  begyndte  Maskinen  atter  sin 
Snurren. 

Lidt  efter  slog  Taffeluhret  to  inde  i  Daglig- 
stuen, hvortil  Døren  stod  aaben. 

Ude  i  Gaarden  hørte  man  Lyden  af  et  Par 
Træsko.  Det  var  Kokkepigen,  Birthe,  som  gik 
ned  for  at  kalde  paa  Mandfolkene.  Hun  stak 
Hovedet  ind  ad  Lodøren,  udstødte  et  Raab  og 
vendte  atter  tilbage  til  Kjøkkenet. 

Strax  efter  saa  man  Avlskarlen,  Jens,  komme 
ud  fra  Loen.  Med  sindige  Skridt  gik  han  hen 
til  Vognporten,  aabnede  denne,  gik  ind,  men  kom 
kort  efter  atter  tilsyne,  trækkende  en  Jagtvogn 
med  to  Stole  efter  sig.  Drengen  og  Husmanden 
viste  sig  nu  ogsaa  paa  Skuepladsen.  Denne 
sidste  tog  en  Le,  der  hang  paa  et  af  Bjælke- 
hovederne, tog  Bladet  af,  begav  sig  hen  til  en 
ved  Muren  staaende  Slibesten,  gav  Drengen  et 
Vink,  hvorpaa  denne  gav  sig  til  at  dreie  Slibe- 
stenen rundt,  medens  Husmanden  hvæssede 
Leen. 

Marie  lagde  Bogen  fra  sig. 

„Far,  sover  Du?u 

„Ja. 

Idetsamme  vaagnede  Fruen. 

„Men  Christian,  Du  har  jo  sovet. u 

„Ja,  hvad  skulde  jeg  ellers  bestille?" 

„Jeg  troede  Du  læste.  —  Er  der  nogen 
Døde  i  Avisen,  som  vi  kj ender  ?" 

„Jeg  har  ikke  set  nogen  endnu,  Mor.  Men 
er  der  nogen,  skal  Du  nok  faa  dem.  Jeg  faldt 
i  Søvn  ved  en  død  Justitsraad." 

Marie  reiste  sig  og  begyndte  at  tragte  Kaffe. 

„Far,  er  Du  ikke  spændt?" 

„Paa  hvad?" 

„Paa  hvordan  det  nu  skal  gaa  med  den 
nye  Kapellan?" 

Præsten  brummede  noget  om,  at  det  fik  man 
tidsnok  at  se,  reiste  sig,  og  gik  hen  og  saa  ud 
af  det  ene  Vindu  til  Gaarden.  Jens  var  be- 
skjæftiget  med  at  smøre  Vognen. 

Præsten  aabnede  Vinduet. 

„Jens,  —  saa  kommer  der,  efter  al  Rime- 
lighed, tre  Personer  med  Toget,  min  Søn  Holger, 
Frøken  Anna  og  den  nye  Kapellan.  Nu  maa 
Du  se  at  faa  dem  alle  med." 

Jens  svarede  noget,  som  man  ikke  kunde 
høre. 

„Og  hvis  de  har  store  Kufferter  med,  saa 
lader  Du  dem  blive  staaende  paa  Stationen.  Saa 
kan  Du  tage  dem  med  hjem  imorgen,  naar  Du 
skal  ned  med  Svinene." 

Atter  et  uhørligt  Svar  fra  Jens ,  hvorpaa 
Præsten  lukkede  Vinduet,    gik   ind   i  sit  Værelse, 

men  kom  strax  efter  tilbage,  rygende  paa  en 
Merskums  Pibe.  Kaifen  var  nu  skjænket,  Præsten 
tog  atter  fat  paa  Berlingske,  Fruen  paa  sin 
Garnvinde,  Marie  satte  sig  hen  til  sit  Sybord  og 
hæklede. 

„Kan  I  saa  høre  Føljetonen?" 

„Ja,  lad  os  endelig  faa  den  inden  de  kom- 
mer/4  sagde  Fruen. 

Præsten  læste.  For  at  Piben  ikke  skulde 
gaa  ud,  maatte  han  undertiden  gjøre  en  Stans- 
ning og  tage  nogle  stærke  Drag. 

Da  Oplæsningen  var  tilendebragt,  gik  han 
atter  hen  og  saa  ud  af  Vinduet  til  Gaarden. 
Jens  var  omsider  bleven  færdig  med  sine  Til- 
beredelser. De  fede,  brune  Heste  var  forspændt, 
og  han  var  bleven  iført  sit  Liberi.  En  høj 
Hat,  noget  luvslidt,  og  med  en  Farve,  der  faldt 
noget  i  det  rødlige,  paa  Siden  prydet  med  en 
sort  Læderkokarde ,  bedækkede  hans  Hoved. 
Hans  runde ,  røde  Ansigt ,  der  udtrykte  God- 
modighed og  Poliskhed,  svedte  stærkt  efter  Ar- 
beidet  i  den  brændende  Sol.  En  Kudskefrakke 
af  grovt,  blaat  Klæde,  forsynet  med  skinnende 
Knapper,  sad  stramt  om  hans  fyldige  Krop. 
Jens  havde  lagt  sig  ud  i  Præstens  Tjeneste. 
Som  en  ung,  smækker  Karl  var  han  kommen 
med    sin    Husbond    fra    det    magre    jyske    til    det 

fede  sjællandske  Kald;  og  de  femogtyve  Aar  han 
her  havde  tilbragt,  havde  betydeligt  forbedret  hans 
Huld.  Navnlig  Overskridelsen  af  det  fyrretyvende 
Aar  og  Anskaffelsen  af  en  fast  Husmand  som  Med- 
hjælper til  at  drive  den  temmelig  lille  Lod 
havde  været  skæbnesvanger  for  ham.  Og  da 
Kudskefrakken  stammede  fra  en  tidligere  Periode 
i  Jenses  Liv,  havde  hans  Udvikling  forlængst 
overskredet  de  Grænser,  denne  tilstedede  at  gaa 
til,  hvorfor  en  ny  var  stillet  ham  i  Udsigt  ved 
hans  forestaaende  femogtyve  Aars  Jubilæum  som 
Karl  i  Præstens  Tjeneste. 

Han  krøb  nu  sindig  op  paa  Vognens  høie 
Forsæde,  lagde  omhyggeligt  et  af  de  graa  Dække- 
ner sammen  til  en  Størrelse,  der  nogenlunde 
svarede  til  hans  Bagdels,  lagde  det  paa  Sædet, 
tog  det  andet  og  svøbte  om  sine  Ben,  knappede 
den  øverste  Knap  af  Forlæderet,  hvorpaa  Hus- 
manden og  Drengen,  som  imidlertid  var  blevne 
færdige  med  Slibningen  og  stod  paa  hver  sin 
Side  af  Vognen,  knappede  Resten.  Paa  et  Vink 
af  Jens  rakte  Drengen  ham  Tømmen,  Jens  tog 
Pisken,  og  med  en  Antydning  af  et  Knald  og  et 
lille  Ryk  i  Tømmen  satte  han  de  Brune  i  en 
langsom  Bevægelse  ned  over  den  ujevne  Stenbro 
og  ud  af  Porten. 

Der  var  kun  en  halv  Times  Vei  til  Stationen. 
Men  da  Jens  altid  sørgede  for  at  komme  en  halv 
Time  før  Togets  Ankomst,  for,  —  som  han  sagde, 
—  at  Hestene  kunde  puste  lidt,  men  i  Virkelig- 
heden for  at  faa  sig  en  Bajer  og  en  Passiar  med 
den  paa  Stationens  Gjæstgivergaard  ansatte  Op- 
vartningspige, saa  vilde  der  endnu  gaa  halvanden 
Time  før  Gjæsterne  ankom. 

Da  Jens  var  kjørt,  tog  man  i  Præstegaarden 
fat  paa  at  lave  Middagsmad  til  de  ventede  Frem- 
mede. Det  havde  været  under  Debat,  om  ikke 
ogsaa  Familien  selv  burde  vente  med  at  spise,  til 
Gjæsterne  kom.  Fruen  og  Marie  holdt  paa  dette 
som  det  nemmeste  og  mest  passende,  men  Pastor 
Hansen  gav  kun  i  yderste  Nødsfald  Slip  paa  sin 
sædvanlige  Spisetid  Kl.  tolv  —  Efter  en  lille 
Skærmyssel,  der  endte  med,  at  Præsten  erklæ- 
rede, at  de  kunde  gjøre,  hvad  de  vilde,  blev 
Resultatet,  at  de  gjorde,  hvad  han  vilde. 

Fruen  og  Marie  gik  derfor  for  at  træffe 
Forberedelser  til  Middagen  for  Gjæsterne,  og 
Pastor  Hansen  begav  sig  op  i  sit  Studerekam- 
mer. Han  var  Formand  for  Sogneraadet  og 
Medlem  af  Amtsraadet  og  havde  derfor  mere  at 
bestillle  end  de  fleste  andre  Præster. 

Pastor  Hansen  havde  i  24 l/a  Aar  været 
Sognepræst   for  Dalby    og   Alleslev  Menigheder    i 

Sjællands  Stift.  Han  var  kommen  hertil  fra  et 
lille,  afsides,  jysk  Kald,  hvor  han  havde  været  i 
14  — 15  Aar.  Han  var  nærmest  bleven  Præst, 
fordi  hans  Fader  havde  været  det  før  ham,  og 
fordi  det  dengang  ansaas  som  en  Selvfølge,  at 
Præstesønner  skulde  studere  Teologi.  Hans  Fader 
var,  som  de  fleste  Præster  paa  den  Tid,  Rationa- 
list, og  i  sit  Hjerte  var  Pastor  Hansen  det 
samme.  Saalænge  han  sad  i  Jylland  gik  dette 
fortræffeligt.  De  nyere  kirkelige  Bevægelser, 
Grundtvigianismen  og  den  indre  Mission,  var  saa- 
godtsom  ukjendte  paa  denne  afsides  Egn,  og 
Pastor  Hansen  og  hans  jyske  Menighed  var 
fuldkommen  enige  om,  at  Morallæren  var  Hoved- 
sagen i  Kristendommen,  og  at  Vorherre  saa  mere 
paa,  hvad  et  Menneske  var,  end  hvad  han  troede. 
Heldigvis  for  ham  stod  Beboerne  af  Dalby  og 
Alleslev  Sogne  omtrent  paa  samme  aandelige 
Standpunkt.  Men  medens  han  i  Jylland  havde 
saa  langt  til  sine  Nabopræster,  at  der  saa- 
godtsom  intet  Samkvem  var  mellem  ham  og  disse, 
var  Forholdene  anderledes  paa  Sjælland.  Præste- 
gaardene  laa  her  temmelig  nær  ved  hinanden,  og 
en  selskabelig  Omgang  mellem  dem  var  derfor 
naturlig.  Da  Pastor  Hansen  kom  til  Dalby,  var 
Nabopræsterne  imidlertid  alle  ældre  Mænd,  og 
der  var  derfor  ingen  synderlig  Disharmoni  mellem 

dem  i  religiøs  Henseende.  Men  der  var  i  de 
senere  Aar  foregaaet  en  Forandring  med  dette. 
Hans  gamle  Ven,  Provst  Jørgensen  i  Saaby, 
havde  taget  sin  Afsked  og  var  flyttet  til  Frederiks- 
berg, og  hans  Efterfølger  i  Præste-  og  Provste- 
embedet, Provst  Møller,  var  af  en  anden  Ret- 
ning. Nærmest  var  han  en  Discipel  af  Marten- 
sen, men  med  en  Tilsætning  fra  den  indre  Mis- 
sion. Han  ansaa  heller  ikke  Grundtvigianismen 
for  absolut  forkastelig,  naar  den  kun  vilde  holde 
sig  fri  for  politiske  og  folkelige  Rumlerier.  Som 
Følge  af  Provstens  Indflydelse  var  der  kommen 
en  anden  Tone  ind  i  Præsternes  Herredskonvent. 
Før  havde  man  særlig  debatteret  de  mere  prak- 
tiske Spørgsmaal,  Skolesager,  kommunale  An- 
liggender og  Landbruget.  Nu  var  det  ander- 
ledes. —  Provsten  havde  i  de  sidste  Konventer 
indledet  en  Forhandling:  „Om  de  religiøse  Ret- 
ninger i  Nutiden  og  den  Stilling,  Præsterne  bør 
indtage  til  disse. u  Provsten  var  kommen  til  det 
Resultat,  at  i  og  for  sig  havde  enhver  af  disse 
Retninger  sin  Berettigelse,  men  man  maatte  vogte 
sig  for  Ensidighed ,  og  fremfor  alt  var  det 
Præsternes  Opgave  at  optræde  mæglende  og  ud- 
jævnende, og  ikke  lade  den  Strid,  som  herskede 
i  teologiske  Kredse,  naa  ud  i  Menighederne. 

Pastor  Hansen  og  et  Par  andre  af  de  ældste 
Præster  havde,  ved  at  lytte  til  Foredragene  og 
de  derpaa  følgende  Forhandlinger,  faaet  det  Ind- 
tryk, at  deres  „ Retning"  ikke  regnedes  med  til 
de  religiøse  Retninger  i  Nutiden.  De  havde  der- 
for ikke  taget  Del  med  i  Diskussionen.  Men 
Pastor  Hansen  var  bleven  noget  ilde  berørt  af 
alt  dette.  Han  kunde  ikke  forandre  sig.  Prov- 
sten havde  sagt,  at  eet  var,  —  Gud   være  lovet! 

—  alle  kirkelige  Retninger  i  Nutiden  enige  om, 
og  det  var,  at  Vantroen,  —  Fornægtelsen  af  de 
kirkelige  Dogmer,  —  var  den  egentlige  Synd, 
som  ikke  kunde  tilgives,  hverken  i  denne  Verden 
og  heller  ikke  —  efter  al  menneskelig  Sandsyn- 
lighed —  i  den  tilkommende.  —  Dette  maatte 
foreholdes  Menighederne  i  al  Kjærlighed ,  men 
tillige  i  al  Alvor.  —  „Men/4  —  sagde  Præsten 
til  sin  Kone,  da  de  om  Aftenen  kjørte  hjem  fra 
Konventet,  —  „det  kan  jeg  ikke  indlade  mig 
paa.  Mener  Du  nu  f.  Ex.  at  Jens,  som  sidder 
derude  paa  Bukken,  tror  paa  Dogmerne ?u  Fru 
Hansen  yttrede  en  vis  Tvivl  med  Hensyn  til 
Jenses  Ortodoksi.   —   „Naa," — fortsatte  Præsten, 

—  „og  saa  Degnen,  gamle  Rasmussen,  —  Du 
véd  han  gaar  aldrig  til  Alters,  og  naar  han 
examinerer  Børnene  ved  Skoleexamen,  saa  lister 
han  sig  altid    udenom  alle  Miraklerne.     Men  hvis 

nu  Jens  eller  gamle  Rasmussen  døde,  og  jeg 
skulde  holde  Ligtale  over  dem,  skulde  jeg  maaske 
saa  sige,  at  de  var  gaaet  til  Helvede?  Nej,  det 
kunde  jeg  sgu  ikke.  Hører  Du,  Mor?  Jeg 
kunde  sgu  ikke.u  Fruen  indrømmede,  at  det 
vilde  være  svært,  men  bemærkede  dog,  at  det 
var  beklageligt  med  Rasmussen. 

Nu  var  der  tilmed  for  nogle  Maaneder  siden 
kommen  en  Præst  af  den  indre  Missions  Ret- 
ning til  et  Embede  et  Par  Mil  fra  Dalby.  Der 
gik  stort  Ry  af  ham,  og  han  holdt  gudelige  For- 
samlinger rundt  paa  Egnen.  Ved  en  saadan,  der 
holdtes  en  Mils  Vei  fra  Præstegaarden ,  havde 
Fru  Hansen  og  Marie  været  tilstede.  Forpagte- 
rens Frue  paa  Aastrup ,  Fru  Petersen ,  havde 
faaet  Lyst  til  at  tage  derhen,  og  hun  var  da  paa 
Veien  kjørt  ind  i  Præstegaarden  og  havde  taget 
dennes  to  Damer  med.  Endnu  havde  Pastor 
Nyrup,  saaledes  hed  Missionspræsten,  ikke  hjem- 
søgt Dalby  og  Alleslev,  da  den  aandelige  Jord- 
bund her  ansaas  for  at  være  yderst  slet,  og  det 
gjaldt  først  at  udkaste  Sæden,  hvor  der  var 
nogen  Sandsynlighed  for,  at  den  kunde  gro.  — 
Men  som  en  Slags  Blænker  havde  der  dog  været 
en  Lægprædikant,  som  efter  en  Del  Modstand 
fra  Præstens  Side,  navnlig  efter  Fruens  og  Datte- 
rens Henstillinger,    havde    faaet  Lov    til    at  holde 

en  gudelig  Forsamling  i  Skolen.  Indtrykket,  han 
gjorde,  havde  imidlertid  ikke  været  heldigt,  og 
da  Jens  efter  Mødet  kjørte  ham  til  Stationen, 
havde  Missionæren  sagt,  at  det  var  ligesom  han 
kunde  se  Satan  sidde  og  glo  ud  af  Øinene  paa 
Folk,  dengang  han  stod  og  prædikede  i  Skolen. 

Og  for  at  gjøre  Maalet  fuldt,  var  der  nylig 
blevet  ansat  en  yngre  Grundtvigianer  som  Lærer 
i  Annexet.  —  Dette  gik  imidlertid  langt  bedre, 
end  Pastor  Hansen  havde  troet.  Hr.  Thorsen, 
■ —  saaledes  hed  den  nye  Lærer,  —  var  en 
fredelig  Mand  uden  Fanatisme,  og  han  og  Præsten 
levede  i  god  Forstaaelse  med  hinanden.  Det 
eneste  Præsten  ikke  syntes  rigtig  om  hos  ham 
var,  at  han  udfoldede  en  ihærdig  Agitation,  dels 
for  at  faa  oprettet  en  Skytteforening  i  Alleslev, 
dels  for  at  faa  de  unge  Karle  og  Piger  til  at 
tage  paa  Høiskole.  At  Thorsen  var  radikal 
Venstremand,  faldt  heller  ikke  i  Præstens  Smag. 
Men  da  han  selv  ikke  bekymrede  sig  synderligt 
om  Politik,  og  da  Thorsen  var  en  ret  jovial 
Natur,  der  godt  kunde  forstaa  og  bære  over  med 
den  gamle,  godhjertede  Præsts  noget  forældede 
Anskuelser ,  var  Forholdet  mellem  dem  upaa- 
klageligt. 

Men  alle  disse  nye  Fremtoninger  bevirkede 
dog,  at  Pastor  Hansen  besluttede  sig  til  at  gjøre 

en  Forandring.  Spørgsmaalet  var  om  han  skulde 
tage  sin  Afsked  eller  holde  Kapellan.  Han  skrev 
i  den  Anledning  til  Provsten  og  udbad  sig  lige- 
ledes sin  gamle  Vens  og  Nabos,  Provst  Jørgen- 
sens, Raad,  som  for  et  Aar  siden  var  entlediget, 
og  nu  boede  paa  Frederiksberg.  Denne  fra- 
raadede  ham  at  søge  sin  Afsked:  „Du  er  for 
rask  til  at  komme  herind  endnu,"  skrev  han, 
„blandt  alle  os  udlevede  Pa^tores  emeriti.  Granske 
vist  kan  det  være  vanskeligt  nok  i  disse  Tider 
at  faa  en  Kapellan,  som  ikke  er  forskruet  enten 
i  den  ene  eller  den  anden  Retning,  —  dette 
være  sagt  i  Fortrolighed,  kjære  Ven!  —  men  det 
er  dog  et  Forsøg  værd,  og  herinde  vil  Du  ikke 
trives  endnu.  Vent  til  Du  faar  det  Anfald  af 
Apoplexi,  som  Du  altid  har  snakket  om,  saa  kan 
vi  kjøre  ved  Siden  af  hinanden  i  vore  Syge- 
vogne i  Frederiksberg  Have. 

Med  mine  „Undersaatter"  er  det  fremdeles 
snavs.  Jeg  maatte  lade  mig  bære  op  i  Lokalet 
for  at  kunne  stemme  ved  sidste  Valg." 

Ogsaa  Provsten  fraraadede  at  søge  Afsked. 
„De  er  for  kraftig  en  Mand,  kjære  Pastor  Han- 
sen!" —  skrev  han,  —  „til  endnu  at  træde  ud 
af  Herrens  Tjeneste.  Derimod  giver  jeg  Dem 
Ret  i,    at   De    trænger   til    en   yngre   Broder    som 

Kapellanen.  2 

Medhjælper.  Hvis  De  tillader  det,  skal  jeg  hen- 
vende mig  til  min  mangeaarige  Ven,  Hs.  Høj- 
ærværdighed Biskop  Dahlberg,  hvis  Søn  nylig 
med  Hæder  har  absolveret  sin  teologiske  Atte- 
stats. Den  unge  Mand  attraar,  efter  hvad  jeg 
har  hørt,  strax  at  træde  i  Kirkens  og  Herrens 
Tjeneste.  Han  skal  være  noget  paavirket  af  den 
indre  Mission,  som  jo  i  de  senere  Aar  har  spillet 
en  ikke  ringe  Rolle  i  Hovedstaden.  Men  da  han 
er  udgaaet  fra  et  høit  dannet  Hjem,  hvor  op- 
rigtig Fromhed  altid  har  været  parret  med  Kjær- 
lighed til  de  klassiske  Studier,  føler  jeg  mig  over- 
bevist om,  at  han  har  vidst  at  undgaa  den  En- 
sidighed, der  klæber  ved  denne  —  i  og  for  sig 
af  Kirken  saa  høit  fortjente  —  Retning,  og  at 
De  i  Hr.  Cand.  theol.  Dahlberg  vil  finde  en  Med- 
arbeider  i  Vingaarden,  der  vil  blive  Dem  til 
Støtte  og  Deres  kjære  Menigheder  til  Op- 
byggelse/' 

Dette  Brev  faldt  ikke  rigtig  i  Pastor  Han- 
sens Smag.  „Hvorfor  Fanden  kan  han  ikke 
skrive  ligesom  andre  Mennesker  ?"  sagde  han  til 
sin  Kone.  Provstens  Skildring  af  den  unge 
teologiske  Kandidat  fandt  han  heller  ikke  videre 
tiltalende.  Han  talte  endog  alvorligt  om,  at  det 
var  vist  bedst  han  tog  Afsked.  Men  hans  Da- 
mer, navnlig  Marie,  holdt  igjen,  og  Præsten  skrev 

da  til  Provsten,  at  hvis  han  vilde  indlede  Under- 
handlinger med  den  unge  Hr.  Dahlberg,  vilde 
han  være  ham  taknemmelig. 

Disse  Underhandlinger  var  nu  bragte  til  en 
heldig  Afslutning,  Kapellanen  havde  meldt  sin 
Ankomst  til  midt  i  Juli,  og  ventedes  nu  samtidig 
med  Frøken  Anna  Berner,  en  Ungdomsveninde  af 
Marie,  Almuelærerinde  i  Kjøbenhavn,  og  Præstens 
Søn  Holger,  der  for  et  Par  Aar  siden  havde 
taget  teologisk  Embedsexamen.  —  Det  var  dog 
ikke  hans  Agt  at  blive  Præst,  men  han  var,  lige- 
som Anna  Berner,  ansat  ved  det  kjøbenhavnske 
Skolevæsen. 


II. 

Middagsbordet  var  dækket,  da  Klokken  mang- 
lede nogle  Minutter  i  fire.  Marie  gik  ned  paa  Høien 
for  Enden  af  Nøddegangen  for  at  se  efter  Vognen. 
—  En  tæt  Støvsky  nede  ved  Dalby  Huse  an- 
tydede, at  et  Kjøretøi  nærmede  sig.  Hun  satte 
sig  paa  Bænken  for  at  vente  til  Vognen  kom 
nærmere. 

Denne  Bænk  var  hendes  kjæreste  Plads.  — 
Hun  sad  der    hver  Sommeraften,    naar  Veiret  var 

2* 

godt,  og  saa  Solen  gaa  ned  ude  bag  Skoven,  og 
hørte  Aftenklokkerne  ringe. 

Det  var  en  ældre  Enke  i  Ityen,  der  be- 
klædte Embedet  som  Klokker.  Hun  havde  taget 
det  i  Arv  efter  sin  Mand  og  udførte  det  til 
alles  Tilfredshed.  —  Naar  Marie  sad  paa  Høien, 
og  Solen  stod  over  Skovens  øverste  Rand,  vidste 
hun,  at  hun  vilde  høre  Lyden  af  et  Par  tunge 
Træsko ,  der  gik  op  ad  Taarntrappen.  Strax 
efter  rungede  det  første  Slag  ud  over  Egnen,  saa 
det  næste  og  fremdeles,  indtil  120  Slag.  Ud 
over  dette  Antal  gik  Klokkerkonen  aldrig.  —  Saa 
lød  de  ni  „Bedeslag",  de  tunge  Træsko  gik  ned 
ad  Trappen  igjen,  en  Dør  blev  smækket  i,  og 
saa  var  Solen  nede.  —  Den  store  Eng  foran  Skoven, 
der  strakte  sig  ned  til  Søen,  begyndte  at  dampe. 
Nøddegangen  antog  et  skummelt  Udseende,  Pind- 
svinene kom  frem  fra  det  gamle  Stengærde,  og 
Marie  gik  op. 

Men  nu  stod  Solen  høit  paa  Himlen,  Linde- 
blomsternes sødlige  Duft  fyldte  Luften,  og  Bierne 
summede  oppe  i  Træernes  Kroner. 

Der  kom  en  Flok  Børn  fra  Skole.  Drengene 
frembragte  uhyre  Støvskyer  med  deres  bare  Fød- 
der, Pigerne  gik  stille  og  agtbart  med  Mad- 
kasserne under  Armen. 

„Der  kommer  Præstens  Jens/4  raabte  en 
Dreng,  da  han  fik  Øje  paa  Vognen. 

„Han  har  væ't  nede  ved  Stationen  efter 
den  nye  Kåplan,"   oplyste  en  anden. 

Da  de  saa  Marie,  holdt  Samtalen  inde,  Dren- 
gene tog  Huerne  af,  Pigerne  neiede,  og  de  gik 
videre. 

Vognen  var  nu  kommen  ganske  nær.  Marie 
kunde  høre  Holger  tale  og  Anna  le.  —  Saa  løb 
hun  igjennem  Haven  op  til  Huset. 

.,Nu  er  de  der,"  raabte  hun  til  sin  Fader 
og  Moder,  der  stod  i  Havestuedøren. 

De  gik  alle  hen  til  Vinduerne  ud  til  Gaar- 
den.  Man  hørte  et  Ærefrygt  indgydende  Knald 
fra  Jenses  Pisk,  og  i  stærkt  Trav  rullede  Vognen 
op  ad  den  ujævne  Stenbro.  Holger,  som  sad  hos 
Jens,  hoppede  i  Vejret,  for  hvert  Stød  Vognen 
gav.  Anna  og  Kapellanen  sad  i  det  bageste 
Sæde.  Anna  lo  ad  Holgers  hoppende  Bevæ- 
gelse, Kapellanen  sad  stiv  med  et  alvorligt 
Ansigt. 

Præsten,  Fruen  og  Marie  gik  ud  i  Forstuen 
for  at  modtage  Gjæsterne.  Med  et  pludseligt 
Ryk  standsede  Jens  Hestene,  da  Vognen  var 
kommen  i  lige  Linie  med  Døren.  Han  havde  op- 
taget denne  Sædvane  efter  Kammerherrens 
Kudsk,    som  han  havde  Leilighed    til    at  iagttage, 

naar  denne,  paa  de  tre  høie  Helligdage,  kom 
kjørende  med  Herskabet  til  Kirke. 

De  steg  af  Vognen  og  kom  ind  i  Forstuen. 
Anna  kyssede  først  Marie,  saa  Fruen,  saa  Præsten. 
Hun  var  kommen  i  Huset  fra  Barn  af.  Hendes 
Fader,  der  for  et  Par  Aar  siden  var  død,  havde 
været  Præstens  Huslæge,  og  havt  sin  Bolig  lidt 
udenfor  Dalby.  Holger  kyssede  sine  Forældre 
og  gav  Marie  et  lille  Klap  paa  Kinden.  Kapel- 
lanen bukkede  og  gav  sig  til  at  trække  sin 
elegante  Sommeroverfrakke  af.  Pastor  Hansen 
gav  ham  en  Haandsrækning,  bød  ham  Velkommen 
og  præsenterede  sin  Kone  og  Datter. 

Saa  gik  man  ind  i  Dagligstuen. 

Efter  de  sædvanlige  Forespørgsler  om  hvor- 
dan Peisen  var  gaaet,  opfordrede  Fruen  de  tre 
nys  Ankomne  til  at  gaa  tilbords. 

„De  undskylder  nok,  at  vi  har  spist,  Pastor 
Dahlberg/'  sagde  hun,  „men  min  Mand  vil  saa 
nødig  undvære  sin  Middagsmad  Klokken  tolv.  Jeg 
haaber,  at  De  i  Fremtiden  kan  finde  Dem  i  at 
spise  saa  tidligt  ?u 

„Med  Fornøielse  Frue,  —  jeg  retter  mig  i 
den  Henseende  ganske  efter  Husets  Skik.u 

Man  gik  ind  i  Spisestuen  og  satte  sig  til- 
bords. Kapellanen  bøiede  sit  Hoved  dybt  ned 
mod  Tallerkenen    og    foldede    sine  Hænder   under 

Bordet.  Saaledes  sad  han  ganske  stille  et  Minut. 
Fruen,  som  allerede  havde  sat  Skeen  i  Suppen 
og  begyndt  at  øse  op,  holdt  pludselig  inde  og 
saa  hen  paa  sin  Mand,  der  havde  sat  sig  imellem 
Holger  og  Anna.  Præsten  saa  misfornøiet  ud, 
Holger  gav  et  lille  Puf  under  Bordet  til  Annas 
Fod.  Anna  gjorde  Tegn  til  Marie,  men  denne 
lod,  som  hun  ikke  saa  det. 

Samtalen  ved  Bordet  gik  trøvt.  Det  var 
ikke,  som  naar  Holger  og  Anna  ellers  kom  hjem. 
Saa  havde  der  været  en  uafbrudt  Snakken  og 
Latter.  De  fortalte  det  nyeste  fra  Hoved- 
staden, Fruen  og  Marie  hørte  til  med  smi- 
lende Ansigter,  og  Præsten  kom  med  en  Vittig- 
hed engang  imellem.  Saa  drillede  han  ogsaa 
Anna  ved  at  spørge  hende,  hvordan  det  gik  med 
Religionsundervisningen.  Hun  var  nemlig  Fri- 
tænker og  Fremskridtskvinde,  men  maatte  ikke 
desto  mindre  undervise  efter  de  autoriserede 
Lærebøger.  Saa  beklagede  han  sig  over,  at  han, 
en  gammel  Høiremand,  nu  en  hel  Ferie  skulde 
trækkes  med  saadanne  Venstremænd  og  Socia- 
lister og  spurgte  Anna,  om  hun  ikke  vilde  holde 
Foredrag  for  Bønderkonerne  i  Dalby  om  Kvinde- 
sagen. 

Men  denne  Gang  vilde  det  ikke  gaa.  Der 
var    ikke    alene    kommet    et    fremmed    Menneske 

med  ind,  men  der  var  kommet  en  fremmed  Magt. 
Ingen  af  dem  kj endte  synderlig  til  denne  Magt, 
men  den  øvede  sin  Indflydelse  paa  dem  alle. 
Pastor  Hansen  saa  betænksom  ud,  og  da  han  ikke 
kunde  være  med  i  Samtalen,  blev  Holger  og  Anna 
ogsaa  snart  tause.  De  havde  godt  kunnet  tale  og 
spøge  sammen  paa  Vognen ,  da  de  kjørte  fra 
Stationen.  Det  var  ligesom  Kapellanen  ikke 
fyldte  saameget  derude  under  Guds  frie  Himmel. 
Men  her,  under  Præsfcegaardens  lave  Loft,  blev 
han  til  noget  meget  mere.  Saa  var  de  ogsaa 
altid  vante  til,  at  henvende  deres  Ord  til  den 
gamle7  Præst.  Fruen  var  lidt  tung,  og  Marie 
var  af  en  noget  stille  og  alvorlig  Natur.  Men 
han  kunde  gaa  ind  paa  al  deres  Spøg. 

Nu  sad  de  der  med  al  den  indeklemte 
Freidighed  og  Livslyst,  som  en  Lærer  og  Lærer- 
inde er  i  Besiddelse  af  paa  Sommerferiens  første 
Dag.  Men  den  gamle  Præst  var  ikke  rigtig  med, 
og  saa  kunde  de  ikke  faa  Luft. 

Og  dog  var  der  ikke  noget  afskrækkende 
ved  Pastor  Dahlberg. 

Han  var  tværtimod  en  smuk,  ung  Mand. 
Ansigtet  var  fint ,  bureaukratisk .  som  man  tit 
træffer  det  hos  Mænd,  hvis  Slægt  i  flere  Led 
har  beklædt  høie  Embedsstillinger.  Panden  var 
ikke    høi,    men    ren    og    bred,    Næsen    flnt   bøiet, 

Læberne  noget  smalle.  Han  bar  ikke  Skæg. 
Haaret  glinsende  sort,  lidt  krøllet,  skilt  i  Midten 
ved  en  sjælden  smukt  udført  Skilning.  Øinene 
mørke  og  Blikket  lidt  uroligt.  Hans  Klædedragt, 
af  mørkt,  fint  Stof,  var  udgaaet  fra  Kjøbenhavns 
første  Skrædderetablissement. 

Da  de  tre,  som  ellers  pleiede  at  føre  Ordet, 
taug  stille,  følte  Fru  Hansen  sig  forpligtet  til  at 
tage  Affære. 

„Fandt  Pastor  Dahlberg  ikke  Egnen  smuk?u 

„Meget  smuk  Frue.  —  Fra  Guds  Haand  er 
alt  gjort  for  at   gjøre  denne  Egn  til  et  Paradis. u 

Saa  var  det  Æmne  udtømt,  og  Fru  Hansen 
haabede,  at  en  af  de  andre  nu  vilde  komme 
hende  til  Hjælp.  —  Da  dette  ikke  skete  maatte 
hun  finde  paa  et  nyt.  Hun  tog  sin  Tilflugt  til 
Provsten. 

„Kjender  Pastor  Dahlberg  Provst  Møller 
personlig  ?u 

„Jeg  har  truffet  ham  hos  min  Far ,  Bi- 
skoppen. u 

„Han  skal  være  en  meget  dygtig  Prædi- 
kant?" 

„Aah  ja!  —  Han  er  en  mæglende  Natur, 
men  jeg  tror,  han  har  Øie  for  Kirkens  Opgave." 

Pastor  Hansen  kom  nu  sin  Kone  til  Hjælp. 
—  Han    havde    spenderet   en  Flaske  Rødvin,   tog 

nu  et  Glas  og  bød  med  et  Par  venlige  Ord 
Kapellanen  Velkommen. 

„Og  I  to  skal  ogsaa  være  rigtig  hjertelig 
velkomne, u   sagde  han  til  Holger  og  Anna. 

Der  var  noget  af  den  gamle  Klang  i  Stem- 
men, men  det  var  dog  ikke  ganske  som  det 
pleiede. 

Da  de  var  færdige  med  at  spise,  bad  Fru 
Hansen  dem  tage  til  Takke.  —  Kapellanen 
bøiede  atter  sit  Hoved  ned  mod  Tallerkenen,  og 
Fru  Hansen,  som  nu  var  mere  forberedt,  lagde 
Fingerspidserne  sammen  og  saa  høitidelig  ud. 

Man  gik  ind  i  Havestuen,  hvor  Maskinen 
atter  stod  paa  Bordet  og  snurrede.  —  Marie 
lavede  Kaffe  og  bød  Gjæsterne. 

Jens  viste  sig  udenfor  Vinduerne  ud  til 
Gaarden.  —  Han  var  nu  atter  iført  sin  civile 
Dragt,  i  Skjorteærmer,  med  Straahat  og  Lærreds- 
buxer. 

Pastor  Hansen  gik  hen  og  lukkede  Vin- 
duet op. 

„Skal  vi  saa  tage  det  Par  Læs  Hø  ind," 
spurgte  Jens. 

„Ja,  gjør  kun  det,  lille  Jens.  —  Kan  Birthe 
tage  med  Jens  i  Mark  en, u  henvendte  Pastor 
Hansen  til  sin  Hustru. 

,,Ja,  —  naar  det  skal  væreu,  svarede  denne. 


Præsten  lukkede  atter  Vinduet. 

Holger  og  Anna  var  gaaet  hen  i  Jasmin  - 
lysthuset  udenfor  Havedøren  med  deres  Kaffe.  — 
Præsten  bød  Kapellanen  en  Cigar,  men  Pastor 
Dahlberg  røg  ikke  Tobak.  Saa  gik  han  ud  til 
de  to  i  Lysthuset.  —  Marie  stod  i  Havedøren, 
og  Kapellanen  nærmede  sig  til  hende. 

„Jeg  ser,  her  er  en  stor  Have." 

„Ja,  —  tre  Tdr.  Land,"  svarede  hun,  „og 
meget  tæt.  Far  nænner  ikke  at  hugge  det 
mindste  ud.  Der  er  sine  Steder  et  rent 
Vildnis." 

„Ethvert  Træ  trænger  dog  til  Beskjæring, 
hvis  det  skal  give  Frugt,"  sagde  Kapellanen, 
halvt  spøgende. 

Marie  saa  spørgende  paa  ham. 

Fru  Hansen  spurgte  Kapellanen,  om  hun 
maatte  vise  ham  hans  Værelser. 

Han  takkede  og  de  gik. 

Marie  gik  ud  i  Lysthuset  til  de  andre. 

„Er  han  gaaet,"   spurgte  de. 

„Ja,  —  Mor  gik  med  ham  til  hans  Væ- 
relser." 

„Puh!"  sagde  Anna,  „bare  han  vilde  blive 
der  med  det  Samme. u 

„Mon  han  passer  til  Dig  Far,"  spurgte 
Holger. 

„Det  er  jo  Provsten,  der  har  sendt  mig  ham 
paa  Halsen.  —  Jeg  havde  hellere  taget  Dig, 
Holger." 

Holger  var,  skjøndt  teologisk  Kandidat,  ikke 
ortodoks.  Han  stod  omtrent  paa  samme  religiøse 
Standpunkt  som  Faderen.  Men  medens  denne, 
som  alle  gamle  Rationalister,  aldrig  havde  reflek- 
teret over  sin  Uoverensstemmelse  med  den  rene 
Lære,  saa  var  Sønnen  kommet  til  sit  Standpunkt 
ved  at  gjøre  sig  bekjendt  med  den  nyere  Bibel- 
kritik. I  sine  Studenteraar  var  han  bleven  lidt  paa- 
virket af  den  indre  Mission  i  Kjøbenhavn,  men 
som  Kandidat  havde  han  begyndt  et  mere  selv- 
stændigt Studium  af  Biblen,  og  dette  havde  ført 
ham  bort  fra  Kirkens  Lære.  —  Dette  var  navn- 
lig en  Sorg  for  Marie.  Thi  han  havde  havt  en 
ikke  ringe  Indflydelse  paa  hendes  religiøse  Ud- 
vikling, og  hun  kunde  ikke  forstaa,  hvorfor  han 
nu  havde  forandret  Mening. 

„Det  er  ogsaa  kj edeligt  Holger,  at  Du  er 
bleven  saa  klog,"   sagde  hun  nu. 

„Det  er  snarere  de  andre  der  er  kloge, 
Marie,  thi  de  tror  at  vide  Besked  om  alting;  — 
jeg  indrømmer,  at  vi  véd  kun  meget  lidt  Besked 
om  hvad  Kristendom  er.u 

„Lad  os  nu  lade  Religionen  være  udenfor," 
sagde  den  gamle  Præst,  som  ikke  kunde  lide,    at 

Holger  og  Marie  drøftede  slige  Spørgsmaal.  — 
„Naa,   Gudskelov!  Der  kommer  Doktoren.14 

„Ja,  han  bringer  sandelig  ikke  Religionen 
ind,u   sagde  Anna. 

„Goddag,  Vedel !"  raabte  Holger  til  en  ung 
Mand,  som  kom  gaaende  op  igjennem  Haven,  „Du 
kommer,  som  Du  var  kaldet." 

„Her  er  da  ikke  nogen  blevet  syg?" 

„Nei,  kjære  Doktor,"  sagde  Præsten,  „men 
vi  truer  med  at  komme  for  dybt  ind  i  Teolo- 
gien." 

„Ja,  det  kan  ogsaa  være  en  Sygdom," 
svarede  Doktoren,  „og  den  kan  jeg  desværre  ikke 
kurere  for.  —  Det  er  maaske  den  nye  Kapellan, 
—  —  han  kom  vel  med?" 

„Jo,  jeg  havde  saamænd  den  Ære  at  sidde 
ved  hans  Side  paa  Vognen,"   sagde  Anna. 

Doktor  Vedel  kom  næsten  daglig  i  Præste- 
gaarden.  Han  var  nylig  bleven  forlovet  med 
Marie,  og  det  var  Meningen,  at  de  skulde  have 
Bryllup  næste  Foraar.  De  havde  kjendt  hinanden 
fra  Barndommen.  Vedel  var  Søn  af  en  Skov- 
rider i  Sognet,  som  for  nogle  Aar  siden  var  død. 
Han  var  jævnaldrende  med  Holger,  de  var  bleven 
Studenter  og  Kandidater  paa  samme  Tid,  og  da 
den   gamle   Læge    i   Dalby,    Annas   Fader,    døde, 

havde  Vedel  kjøbt  Lægeboligen,  og  faaet  hans 
Praxis. 

Kort  efter  Vedels  Ankomst  kom  Fru  Han- 
sen tilbage,  og  de  var  nu  alle  samlede  i  Lyst- 
huset. Holger  spurgte  sin  Moder,  om  hun  nu 
havde  faaet  Kapellanen  anbragt  i  sin  Leilighed, 
og  hvad  han  syntes  om  den. 

„Han  er  jo  lidt  aparte, u  svarede  Fru  Han- 
sen, „han  faldt  paa  Knæ,  saasnart  han  kom 
indenfor  Døren." 

„Dog  vel  ikke  for  Dig,  Mor,"  sagde  Præsten. 

„Nei,  vist  ikke.  Han  gik  hen  til  Vinduet, 
hvorfra  man  kan  se  Kirken,  og  saa  faldt  han 
paa  Knæ,  og  laa  vel  et  Par  Minuter  ganske 
stille. " 

„Hvad  gjorde  saa  Du  i  den  Tid,  Mor," 
spurgte  Marie. 

„Ja,  hvad  skulde  jeg  vel  gjøre.  Jeg  blev 
lidt  underlig,  for  saadant  noget  er  vi  jo  ikke 
vant  til  her  i  Huset.  Men  det  er  maaske 
rigtigt?" 

„Du  faldt  da  ikke  paa  Knæ,  Mor?"  sagde 
Holger. 

„Nei,  jeg  kan  jo  ikke  godt  taale  det  i  mine 
Ben.  Jeg  stod  ganske  stille.  —  Saa  pudsede 
jeg  min  Næse." 

„Men  kunde  Du  ikke  have  ventet  med  det, 
Mor,  til  han  havde  reist  sig,"  sagde  Marie.  „Han 
kunde  jo  gjerne  tro,  at  Du  vilde  forstyrre  ham.u 

„Han  foer  ogsaa  straks  op,  og  saa  alvorligt 
paa  mig.  Men  saa  tog  han  min  Haand  og  tryk- 
kede den  og  sagde,  at  jeg  forstod  ham  vist 
nok.  Nu  har  jeg  ligesom  taget  det  altsammen  i 
Besiddelse,  sagde  han.  Vorherre  har  givet  det  i 
min  Haand. u 

„Hvad  Pokker  mente  han  med  det,"  sagde 
Præsten. 

„Jeg  antog,  han  mente  sine  Værelser, u 
svarede  Fruen,  „og  spurgte,  hvad  han  syntes  om 
Leiligheden. 

Saa  blev  han  mere  ligesom  andre  Mennesker 
og  begyndte  at  se  sig  om. 

„Her  er  jo  lidt  lavt  til  Loftet,"  sagde  han, 
„og  Væggene  er  lidt  bare.  — .Men  De  har  vel 
ikke  noget  imod,  at  jeg  faar  sendt  nogle  bibelske 
Stykker,  som  jeg  har  hængende  hjemme  i  Bispe- 
gaarden?" 

Det  kunde  jeg  jo  ikke  have  noget  imod, 
sagde  jeg. 

Saa  saa  han  igjen  ud  af  Vinduet  hen  paa 
Kirken.  —  „Herrens  Has!"  sagde  han,  „Herrens 
Hus!" 

Saa  spurgte  han,  om  her  var  noget  Sam- 
fundsliv. —  Jeg  troede  han  mente,  om  her  var 
nogen  Selskaber ,  og  svarede ,  at  der  var  da 
gjerne  et  hvert  Aar  hos  hver  af  Egnens  Fa- 
milier. —  Men  det  var  ikke  det,  han  mente,  sagde 
han.  Han  mente,  om  her  var  nogen  Menighed. 
—  Jeg  svarede  saa,  at  her  var  1600  Mennesker 
i  Dalby  Menighed,  og  vistnok  1000  i  Alleslev. a 

„Det  var  vist  heller  ikke  det,  han  mente, 
Mor,u   sagde  Marie. 

„Nei,  han  mente,  om  der  kom  mange  i 
Kirke. " 

„Hvad  sagde  Du  saa,  Mor,"   spurgte  Marie. 

„Jeg  sagde,  at  her  var  ganske  god  Kirke- 
gang. Der  var  da  sjeldent  under  tyve  —  und- 
tagen naturligvis  naar  det  traf  ind  med  daarligt 
Vejr   og  Føre  om  Vinteren." 

„Det  var  han  vel  ikke  fornøiet  med,"  sagde 
Pastor  Hansen. 

„Nei,  —  han  rystede  da  paa  Hovedet." 

Fruens  Beretning  gjorde  et  ubehageligt  Ind- 
tryk paa  den  gamle  Præst.  —  Han  var  paa  sin 
Vis  en  from  Mand.  Hans  Tro  havde  ikke  noget 
stort  Omfang  —  den  indskrænkede  sig  til  den 
første  Trosartikel  og  til  Tro  paa  Sjælens  Udødelighed 
—  men  det  han  troede,  troede  han  inderligt, 
skjøndt   han    aldrig    talte  om  sin  Gudsfrygt,    eller 

viste  den  ved  udvortes  Tegn.  —  Der  var  noget 
aandelig  blufærdigt  ved  ham.  Det  vilde  have 
været  ham  umuligt  at  bøie  sit  Hovede  ned  i  Tal- 
lerkenen, før  han  begyndte  at  spise,  og  endnu 
umuligere  at  falde  paa  Knæ  i  et  fremmed 
Menneskes  Nærværelse. 

Han  sad  og  dukkede  sit  Hoved  ned  mod 
Havebordet ,  medens  hans  Hustru  fortalte ,  og 
ridsede  med  sin  Stok  i  Gruset. 

Da  han  mærkede,  at  de  andre  saa  paa  ham, 
reiste  han  sig  op,  gjorde  en  Bevægelse,  som  om 
han  rystede  noget  af  sig  og  sagde : 

„Kom  Børn!  lad  os  gaa  ud  i  Marken." 

Det,  at  gaa  ud  i  Marken,  var  den  gamle 
Præsts  bedste  Adspredelse.  Naar  han  havde 
slidt  i  Sogneraads-  og  Amtsraadsregnskaber,  saa 
tog  han  sin  Stok,  kaldte  ad  Hunden  „Ketty", 
og  saa  vandrede  de  afsted.  Undertiden  fulgte  Fruen 
med,  undertiden  Marie,  men  han  gik  jævnlig 
alene.  I  Ferien  vilde  han  gjerne  have  Holger 
og  Anna  med. 

Præstegaarden  laa  temmelig  høit,  og  Marken 
skraanede  jævnt  ned  mod  en  Dalstrækning. 
Strax  man  kom  udenfor  Præstegaardens  Have, 
havde  man  et  ægte  sjællandsk  Landskab  for  sig. 
Den  store  Dalskraaning  paa  Præstegaardens  Side 
var  optaget   af  frodige    Kornmarker,    hist   og   her 

Kapellanen.  O 

afbrudte  af  enkeltliggende  Gaarde  og  Huse  med 
deres  større  og  mindre  Haver.  Nede  i  Dalen  i 
et  Engdrag  laa  en  rød  Herregaard  med  sine  tak- 
kede Gavle.  Den  modsatte  Dalskraaning  var  be- 
voxet  med  Skov.  I  Skoven  skjelnede  man  en 
lang  Allé  af  høie  Lindetræer,  der  førte  ned  til 
Herregaarden,  Dalskraaningen  gjorde  en  Sving- 
ning tilvenstre,  derfor  saa  man  først  Søen,  naar 
man  var  kommet  et  Stykke  frem  i  Marken. 

Her  var  et  lille  Tjørnekrat,  og  i  Udkanten 
af  dette  havde  Pastor  Hansen  ladet  anbringe  en 
Bænk.  Han  maatte  altid  standse  lidt  paa  dette 
Punkt  og  se  sig  om.  Han  begyndte  gjerne  med 
at  kaste  et  Blik  ned  mod  det  Hjørne  af  Søen, 
som  herfra  kunde  ses.  Derfra  gik  det  til  den 
røde  Herregaard,  hvor  hans  Ven,  Hr.  Petersen, 
var  Forpagter.  Han  kunde  nogenlunde  holde 
Øie  med,  hvilket  Arbeide  der  udførtes  paa  Herre- 
gaardens  Marker.  Saa  gik  hans  Blik  videre  langs 
med  Skoven  tilhøire.  Hvor  Skoven  holdt  op, 
havde  man  et  Indblik  i  et  fladt  Landskab,  der 
tabte  sig  i  Sommerdagens  Dis.  Langt  ude  skim- 
tede man  Saaby  Kirke  med  sit  underlige  lille 
Spir.  I  Provst  Jørgensens  Tid  havde  den  gamle 
Præsts  Øie  altid  gjort  et  længere  Ophold  ved 
dette  Punkt.  Efterat  Provst  Møller  her  havde 
opslaaet   sin  Residents,    gik    det    derimod   hastigt 

videre,  og  standsede  først  igjen,  naar  det  kom  til 
den  røde  Dalby  Kirke,  som  i  hans  umiddelbare 
Nærhed  hævede  sig  mellem  Trætoppene.  Blandt 
Træerne  paa  Kirkegaarden  dvælede  hans  Blik 
særligt  ved  den  store  Ask  med  de  mange  Raage- 
reder  i.  Under  den  var  Præstegaardens  Begra- 
velsesplads, og  der  laa  to  af  hans  Døttre.  Der 
ventede  han  selv  engang  at  komme  til  at  hvile. 
Tilsidst  kastede  han  et  Blik  ind  i  Præstegaardens 
Have.  Der  stod  Bænken  paa  Høien,  der  ragede 
Toppen  af  den  store  Gran  op  over  de  andre 
Træer,  og  der  tittede  Gavlen  af  den  gamle  Stue- 
længe frem  med  sit  Loftsvindu.  —  Han  havde 
taget  det  altsammen  i  Besiddelse.  Hele  dette 
Billede,  det  var  som  ridset  ind  i  hans  Sjæl. 

Nu  stod  han  der  igjen  med  alle  dem,  han 
kaldte  sine  Børn:  Holger,  Marie,  Anna  og  Vedel. 
Fruen  var  bleven  inde  i  Præstegaarden.  Han 
saa  det  altsammen,  —  men  det  var  ligesom  det 
ikke  var  ganske  det  samme  som  før.  Han 
tænkte  paa,  hvad  Kapellanen  havde  sagt  til  hans 
Hustru:  „Nu  har  jeg  taget  det  altsammen  i  Be- 
siddelse," havde  han  sagt,  „Vorherre  har  givet 
det  i  min  Haand."  Det  var  ligesom  den  gamle 
Præst  følte,  at  Kapellanens  Bøn  allerede  var 
begyndt  at  gaa  i  Opfyldelse.  Men  han  havde 
dog  hidtil  troet,    at  det  var  Vorherre,    der  havde 

givet  ham  alt  dette.  Hvordan  kunde  dette 
hænge  sammen?  H&vde  Kapellanen  da  en  anden 
Gud  end  den,  han  havde,  en  Gud,  som  vilde  tage, 
hvad  hans  Gud  havde  givet  ham? 

Det  var  meget  indviklet  dette. 

Da  de  andre  gik  ud  i  Marken,  satte  Fru 
Hansen  sig  ind  i  Havestuen  til  sin  Garnvinde. 
Hun  var  bleven  træt  af  Dagens  Begivenheder. 
Hun  følte,  at  der  var  noget  i  Veien,  men  hun 
kunde  ikke  ret  klare  for  sig,  hvad  det  egentlig 
var.  Hun  og  hendes  Mand  havde  saagodtsom 
aldrig  talt  med  hinanden  om  religiøse  Spørgs- 
maal.  Hun  hørte  ham  prædike  hver  Søndag,  og 
hun  følte  sig  altid  opbygget  derved.  Hun  vidste 
nok,  at  der  var  nogle  enkelte  „Hellige"  i  Sognet, 
som  kaldte  hendes  Mand  vantro.  Men  det  kunde 
hun  ikke  forstaa;  han  troede  jo  paa  Gud,  og  at 
de,  som  havde  holdt  af  hinanden  her,  skulde 
samles  hisset.  Og  han  formanede  Folk  til  at 
være  gode,  kjærlige  Mennesker.  Hun  kunde  ikke 
skjønne,  at  der  var  nogen  Vantro  i  det. 

Ikke  engang  Vedel  vilde  hun  kalde  vantro, 
skjøndt  han  ikke  troede  paa  Gud.  Thi  Vedel 
var  et  godt  Menneske,  der  sjældent  tog  nogen 
Betaling  af  de  fattige  Syge.  Undertiden  gav 
han  dem  Penge  til.  Den,  som  gjorde  det,  kunde 
ikke    kaldes    en    Fritænker.      Thi    hun    vidste    af 

den  Prædiken,  hun  havde  hørt  af  Pastor  Nyrup, 
at  Fritænkerne  var  onde,  slette  Mennesker,  der 
sølede  sig  i  alle  Slags  Laster.  Pastor  Nyrups 
Prædiken  havde  rigtignok  været  anderledes  end 
hendes  Mands.  Han  havde  talt  meget  om  Djæve- 
len og  Helvede.  Men  det  syntes  hun  kunde  og- 
saa  være  rigtigt,  for  der  var  jo  nok  nogle,  der 
kunde  trænge  til  at  faa  det  paa  den  Maade. 

Hvis  nu  den  nye  Kapellan  var  ligesom  Pastor 
Nyrup,  saa  kunde  hun  ikke  indse,  at  det  kunde 
gjøre  noget.  Thi  naar  han  lærte  hendes  Mand 
at  kjende,  vilde  han  naturligvis  ikke  kalde  ham 
vantro.  Det  var  kun  saadanne  Tossehoveder  som 
Halte-Ki'sten  og  Skrædderen  nede  i  Mosen,  der 
gjorde  det.  —  Hendes  Mand  havde  været  saa 
underlig  nervøs  og  pirrelig  de  sidste  Dage,  før 
Kapellanen  kom,  og  hun  kunde  ogsaa  godt  mærke 
idag,  at  han  var  ikke  som  han  pleiede.  Men  det 
jevnede  sig  nok.  Hun  havde  jo  selv  set,  hvor 
gudfrygtig  en  Mand  Pastor  Dahlberg  var.  Naar 
han  og  hendes  Mand  lærte  hinanden  at  kjende, 
vilde  de  nok  blive  Venner. 

I  saadanne  Tanker  sad  Fru  Hansen  og  vandt 
sit  Garn  og  løste  de  Knuder,  Garnet  havde 
slaaet,  da  Stuepigen,   Sofie,  viste  sig  i  Døren. 

„Hvad  er  der,  lille  Sofie  ?tf  sagde  Fruen. 
„Jeg  synes,  Du  ser  saa  smilende  ud.u 

„Det  er  Halte-Ki'sten  og  Skrædderen  nede 
fra  Mosen,"  sagde  Sofie,  —  „de  siger,  de  vil 
hilse  paa  Kåplanen.u 

„Hvad  mon  de  vil  hilse  paa  ham  for?u 

„Jo,  de  siger,  han  hører  til  de  „Hellige" 
ligesom  de  selv." 

„Ja,  jeg  véd  virkelig  ikke,  hvad  jeg  skal 
gjøre.  Jeg  maa  vel  gaa  ned  og  sige  det  til 
ham." 

Fruen  begav  sig  langsomt  ned  til  Kapella- 
nens Værelse  og  meddelte  ham,  at  der  var  to  af 
Menighedens  Medlemmer,  der  gjerne  vilde  hilse 
paa  ham. 

Pastor  Dahlberg  blev  øiensynlig  glad  ved 
denne  Efterretning,  og  bad  Fruen  sende  dem  ned. 
—  Hun  vendte  da  tilbage  og  lod  Sofie  meddele 
de  to  Ventende,  at  Kapellanen  vilde  modtage 
dem. 

Strax  efter  aabnedes  Kjøkkendøren,  to  Skik- 
kelser kom  ud  og  bevægede  sig  henimod  den 
Dør,  der  førte  ind  til  Kapellanens  Værelser. 

Halte-Ki'sten  havde  Navn  efter  sin  mangel- 
fulde Gang.  Egentlig  halt  var  hun  ikke,  men 
hendes  Overkrop  var  under  Gangen  i  en  stadig 
vrikkende  og  gyngende  Bevægelse.  Den  syntes 
ligesom  at  seile  paa  Underkroppen.  —  Hun  var 
stærkt  koparret,    havde    en    stor  Mund  med  hæn- 

gende  Underlæbe  og  en  meget  rap  Tunge.  — 
Hun  boede  paa  „Hospitalet",  en  Fribolig  for 
gamle  Kvinder,  der  ikke  var  under  Fattigforsør- 
gelse. Det  laa  umiddelbart  op  til  Kirkegaarden, 
saaledes  at  Hospitalets  ene  Mur  tillige  gjorde 
Tjeneste  som  Kirkemur. 

Skrædder  Madsen  fra  Mosen,  „Moseskrædde- 
ren", som  han  i  Reglen  kaldtes  efter  Beliggen- 
heden af  sit  Hus,  var  en  lille,  lidt  kroget  Mand, 
hvis  væsentligste  Kj endetegn  var  et  Par  blaa 
Briller  med  bred  Hornindfatning  og  en  klar 
Draabe,  der  altid  hang  paa  den  yderste  Spids  af 
hans  Næse.  Ingen  havde  dog  nogensinde  set 
denne  Draabe  falde  ved  sin  egen  Vægt.  Naar 
Madsen  mærkede,  at  den  havde  naaet  en  saadan 
Størrelse,  at  den  efter  Tyngdeloven  vilde  falde 
ned  paa  det  Tøi,  han  syede,  slyngede  han  den, 
ved  et  lille  Kast  med  Hovedet,  ud  i  Rummet. 

Disse  To  var  den  indre  Missions  første  For- 
poster i  Dalby  Sogn.  Nogle  enkelte  andre  havde 
vel,  som  Ki'sten  udtrykte  sig,  begyndt  at  lytte 
til  Ordet,  men  hun  og  Moseskrædderen  var 
Bevægelsens  Ledere,  og  om  Søndagen,  naar  der 
ikke  var  gudelig  Forsamling  i  saadan  Nærhed,  at 
de  kunde  naa  derhen,  samledes  disse  enkelte  i 
Moseskrædderens  Hus  til  Opbyggelse.  —  Skrædde- 
ren   oplæste    da    enten    en  Prædiken  af  „Levende 

Vandstrømme u,  en  af  Pastor  Nyrup  udgiven  Po- 
stil, eller  et  Nummer  af  „Sjæleskatkistenu,  et 
meget  udbredt  Opbyggelsesblad. 

Ki'sten  havde  overtaget  Rollen  som  For- 
sanger, og  man  benyttede  Missionens  Tillæg  til 
Salmebogen.    — 

Pastor  Dahlberg  var  bleven  behagelig  over- 
rasket ved  Meddelelsen  om,  at  to  Menigheds- 
medlemmer ønskede  at  hilse  paa  ham.  Han 
ventede  at  se  et  Par  anselige  Bønder  træde  ind, 
da  det  bankede  paa  Døren,  og  han  blev  derfor 
noget  skuffet,  da  han  saa  Halte-Ki'sten  og  Skræd- 
deren. Han  lod  sig  imidlertid  ikke  mærke  med 
noget,  men  bad  dem  venligt  træde  nærmere. 

„Goddav,  Dahlberg,"  hilste  de. 

Kapellanen  hilste  igjen  og  bad  dem  at 
sidde  ned. 

„Tak,  Dahlberg,  vi  kan  s'mæn  ellers  godt 
staa,  —  skjøndt  Kyd  og  Blod  vil  jo  heller  sitte,u 
—  sagde  Ki'sten. 

„Ja,  det  gamle  Menneske  er  jo  skrøveligt," 
tilføiede  Skrædderen. 

„Ja,  —  det  er  jo  en  ældre  Kone,  og  daarlig 
tilbens  ser  jeg,"  bemærkede  Kapellanen,  som 
troede,  at  Skrædderen  sigtede  til  Ki'sten. 

„Ja,  —  det  var  ellers   inte  hende  jeg  havde 

i  Tankerne,  Dåhlberg,  —  det  var  det  gamle 
Menneske  i  vos,"  bemærkede  Skrædderen. 

„Det  er  sandt/'  sagde  Dahlberg,  „saare  sandt. 
Men  sig  mig,  hvem  I  er,  kjære  Venner?" 

„Hvad  vort  udvortes  Menneske  angaar,"  tog 
Ki'sten  til  Orde,  „saa  hedder  jeg  Ki'sten  og 
bor,  ved  Guds  Bistand,  i  Hospitalet,  og  han 
hedder  Skrædder  Madsen  og  bor  nede  i  Mosen. 
Og  hvad  vort  indvortes  Menneske  angaar,  saa  er 
vi  store  og  grove  Syndere  for  Gud.  —  Saa  véd 
vel  Kåplanen  Besked  om,  hvad  vi  er." 

„Saa  siger  jeg  Tak,  fordi  I  kom,"  sagde 
Kapellanen  og  rakte  dem  Haanden. 

„Og  vi  siger  Dem  Tak,  fordi  De  kom  her 
til  Sognen,  Dåhlberg.  Her  er  s'mæn  noget  og 
tage  fat  paa,"   sagde  Skrædderen  med  Vægt. 

„Staar  det  saa  ringe  til?" 

„Her  er  s'mæn  kuns  ti  levende  Sjæle.  Og 
hvis  vi  tør  regne  Frøkenen  med  og  Forpagte- 
rens Frue,  saa  har  vi  Dusinet  fuldt.  Men  Frøke- 
nen tør  vi  vel  ikke  regne  med,  siden  hun  for 
nylig  gik  hen  og  forlovede  sig  med  den  vantro 
Doktor,  og  Forpagt erfruen,  hun  er  da  ogsaa  kun 
paa  Vei." 

Det  var  Ki'sten,  der  gav  denne  Oversigt 
over  den  aandelige  Tilstand  i  Sognet. 

„Ja,  her  trænges  vistnok  til  Ordets  Ham- 
mer/4 sagde  Kapellanen,  „men  den  skal  blive 
brugt. " 

„Gud  velsigne  Dem  for  det  Ord,  Dåhlberg," 
sagde  Skrædder  Madsen,  —  „det  vil  inte  vende 
tomt  tilbaves.  Nu  skal  det  være  en  Sjæleglæde 
at  komme  til  Kirke." 

„Ja,  vi  har  s'mæn  sukket  og  bedt  og  grædt 
for  at  faa  en  hellig  Præst, "  tilføiede  Ki'sten. 
„Det  er  dog  saa  tungt  at  komme  i  Guds  Hus 
uden  at  kunne  presse  en  eneste  Taare  af  sig." 

„Ja,  først  Graad,"  —  sagde  Kapellanen,  — 
„der  maa  saas  med  Taarer,  —  saa  høstes  der 
med  Frydesang." 

Ki'sten  tog  et  snavset  Lommetørklæde  op 
og  holdt  det  for  Øinene. 

„Ja,  er  der  nogen,  der  kan  faa  Taarevandet 
frem,  saa  er  det  s'mæn  Dem,  Dåhlberg.  Sikken 
et  Stykke  De,  af  Guds  Naade,  havde  skrevet  i 
Sjælekisten  —  Sjæleskatkisten  —  den  anden 
Søndag." 

„Hvad  var  det  for  et  Stykke?"  spurgte 
Kapellanen. 

„Det  var  det,  der  havde  til  Overskrift: 
Hvor  mange  Taarer  har  Du  grædt?  Det  kunde 
rigtignok  faa  Vandet  til  at  rinde.  —  Jeg  laante 
det    til    den  bøvede  Gaardmandskvinde  ved  Siden 

af  Hospitalet,  —  hun  er  s'mæn  ellers  inte  af  de 
bløde,  og  et  nærigt  Skidt  er  hun,  —  men  da 
hun  havde  læst  den  Sjælekatte,  —  Sjæleskat- 
kiste, saa  kom  hun  ind  til  mig  i  Hospitalet  med 
en  halv  Ost,  og  dersom  inte  Taarene  drippede 
hende  baade  af  Øine  og  Næse.  Og  saa  sagde 
hun,  —  ja  Ki'sten,  —  sagde  hun,  —  dersom  vi 
kunde  faa  saadden  en  Præst,  —  sagde  hun,  — 
saa  skulde  jeg  s'mæn  gaa  i  Kirke  hver  eneste 
livskabte  Søndag,  sagde  hun ;  —  og  hvis  Manden 
vilde  gjøre  sig  tovlig,  —  sagde  hun,  —  saa 
skulde  jeg  danse  saadden  en  Ril  med  ham,  — 
sagde  hun,  —  saa  han  skulde  inte  komme  til 
Kjøbstaden  de  første  14  Dage  og  drikke  smaa 
Sorte,  —  sagde  hun." 

„Her  lader  dog  altsaa  til  at  være  nogen 
Jordbund, tt  bemærkede  Kapellanen. 

„Ja,  men  der  skal  rigtignok  baade  pløies  og 
harves  og  skruphøvles  først,  Dåhlberg,"  —  sagde 
Madsen,  —  „for  den  Gamle  derinde,  han  har 
væ't  en  god  Sovepude  for  dem.  Skikkelig  er 
han,  —  forsaavidt,  —  men  en  slem  Bulderbasse, 
naar  det  stikker  ham.  Og  de  Hellige  kan  han 
nu  inte  fordrage,  —  og  et  Verdens  Barn,  det  er 
han.  —  Han  kan  s'mæn  baade  spille  Kort  og 
bande.     Det    er   et  stort  Guds  Naades  Under,    at 

der  dog  er  enkelte,  levende,  dyrekjøbte  Sjæle 
her  i  Sognen.'' 

„Hvordan  er  det  egentlig  gaaet  til?  Hvordan 
er  de  bleven  vakt?"   spurgte  Dahlberg. 

„Ja,  Ki'stens  Vækkelse, u  —  svarede  Madsen, 
—  „det  er  et  stort  Guds  Under.  Men  nu  skal 
Dahlberg  først  høre,  hvordan  det  gik  mig.  Det 
gik  —  for  Mennesker  og  se  —  natyrlig  til.  For 
det  var  en  Dag,  jeg  sidder  paa  Bordet  og  syr 
et  Par  Bøvser  til  den  tykke  Rasmus  oppe  ved 
Skoven,  —  saa  blev  jeg,  ligesom  et  Lyn,  slaget 
ned  af  et  Lændehold,  saa  jeg  maatte  gaa  til- 
sengs. Det  var  natyrlig  Djævlen,  der  sad  i  min 
Lænd,  mig  uafvidende,  men  det  blev  alligevel 
vendt  til  det  Gode,  ligesom  da  Brødrene  solgte 
Josef,  skjøndt  paa  en  anden  Maade.  —  For 
samme  Dag,  henad  Aften,  saa  trin  en  fremmed 
Mandsperson  ind  ad  min  Dør.  —  Guds  Fred  — 
sagde  han  —  skal  Du  inte  have  lidt  gudelig 
Læsning?  —  Gaa  til  Helvede,  sagde  jeg,  —  Gud 
forlade  mig  min  Synd,  —  tror  Du  man  er  oplavt 
til  gudelig  Læsning,  naar  man  inte  kan  røre  et 
Lem,  uden  Tungen  —  sagde  jeg.  —  Saa  trænger 
Du  mest,  sagde  han,  for  Tungen  er  vel  et  lidet 
Lem,  men  hvor  stor  en  Ild  kan  den  ikke  op- 
tænde. —  Det  Ord  det  slog  mig  ligegodt,  og 
nok  om  det,    inden  Manden    gik   havde   jeg  kjøbt 

en  halv  Snes  Numre  af  Sjæleskitte,  Sjæleskatte- 
kisten. —  Og  der  fik  jeg  rigtignok  at  se,  at 
Lænderne  det  var  det  mindste  af  min  Sygdom. 
—  Men  fortæl  nu  Du,  hvordan  det  gik  Dig, 
Ki'sten.  For  det  er  ligegodt  mærkeligt,  Dåhl- 
berg,  —  hun  har  set  Djævelen  selv  i  et  Dyrs 
Lignelse/4 

„Ja  saa,  —  hvordan?"   spurgte  Dahlberg. 

„Det  var  nu  lige  bestemt  to  Aar  siden  ved 
Set.  Hansdagstid,"  begyndte  Ki'sten,  —  „saa  var 
der  en  gudelig  Forsamling  i  Ebberup  Skov,  en 
Milsvei  herfra.  Jeg  var  jo  humpet  derhen,  — 
men  det  var  s'mæn  inte  for  Guds  Skyld,  naar 
sandt  skal  siges,  men  det  var  for  at  tjene  et 
Par  Skilling  ved  at  sælge  Hvedebrød,  —  for  jeg 
skal  sige  Dåhlberg,  at  jeg  gaar  med  Hvedebrøds- 
kurven. Jeg  tænkte  da  ogsaa  mere  paa  at  tjene 
de  fattige  Skillinger,  end  paa  at  høre  Guds  Ord. 
Men  der  var  dog  ligegodt  et  Ord,  der  bed  sig 
fast  i  min  fattige  Syndersjæl,  og  det  var  det,  at 
naar  vantro  Mennesker  sover,  saa  er  Djævlen 
synlig  inde  hos  dem,  men  naar  de  vaagner,  saa 
smutter  han  ud,  for  at  de  inte  skal  se  ham  og 
omvende  sig.  —  Det  tænkte  jeg  paa,  da  jeg  kom 
hjem  om  Aftningen  og  lagde  mig  tilsengs.  —  Da 
jeg  saa  stander  op  om  Maarningen  og  har  faaet 
min    Smule    Klæder    paa,     saa    hører    jeg    noget 

kratte  henne  i  Hvedebrødskurven,  og  da  jeg  ser 
derhen,  saa  er  der  ligesom  en  lang  Rotterumpe, 
der  stikker  ud  af  Kurven,  men  den  var  meget, 
meget  længere.  Jeg  gav  et  Skrei  fra  mig  og 
styrt'  om  paa  Gulvet,  og  lige  i  det  samme,  hel- 
lige Øieblik  saa  kommer  der  et  Dyr  farendes 
ud  af  Kurven.  Det  var  mest  i  Lignelse  som  en 
Rotte,  men  meget,  meget  større.  Og  ligesom  jeg 
saa  det,   —   saa  var  det  væk." 

Dahlberg  bemærkede,  om  det  dog  ikke 
muligt  havde  været  en  Rotte.  Men  Ki'sten  tog 
dette  temmelig  fortrydeligt  op. 

„Nei,  Dåhlberg,"  sagde  hun,  —  „det  skal 
ingen  bilde  mig  ind,  at  det  var  en  rigtig  Rotte. 
Der  er  s'mæn  aldrig  nogen  har  set  en  rigtig 
Rotte  i  den  Stue,  hvor  Maren  Lisbeth  og  jeg 
bor.  Det  var  Djævlen  i  en  Rottes  Lignelse,  og 
Dåhlberg  kan  forhøre  hos  Maren  Lisbeth,  om  det 
ikke  er  sandt  hvert  evigste  Ord.  For  hun  reiste 
sig  op  i  Sengen  og  saa  Dj ævledyret,  og  hun  for- 
talte mig,  at  det  kom  ikke  ud  af  Stuen,  ad  nogen 
natyrlig  Vei  ikke,  men  det  var  ligesom  det  aad 
sig  selv,  sagde  hun,  saa  tilsidst  var  der  kun 
den  lange  Rumpe  tilhaves,  sagde  hun,  og  den 
rullede  sig  sammen  ligesom  et  Garnnøgle,  sagde 
hun,   og  saa  trillede  den  hen  under  Sengen,  sagde 

hun,  og  saa  kom  der  s'mæn  en  Stank  henne  i 
Sengen,  sagde  hun,  og  det  var  ingen  natyrlig 
Stank.  Og  det  har  jeg  siden  læst  i  en  gammel 
Bog,  at  naar  Djævlen  saaden  viser  sig,  saa  gi'r 
han  altid  en  fa'lig  Stank  fra  sig,  naar  han  bliver 
væk." 

Pastor  Dahlberg  indrømmede  Muligheden  af, 
at  det  havde  været  Djævelen,  „og  under  alle  Om- 
stændigheder/' sagde  han,  „har  Begivenheden  jo 
altsaa  været  til  Velsignelse  for  Ki'sten,  —  det 
er  Hovedsagen." 

Derefter  gik  Samtalen  istaa.  Og  da  Skræd- 
der Madsen  og  Halte-Ki'sten  fandt,  at  dette,  af 
et  første  Besøg  at  være,  var  faldet  heldigt  ud, 
belavede  de  sig  paa  at  tage  Afsked.  De  reiste 
sig,  foldede  Hænderne  og  stod  et  Øieblik  i  taus 
Beskuelse  af  Kapellanen.  Derpaa  rakte  de  ham 
Haanden,  trykkede  den  længe  og  fast  og  suk- 
kede dybt.  Saa  gik  de  hen  imod  Døren.  Men 
som  om  Halte-Ki'sten  kom  i  Tanke  om,  at  hun 
havde  forsømt  noget,  vendte  hun  sig  om  ved 
Døren,  og  sagde  lidt  undseligt: 

„Ja,  væs'go,  Dåhlberg,  naar  Deres  Vei  falder 
forbi,  se  saa  ind  i  Hospitalet  til  Maren  Lisbeth 
og  mig.  Vi  kan  da  altid  opvarte  med  en  Koppe 
Kaffe  og  en  Søclekave." 

Dahlberg    takkede   for    Indbydelsen    og   hans 
to  nye  Venner  fjærnede  sig. 

Han  kunde  ikke  skjule  for  sig  selv,  at  dette 
Besøg  havde  været  en  Skuffelse.  —  Han  skjøn- 
nede,  at  med  saadanne  Tropper  kunde  Slaget 
ikke  vindes  der  paa  Egnen.  Men  han  trøstede 
sig  med,  at  det  vilde  blive  anderledes.  Det  gjaldt 
kun  om  at  træde  op  med  Myndighed  og  uden 
Afslag  forkynde  for  Folk,  at  der  var  kun  een 
Vei,  og  det  var  den,  han  viste.  „Sæt  Skræk  i 
Folk,"  havde  Pastor  Nyrup  sagt  til  ham.  „saa 
er  Seiren  Deres.  Af  Frygt  for  Helvede,  gaar 
Folk  til  Himmerige."  —  Men  det  gjaldt  tillige 
at  sætte  Følelsen  i  Bevægelse.  Dette  syntes  han, 
at  Pastor  Nyrup  ikke  havde  den  rette  Evne  til. 
I  den  Henseende  kunde  han  ikke  maale  sig  med 
hans  Fader,  Biskoppen.  Man  maatte  i  Prædike- 
nerne tage  disse  to  stærke  Magter  i  sin  Tjeneste: 
Den  Skræk,  der  er  i  de  fleste  Mennesker  for  det 
Hinsides,  og  den  æsthetisk,  religiøse  Følelse. 
Skrækken  var  ganske  vist  Hovedsagen  og  maatte 
prøves  først;  men  for  mange  kunde  den  æsthe- 
tisk-religiøse  Rørelse  være  et  forberedende  Trin. 
Han  glædede  sig  over,  at  det  stod  saa  klart  for 
ham,  hvilke  Midler  han  skulde  benytte  sig  af 
for  at  naa  det  store  Maal:  Herrens  Ære  og 
Kirkens  Magt. 

Kort  efter  blev  han  kaldet  ned  til  The.  — 
Men  da  denne  var  nydt ,  undskyldte  han  sig 
med  Træthed  efter  Reisen,  og  gik  atter  op  paa 
sit  Værelse.  —  Han  læste  lidt  i  Testamentet, 
begyndte  at  tænke  saa  smaat  paa  sin  Tiltrædelses- 
prædiken,  som  han  skulde  holde  om  Søndagen, 
stillede  sig  lidt  i  det  aabne  Vindu,  der  vendte 
ud  til  Haven.  Han  kunde  høre,  at  de  Unge 
endnu  sad  i  munter  Samtale  i  Jasminlysthuset. 
—  Hun  var  ualmindelig  kjøn,  Frøken  Hansen. 

Saa  slog  Kirkeuhret  ti. 

Han  lukkede  Vinduet,  knælede  og  bad,  og 
gik  saa  i  Seng. 


III. 

Det  var  Søndag  ved  Middagstid.  Kapellanen 
var  kommen  tilbage  fra  Annexet,  hvor  der  havde 
været  Førsttjeneste.  Klokken  et  skulde  Gudstjene- 
sten begynde  i  Dalby  Kirke,  og  her  agtede  Provst 
Møller  selv  at  være  tilstede,  for  at  indsætte  den 
unge  Præst. 

Provsten  blev  ved  sin  Ankomst   modtaget  af 

Kapellanen.  4 

den  gamle  Præst,  Kapellanen  var  paa  sit 
Værelse. 

Et  rigeligt  Frokostbord  stod  dækket  i  Spise- 
stuen, og  strax  efter  Provstens  Ankomst  satte 
man  sig  tilbords.  Der  herskede  en  vis  høitidelig 
Stemning,  og  man  talte  med  dæmpet  Røst. 
Provsten  var  kommen  til  at  sidde  ved  Siden  af 
Anna.  Han  ønskede  hende,  at  hun  i  Sommer- 
ferien maatte  samle  Kræfter  til  at  kunne  røgte 
sit  ansvarsfulde  Kald.  Der  var  efter  hans  Over- 
bevisning ingen  mere  betydningsfuld  Stilling  end 
den,  at  være  Lærer  eller  Lærerinde  ved  de 
kjøbenhavnske  Almueskoler. 

„Her,  min  kjære  Frøken!"  —  bemærkede 
han,  —  „er  det,  at  Socialismen  og  de  nedbry- 
dende Tendenser  skal  bekæmpes  i  Spiren.  Hvil- 
ken smuk  Opgave  er  det  ikke  for  en  ung,  tros- 
varm  Kvinde,  at  nedlægge  Religionens  Sandheder 
i  de  med  saamegen  Gift  fra  Hjemmet  af  op- 
fyldte Barnehjerter/4 

Efter  Frokosten  gik  de  tre  Geistlige  ind 
for  at  iføre  sig  deres  Ornater.  Provsten  havde 
faaet  anvist  et  Gjæsteværelse.  —  Strax  efter 
samledes  de  i  Havestuen.  Provsten  kastede  et 
prøvende  Blik  paa  sine  to  Embedsbrødre.  Med 
Velbehag  saa  han,  hvor  godt  Kapellanen  tog  sig 
ud   i    sin,    af   det   fineste    Klæde    gjorte,    Præste- 

kjole,    og   den   flunkende  nye  Pibekrave.     Enhver 
Fold  var,  som  den  skulde  være. 

Han  kastede  derefter  et  Blik  ind  i  Speilet, 
—  Spejlet  i  Gjæstekammeret  var  meget  lille,  — 
rettede  lidt  ved  sit  nylig  erhvervede  Ridderkors, 
tog  derefter  Pastor  Hansen  ved  en  af  Knapperne 
i  hans  Præstekjole  og  sagde  halvt  spøgende,  halvt 
alvorligt : 

„Knapperne  ere  ikke  reglementerede,  gamle 
Ven!" 

Pastor  Hansen,  som  aldrig  havde  vidst,  at 
der  var  et  specielt  Mønster  for  Præstekjole- 
knapper, anstillede  en  hurtig  Sammenligning 
mellem  sine  egne  og  Provstens. 

„Skidt  med  det!"  sagde  han  og  vendte  sig 
temmelig  kort  om. 

Saa  kom  Damerne,  Fru  Hansen  og  Marie. 
Den  første  saa  lidt  ængstelig  ud ,  den  anden 
nervøs,  spændt.  Fru  Hansen  opdagede,  at  hendes 
Mands  Pibekrave  gabede  i  Nakken ;  hun  fik  ham 
ind  i  Dagligstuen,  og  Kraven  hæftet  sammen 
med    en  Naal. 

Saa  hørte  man  gjennem  den  aabne  Havestue- 
dør tunge  Trin  opad  Trappen  i  Kirketaarnet,  og 
strax  efter  ringede  det  sammen.  Provsten  an- 
modede Fru  Hansen  og  Marie  om  at  gaa  foran. 

„Vi,"  sagde  han,   „bør  komme  sidst". 

4* 

Han  saa  sig  om  efter  Anna  og  Holger,  men 
opdagede  dem  ikke. 

Da  Damerne  var  komne  hen  til  Laagen,  der 
fra  Præstegaardens  Have  førte  ind  til  Kirke- 
gaarden,  anmodede  han  Pastor  Hansen  om  at  gaa 
ved  sin  venstre  Side,  og  Kapellanen  at  følge  et 
Par  Skridt  bagefter. 

„Saa,  i  Guds  Navn,"  sagde  han,  og  satte 
sig  i  Bevægelse. 

Der  stod  fuldt  med  Mennesker  udenfor  Kirke- 
døren. Da  Præsterne  kom,  blottede  Mændene 
Hovederne  og  man  gjorde  Plads.  Provsten  tog 
sin  Hat  af,  og  med  en  halv  Bøining,  hilsende  til 
begge  Sider,  gik  han  henimod  Døren.  Den  gamle 
Præst  nikkede  gemytligt  til  Folk,  uden  at  tage 
sin  bredskyggede  Hat  af.  Kapellanen,  med  sin 
elegante  Cylinderhat  i  Haanden,  saa  lige  ud  med 
et  alvorligt  Blik. 

„Han  saa  Satans  bøs  ud,"  sagde  en  gammel 
Bonde,  da  Præsterne  var  komne  ind  i  Vaaben- 
huset. 

„Uh!  hvor  han  er  kjøn,u  hvidskede  en  ung 
Bondepige  til  sin  Veninde. 

Vaabenhuset  og  Kirken  var  pakkende  fuldt, 
saa  Præsterne  banede  sig  kun  med  Besvær  Vei 
gjennem  Mængden.  Da  Organisten  opdagede 
dem,    begyndte     han     at     intonere     paa     Orgelet. 

I  Koret  var  hensat  tre  Stole  til  Præsterne.  Da 
Provsten  og  Kapellanen  havde  sat  sig,  gik  den 
gamle  Præst  op  for  Alteret,  knælede  paa  Bede- 
skamlen, samtidig  med  at  Kirkesangeren,  gamle 
Rasmussen,  traadte  frem  i  Kordøren  for  at  læse 
Indgangsbønnen.  Han  var  lidt  ængstelig,  han 
havde  aldrig  set  saamange  Mennesker  i  Kirke, 
og  han  var  sig  bevidst,  at  han  ikke  var  stiv  i 
to  af  de  Melodier,  der  skulde  synges.  Bogen 
rystede  lidt  i  Haanden  paa  ham,  men  han  fik 
dog  Bønnen  fremsagt  ret  ordentligt.  Saa  gik 
han  ind  i  sin  Stol  og  trak  det  grønne  Gardin 
for,  der  skjulte  ham  for  de  nysgjerrige  Blikke 
nede  fra  Kirken.  Pastor  Hansen  gik  ned  fra 
Alteret  og  satte  sig  paa  sin  Stol  til  venstre  Side 
for  Provsten.    —   Saa  begyndte  den  første  Salme. 

Holger  og  Anna  gik  ikke  i  Kirke.  Da  de 
andre  var  gaaet,  gik  de  ud  og  satte  sig  i  Jasmin- 
lysthuset tætved  Kirkemuren.  Strax  efter  kom 
Vedel  gaaende  op  igjennem  Haven.  De  kunde 
høre  Orglet  inde  fra  Kirken,  men  ikke  Sangen. 
Bønderne  i  Dalby  mente,  at  Sangen  maatte  være 
Rasmussens  Sag,  ligesom  Prædikenen  Præstens. 
„Vi  betaler  dem  jo  for  det/4   sagde  de. 

„Det  er  underligt  at  sidde  herude/4  sagde 
Anna,   „naar  alle  de  andre  er  i  Kirke." 

„Ja,"  svarede  Vedel,  „man  hører  ligesom 
ikke  til  her  i  Landet,  naar  man  ikke  gaar  i 
Kirke  mindst  tre  Gange  om  Aaret.  Der  er  nu 
Bønderne  her  i  Dalby;  vi  er  Perlevenner,  og  jeg 
er  ganske  sikker  paa,  at  de  tænker  langt  mindre 
over  religiøse  Spørgsmaal  end  jeg.  Men  de  véd, 
jeg  er  Fritænker,  at  jeg  ikke  gaar  i  Kirke  og 
til  Alters,  og  derfor  betragter  de  mig  som  en 
Slags  Udlænding.  Den  gamle  Pastor  Hansen  er 
i  Virkeligheden  den  eneste  tolerante  Mand  her  er 
i  Sognet." 

„Ja,  som  jeg  holder  af  Din  Par  for  det, 
Holger,"  sagde  Anna,  „gid  her  var  Tusinde 
saadanne  Præster  i  Landet." 

„Her  er  ikke  ti,"  svarede  Holger.  „De 
holder  paa  at  uddø,  de  gode  gamle  Præster.  — 
Grundtvigianerne  skulde  have  fortsat,  —  selv- 
følgelig ikke  gjentaget  den  gamle  Rationalisme, 
men  udviklet  den." 

„Hvordan   —  udviklet,"   spurgte  Anna. 

„Ja,  —  betragtet  Kristendommen  som  et 
Led  i  Slægtens  historiske  Udvikling,  Jesus  af 
Nazareth  som  en  historisk  Personlighed.  Nu  er 
de  ligesaa  dogmatiske  som  alle  de  andre." 

„De  siger  dog,  at  de  tager  alting  historisk," 
bemærkede  Vedel,  —  „selv  Mathematik,  —  saa- 
vidt  jeg  véd." 

„Ja,  —  alting  —  undtagen  det  vigtigste  af 
alt,  —  Kristendommen.  Og  den,  som  støder  an 
i  ét  Bud,  er  bleven  skyldig  i  dem  alle." 

„Hvad  mener  Du  med  det,"   spurgte  Anna. 

„Jeg  mener,  at  tager  man  ikke  Kristendom- 
men historisk,  saa  bliver  alt  andet  kun  en  Marsch 
paa  Stedet,  —   de  kommer  ingen  Vegne." 

„Og  den,  som  ikke  gaar  frem,  gaar  tilbage, c; 
bemærkede  Vedel. 

„Selvfølgelig,"  svarede  Holger.  „Enhver 
dogmatisk  Tro  ender  tilsidst  i  Reaktion.  —  Frem- 
skridtets Vei  er  betegnet  med  Dogmer,  som  er 
overvundne." 

„Saa  er  der  langt  til  Enden,"  sagde  Vedel 
og  tændte  en  Cigar. 

„Ja,  —  mon  der  egentlig  er  mange,  der 
tror  paa  Dogmerne,  —  saadan  rigtig  alvorligt," 
spurgte  Anna. 

„Jeg  tror  det  ikke,"  svarede  Holger,  „men 
de,  som  ikke  tror  paa  dem,  tier  med  det.  —  Det 
kan  ikke  gaa  an  at  bekjende,  —  undtagen  Troen 
naturligvis." 

„Og  saa  taler  de  endda  om  den  Forfølgelse, 
man  er  udsat  for,  naar  man  bekjender  sin  Tro/ 
sagde  Anna  ironisk. 

„Det  hører  nu  engang  med,"  bemærkede 
Holger,   „det  er  ubevidst  Humbug.     Det  kan  saa- 

mænd  godt  være,  at  Kapellanen  nu  staar  inde  i 
Kirken  og  prædiker  om,  at  han  vil  underkaste 
sig  alle  mulige  Lidelser  for  Troens  Skyld. a 

„Og  saa  gaar  han  dog  sandsynligvis  allerede 
med  en  Bisp  i  Maven,'1   sagde  Anna. 

„Og  et  Storkors  i  Lommen,"  tilføiede  Vedel. 

„Men  han  vil  blive  ved  at  prædike  om  For- 
følgelsen for  Troens  Skyld,  selv  om  han  faar 
begge  Dele,"   sagde  Holger. 

„Det  er  ubegribeligt,"  bemærkede  Vedel 
grundende,  „er  det  Affektation  eller  Fantasi  eller 
hvad  Pokker  er  det?" 

„Det  er  efter  Guds  Ord,  Du,"  svarede  Hol- 
ger. „Der  staar:  Her  i  Verden  skulle  I  have 
Trængsel." 

„Ja,  —  men  naar  de  nu  har  lige  det  Mod- 
satte?" 

„Ja,  —  men  der  staar  jo  skrevet,  at  de 
skal  have  Trængsel,  —  og  derfor  tror  de  i  Virke- 
ligheden, at  de  har  Trængsel  for  Troens  Skyld, 
selv  om  de  har  Magt  til  at  kaste  alle  os  andre 
i  Hullet.   —   De  tror  det." 

„Ja,  Troen  er  jo  en  fast  Overbevisning  om 
det,    som  ikke  ses,"   sagde  Anna. 

Inde  i  Kirken  var  de  nu  færdige  med  den 
første  Salme,  og  Orgelklangen  lød  ikke  mere  ud 
til  dem.     Kapellanen    var   gaaet    for    Alteret,    for 

at  messe.     De  kunde    høre    hans    smukke,    klang- 
fulde Stemme  ud  igjennem  de  aabne  Vinduer. 

Oppe  mellem  Jasminerne  summede  Bierne. 
Hvide  Sommerskyer  drog  hen  over  den  lyse 
Himmel.  Udenfor  Havegjærdet  stod  Hestene  paa 
Græs.  Man  kunde  høre,  hvor  de  prustede,  idet 
de  bøiede  sig  ned  og  afgnavede  den  saftige 
Kløver. 

Kapellanen  var  færdig  med  at  messe,  og 
Orgelet  intonerede  til  den  næste  Salme. 

Den  tjærede  Laage  mellem  Præstegaardens 
Stuelænge  og  Staldlængen  aabnede  sig,  og  Jens 
kom  tilsyne.  Han  var  i  Skjorteærmer,  men  havde 
i  Anledning  af  Dagens  Høitidelighed  og  Prov- 
stens Kudsks  Nærværelse  beholdt  sin  blaa  Liberi- 
vest paa  efter  Hjemkomsten  fra  Annexet.  — 
Han  skulde  ud  og  flytte  Hestene. 

„ Goddav !u  sagde  han,  da  han  kom  til  Lyst- 
huset,  „jeg  trode  de  var  i  Kirke  allesammen. u 

„Nei,"  sagde  Holger,  „vi  gaar  ikke  i 
Kirke." 

„Det  var  Sat'ns,"  sagde  Jens,  „De  er  da 
ellers  præstelært,  Holger,  —  skal  De  da  ikke 
være  Præst  ?u 

„Nei,  det  bliver  jeg  ikke,  Jens." 

„Da  skulde  Fa'n  være  Degn,  naar  man  kan 
blive  Præst. u 

„Men  jeg  skal  heller  ikke  være  Degn, 
Jens." 

„Naa — saa.  —  Ja,  —  Verden  svever  sig 
rundt  paa  mange  Maader." 

„Hør  Jens,  Du  kjørte  jo  for  den  nye  Ka- 
pellan til  Annexet,"  sagde  Holger. 

„Ja,  Jøsses!"  svarede  Jens  med  et  bredt 
Grin,  —   „det  var  ligegodt  en  morsom  Tur." 

„Hvordan  det?" 

„Vi  blev  s'gu  mange,  inden  vi  naaede  til 
Alleslev." 

„Blev  I  mange?    Fik  I  nogen  op  at  kjøre?" 

„Ja  paa  det  Lav!  Vi  fik  Damer." 

„Det  var  Jens  vel  glad  ved?"  bemærkede 
Anna. 

„Ja — a,  —  det  var  nu  saadan  aparte 
Damer." 

„Hvem  var  det  da,"   spurgte  Holger. 

„Ih!  det  var  sgu  Halte-Ki'sten  og  Maren 
Lisbeth.  Da  vi  kjørte  forbi  Hospitalet,  saa  stod 
de  to  gamle  Halvtosser  i  Døren  i  Kisteklæderne. 
Og  saa  raabte  de  til  Kåplanen :  Kan  vi  ikke 
age  med  til  Alleslev,  Dahlberg?  De  sagde  ikke 
engang  saameget  som:  Hr.  Pastor.  —  Saa  maatte 
jeg  holde  stille  og  faa  de  to  gamle  Hellemisser 
op.  Halte-Ki'sten  kom  op  og  sidde  hos  Kåpla- 
nen,  og  jeg  fik  Maren  Lisbeth." 

„Saa  fik  Jens  den  yngste,"   sagde  Anna. 

„Ja,  hun  er  da  ikke  uden  de  tre  Snese.  — 
Men  saa  siger  jeg  til  Maren  Lisbeth:  Hvad  Sat'n 
vil  I  til  Kirke  i  Alleslev  for,  I  kan  jo  gaa  til 
Sidsttjeneste  i  vor  egen.  —  Men  saa  skulde 
De  set,  saa  arrig  hun  blev.  —  Du  skulde 
bevare  Din  Mund,  Jens,  —  sagde  hun,  og  ikke 
bande,  naar  Du  kjører  for  en  Præst.  Og  er  det 
kanske  formeget  at  gaa  i  Guds  Hus  to  Gange 
paa  en  Søndag,  sagde  hun.  —  Du  skal  vel  ogsaa 
i  Kirke,  Jens?  sagde  hun.  Nei,  gu  skal  jeg  ei, 
sagde  jeg,  for  jeg  gik  ikke  ind  og  hørte  den 
Gamle,  saa  vil  jeg  sgu  heller  ikke  gaa  ind  og 
høre  denne  her.  Jeg  skal  have  mig  en  Middags- 
søvn under  Tjenesten,  ligesom  jeg  pleier  van.  — 
Du  skulde  tænke  paa  dine  Synder,  Jens,  sagde 
hun  saa.  —  Nei,  sagde  jeg  saa,  der  skulde  da 
Fa'n  tænke  paa  sine  Synder  om  Søndagen.  — 
Saa  begyndte  hun  sgu  og  synge  Salmer,  og  Halte- 
Ki'sten  bag  i,  hun  stemte  i  med.  Men  hun  var 
svær  falsk  i  Tonen. u 

„Hvad  sagde  Kapellanen  til  det?u  spurgte 
Holger. 

„Jeg  tror  sgu  ikke,  han  kunde  lide  det,  for 
han  vendte  sig  om  fra  Ki'sten ;  men  han  sagde 
ingenting.  —  Men  saa  sagde  jeg  til  Maren 
Lisbeth:    Hold    nu  Kæft   med  det,    sagde  jeg,    til 

Du  kommer  i  Kirke.  Jeg  vil  sgu  ikke  kjøre 
for  saad'n  to  Sangerinder.  Folk  tror  jo,  vi  er 
halvtossede  allesammen.  —  Men  saa  begyndte 
hun  sgu  og  synge  høiere,  saa  det  var  ligesom 
vi  var  nogen  Komediantspillere.  —  Og  saa 
da  vi  var  komne  ned  til  Broen  ved  Mosen, 
saa  stod  den  hellige  Skrædder  der  med 
sin  skjævbenede  Svend.  —  De  vilde  sgu  ogsaa 
age  med,  og  Kåplanen  sagde  Ja,  —  men  jeg 
tror  ligegodt,  han  var  noget  mankerlig  over  det, 
og  saa  sagde  han,  at  nu  var  det  bedst  og  holde 
op  og  synge.  —  Men  skal  det  være  saad'n  hver 
Søndag,  saa  vil  jeg  ligegodt  bede  Husbond,  om 
ikke  Husmanden  maa  kjøre;  for  han  er  jo  saad'n 
lidt  halvhellig  selv." 

„Var  der  mange  i  Kirke  dernede?"  spurgte 
Holger. 

„Ja,  de  var  efter  Sigelsen  lige  ved  at  myre 
hverandre.  Alle  de  Hellige  fra  hele  Herredet 
var  der  jo,  og  Bønderne  fra  Alleslev,  de  skulde 
jo  ogsaa  hen  og  høre  paa  den  Komedie." 

„Saa  er  det  nok  gaaet  hedt  til,"  bemærkede 
Vedel. 

„Ja,  saad'n  sagde  han  sgu  ogsaa,  den  unge 
Degn  i  Alleslev,  da  Tjenesten  var  forbi,  og  jeg 
stod  og  spændte  Bæsterne  for.  Det  gik  sgu 
varmt  til  idag,  Jens,   sagde  han.   —   Hvordan  det, 


61 


Thorsen,  sagde  jeg.  —  Jo,  han  manede  os  alle- 
sammen  ind  i  det  hedeste  Helvede,  sagde  Thorsen 
—  Det  var  som  Sat'n,  sagde  jeg,  er  han  saa 
skrap  til  og  mane?  —  Nei,  saa  huer  jeg  den 
Gamle  bedre,  sagde  Thorsen,  for  han  er  da  et 
Menneske.  —  Ja,  da  er  sgu  Kåplanen  da  ogsaa 
et  Menneske,  sagde  jeg.  —  Nei,  han  er  en  Jætte, 
sagde  Thorsen.  Hvad,  er  han  et  Fruentimmer, 
sagde  jeg.  —  Nei,  men  han  siger,  at  det  menneske- 
lige er  noget  Djævelskab.  —  Ja,  Halvtosser  er 
der  nok  af,  sagde  jeg,  det  maatte  jeg  sgu  be- 
kjende,  da  vi  kjørte  herned.  —  Saa  imidlertid 
kom  Kåplanen  ud  og  satte  sig  op,  og  de  andre 
fire  kom  med,    og  saa  kjørte  vi  ad  Hjemmet  til." 

„Sang  Maren  Lisbeth  ogsaa  paa  Hjemveien?" 
spurgte  Anna. 

„Nei,  da  sad  hun  sgu  og  græd." 

„Græd  hun?" 

„Ja,  hun  græd  som  hun  var  pidsket.  —  Det 
er  sgu  ikke  værd  og  være  saa  bedrøvet,  Maren, 
sagde  jeg  saa,  det  kan  vel  blive  godt  engang 
endnu.  —  Men  véd  De,  hvad  hun  saa  svarte?" 

„Naa?" 

„Hun  sagde,  at  det  havde  s'mæn  aldrig 
været  saa  godt  for  hende  som  nu,  og  at  det  var 
den  gladeste  Dag  i  hendes  Liv.  —  Men  hvad 
Fa'n  græder   Du    da    for,    sagde  jeg    saa.   —  Det 

er  af  Grlæde  over  min  Syndesorg,  sagde  hun  saa. 
Bare  Du  ogsaa  kunde  græde,  Jens,  sagde  hun. 
—  Nei,  sagde  jeg,  jeg  har  sgu  ikke  grædt  siden 
vor  skimlede  Plag  døde,  sagde  jeg.  —  Men  har 
Du  da  aldrig  grædt  over  Dig  selv,  Jens,  sagde 
hun.  —  Nei,  gu'  har  jeg  ei,  sagde  jeg.  Jeg  har 
en  god  Helsen,  hvad  skulde  jeg  saa  græde  for? 

Over  Din,  Synd  Jens,  sagde  hun  saa.  — 
Jeg  har  sgu  hverken  stjaalet  eller  slaaet  ihjel, 
sagde  jeg,  saa  jeg  véd  ikke  af  nogen  Synd  og 
sige.  —  Men  vi  er  jo  alle  Syndere,  Jens,  sagde 
hun  saa.  —  Ja  gu'  er  vi  saa,  sagde  jeg,  men 
det  kan  sgu  ikke  hjælpe  og  gaa  og  spekelere 
over  det.  —  Men  nu  siger  jeg  Farvel,  for  jeg 
skal  ud  og  flytte  Bæsterne. u 

Jens  tog  en  Jasmin,  anbragte  den  i  et 
Knaphul  paa  sin  blaa  Vest  og  fjernede  sig. 
Snart  efter  hørte  man  ham ,  med  smaa  Slag, 
banke  en  Tøirepæl  løs  udenfor  Haven. 

Inde  i  Kirken  var  Salmesangen  ophørt.  Ind- 
sættelsesakten  var  begyndt,  Provsten  talte.  Naar 
han  hævede  Røsten,  kunde  man  høre  den  ud, 
men  man  kunde  ikke  skjelne  Ordene.  —  Da  han 
var  færdig,  tog  Orgelet  fat  igjen,  men  hørte  kort 
efter  atter  op.  De  skjønnede,  at  nu  skulde 
Prædikenen  begynde. 

Der  stod  et  Par  Koner  lige  indenfor  Kirke- 
muren og  smaasnakkede. 

„Det  var  da  forbandet,  at  vi  ikke  kom  ind," 
sagde  den  ene. 

„Hvad  er  det  for  en  Grav/4  sagde  den 
anden,   „den  ser  da  farlig  svinsk  ud." 

„Ih,  det  er  jo  hans,  der  hængte  sig  oppe  i 
Skoven/4   svarede  den  første. 

„Ja ,  kan  man  da  bare  beholde  sin  For- 
stand," sagde  den  anden.  „Men  kom,  lad  os  gaa 
hen  til  det  Vindu,  der  staar  aabent,  saa  kan  vi 
maaske  høre  ham.  Det  er  farlig,  saa  han  sætter 
i  engang  imellem." 

Kapellanens  Røst  lød  stærkt  inde  fra  Kirken. 

Fra  Veien  udenfor  Haven  hørtes  en  Rumlen 
af  flere  Vogne.  En  af  Hestene  ude  paa  Græs- 
marken begyndte  at  vrinske  og  galoppere  rundt 
i  sit  Tøir. 

„Det  er  Folk,  der  skal  i  Skoven,"  sagde 
Vedel.  „Det  er  vist  den  socialdemokratiske  For- 
ening fra  Roskilde." 

Da  Vognene  var  kommet  forbi  Haven,  kjørte 
de  i  Skridt.  Man  hørte  Sang  derude  fra.  Det 
var  Socialisternes  Marsch.  „Til  Arbeide,  Liv 
eller  Død"   tonede  det  med  fuld  Kraft. 

„Mon  Provsten  kan  høre  det  ind  i  Kirken," 
sagde  Anna. 

„Lad  os  haabe,  at  Kapellanen  kan  overdøve 
Socialistmarschen,"   svarede  Vedel. 

„Ja,  de  har  Begge  stærke  Røster,"  be- 
mærkede Holger.  — 

„Det  er  Tidens  Røster,"   sagde  Anna. 

„Man  kan  maaske  snarere  sige  Fortidens  og 
Fremtidens,"   sagde  Vedel. 

„Og  Nutidens,  —  hvordan  lyder  den?" 
spurgte  Anna. 

„Jeg  véd  det  ikke,  —  den  har  maaske 
ingen, u   svarede  Vedel. 

De  hørte  Laagen  ind  til  Kirkegaarden  gaa. 
Strax  efter  kom  en  gammel  Dame  hen  imod 
dem.  Hun  var  iført  graa  Kjole,  gammeldags  sort 
Silkemantille,  der  faldt  stærkt  i  det  røde,  en  Hat 
med  simple,  spraglede  Tøiblomster. 

„Goddag,  Madam  Rasmussen/'  raabte  Hol- 
ger.     „Men  er  De  ikke  i  Kirke ?" 

„Goddag  Børn,u  sagde  Madam  Rasmussen, 
„Gud,  lad  mig  komme  til  at  sidde.  Jeg  er,  som 
jeg  var  mørbanket." 

„Men  hvad  er  der  da  i  Veien,  Madam  Ras- 
mussen/'  spurgte  Holger.      „Hvor  har  De  været?" 

„Jeg  skulde  jo  i  Kirke,"  begyndte  Madam 
Rasmussen,  da  hun  var  kommen  til  Sæde,  „og 
gik  da  det  ringede  sammen,  ligesom  sædvanlig. 
Men  da  jeg  saa   kommer  op  til  Vaabenhuset,    saa 

er  der  jo  smækkende  fuldt  af  Mennesker.  — 
Hvad  er  dette  herre,  siger  jeg  til  Jordemoderen, 
som  ogsaa  stod  og  vilde  klemme  sig  ind,  —  De 
kan  jo  tænke  Dem,  det  svære  Menneske.  —  Ja, 
det  maa  De  nok  sige,  Madam  Rasmussen,  siger 
hun,  —  det  er  jo  ligesom  til  en  Grundlovsfest. 
Men  Pokker  skulde    staa    her  længer,    siger   hun, 

—  og  der  var   ved  Gud   heller  ikke  til  og  være. 

—  Men  sikken  en  Røst  det  Menneske  har." 

„Hvem?u   spurgte  Anna. 

„Den  nye  Præst.  For  lige  da  vi  havde 
klemt  os  ud,  saa  tog  han  paa  Vei.  De  Døde 
skal  staa  op!  raabte  han.  —  Gud  forbarme  sig. 
Det  foer  mig  saamænd  helt  ned  i  Benene.  — 
Mon  han  skal  holde  Examen  med  Børnene?" 

„Det  véd  jeg  ikke  rigtig,"  svarede  Holger; 
„Far  vil  da  nok  under  alle  Omstændigheder  være 
med." 

„Gud  være  lovet  og  priset!"  udbrød  Madam 
Rasmussen,  „for  Rasmussen  er  jo  gammel,  og 
han  er  saamænd  let  at  forbløffe.  Han  var  saa- 
dan,  saa  han  rystede  idag,  da  han  skulde  ind  og 
hente  Salmenumrene  hos  Kapellanen.  —  Han 
har  saamænd  de  sidste  fjorten  Dage  siddet  oppe  til 
Klokken  tolv  om  Natten  og  spillet  Fiolin." 

„Men  hvorfor  dog?"   spurgte  Anna. 

Kapellanen.  5 

„For  at  lære  cle  nye  Salmemelodier.  For 
den  gamle  Præst,  det  er  jo  en  skikkelig  Mand, 
og  han  har  aldrig  forlangt  mere  end  de  seks, 
syv  Melodier,  som  Rasmussen  kunde." 

„Ja,  det  vil  vel  knap  slaa  til  nu,"  sagde 
Vedel. 

„Nei,  det  er  netop  det,  Rasmussen  er  bange 
for.  —  Gud  maa  vide,  hvordan  det  er  gaaet 
derinde  idag?u 

„Skulde  der  synges  nogen  af  de  nye  Melo- 
dier?"  spurgte  Anna. 

„Ja,  to.  For  Rasmussen  turde  jo  ikke  sige, 
at  han  aldrig  havde  sunget  dem  i  Kirken  før. 
Men  bare  det  ikke  slaar  Klik.  For  Rasmussen 
er  langtfra  stiv  i  dem." 

„Men  den  anden  Lærer  fra  Mannerup  kunde 
jo  synge  for,"   sagde  Holger. 

„Nei,  det  skal  De  ikke  tro,  at  Rasmussen 
vilde  have.  —  »Jeg  er  Kirkesanger,"  sagde  han, 
„og  jeg  vil  gjøre  min  Pligt.  Kan  jeg  ikke  ud- 
føre den,   saa  maa  de  give  mig  min  Afsked." 

Man  hørte  atter  Orgelet  inde  fra  Kirken. 

„Nu  er  han  gaaet  af  Prædikestolen",  ud- 
brød Madam  Rasmussen.  „Gud  saa  maa  jeg  ind 
og  have  min  sorte  Silkekjole  paa.  For  Rasmus- 
sen og  jeg  skal  jo  herind  til  Middag.  —  Kom- 
mer her  ellers  nogen  Fremmede?" 

„Ikke  uden  Forpagter  Petersen  og  hans 
Kone,"   sagde  Holger,    „og  saa  Lærer  Thorsen." 

Madam  Rasmussen  fjernede  sig,  og  de  andre 
gik  ind  for  ligeledes  at  klæde  sig  om  til  Mid- 
dagen.   —    —   —    —  —  —  —  —  —  —  —   — 

Fru  Hansen  og  Stuepigen  gik  og  dækkede 
Middagsbordet.  Sofie  havde  nylig  tiltraadt  sin 
Plads  og  var  ikke  inde  i  Borddækningens  Hemme- 
ligheder. Hun  vilde  sætte  alle  Vinglassene  midt 
paa  Bordet  med  Bunden  op ,  og  det  forekom 
hende  mærkeligt,  at  der  ikke  skulde  01  og 
Brændevin  til  Maden.  —  Det  var  hende  en 
Skuffelse,  at  ikke  hun,  men  Kokkepigen  skulde 
varte  de  fremmede  Kudske  op. 

„Det  var  da  forbandet, "  sagde  hun,  „for 
jeg  har  tjent  i  Gaarde  sammen  med  Forpagte- 
rens Kudsk." 

Fruen  mindede  hende  om,  at  et  Ord  som 
„forbandet"  ikke  var  passende. 

.,Hørte  Du  ikke  i  Kirken,  lille  Sofie!  at  det 
er  en  stor  Synd  at  bande?" 

Sofie  havde  nok  hørt  det,  men  hun  troede 
ikke,   at  „forbandet"   var  nogen  Ed. 

Saa  gik  man  tilbords.  Belært  af  Erfaringen 
ventede  Fruen  med  at  begynde  Anretningen,  ind- 
til    Kapellanen     havde     hævet     Hovedet     op     fra 

Tallerkenen.  —  Provsten,  som  ikke  strax  fattede 
Grunden  til  denne  Stansning,  saa  sig  om.  Da 
han  fik  Øie  paa  Kapellanens  bøiede  Hoved,  fol- 
dede han  Hænderne  paa  Bordet  og  saa  op  mod 
Loftet.  —  Forpagter  Petersen,  —  en  svær  Mand 
med  et  rødt,  gemytligt  Ansigt,  og  et  vældigt 
Overskæg,  —  havde  ikke  bemærket  disse  Tegn 
paa  Andagt. 

„Naa,  lille  Frue!  faar  vi  saa  lidt  Mad?" 
sagde  han. 

Hans  Frue,  —  en  elegant  klædt,  svær  Dame 
med  et  endnu  ret  kjønt  Ansigt,  —  gav  ham  et 
Spark  under  Bordet. 

Provsten  var  overmaade  elskværdig.  Em- 
bedet var  nu  foreløbig  sket  Fyldest,  han  havde 
været  ret  tilfreds  med  Kapellanens  Prædiken, 
skjøndt  han  nok  mente,  den  var  noget  for  ensidig, 
og  han  havde  været  overmaade  tilfreds  med  sin 
egen  Optræden  i  Kirken.  Det  gjaldt  nu  at  løsne 
Tøilerne  lidt  og  lade  det  naturligt  menneskelige 
komme  til  sin  Ret.  Thi  deri  var  han  enig  med 
Grundtvigianerne,  at  man  skulde  ikke  gaa  igj en- 
nem  Verden  som  et  Hængehoved.  Han  spøgte 
med  Anna,  Holger  og  Vedel,  fordi  de  ikke  havde 
været  i  Kirke. 

„Unge  Mennesker,  —  urolige  Hoveder,  —  men 
det  kommer  nok,"    sagde  han.     Han  havde  været 

ganske  ligedan  i  sin  Ungdom.  Men  naar  man 
fik  et  Embede,  blev  man  sig  sit  Ansvar  bevidst, 
fuldt  bevidst.  „Saadan  gaar  det  altid.  Der  er 
intet  nyt  under  Solen,  som  Salomon  siger." 

Der  var  imidlertid  endnu  en  Akt  tilbage, 
som,  om  den  end  strængt  taget  ikke  kom  ind 
under  Embedsførelsen,  dog  var  en  Følge  af  Em- 
bedet, og  som  derfor  krævede  en  vis  Alvor. 
Det  var  den  Tale,  han  vilde  holde  til  den  gamle 
og  den  unge  Præst. 

Da  Stegen  kom  ind,  neddæmpede  han  derfor 
Tonen  lidt,  og  da  Fruen  var  færdig  med  at 
skære  for,  reiste  han  sig  med  Glasset  i  Haanden. 

„Jeg  bemærkede  før,"  —  sagde  han,  —  „at 
dette  var  en  skjøn  Dag.  Det  var  skjønt  at  se 
den  i  Guds  Hus  saa  talrigt  forsamlede  Menighed, 
og  det  var  skjønt  at  høre  den  unge  Herrens  Tje- 
ner, med  en  Inderlighed  og  Beaandelse,  som 
bragte  mig  hans  høiærværdige  Fader  i  levende 
Erindring,  tolke  de  Følelser,  der  i  dette,  —  for 
ham  saa  høitidelige,  —  Øieblik  besjælede  ham. 
Det  var  skjønt  at  høre  de  Suk  og  de  Taarer,  — 
at  se  de  Taarer,  —  som  vidnede  om,  at  her  er 
en  frugtbar  Jord  for  den  gode  Sæd.  —  Min  kjære 
Pastor  Dahlberg!  jeg  ønsker  Dem  af  ganske 
Hjerte  velkommen  som  Broder  og  Medarbeider  i 
den  samme  Tjeneste." 

„Men  det  var  sandelig  ogsaa  skjønt,"  fort- 
satte han,  „at  se  den  gamle  Sjælesørger  sidde 
derinde,  omringet  af  sin  trofaste  Menighed.  — 
Med  usvækket  Kraft,  —  Æren  er  Guds,  —  har 
De  nu,  kjære  gamle  Ven!  i  24^2  Aar  forestaaet 
dette  Embede.  Slægter  komme  og  Slægter  gaa. 
De  har  nu  naaet  til  Støvets  Aar.  Aftenen  kom- 
mer med  de  lange  Skygger,  som  minder  os  om, 
at  vi  her  bo  i  Telte.  —  Gid  Deres  unge  Med- 
arbeider  i  Gjerningen  maa  forsøde  Dem  Livets 
Aften.  —  En  Skaal  for,  at  den  unge  og  gamle 
Præsteslægt  maa  række  hinanden  Haanden  i  vore 
to,  her  tilstedeværende,  Embedsbrødres  Personer. " 

Begge  Præster  takkede  Provsten  for  hans 
Venlighed,  og  man  tog  fat  paa  Stegen.  Ved 
Kagen  reiste  Forpagter  Petersen  sig.  Han  vilde 
ogsaa  bringe  den  gamle  Præst  en  Tak,  ikke  som 
Sjælesørger,  —  „skjøndt  han  forlangte  sgu  ingen 
bedre u  —  men  som  Landbruger.  Han  frem- 
hævede, at  paa  dette  Punkt  trængte  den  Gamle 
ikke  til  Kapellan ,  og  han  skizzerede  kort  de 
Fremskridt,  Landbruget  havde  gjort  i  Sognet  i 
de  sidste  24  Aar,  i  hvilke  Fremskridt  Præsten 
havde  havt  en  væsentlig  Andel.  Og  da  det  var 
Landbruget,  der  skulde  bære  hele  Udviklingen, 
mente  han  sig  berettiget  til  ogsaa  at  understrege 
denne  Side  af  Pastor  Hansens  Virksomhed. 

Man  drak  Kaffe  ude  i  Haven,  og  der  var 
livlig  Samtale  mellem  de  forskjellige  Grupper. 

Forpagter  Petersen  havde  faaet  fat  i  Kapel- 
lanen. Hans  Ansigt  skinnede  af  Gemytlighed  og 
Velvillie. 

„Ja,  det  var  en  god  Prædiken,  Hr.  Pastor  !u 
sagde  han,  „den —  kradsede  lidt,  men  vi  trænger 
Fa'n  pine  mig  ogsaa  til,  at  der  bliver  krattet  lidt 
op  i  os.u 

Kapellanen  bukkede  med  et  venligt  Smil. 

„Tak  for  Deres  Aabenhjertethed,  Hr.  For- 
pagter! —  Maa  jeg  være  ligesaa  aabenhjertig 
mod  Dem?" 

„Gudbevares!"  svarede  Petersen,  „Fanden 
i  Vold  med  alle  Krogveie." 

Kapellanen  tog  Petersen  i  Opslaget  paa  hans 
Kjole  og  sagde  med  dæmpet  Røst  og  et  lille 
Smil: 

„De  bander,  Hr.  Forpagter!" 

Hr.  Petersen  studsede  og  saa  usikkert  paa 
den  unge  Præst.     s 

»Gjør,  —  gjør  jeg?" 

„Ja,  —  De  maa  ikke  blive  vred,"  sagde 
denne  og  klappede  venligt  Petersen  paa  Skulderen. 

„Nei,   —  hvad  Fa'n,   —   hvad  jeg  vilde  sige, 

—  ser  De,    Hr.    Pastor,   —  med    saamange    Folk, 

—  det  er  tit  nogen  store  Tyveknægte." 

Kapellanen  indrømmede,  at  det  kunde  være 
vanskeligt. 

„Men  De  er  jo  en  dannet  Mand  —  Hr. 
Petersen?" 

„Gudbevares!"   —  Jeg  vil  ikke  sige   .   .   .   ." 

„Og  en  kristelig  Mand?" 

„Naturligvis!  —  Jeg  er  Høiremand,  —  natur- 
ligvis." 

„Selvfølgelig.  —  Men  en  dannet,  kristelig 
Høiremand.  —  De  forstaar  .   .   .  Exemplet." 

„For  Exempel  ..." 

„Jeg  mener  Folkene,  —  det  er  ikke  noget 
godt  Exempel. u 

„De  har  Ret,  Hr.  Pastor!"  udbrød  Petersen, 
og  gav  Kapellanen  Haanden,  —  „De  har  Fa'n 
pine  ...  De  har  storartet  Pet,  —  De  skal  have 
Tak,  —  vi  maa  gaa  i  Spidsen  for  .  .  .  for  Mo- 
ralen, og  .   .   ." 

„Netop!  —  i  disse  Tider." 

Fru  Petersen  sad  paa  en  Havebænk  med 
Parasollen  over  sig  og  en  tom  Kaffekop  i  Haan- 
den. —  Kapellanen  og  hendes  Mand  nærmede 
sig  til  hende. 

„Maa  jeg  ..."  sagde  Kapellanen,  idet  han 
udstrakte  Haanden  efter  den  tomme  Kop. 

„De  er  altfor  artig,  Pastor  Dahlberg,"   sagde 

hun  og  rakte  ham  Koppen,  som  han  satte  hen 
paa  Bordet. 

„Jeg  haaber,  vi  har  snart  den  Fornøielse  at 
se  Pastoren  hos  os,"  bemærkede  hun,  da  han 
kom  tilbage. 

„Tusind  Tak!  —  Jeg  vil  jo  gjerne  lære 
Sognets  Familier  at  kjende.   —  Er  der  langt  ?u 

„En  Fjerdingvei,  —  vi  skal  saa  gjerne  lade 
Vognen  hente  Dem  ..." 

„Paa  ingen  Maade,  —  jeg  er  en  god  Fod- 
gænger." 

„Ja,  —  De  er  vel  vant  til  mere  Liv,  — 
aandeligt,"  sagde  Fruen,  efter  en  lille  Pause, 
„her  er  lidt  dødt." 

„Det  kommer  nok,  —  vi  lever  i  en  Op- 
vækkelsens Tid." 

„Ja  —  Gudskelov!  —  Kjender  Pastor  Dahl- 
berg Pastor  Nyrup?" 

„Ret  godt,  —  en  mærkelig  Mand,  —  men 
et  stort  Redskab   ..." 

„Deiligt,i;   —  sagde  Fruen. 

„Maaske  undertiden  lidt  for  formløs,"  hen- 
kastede Kapellanen. 

„Han  kan  sige  —  græsselige  Ting,  —  men 
man  hører.  —  Tak  for  Deres  Prædiken  idag, 
Pastor  Dahlberg,"  tilføiede  Fru  Petersen,  —  „jeg 
tror,  den  gjorde  almindelig  Lykke." 

Kapellanen  bukkede,  Fruen  reiste  sig  og 
gik  hen  til  de  andre  Damer. 

De  to  Lærere,  Rasmussen  og  Thorsen,  havde 
sat  sig  paa  Trappen  op  til  Havestuen.  —  Ka- 
pellanen nærmede  sig,  og  de  reiste  sig. 

„Bliv  siddende,  —  De  er  jo  en  gammel 
Mand  —  Hr.  Rasmussen." 

„Støvets  Aar  er  passeret,  —  Hr.  Pastor. u 

„De  har  længe  virket  her  i  Skolen,  —  Hr. 
Rasmussen  ?u 

„Fyrretyve  Aar,  Hr.  Pastor." 

„Hr.  Thorsen  hører  til  den  yngre  Slægt," 
henvendte  Kapellanen  sig  til  denne.  —  „Maaske 
Grundtvigianer  ?  u 

„Aah  ja,"  svarede  Thorsen,  —  „det  kal- 
des jeg.u 

„Der  er  alvorlige  troende  Mennesker,  — 
ogsaa  blandt  dem.  —  Men  der  er  en  Del  Radi- 
kalere, —  halve  Fritænkere." 

„Fritænkere  er  da  ogsaa  Mennesker/4  sagde 
Thorsen. 

Kapellanen  mønstrede  ham  skarpt. 

„Det  turde  jeg   ikke  sige  —  Hr.  Thorsen.44 

„Der  er  da  nu  f.  Ex.  Doktoren  her,  —  det 
er  en  flink  Mand." 

„Kjender  De  Augustin  —  Hr.   Thorsen?" 

„Augustin,  —  ikke  saadan.  —  Navnet  kjen- 
der  jeg." 

„Han  siger,  at  Hedningenes  Dyder  er  glim- 
rende Laster.  —  Der  er  noget  i  det,  — 
noget. " 

„Ja,  det  er  jeg  ikke  enig  med  Præsten  i, 
—  hvordan  kan  en  Dyd  blive  til  en  Last?u 

„Alt,  hvad  der  ikke  er  af  Tro,  er  Synd,  — 
ikke  sandt,  Hr.  Thorsen,  —  Paulus  kjender 
De  da?" 

„Ja,  —  men  Hedningene  kan  jo  ogsaa 
handle  i  Tro." 

„De  har  jo  ingen,  —  Hr.  Thorsen." 

„Grundtvig  mener  dog  ..." 

„Grundtvig  .  .  .  vil  De  stille  Grundtvig  op 
mod  Paulus,  —  og  Augustin  ?" 

„Nei,  —  ikke  saadan,  —  men  .   .   ." 

„Det  er  vist  heller  ikke  værd  —  Hr. 
Thorsen." 

Kapellanen  fjernede  sig  med  en  overlegen 
Mine. 

„Det  er  en  hoven  Rad,"  hvidskede  Thorsen 
til  Rasmussen.   — 

Provsten  og  Pastor  Hansen  sad  i  Jasmin- 
lysthuset. De  talte  om  Kapellanens  Prædiken, 
som  Pastor  Hansen  havde  følt  sig  saaret  ved. 

„Det  var,  som  her  aldrig  var  prædiket 
Kristendom  før  i  Kirken,"   sagde  han  gnavent. 

„Den  var  noget  skarp,  —  ensidig,  om  De 
vil,"  svarede  Provsten.  „Men,  —  kjære  Pastor 
Hansen,  —  de  Unges  Nidkjærhed,  —  Besindig- 
heden kommer  med  Aarene." 

Den  gamle  Præst  brummede  noget  og  borede 
Huller  i  Jorden  med  sin  Stok. 

„Og  for  Guds  Skyld,  gamle  Ven!  —  Lad 
ikke  Menigheden  mærke  med,  at  der  er  nogen 
Divergens  mellem  Dem  og  Pastor  Dahlberg  i 
teologiske  Spørgsmaal;  —  Gud  er  ikke  Forvir- 
ringens, men  Ordenens  Gud." 

„Jeg  vil  helst  have  Fred,"  sagde  den  gamle 
Præst,  —  „men  .  .   .u 

„Men?" 

„Men  jeg  lader  mig  ikke  træde  paa  Tæerne." 

„Naturlig,  —  De  er  Sognepræsten;  —  jeg 
skal  tale  et  Ord  med  Pastor  Dahlberg,  før  jeg 
kjører." 

Han  reiste  sig  og  gik,  ligesom  tilfældigt, 
henimod  Kapellanen,  og  indlod  sig  i  en  Samtale 
med  ham. 

„Nu  vil  jeg  ret  ønske/4  sagde  han,  „at  De 
og  gamle  Pastor  Hansen  maa  kunne  arbeide 
sammen  til  Guds  Ære  og  Menighedens  Op- 
byggelse." 

„Hvis  Pastor  Hansen  er  en  troende  Mand, 
saa  .   .   ." 

„Ja,  —  kjære  unge  Ven,  —  Pastor  Hansen 
hører  jo  til  de  —  de  ældre  Aargange  af  Teolo- 
ger,  —   han  er  noget   —   noget  .   .u 

„Rationalistisk, u   spurgte  Kapellanen. 

„Ja,  —  desværre!  —  men   .   .   .u 

„Jeg  vilde  ønske,  Provsten  havde  underrettet 
mig  om  det  noget  før.  —  De  skrev,  det  var  en 
from  Mand.u 

„Og  det  er  han,  kjære  Pastor  Dahlberg!  — 
en  inderlig  from,  gammel  Mand,   —   men  .   .   .a 

..Provsten  vil  sige,  at  det  er  ikke  nok." 

„Netop,  —  det  er  ikke  nok,  —  men  dog 
noget,  —   og  de  graa  Haar  .   .   ." 

„De  graa  Haar  .   .   .  ?" 

„Jeg  mener,  —  dem  skal   man    bøie  sig  for, 

—  naturligvis  uden  at  vige  fra,   —  fra  .   .   ." 

„Fra  den  sande  Tro  og  den  rene  Lære.u 

„Ikke  et  Haarsbred,  —  som  der  staar  i 
Salmen,   —  men  .   .   ,u 

„Men  .   .   .  ?" 

„Menigheden,  kjære  Pastor  Dahlberg!  — 
Hold  det  inden  fire  Vægge. " 

„Hvilket?" 

„Den  teologiske  Dissens,  —  for  Guds  Skyld, 

—  én  Tro,   én  Daab,  én  Herre." 

„Men  naar  vi  nu  ikke  har  én  Tro?" 

„For  Menigheden  maa  Præsterne  staa  som 
en  Enhed,  —  i  alt  væsentligt,  —  med  Hensyn 
til  Grundvolden,  —  tal  endelig  ikke  om  vantro 
Præster,  —  Pastor  Dahlberg.  —  Det  vækker 
Forargelse,    Tvivl,  —  kort  sagt!    —    Forvirring." 

„Det  kan  jeg  virkelig  ikke  love  Dem,  Provst 
Møller.     De  véd   —   Pastor  Nyrup  ..." 

„Ja,  —  Gud  forbarme  sig,  —  Pastor  Nyrup 
gjør  megen  Ulykke  med  det,  —  jeg  har  den 
største  Beundring  for  ham,  —  han  holder  aarligt 
Misionsmøde  i  min  Kirke,  men  .   .   . 

„Han  maa  ikke  tale  om  vantro  Præster." 

„Det  skader  saa  uhyre  .  .  .  Hvad  maa  Me- 
nighederne tænke?" 

Kapellanen  svarede  ikke,  og  Provsten  turde 
ikke  trænge  videre  ind  paa  ham.  —  Kort  efter 
tog  han  Afsked,  og  det  var  med  virkelig  Be- 
kymring, at  den  i  Grunden  godmodige  Mand  i 
den  stille  Sommeraften  rullede  ad  Hjemmet  til  i 
sin  magelige  Vogn. 

Ogsaa  de  andre  Gjæster  tog  snart  afsted, 
og  der  blev  stille  i  den  gamle  Præstegaardshave. 
—  Uglen  kom  ned  fra  Kirketaarnet  og  fløi  med 
lydløse  Vingeslag  fra  Gren  til  Gren. 

IV. 


Sommerferien  nærmede  sig  sin  Slutning,  men 
den  havde  ikke  været  saa  fornøielig,  som  den 
pleiede.  —  Forholdet  mellem  den  gamle  og  den 
unge  Præst  blev  bestandig  mere  spændt,  især 
efterat  denne,  da  han  prædikede  tredie  Gang, 
var  dragen  stærkt  tilfelts  mod  de  vantro  Præster. 

Pastor  Hansen  havde  selv  været  i  Kirken, 
som  var  fuld  af  Mennesker,  og  Kapellanen  havde 
prædiket  om  de  falske  Profeter.  —  Det  var  snart 
gaaet  op  for  den  gamle  Præst,  at  han  sigtede  til 
ham,  og  det  var  ikke  vanskeligt  for  ham  at  se, 
at  de  Hellige,  der  var  talrigt  tilstede,  baade  fra 
Sognet  og  Omegnen,  opfattede  Sagen  paa  samme 
Maade.  —  Halte-Ki'sten,  der  sad  i  en  af  de 
øverste  Stole  i  Kvindernes  Række,  vendte  sig 
gjentagne  Gange  om  og  saa  paa  ham,  og  et  Par 
andre,  ældre  Kvinder,  der  græd  stærkt,  havde 
engang  imellem  stukket  Hovederne  sammen  og 
ligeledes  set  over  paa  ham  med  et  yderst  be- 
drøvet Blik. 

Ogsaa  Marie  forstod,  at  det  var  et  Angreb 
paa  hendes  Faders  religiøse  Anskuelse,  og  hun 
var  ulykkelig  over  det.  Hun  listede  sig  til  en- 
gang imellem  at  se  over  paa  ham    for  at  opdage, 

hvad  Indtryk  det  gjorde  paa  ham.  —  I  Be- 
gyndelsen holdt  han  Hovedet  opreist  og  lod  som 
Ingenting.  — -  Saa  tog  han  sin  Salmebog  og  be- 
gyndte at  læse  i  den,  som  om  han  ikke  vilde 
høre  efter.  Tilsidst  bøiede  han  Hovedet  ned  og 
lagde  det  paa  Rygstødet  af  den  foran  staaende 
Bænk.    — 

Det  gjorde  hende  saa  ondt  for  ham,  —  men 
hun  maatte  tilstaa  for  sig  selv,  at  i  Grunden 
havde  Kapellanen  Eet.  Den  Skildring,  han  gav 
af  de  falske  Profeter,  var,  syntes  hun,  efter  Guds 
Ord  og  Kirkens  Lære.  Fra  den  Tid,  hun  var 
begyndt  at  blive  opvakt,  havde  hun  mange  Gange 
tænkt,  at  hendes  Faders  Prædikener  var  ikke 
efter  Guds  Ord.  Hun  og  Holger  havde  ogsaa 
talt  om  det  i  de  Tider,  da  han  var  opvakt.  Nu 
var  han  jo  selv  bleven  vantro,  men  dette 
forandrede  ikke  Sagen.  De  havde  været  enige 
om,  at  deres  Fader  ikke  var  nogen  egentlig 
troende  Præst.  Derfor  holdt  de  ligemeget  af 
ham,  og  det  kunde  ikke  falde  dem  ind  at  mene, 
at  dette  kunde  forhindre  hans  Frelse,  men  kj ede- 
ligt var  det. 

Da  nu  Kapellanen  fremsatte  de  samme  Tan- 
ker, som  hun  selv  havde  beskjæftiget  sig  med, 
kunde  hun  ikke  blive  vred  paa  ham  for  det. 
Han  maatte  jo  prædike  efter  Guds  Ord,  og  Sand- 

heden  maatte  ikke  fordølges,  selv  om  den  gjorde 
hende  personligt  ondt. 

Fra  den  Søndag  gik  den  gamle  Præst  ikke 
mere  i  Kirke.  —  Næste  Søndag,  da  Fru  Hansen 
og  Marie  stod  med  Tøiet  paa  og  ventede,  at  det 
skulde  begynde  at  ringe  sammen,  kom  han  ned 
fra  sit  Studereværelse  med  en  lys,  tynd  Sommer- 
frakke paa,  Straahat  paa  Hovedet,  Stok  i  Haan- 
den,  og  Hunden,  Ketty,  springende  op  ad  sig. 

„Men  Gud,  Christian",  sagde  Fru  Hansen, 
„Du  er  jo  ikke  lavet  til." 

„Jo  gu  —  er  jeg  lavet  til,"  svarede  han, 
„til  at  gaa  i  Marken." 

„I  Marken?" 

„Ja,  —  jeg  vil  ikke  skj ældes  ud  og  over- 
glos —  af  de  gamle  Spektakler." 

Fru  Hansen  forstod  ikke  dette  og  saa  paa 
Marie. 

„Vi  kan  vel  nok  gaa   -—  Far,"   sagde  denne. 

„Ja,  gaa  I  bare,  min  Pige,"  svarede  han,  — 
„det  er  da  bedst,  der  kommer  nogen  herfra." 

Saa  gik  Præsten  med  Holger  og  Anna  i 
Marken. 

Det  var  i  Rughøstens  Tid.  Den  havde 
længe  staaet  meiet  og  sat  sammen  i  Hobe.  Saa 
var  det  faldet  ind  med  Regn,  det  havde  ikke 
været    muligt    at  kjøre  den  hjem,    og    den    havde 

Kapellanen.  g 

begyndt  at  spire  i  Hobene.  —  Nu  havde  det 
været  godt  Tørreveir  i  et  Par  Dage,  og  den  var 
tjenlig  til  Indkjørsel.  Barometret  begyndte 
imidlertid  atter  at  falde,  og  der  samlede  sig 
Skyer  i  Vest. 

Da  de  kom  til  Bænken  ved  Tjørnekrattet, 
stod  de  som  sædvanlig  stille. 

Den  gamle  Præst  saa  ud  over  Aastrups 
Marker.     Den  ene  af  dem  stod  fuld  af  Rughobe. 

„Han  kjører  min  Sandten  ind,u  udbrød  han 
fornøiet. 

„Hvem,u  sagde  Anna. 

„Petersen,  —  hvad  mon  hans  Kone  siger 
til  det?u 

„Du  skulde  ogsaa  kjøre  ind,  Far,'4  sagde 
Holger. 

„Ja  —   man  er  en  Pjalt,  Du.u 

Ogsaa  mange  af  Bønderne  kjørte  ind.  De 
tomme  Vogne  skyndte  sig  ud  paa  Markerne,  de 
læssede  bevægede  sig  langsomt  ind  mod 
Gaardene. 

„Kapellanen  har  havt  noget  at  ærgre  sig 
over,  da  han  kjørte  til  Alleslev, u  sagde  den 
gamle  Præst,  —  „han  har  dog  ikke  faaet  Bugt 
med  deres  sunde  Forstand  endnu. u 

Da    de    vendte    tilbage,    gik  de    over    Kirke- 

gaarden,    og    de    kunde  høre  Kapellanen  prædike, 
idet  de  gik  forbi  Kirkedøren. 

,,Lad  os  staa  et  Øieblik  og  lure,"  sagde 
Anna. 

De  listede  sig  ind  i  Vaabenhuset. 

„Da  jeg  KJørte  fra  Alleslev  for  en  Time 
siden/1  hørte  de  Kapellanen  sige,  —  „da  saa  jeg 
mange  Steder  Folk  kjøre  Rug  ind,  —  ogsaa  saa- 
danne,  om  hvem  jeg  ikke  havde  troet  det.  — 
Det  var  et  frygteligt  Syn  for  mig,  —  det  var, 
som  jeg  saa  Djævlen  sidde  ovenpaa  Læsset  og 
styre  Farten  ad  Helvede  til.  Det  er  saa  usige- 
ligt nedtrykkende  for  en  Præst  at  staa  i  Kirken 
og  paa  Jesu  Vegne  lade  Indbydelsen  udgaa  til  den 
store  Sabbathshvile,  og  saa  se  Folk  trælle  under 
deres  timelige  Bekymringer  og  sælge  deres  dyre- 
kjøbte  Sjæle  for  det  usle  Mammon/4    — 

„Ja,  —  nu  har  jeg  nok,"  hvidskede  den 
gamle  Præst  til  de  andre,  —  „nu  vil  vi  sgu 
kjøre  Rug  ind  paa  Kraft." 

Da  de  kom  ind  i  Gaarden,  kaldte  han  ad 
Jens. 

„Lad  os  spænde  for  og  kjøre  Rug  ind  i 
Eftermiddag,  Jens,"   sagde  han,  da  denne  kom. 

Da  Kapellanen  kom  fra  Kirke,  saa  han  Jens 
staa  og  spænde  for  Høstvognen. 

6* 

„Hvad  er  det,  —  skal  De  kjøre  ind  —  idag, 
Jens?" 

„Ja  gu'  skal  vi  saa,"  svarede  Jens  for- 
nøiet. 

„Og  det  er  De  glad  over  —  Jens?" 

„Ja  vel  er  jeg  det,  —  det  er  sgu  da  stor 
Synd  at  spilde  Guds  Gaver." 

Kapellanen  gik  ind  paa  sit  Værelse  i  stort 
Oprør. 

Strax  efter  blev  han  kaldet  til  Middags- 
bordet. 

Marie  og  Fru  Hansen  var  ogsaa  forundrede 
over,  at  Præsten  havde  givet  Ordre  til  at  kjøre 
ind.  De  havde  lige  hørt  Prædikenen,  og  især 
Marie  havde  syntes,  at  Kapellanen  havde  Ret. 
Hun  var  derfor  angst  for  at  det  skulde  komme 
til  et  Sammenstød  ved  Bordet. 

„De  anser  det  ikke  for  Synd  at  høste  om 
Søndagen  —  Pastor  Hansen,"  sagde  Kapellanen, 
da  de  havde  siddet  lidt. 

„Nei,  —  jeg  anser  det  under  visse  Om- 
stændigheder for  Synd  at  undlade  det,"  svarede 
den  gamle  Præst  roligt. 

„Det  var  da  en  mærkelig  Opfattelse,  —  stik 
imod  Guds  Ord." 

„Hvad  er  det  for  et  Guds  Ord,"  spurgte 
Holger. 

„Det   tredie  Bud,  —  Hr.  Hansen." 

..Det  gjælder  Lørdagen,  ikke  Søndagen," 
svarede  Holger. 

„Det  er  Spidsfindighed, "  svarede  Kapellanen. 
—   „Desuden  trænger  Folk  til  en  Hviledag." 

„Vi  har  saamænd  holdt  Hvil  hele  Ugen," 
sagde  den  gamle  Præst,  —  „De  kan  spørge 
Jens/4 

„Men  Søndagen  er  givet,  for  at  Folk  skal 
sørge  for  deres  Sjæls  Frelse/4  sagde  Kapellanen 
og  skænkede  sig  et  Glas  Vand. 

„Jeg  tror,  at  Jens  frelser  sin  Sjæl  ligesaa- 
godt  ved  at  kjøre  ind  som  ved  at  ligge  og  sove 
nede  i  Loen,"   svarede  Præsten. 

„Men  Husmanden,   —  han  var  i  Kirke." 

„Saa  har  han  jo  besørget  Sjælen,"  sagde 
Pastor  Hansen  spøgende. 

„Man  skulde  ikke  spøge  med  sligt,"  be- 
mærkede Kapellanen  med  Eftertryk,  —  „og  man 
skulde  ikke  forarge  de  Smaa." 

„Hvilke  Smaa,"   spurgte  Præsten. 

„Guds  Børn,"   svarede  Kapellanen. 

„De  er  ikke  saa  smaa,  —  idetmindste  i 
deres  egne  Tanker." 

„Vi  ser  forskjelligt  paa  den  Sag,  —  Pastor 
Hansen,  —  og  vist  paa  alt ,  hvad  der  angaar 
Guds  Rige." 

„Deri  er  jeg  enig  med  Dem,  Pastor  Dahl- 
berg, —  vi  har  meget  lidt  tilfælles. a 

„Vil  Du  ikke  have  et  Stykke  Steg  til  — 
Christian,"  sagde  Fru  Hansen,  for  at  faa  Ende 
paa  denne  Samtale. 

„Nei,  —  jeg  siger  Tak,"  sagde  den  gamle 
Præst  og  reiste  sig. 

Kapellanen  gik  op  paa  sit  Værelse. 

„Han  var  gal  i  Hovedet,"   sagde  Anna. 

„Er  det  ogsaa  ganske  rigtigt,  Christian,  — 
den  Kjøren  ind,  —  vi  pleier  det  aldrig  om  Søn- 
dagen." 

„Tror  Du,  jeg  kommer  i  Helvede  for  det, 
Mor?" 

„Nei  —  Gud  forbarme  sig,  —  men  Søndag, 
—  det  er  dog  Søndag." 

„Du  skulde  heller  ikke  tale  saa  letsindigt, 
Far,   —   om  saadant  noget,"  yttrede  Marie. 

„Nu  faar  jeg  alle  Fruentimmerne  paa  Nak- 
ken, —  Du  med  Anna." 

„Aah,  —  jeg  synes,  det  er  saa  brillant,  — 
lad  Dem  bare  ikke  imponere  af  ham,  søde,  gamle 
Præst." 

„Det  er  en  fornuftig  Pige,  —  saadan  skulde 
Du  være  Marie." 

„Gud    fri    mig,"     sagde     Marie     lidt    spidst. 

„Det  kan  være  galt  nok,  naar  Mændene  er  van- 
tro, men  vantro  Kvinder  .   .   ." 

„Hvad  de  —  Marie,"   sagde  Anna. 

„Jeg  mener   —  det  er  ukvindeligt,  u  .   .   ." 

„Hvad  mere  u  .  .  .u  sagde  Anna,  lidt 
drillende. 

„Ja,  —  upassende,  —  hvis  Du  vil  vide  det, 
—   Anna." 

„Uf  Marie,  —  gaa  dog  ikke  hen  og  lad 
Dig  forskrue  af  den   .   .   .  den  .   .   .u 

„Væmmelige"  —  foreslog  Holger. 

„Ja,   —   den  væmmelige  Kapellan." 

„Naa  —  lad  nu  Marie  være,"  sagde  hendes 
Fader,   „hun  kommer  nok  til  Fornuft." 

„Nei,  —  det  gjør  jeg  slet  ikke,  Far,  —  til 
det,  som  Du  kalder  Fornuft." 

„Marie  er  mere  angrebet,  end  I  tror,"  sagde 
Holger  alvorligt. 

„Ja,  —  og  hvem  har  Skylden,  —  Holger," 
spurgte  hun. 

„Det  er  mig,  der  har  givet  det  første  Stød 
til  det,  véd  jeg  nok.  —  Jeg  vilde  ønske,  jeg 
kunde  gjøre  det  om  igjen." 

„Det  er  Gudskelov  ikke  alle,  der  løber  fra 
Troen,"   sagde  Marie  lidt  skarpt. 

„Hold  nu  dog  op  at  skændes,    Børn,"    sagde 

Fru  Hansen.  „Herregud!  —  Det  er  da  ikke 
noget  at   blive  vrede  for." 

„Jeg  bliver  ikke  vred,  Mor,"  sagde  Marie, 
„men  Holger  og  Anna  holder  nok  af  at  drille 
mig   lidt." 

„Søde  Marie,"  sagde  Anna.  „Du  skal  have 
Lov  til  at  banke  mig,  hvis  jeg  skal  gjøre  det 
mere.  —    Forresten  ..." 

„Hvad   — -    forresten  .   .   .  ?" 

.,  Forresten  skaaner  Du  saamænd  da  heller 
ikke  mig,  —  ukvindelig,  —  upassende,  —  hvad 
Marie?" 

„Du  maa  huske  paa,  jeg  har  Guds  Ord  paa 
min  Side,  Anna,  —  det  er  det,  der  dømmer  Dig, 
—  ikke  jeg." 

„Lad  os  nu  gaa  ud  og  spille  Croquet,"  sagde 
Præsten,  „for  ellers  ryger  de  i  Totterne  paa 
hverandre. " 

Fra  den  Dag  var  Kapellanen  ikke  sammen 
med  Præstens  Familie  undtagen  til  Spisetiderne, 
og  ved  disse  indskrænkede  Samtalen  sig  til  det 
mindst  mulige.  —  Den  eneste,  han  talte  med, 
var  Marie.  Dog  vexlede  de  aldrig  Ord  ved 
Bordet,  men  de  mødtes  undertiden  i  Haven  eller 
paa  Kirkegaarden.  —  Deres  Samtaler  dreiede  sig 
altid  om  religiøse  Æmner,  og  da  Maria  ikke 
kunde  tale  om  dette    med  de  andre,    blev    det    en 

Trang    for    hende    engang    imellem    at   kunne    ud- 
tale sig  for  den  unge  Præst. 

Pastor  Dahlberg  ansaa  det  som  sin  Pligt 
ikke  alene  at  prædike  Ordet  i  Kirken,  men  ogsaa 
at  bringe  det  ud  i  Sognet  til  hver  enkelt  Familie. 
Han  var  derfor  næsten  daglig  ude,  og  paa  disse 
Vandringer  omkring  i  Gaardene  og  Husene  blev 
han  overalt  vel  modtaget.  —  Da  det  var  i  Som- 
merens Tid,  traf  han  i  Reglen  kun  Konen  hjemme. 
Manden  var  beskjæftiget  enten  i  Udhusene  eller 
paa  Marken.  Var  det  til  en  Husmand  eller  Ar- 
bejdsmand han  kom  ind ,  kunde  Manden  ikke 
komme  tilstede,  da  han  var  paa  Dagleie  enten 
paa  Herregaarden  eller  i  en  Bondegaard.  Kapel- 
lanen maatte  da  indskrænke  sig  til  en  Samtale 
med  Konen.  Kom  han  derimod  ind  i  en  Graard. 
var  Manden  i  Reglen  ikke  længere  borte,  end  at 
der  kunde  sendes  Bud  efter  ham.  Der  hengik 
dog  altid  nogen  Tid,  inden  han  kom  ind.  Han 
skulde  vadskes  lidt  og  have  en  Prakke  paa. 
Denne  Mellemtid  benyttede  Kapellanen  til  at  faa 
indledet  en  religiøs  Samtale  med  Konen.  Naar 
Manden  saa  kom,  var  det  saameget  lettere  at  faa 
ham  draget  ind  i  den.  Havde  de  nylig  mistet 
et  Barn,  eller  havde  en  været  syg,  eller  havde 
en  anden  Sorg  ramt  Familien,  var  der  et  Ud- 
gangspunkt,   som    let    kunde    benyttes.      Manden 

eller  Konen  refererede  omstændeligt  det  paa- 
gj ældende  Tilfælde,  og  Kapellanen  knyttede  sine 
Betragtninger  hertil  og  fik  derved  Leilighed  til 
at  erfare  det  religiøse  Standpunkt,  hvorpaa  de 
stod. 

Det  Indtryk,  han  fik  af  dette,  var  næsten 
overalt  ens.  —  Han  mødte  ingen  Modsigelse,  men 
fandt  heller  ingen  varm  Tilslutning.  De  fleste 
mente ,  at  naar  de  ikke  havde  begaaet  grove 
Synder,  kunde  de  være  Saligheden  vis.  Kapel- 
lanen viste  dem  da  det  vildfarende  i  denne  An- 
skuelse. Han  gjennemgik  i  Korthed  Kirkens 
Hovedlærdomme  om  Synden,  Troen,  Forsoningen 
og  Helliggj  øreisen.  Man  hørte  i  Taushed  paa 
ham  og  indrømmede,  at  saadan  stod  der  i  Bø- 
gerne. —  Derefter  førte  han  Samtalen  ind  paa 
mere  hverdagsagtige  Ting,  og  Konen  gik  ud  for 
at  lave  en  Kop  Kaffe.  Undertiden  søgte  Manden 
at  faa  en  politisk  Samtale  i  Gang,  men  herpaa 
vilde  Kapellanen  ikke  indlade  sig.  „Jeg  er 
hverken  Høiremand  eller  Venstremand,"  sagde 
han,  —  „jeg  giver  mig  aldeles  ikke  af  med 
Politik.  Jeg  anser  Politiken  for  Folkets  For- 
dærvelse og  tror  ikke,  at  man  kan  give  sig  af 
med  sligt  uden  at  udsætte  sin  Sjæl  for  alvorlig 
Fare." 

Et  Sted,  hvor  han  havde  megen  Glæde  af  at 
komme,  var  hos  Gaardmand  Hans  Jensen.  Det 
var  Sognets  største  Bondegaard,  paa  over  hundrede 
Tønder  Land.  Den  havde  en  deilig  Beliggenhed 
nærved  Søen  med  en  stor,  smuk  Have.  Gaarden 
var  nybygget ,  Værelserne  var  høie,  Møblerne 
smukke  og  smagfuldt  opstillede.  Hans  Jensen 
var  Sognets  rigeste  og  mest  ansete  Mand,  og  han 
stod  paa  et  noget  høiere  Oplysningstrin  end  de 
andre  Bønder.  Der  var  noget  vist  fint,  aristo- 
kratisk udbredt  over  hans  Kone,  men  hun  var 
svagelig  og  kunde  ikke  tage  megen  Del  i  Ar- 
beidet.  Begge  var  de  noget  tungsindige.  De 
havde  havt  en  eneste  Søn  paa  en  ti — tolv  Aar, 
men  han  var  for  et  Par  Aar  siden  forulykket  ved 
Badning  i  Søen.  Der  var  nærved  Bredden  et 
dybt  Hul.  Der  var  han  kommen  ud,  og  da  de 
fik  ham  op,  Var  han  død.  Denne  Sorg  var  altid 
lige  frisk  for  dem.  De  dvælede  altid  ved  den, 
og  de  bebreidede  sig,  at  de  ikke  havde  været 
paapasselige  nok  overfor  Drengen. 

Nu  havde  de  kun  ét  Barn  tilbage,  en  ung 
Pige  paa  tyve  Aar.  Hun  hed  Ingeborg.  Det  var 
en  ualmindelig  smuk  Pige,  og  hun  havde  faaet 
en  god  Oplysning.  Hun  var  bleven  undervist 
sammen  med  Præstens  Datter,  Marie,  af  en  dyg- 
tig  Lærerinde.     Hun    og   Marie    holdt    meget    af 

hinanden,  og  Marie  havde  knyttet  sig  endnu 
fastere  til  Ingeborg,  efterat  hun  og  Anna  ikke 
mere  stemte  overens  i  religiøs  Henseende.  Inge- 
borg var  forlovet  med  en  ung  Bondekarl  fra  et 
Nabosogn.  Han  stod  i  aandelig  Udvikling  paa 
samme  Trin  som  hun.  Han  havde  besøgt  et  Par 
Høiskoler.  Paa  den  første  havde  Forstanderen 
og  Lærerne  været  ortodokse  Grundtvigianere,  og 
Knud  Larsen  —  saaledes  hed  den  unge  Karl  — 
var  bleven  det  samme.  Men  nu  sidste  Vinter 
havde  han  været  paa  en  Høiskole,  som  vel  ogsaa 
var  grundtvigsk,  men  Forstanderen,  der  var  en 
selvstændig  Personlighed,  havde  anlagt  hele  sin 
Undervisning  paa  at  faa  sine  Elever  til  at  tænke 
selvstændigt  over  alle  Spørgsmaal ,  ogsaa  det 
religiøse.  Knud  Larsen  var  derved  kommen  bort 
fra  Dogmetroen,  men  var  forøvrigt  et  meget 
religiøst  Menneske.  Han  var  frisk  og  freidig 
og  tegnede  til  at  blive  en  særdeles  dygtig  ung 
Bonde.  —  Det  var  Meningen,  at  han  og  Inge- 
borg om  et  Par  Aar  skulde  overtage  Søgaarden, 
—  saaledes  kaldtes  Hans  Jensens  Graard,  —  thi 
vel  var  Ingeborgs  Forældre  kun  lidt  over  de 
Halvtreds,  men  Moderens  Svagelighed  og  begge 
Forældrenes  tunge  Sind  bevirkede,  at  de  havde 
mere  Lyst    til    at    overlade    den    store  Bedrift   til 

de  Unge  og  saa  hjælpe  disse  med,  hvad  der 
kunde  falde  for.   — 

Kapellanen  blev  modtaget  med  stor  Hjertelig- 
hed, da  han  første  Gang  kom  til  Søgaarden,  og 
her  var  det  ikke  vanskeligt  for  ham  at  komme 
ind  paa  det,  han  helst  vilde  tale  om.  Han  hørte 
Fortællingen  om  Sønnens  ulykkelige  Død.  Konen 
begyndte,  men  da  hendes  stærke  Bevægelse 
gjorde  det  vanskeligt  for  hende  at  tale,  tog  Hans 
Jensen  fat,  og  roligt  og  sindigt,  men  med  Taarer 
i  Øinene,  fortalte  han,  hvordan  det  var  gaaet  til. 
„Det  var  en  stor  Sorg  for  os,"  sluttede  han,  „en 
Sorg,  som  aldrig  glemmes.  Men  vi  havde  vel 
ikke  bedre  fortjent. u 

I  hjertelige  Ord  tolkede  Kapellanen  dem  sin 
Deltagelse  og  søgte  at  trøste  dem.  Særlig  glæ- 
dede han  sig  over,  at  Hans  Jensen  havde  sagt, 
at  de  ikke  havde  bedre  fortjent.  Thi  dette 
viste,  at  Sorgen  havde  havt  den  rette  Virkning 
paa  dem;  de  var  kommen  til  at  se,  at  vi  Menne- 
sker ikke  har  fortjent  andet  af  Gud  end  Vrede 
og  Straf.  Men  han  vilde  dog  sige  dem,  at  for 
troende  Kristne  maatte  saadanne  Hjemsøgelser 
opfattes  under  et  andet  Synspunkt.  Thi  naar 
Gud  tugtede  sine  Hellige,  saa  var  det  ikke  i 
Vrede,  og  det  maatte  ikke  opfattes  som  Straf. 
Det  var  en  Yttring  af  hans  Kjærlighed,  beregnet 

paa,  at  vi  skulde  vende  vore  Tanker  fra  Verden 
og  til  ham.  Han  mindede  dem  om ,  at  Gud 
havde  dog  ladet  dem  beholde  ét  Barn  tilbage. 
„Jeg  er  vis  paa,"  —  med  disse  Ord  henvendte 
han  sig  til  Datteren,  —  „at  Ingeborg  vil  blive 
Deres  Alderdoms  Trøst  og  Støtte  og  aldrig  for- 
lade Herrens  Veie."   — 

Ingeborg  saa  ned  mod  Jorden.  En  dyb 
Rødme  vidnede  om,  at  Kapellanens  Ord  havde 
sat  Tanker  i  Bevægelse,  som  hun  ofte  havde 
dvælet  ved. 

Kapellanen  blev  nu  vist  om  i  alle  Stuerne 
og  i  Haven.  Da  han  og  Hans  Jensen  atter  kom 
ind,  var  der  dækket  et  nydeligt  Aftensbord. 
Samtalen  ved  dette  havde  en  hjemlig,  hjertelig 
Tone,  og  den  unge  Præst  spøgte  med  al  den 
Herlighed,  Ingeborg  engang  kom  til  at  eie.  „Jeg 
ser,  at  Ingeborg  er  forlovet,"  sagde  han,  „er  det 
med  en  Karl  herfra  Sognet."  —  Nei,  han  var 
fra  Nabosognet,  Kornerup.  Hans  Jensens  Kone 
gik  hen  og  hentede  hans  Fotografi.  Kapellanen 
fandt,  at  det  var  et  ualmindeligt  vakkert  Ansigt. 
„Han  har  vel  været  paa  Høiskole?"  spurgte  han. 
Jo,  han  havde  da  været  to  Gange  og  saa  endda 
i  Mellemtiden  paa  en  Landbrugsskole.  Da  Ka- 
pellanen hørte  den  ene  Høiskoleforstanders  Navn, 
rynkede  han  Brynene,  og  Ingeborg  rødmede  atter. 

Saa  tog  han  Afsked,  men  lovede  jævnligt 
at  se  ind  paa  Søgaarden.  Det  havde  været  de 
bedste  Timer,  han  havde  havt,  siden  han  kom  til 
Sognet. 

Blandt  Egnens  Damer  var  Fru  Petersen 
mest  begeistret  for  Kapellanen.  —  Hun  havde 
ingen  Børn,  til  den  store  Husholdning  havde  hun 
rigelig  Hjælp,  saa  hun  kunde  næsten  ganske  offre 
sig  til  Arbeidet  for  Guds  Rige.  —  Blandt  andre 
Opgaver  havde  hun  ogsaa  sat  sig  den  at  vinde 
Omegnens  Forpagtere  og  større  Landmænd  for 
den  indre  Mission. 

Den  sidste  Dag  i  Ferien,  om  Eftermiddagen, 
var  Præstefamilien  samlet  i  Havestuen,  da  Peter- 
sen og  hans  Frue  rask  kom  kj ørende  op  i  Gaar- 
den.  —  Forpagteren  havde  været  ovre  hos  en 
af  sine  Venner,  Proprietær  Smith,  for  at  hente 
en  Tillægskalv,  og  Fruen  var  fulgt  med  for 
muligt  at  faa  sagt  Hr.  Smith  et  alvorligt  Ord.  — 
Nu  vilde  de  paa  Hjemveien  se  ind  i  Præste- 
gaarden. 

Petersen  vilde,  —  af  Hensyn  til  den  kost- 
bare Kalv,  —  ikke  have  Hestene  fraspændt.  — 
Det  skulde  kun  være  en  fransk  Visit,  sagde  han. 

Fruen  fik  snart  fat  i  Marie,  og  de  gik  ud  i 
Haven.  — 

„Det  er  længe  siden  vi  har  set  Dem,  Peter- 
sen/4 sagde  den  gamle  Præst,  da  de  to  Damer 
var  gaaet. 

„Ja,  —  det  er  jo  Høsten,  Hr.  Pastor,  — 
og  saa  har  man  jo  saamange  Extrakjørsler." 

„Til  hvad?" 

„Til  Møder  og  gudelige  Forsamlinger  og 
Panden  og  hans  Oldemor,  —  havde  jeg  nær 
sagt.  —  Jeg  tror  sgu  snart  vi  bliver  hellige  alle- 
sammen. " 

„De  med  Petersen?" 

„Ja,  saadant  noget  det  smitter,  —  skjøndt 
Smith  derovre,  —  ham  kunde  min  Kone  sgu  ikke 
faa  Bugt  med." 

„Vilde  Deres  Kone  omvende  Smith?" 

„Ja,  —  det  var  forresten  grinagtigt.  —  De 
véd,  —  Smith  er  en  tør  Fyr  .   .   ." 

„Han  siger  ikke  meget, "  bemærkede  Præsten. 

„Nei,  —  derfor  fik  min  Kone  jo  ogsaa  Lov 
til  at  prædike  for  ham,  alt  hvad  hun  kunde,  — 
han  sad  bare  og  gloede." 

„Sagde  han  slet  Ingenting?" 

„Engang  imellem  sagde  han  —  øh.  —  Men 
da  hun  saa  var  færdig,  saa  vendte  han  sig  ganske 
rolig  om  til  mig  og  sagde:  Gud  være  lovet,  at 
jeg  ikke  er  gift.  —  De  Fruentimmer  er  nogle 
SaVns  Sluddrehoveder. " 

„Det  var  en  kold  En,"  sagde  Holger. 

„Ja,  —  min  Kone  blev  sgu  ogsaa  helt  per- 
plex,  —  hun  vilde  strax  af  sted.  —  Men  et  Spøg 
og  et  andet  Alvor,  —  Landbruget  lider  under 
dette  hersens." 

„Landbruget,"   sagde  Præsten. 

„Ja,  —  De  kan  tænke  Dem,  —  vi  har  to 
Malkepiger,  der  er  blevet  hellige,  —  nu  vil  de 
ikke  malke  om  Søndagen;  —  sæt  nu  de  allesam- 
men gik  hen  og  blev  hellige  ..." 

„Ja." 

„Ja,  —  man  kunde  sgu  dog  ikke  lade  Køerne 
staa  og  sprænges  af  Mælken.  —  Og  saa  alle 
de  Missioner." 

„Er  der  mere  end  en,"   spurgte  Fru  Hansen. 

„En,  —  der  er  vist  fire  forskjellige  Slags 
Hedningemissioner,  og  saa  den  indre,  og  alt  hvad 
der  hører  ind  under  den,  —  det  er  sgu  vidt- 
løftigt. —  Nu  skal  vi  jo  have  Basar." 

„Basar?" 

„Ja,  —  det  var  vist  det,  min  Kone  skulde 
snakke  med  Frøken  Marie  om." 

„Eor  hvad?" 

„For  Missionshuset,  —  har  De  ikke  hørt 
det?" 

„Hvor?" 

Kapellanen.  7 

„Det  skulde  bygges  i  Alleslev.  —  Vi  havde 

jo  samlet  en  hel  Del  Graardmandskoner  forleden. u 

,, Narrestreger ,u  —   sagde    den    gamle   Præst. 

„Ja,  det  kan  jo  altsammen  være  meget  godt, 

—  jeg  under  sgu  gjerne  Hedningene  at  blive 
Kristne,  —  og  hvad  der  kan  gjøres  for  Religionen, 

—  Gudbevares!  —  Det  vil  jeg  være  med  at 
reise  et  Værn  for,  —  som    der    staar    i  Bladene, 

—  men  Landbruget,  det  er  Fa'n  .  .  .  ,  det  er 
dog  det  Første  for  en  Landmand." 

Det  var  ganske  rigtigt  for  at  tale  om  Basa- 
ren, at  Fru  Petersen  havde  trukket  Marie  ud  i 
Haven.  —  Marie  lovede  at  levere  noget  til  den, 
men  kunde  dog  ikke  tage  nogen  fremtrædende 
Del  i  Virksomheden  for  dens  Afholdelse. 

„De  véd  jo,  Fru  Petersen, "  sagde  hun,  „hvor- 
dan jeg  er  stillet.  —  Min  Far  og  Kapellanen  .  .  ." 

„Jeg   véd    det,    søde  Marie,   —   det  er  tungt. 

—  Jeg  har  jo  ogsaa  mine  smaa  Kampe  med 
Petersen,  —  men  det  vil  ikke  vare  længe,  — 
han  er  paa  Veien.u 

„Er  han,"   sagde  Marie  tvivlende. 

„Han  skal  med.  —  Jeg  har  i  den  sidste 
Tid  faaet  en  uovervindelig  Kraft,  —  det  be- 
gynder at  spire  allevegne,   —   allevegne." 

„Her  ikke,u   sagde  Marie  sørgmodigt. 

„Opgiv  ikke  Haabet,  Marie,  —  Vedel   .   .   .? 


99 


„Vedel  ?" 

„Ja  —  jeg  mener,  —  kan   han  ikke  vindes, 

—  har  Du  talt  med  ham  om  de  Ting?" 

„Ikke  videre,  —  det  nytter  vist  ikke." 
„Jeg  skal  have  fat  i  ham,    naar  han  kommer 
over.  —  Du  maa  sandelig  have  en  troende  Mand, 

—  Du  skulde  havt  en  Præst  —   Marie. u 

Forpagteren  kaldte  nu  ad  sin  Hustru,  og 
efterat  hun  havde  vexlet  et  Par  Ord  med  Fa- 
miliens øvrige  Medlemmer,  kjørte  de  bort. 

Kort  efter  kom  Vedel  for  at  sige  Farvel  til 
Holger  og  Anna. 

„Du    ser   saa   bedrøvelig  ud,"    sagde  Holger, 

—  „er  det  Afskedens  Smerte ?" 

„Nei,u  svarede  Vedel,  „jeg  er  bleven 
smidt  ud." 

„Smidt  ud?" 

„Ja,  —  af  en  Patient." 

„Det  maa  være  en  Fornøielse  for  en  Læge, 
at  have  saa  kraftige  Patienter,"  bemærkede 
Anna. 

„Han  var  mere  stærk  i  Aanden  end  i  Kjø- 
det,"  sagde  Vedel  leende. 

„Hvem  var  det,"  spurgte  Præsten. 

„Rasmus  Andersen  i  Gaarden  oppe  ved 
Skoven.  —  Han  vilde  ikke  mere  have  en  Fri- 
tænker til  Læge." 

7* 

„Det  er  jo  i  Grunden  logisk,"   sagde  Holger. 

„Ja,  —  han  mente,  Gud  kunde  ikke  benytte 
et  Djævelens  Barn  som  Redskab  til  hans  Helbre- 
delse." 

„Det  er  Kapellanen,"   —  sagde  Anna. 

„Saa  ufornuftig  er  Pastor  Dahlberg  ikke/4 
sagde  Marie. 

„Jo,"  svarede  Vedel,  „noget  Skyld  har  han 
i  det.  Rasmus  Andersen  havde  spurgt  ham,  om  han 
troede,  at  Gud  kunde  lægge  sin  Velsignelse  til 
en  Fritænkers  Gjerning,  og  saa  havde  han 
svaret  Nei." 

„Fuldstændig  korrekt,  —  fra  hans  Stand- 
punkt," bemærkede  Holger. 

„Hvorfor  det,"  spurgte  Marie. 

„Efter  hans  Opfattelse  er  Gud  den  egentlige 
Aarsag  til  Helbredelsen.  —  Lægen  er  kun 
Midlet,  Gud  benytter  sig  af,  —  og  et  slet  Middel 
kan  ikke  frembringe  en  god  Virkning." 

„Er  Vedel  da  en  slet  Læge?" 

„Han  er  ypperlig,  —  men  Kapellanens  Gud 
kan  ikke  bruge  ham." 

„Kapellanens  Gud,  —  det  er  vel  den  sande 
Gud,"  svarede  Marie  noget  ophidset. 

„Ja,  —  saa  er  Jesu  Gud  falsk,"  svarede 
Holger,  —  „thi  de  to  Guder  ligner  ikke  hinanden 
meget. " 

Marie  vilde  til  at  give  et  heftigt  Svar,  men 
hendes  Moder  kom  hende  i  Forkjøbet. 

„Skal  I  da  blive  ved  at  skændes,  Børn,  lige 
til  det  sidste  Øieblik.  —  Lad  dog  Marie  beholde 
sin  Tro,  Holger,  —  det  er  ikke  rigtigt  af  Digu 

Marie  gik  ud  af  Stuen. 

„Det  kan  ikke  nytte,  Holger,  —  hun  bliver 
kun  mere  fanatisk/4   sagde  Vedel  bekymret. 

„Hun  taaler  jo  heller  ikke  den  mindste  Mod- 
sigelse,"  svarede  Holger  gnavent. 

„Sligt  er  en  Sygdom,  —  den  skal  have  sin 
Tid,u   sagde  Vedel. 

„Blot  Sygdommen  ikke  er  farligere,  end  Du 
tror,"   sagde  Holger. 

Holger  gik  ud  for  at  opsøge  Marie,  og  kort 
efter  kom  de  tilbage  med  hinanden  under  Armen. 

„Nu  har  vi  holdt  den  store  Forsoningsfest," 
sagde  han,  „Marie  har  atter  optaget  mig  som 
Broder,  —  om  end  ikke  i  Aanden." 

„Kom  nu  og  hjælp  mig  at  pakke  ind,  Marie/ 
sagde  Anna,   —    „om  en  Time  skal  vi  kjøre." 

„Om  tre  Kvarter,"  sagde  den  gamle  Præst 
og  saa  paa  sit  Uhr. 

„Saa  kommer  vi  kun  tre  Kvarter  for  tidlig 
til  Stationen,"   sagde  Anna.   — 

Da  de  var  kjørt,  sad  Marie  og  Vedel  nede 
paa  Høien  ud  til  Veien.   —  De  var  løbet  derned, 

samtidig  med  at  Vognen  kjørte  ud  af  Graarden, 
for  at  bringe  de  Bortdragende    det   sidste  Farvel. 

„Saa  blev  vi  alene  igjen,"  sagde  Vedel  og 
tog  Maries  Haand. 

„Ja,"  svarede  hun,  „det  er  længe  siden,  vi 
har  talt  sammen  alene." 

„Det  er  ikke  imellem  os  ganske  som  før, 
Marie,  —  der  er  kommet  noget,  der  skiller  os." 

„Ikke  mere  end,  hvad  der  altid  har  skilt 
os,  —  Troen." 

„Men  før  mærkedes  det  ikke.  —  Jeg  synes 
heller  ikke,  det  kan  have  saa  stor  Betydning." 

„Det  har  vist  større  Betydning,  end  vi  har 
tænkt,  Vedel.  —  Det  er  jo  det  vigtigste,  —  det 
der  egentlig  sammenknytter  Mennesker,  —  og 
adskiller  dem." 

„Det  har  Du  ikke  ment  før." 

„Før,  —  nei.  —  Men  der  var  vist  heller 
ikke  noget  Liv  i  min  Tro    —   før." 

„Men  det  er  forkert,  Marie,  —  ganske 
forkert." 

„Hvilket  ?u 

„At  det  er  Troen,  der  sammenknytter  og 
adskiller  Mennesker.  De  Troende  de  skjændes  og 
kives  jo  indbyrdes.  —  Det  er  noget  ganske 
andet." 

„Hvad  er  det  da?u 

„Ja,  —  hvad  er  det,  som  har  knyttet  os 
To  sammen,  og  som  i  det  Hele  faar  en  Mand 
og  Kvinde  til  at  elske  hinanden  ..." 

„Ja,  —  hvad  er  det?" 

„Det  er  maaske  lettere  at  sige,  hvad  det 
ikke  er." 

„Hvad  det  ikke  er?" 

„Ja,  —  det  er  ikke  det,  Du  kalder  Troen, 
—  det  er  ikke  Overensstemmelse  i  Anskuelser 
og  Meninger,  —  det  er  ikke  noget  aandeligt,  — 
heller  ikke  noget  kjødeligt  ..." 

„Nei,"   sagde  Marie. 

„Det  er  noget  ubegribeligt,  hemmeligheds- 
fuldt, noget  der  tvinger  sig  paa  os  uden  Hensyn 
til,  hvad  vi  selv  vil  eller  ikke  vil,  med  en  Natur- 
krafts hele  Styrke.  - —  Følte  Du  ikke  det,  Marie, 
da  Du  kom  til  at  elske  mig?" 

„Jo,  —  jeg  kunde  ikke  lade  være." 

„Men  Du  kunde  heller  ikke  have  forklaret 
hvorfor. " 

„Nei.  —  Det  var  ikke  noget  enkelt  hos 
Dig,  det  var  det  Hele." 

,,Ser  Du,  —  det  er  det,  der  knytter  to 
Mennesker  sammen,  —  denne  hemmelighedsfulde 
Kraft,  som  drager  dem  mod  hinanden,  som  man 
ikke   selv   kan    fremkalde,    men    som    man    heller 

ikke  kan  modstaa,  —  og  den  har  ikke  det 
mindste  med  Tro  eller  Vantro  at  gjøre." 

„Det  er  sandt.  —  Men  hvis  nu  denne 
hemmelighedsfulde  Kraft  ophører  at  virke,  — 
hvad  skal  saa  knytte  dem  sammen?" 

„Hvis  den  ophører  at  virke,  —  saa  er 
Ægteskabet  i  Grunden  forbi. u 

„Men  hvis  de  har  fælles  Tro,  saa  holder  det 
alligevel. u 

„Det  kan  ogsaa  holde  uden  fælles  Tro.  — 
Men  som  Ægteskab  betragtet  er  det  forbi.  — 
Det  er  ikke  Troen,  der  berettiger  en  Mand  og 
Kvinde  til  at  leve  i  Ægteskab  med  hinanden." 

„Hvad  er  det  da,  der  berettiger  dem?" 

„Den  uimodstaaelige,  hemmelighedsfulde  Kraft, 
der  drager  dem  til  hinanden." 

„Det  stemmer  ikke  overens  med  Guds  Ord, 
Vedel." 

„Men  det  stemmer  overens  med  den  Lov, 
som  af  Gud,  —  eller  Naturen,  —  er  nedlagt  i 
os.  —  Men  det  er  jo  overflødigt  at  drøfte  det, 
Marie,  —  vi  elsker  jo  hinanden." 

Han  lagde  sin  Arm  om  hendes  Liv  og  kys- 
sede hende. 

„Jeg  vilde  dog  ønske,  at  vi  havde  den 
samme  Tro,  Vedel,"  sagde  hun,  „det  er  alligevel 
noget,   der  skiller  os." 

V. 

Der  havde  altid  været  et  godt  Forhold 
mellem  Pastor  Hansen  og  Bønderne  i  Dalby- 
Alleslev  Sogne.  Han  var  en  jævn  og  ligefrem 
Mand  og  en  dygtig  Landmand.  De  havde  derfor 
fælles  Interesser,  og  det  faldt  dem  let  og  natur- 
ligt at  tale  sammen,  naar  de  kom  i  Præstegaarden 
for  at  afgjøre  et  eller  andet  Ærinde,  eller  naar 
han  stundom  kom  med  til  deres  Bryllupper, 
Barnedaab  og  Begravelser.  Gjenstanden  for  deres 
Samtale  var  enten  Landbruget  eller  kommunale 
Sager.  Præsten  var  Formand  i  Sogneraadet  og 
styrede  Kommunens  Sager  med  stor  Dygtighed. 
Det  eneste,  de  havde  at  indvende,  var,  at  de 
syntes,  han  brugte  lovlig  mange  Penge  til  Fattig- 
lemmernes Forsørgelse.  —  Da  den  store  politiske 
Strid  udbrød,  vilde  de  ivrigste  Venstremænd  have 
ham  sat  ud  af  Sogneraadet.  Man  skulde  sætte 
sine  egne  Meningsfæller  paa  alle  Tillidsposter, 
sagde  *  de.  —  Men  dette  vandt  ingen  synderlig 
Tilslutning.  Dels  vilde  det  være  vanskeligt  at 
finde  en  Afløser,  som  kunde  og  vilde  gjøre  det 
ret  betydelige  Arbeide  uden  at  antage  en  lønnet 
Sekretær,  dels  blev  det  gjort  gjældende,  at  Pastor 
Hansen  ikke  var  nogen  fanatisk  Høiremand. 
Han    havde     aldrig    prædiket    Politik. 


106 


Religiøse  Spørgsmaal  talte  de  aldrig  om. 
Kun  i  Sygdomstilfælde  kom  Præsten  engang 
imellem  til  dem  og  bragte  dem  Religionens  Trøst. 
Baade  han  og  de  Syge  gik  altid  ud  fra,  at  selv 
om  de  skulde  dø,  saa  havde  det  ingen  Nød,  de 
vilde  komme  i  Himlen  og  faa  det  bedre  der  end 
her  paa  Jorden.  Hans  Ligtaler  satte  man  megen 
Pris  paa;  thi  han  sagde  alt  det  Gode,  der  kunde 
siges  om  den  Afdøde,  og  taug  stille  med  det 
mindre  heldige.  Om  Helvede  talte  han  aldrig.  — 
Det  var  en  stiltiende  Forudsætning  mellem  ham 
og  hans  Sognebørn,  at  selv  om  et  saadant  uhygge- 
ligt Sted  fandtes,  saa  kom  de  ikke  derhen. 

Fru  Hansen  kom  ikke  i  megen  Berøring 
med  Sognets  Folk.  Hun  var  noget  sygelig  og 
kunde  ikke  godt  taale  at  komme  med  til  deres 
Gilder.  Men  hun  havde  et  godt  Rygte  i  Sognet 
for  sin  Godhed  mod  de  Fattige.  Hver  Dag- 
kunde  man  se  gamle  Koner  komme  listende  ved 
en  Stok  op  til  Kjøkkendøren  med  en  Krukke  i 
Haanden.  Og  de  gik  aldrig  bort,  uden  at  der 
var  noget  i  Krukken,  enten  Mælk  eller  andre 
Fødevarer.  Ved  Juletid  blev  der  sendt  Jule- 
nadvere  til  alle  de  Fattige  i  Byen. 

Men  trods  dette  var  der  ikke  noget  egent- 
ligt personligt  Forhold  mellem  Præsten  og  Bøn- 
derne.    Det   faldt    dem    ikke   ind    at   aflægge  Be- 

søg  hos  hinanden.  Bønderne  kom  ikke  i  Præste- 
gaarden,  uden  de  havde  et  bestemt  Ærinde,  og 
Bønderkonerne  kom  aldrig.  De  havde  en  Fø- 
lelse af,  at  de  tilhørte  hver  sin  Samfundsklasse, 
og  at  de  skulde  holde  sig  hver  paa  sine  Ene- 
mærker. 

En  Undtagelse  herfra  gjorde  dog  Hans 
Jensens  paa  Søgaarden.  Disse  regnede  sig 
ganske  vist  fuldtud  med  til  Bønderne,  men  den 
store  Graard,  de  smukke  Værelser  og  hele  deres 
daglige  Liv  nærmede  dem  mere  til  Præstefamilien. 
Hertil  kom  Venskabet  mellem  Marie  og  Ingeborg. 
De  unge  Piger  besøgte  jævnligt  hinanden,  og 
dette  bevirkede,  at  der  blev  et  Slags  selskabe- 
ligt Samkvem  ogsaa  mellem  Forældrene. 

Da  Kapellanen  havde  virket  en  to — tre  Maane- 
der  i  Sognet,  indtraadte  der  lidt  efter  lidt  en 
Forandring  i  dette  gode  Forhold.  Den  Mængde 
Mennesker,  der  samlede  sig  i  Kirken,  virkede 
imponerende  paa  Bønderne  og  gav  dem  store 
Tanker  om  den  unge  Præsts  Dygtighed.  Hans 
smukke  Organ  tiltalte  dem,  og  han  havde  en 
Maade  at  prædike  paa,  som  gjorde  at  de  maatte 
høre  efter.  Den  gamle  Præsts  Prædikener  havde 
været  af  et  almindeligt  religiøst  Indhold  og  var 
derfor  i  Reglen  gaaet  hen  over  Hovederne  paa 
dem.     Men   Kapellanen    gik    dem    mere    ind   paa 

Livet.  Han  prædikede  saadan,  at  det  blev  et 
personligt  Spørgsmaal  for  dem,  om  de  nu  ogsaa 
virkelig  var  Kristne.  Hidindtil  var  de  gaaet  ud 
fra,  at  dette  var  noget,  der  fulgte  af  sig  selv, 
men  nu  tvang  han  dem  til  at  tage  dette  op  til 
fornyet  Overveielse.  Den  gamle  Præst  havde 
altid  tiltalt  dem  som  „mine  Medkristne",  men 
dette  gjorde  Kapellanen  aldrig.  Han  brugte  al- 
tid i  sine  Prædikener  Tiltalen  „Duu,  —  er  Du 
et  Guds  Barn,  har  Du  Dine  Synders  Forladelse, 
kan  Du  blive  salig  o.  s.  v.,  og  han  syntes  at 
gaa  ud  fra,  at  dette  var  meget  tvivlsomt.  Under 
alle  Omstændigheder  fik  de  det  Indtryk,  at  der 
var  en  Mængde  Vantro  i  Verden,  og  at  Djæve- 
lens Rige  havde  et  Omfang,  som  de  aldrig  havde 
tænkt  sig.  Heller  ikke  ansaa  han  det  for  en 
given  Sag,  at  de  alle  kom  i  Himlen,  naar  de  døde. 
Det  var  kun  en  lille  Flok,  sagde  han,  der  blev 
frelst.  —  Naar  de  gik  bort  fra  Kirken,  var  der 
derfor  vakt  en  Mængde  Spørgsmaal  og  Tvivl  i 
deres  Hjerte.  Nogle  var  forargede,  men  det  var 
ikke  mange.  De  fleste  gik  bort  med  en  ængste- 
lig Følelse  af,  at  de  var  langt  større  Syndere, 
end  de  hidindtil  havde  antaget,  og  at  Troen  og 
Kirkens  Lærdomme  spillede  en  langt  større  Rolle, 
end  de  før  havde  tænkt  sig.  Det  var  vel  af 
Vigtighed  at  være    et  retskaffent  Menneske,    men 

af  langt  større  Vigtighed  var  det  dog,  at  have 
den  rette  Tro  og  den  rene  Lære.  Thi  den  hæder- 
ligste Mand  var  i  og  for  sig  ligesaa  meget  Gj en- 
stand  for  Guds  Vrede  og  udsat  for  den  evige 
Straf,  som  den  største  Forbryder,  hvis  han  ikke 
havde  den  rette  Tro. 

Det  var  især  Kvinderne,  som  begyndte  at 
tænke  alvorligt  over  alt  dette.  Mændene  kom 
forholdsvis  hurtigt  i  de  gamle  Folder  igjen,  naar 
de  kom  hjem  fra  Kirken,  havde  faaet  Støvlerne 
af,  Piben  tændt  og  „Folketidenden"  fat.  —  Men 
Konerne  kunde  ikke  saa  let  forvinde  det.  Og 
hvis  Manden,  henrevet  af  en  eller  anden  kraftig 
Artikel  i  „Folketidenden",  gav  sin  Tilslutning 
Luft  ved  at  skjælde  de  „Satans"  Provisorister 
ud,  mindede  Konen  ham  om,  at  man  skulde  ikke 
kalde  paa  Satan ,  han  kunde ,  desværre ,  være 
dem  nær  nok,  uden  at  de  behøvede  at  kalde  ad 
ham.  —  Det  var  maaske  bedre,  sagde  hun,  at 
læse  i  Testamentet  end  i  „Folketidenden",  og 
det  var  vigtigere  at  være  et  Guds  Barn  end  at 
være  Venstremand.  —  Manden  gav  hende  brum- 
mende Ret,  men  røbede  dog  ingen  Tilbøielighed 
til  at  foretage  den  foreslaaede  Ombytning  af 
Lekture. 

Men  Søndag  efter  Søndag  gik  Indtrykket 
fra    Kirken    dybere    ned ,     og    man    begyndte    at 

spørge  sig  selv,  om  det  ikke  vilde  være  det 
sikreste  at  anvende  hele  Søndagen  til  at  sørge 
for  sin  Sjæls  Frelse.  „Begynd  med  at  give 
Vorherre  én  Dag  i  Ugen,"  sagde  Kapellanen 
jævnligt  i  sine  Prædikener,  „saa  vil  I  efterhaan- 
den  lære  ogsaa  at  rive  de  andre  sex  Dage  ud  af 
Djævelens  Klør."  Man  begyndte  rundt  omkring 
i  Gaardene  og  Husene  at  abonnere  paa  „Sjæle- 
skatkisten" og  „Familie  vennen",  et  Billedblad 
med  opbyggelige  Fortællinger.  De  blev  altid 
lagt  frem,  naar  Kapellanen  kom  i  Besøg,  og  han 
sagde,  at  dette  var  en  langt  gavnligere  og  sun- 
dere Læsning  end  „Folketidenden".  —  Forøvrigt 
udtalte  han  det  Haab,  at  Venstrebladene,  efter- 
haanden  som  den  gudelige  Opvækkelse  greb  om 
sig,  vilde  blive  nødsagede  til  at  optage  Prædike- 
ner i  deres  Lørdagsnummer  for  at  komme  Guds 
Børns  Trang  imøde.   — 

Kort  efter  sin  Ankomst  havde  Kapellanen, 
paa  Opfordring  af  Skrædder  Madsen  og  Halte- 
Ki'sten,  holdt  et  Par  gudelige  Forsamlinger  Søn- 
dag Eftermiddag  nede  i  Skrædderens  Hus  i  Mo- 
sen. Han  havde  bekjendtgjort  det  fra  Prædike- 
stolen, og  Halte-Ki'sten  og  Maren  Lisbeth  havde 
agiteret  stærkt  for  at  faa  Folk  til  at  komme. 
Men    Resultatet   var    alligevel    tarveligt.     Da    Ka- 

pellanen  ankom,  var  der  kun  samlet  en  ti — tyve 
Mennesker  i  Skrædderens  Stue,  der  tillige  tjente 
til  Værksted.  Det  var  mest  fattige  Koner  fra  de 
nærmeste  Huse  i  Mosen.  En  fire — fem  Husmænd 
sad  og  røg  af  deres  korte  Piber,  saa  Luften  der- 
inde var  meget  trykkende.  Af  Gaardmændene 
med  deres  Familier  var  ingen  tilstede.  Et  lille 
Bord,  hvorover  var  bredt  et  grovt,  hvidt  Haand- 
klæde,  var  anbragt  i  et  Hjørne  af  Stuen.  Det 
var  Meningen ,  at  Kapellanen  skulde  staa  ved 
dette  og  tale.  —  Skrædder  Madsen  bød  ham  vel- 
kommen i  de  Helliges  Forsamling,  og  bad  om 
han,  som  han  pleiede,  maatte  indlede  med  en 
kort  Bøn.  Kapellanen  samtykkede,  og  Madsen 
bad  da  en  Bøn,  der  varede  et  godt  Kvarter.  Han 
bad  om  Aandens  kraftige  Udgydelse  baade  over 
dem,  der  skulde  tale,  og  dem,  der  skulde  høre, 
om  at  Aanden  vilde  puste  paa  de  døde  Ben,  saa 
de  kunde  reise  sig  og  love  Herren,  og  hvis  der 
var  kommen  en  Sjæl  ind,  som  endnu  var  hildet 
i  Satans  Snare,  saa  bad  han  om,  at  Ordets  Sværd 
maatte  hugge  Snaren  over.  Han  vidste,  at  Djæve- 
len ogsaa  stod  udenfor  denne  Dør,  —  men  han  troede 
at  kunne  sige,  at  selv  om  han  kom  i  en  Skikkelse 
som  Lysets  Engel,  saa  skulde  han  ikke  komme 
ind.  —  Derefter  blev  der   sunget   et  Par  Salmer, 

og  Kapellanen  talte.  Men  det  var  ikke  som  i 
Kirken.  Det  var  ham  umuligt  at  komme  i  Aande 
under  disse  Omgivelser  og  med  denne  Tilhører- 
kreds. Han  talte  om,  at  de  første  Kristne  var 
ogsaa  kun  en  lille  Flok  fattige  Mennesker,  men 
de  havde  dog  erobret  Verden.  Det  samme  ville 
vi  nu  prøve  her  i  Dalby  Sogn,  sagde  han.  — 
Men  han  følte  selv,  at  det  vilde  være  umuligt  for 
Halte  Ki'sten  og  Skrædder  Madsen  at  gjøre 
Erobringer,  og  han  var  ærlig  nok  til  at 
tilstaa  for  sig  selv,  at  havde  han  været  i  samme 
sociale  Stilling  som  disse,  saa  vilde  det  ogsaa 
mislykkes  for  ham.  De  rige  Bønder  i  Dalby 
vilde  ikke  have  lyttet  til  en  Mands  Prædiken, 
som  de  socialt  oversaa,  og  endnu  mindre  kunde 
han  vente  at  vinde  Indgang  hos  de  høiere  Sam- 
fundsklasser. —  Han  holdt  derfor  kun  en  meget 
kort  Tale,  og  da  de  havde  sunget  et  Par  Salmer 
til,  vilde  han  gaa.  Halte-Kisten  bad  ham  imidler- 
tid paa  en  hemmelighedsfuld  Maade  at  vente  lidt, 
og  han  tøvede  derfor,  til  de  andre  var  gaaet. 
Tilbage  blev  kun  Halte-Ki'sten,  Maren  Lisbeth, 
Præstens  Husmand  og  dennes  Kone.  Disse 
sidste  regnedes  vel  ikke  med  til  den  snævrere 
Kreds  af  Hellige,  men  Husmanden  var  en  person- 
lig   Ven    af    Skrædder    Madsen ,    og    han    ansaas 

blandt    Mosens    Beboere    som    en    Slags    Stands- 
person. 

Det  hvide,  grove  Haandklæde  blev  nu  lagt 
paa  den  øverste  Ende  af  Skrædderens  Bord,  og 
Halte-Kisten  begav  sig  ud  i  et  lille,  mørkt,  snavset 
Kjøkken,  hvorfra  hun  strax  efter  kom  tilbage 
med  et  Fad  Æbleskiver.  „Væ'sgo  Dahlberg, u 
sagde  hun,  idet  hun  satte  dem  paa  Bordet, 
„væ'sgo  Folk".  —  Madsen  aabnede  et  lille 
Hjørneskab,  hvoraf  han  fremtog  en  Flaske  Kirse- 
bærvin og  et  snavset  Brændevinsglas,  som  Halte- 
Ki'sten  aftørrede  i  en  Flig  af  sit  Forklæde. 
„Vin  finder  jo  et  Menneskes  Hjerte,"  bemærkede 
Skrædder  Madsen,  idet  han  skænkede  i  Glasset 
for  Kapellanen,  „derfor  kan  Guds  Børn  vel  nok 
nyde  det  — ,  med  Maade  natyrlig.u  Da  Kapel- 
lanen havde  nippet  til  Glasset,  blev  det  atter 
skænket  fuldt  og  budt  til  Husmanden.  „Det  er 
ligegodt  en  behavelig  Snaps/4  sagde  denne,  idet 
han  drak  Glasset  ud.  De  tog  nu  med  Fingrene 
hver  sin  Æbleskive ,  medens  Halte-Ki'sten  atter 
begav  sig  ud  i  Kjøkkenet.  Hun  vendte  tilbage 
med  nogle  Kopper  tynd  Kaffe,  som  hun  selv 
havde  tillavet  med  Fløde,  en  lille  Tallerken  med 
Kandis  og  nogle  gamle  Kager,  om  hvilke  Kapel- 
lanen formodede,    at    det   var  et  usælgeligt  Rest- 

Kapellanen.  g 

oplag  fra  hendes  Hvedebrødskurv.  —  Kapellanen 
fik  med  Møie  en  Kop  Kaffe  og  en  Kage  ned. 

Han  vilde  helst  have  gaaet  strax  efter  denne 
Nydelse,  men  for  ikke  at  støde  Selskabet  be- 
sluttede han  dog  at  vente  lidt.  Husmanden  og 
Skrædderen  tændte  deres  Piber,  og  den  første 
udtalte  sin  Tilfredshed  med  Forsamlingen.  Madsen 
glædede  sig  herover.  Han  havde  længe  mærket, 
at  Aanden  havde  fat  i  Husmanden,  men  han 
havde  ikke  trængt  sig  ind  paa  ham,  da  han 
stolede  paa,  at  Gjennembruddet  nok  vilde  komme. 
Husmanden  tog  nogle  stærke  Drag  af  sin  Pibe, 
spyttede  og  saa  meget  eftertænksom  ud.  »Der 
er  ligegodt  meget,  som  vi  ikke  forstaar  os  paa," 
sagde  han,  „skjøndt  vi  har  baade  Forstand  og  fri 
Vilje.14  —  Han  kunde  nok  have  Lyst  til  at 
spørge  Kapellanen  om  en  Ting.  —  Denne  an- 
modede ham  &m  at  udtale  sig  frit.  —  Det  var 
den  Søndag,  fortalte  Husmanden,  da  de  kjørte 
Rug  ind  paa  Præstegaarden.  Han  stod  paa 
Stænget,  hvor  der  var  temmelig  mørkt,  og  satte 
Rugen  sammen.  —  Han  var  tung  i  Sindet,  for 
han  vidste,  han  begik  en  Synd  ved  at  være  med 
til  dette  Arbeide.  Da  hørte  han  henne  i  en 
mørk  Krog  af  Stænget  noget  hvæse,  og  da  han 
saa  derhen ,  opdagede  han  ligesom  to  gloende 
Øine. 

„Det  har  væ't  Djævlen,"  afbrød  Halte- 
Ki'sten. 

Husmanden  anmodede  Ki'sten  om  at  høre 
Fortællingen  til  Ende.  —  Han  havde  da  anmodet 
Jens,  som  holdt  med  Læsset  udenfor,  at  komme 
ind  paa  Stænget.  —  Da  Jens  kom  ind,  pegede 
han  paa  de  lysende  Punkter  og  spurgte,  om  Jens 
kunde  sige,  ham  hvad  det  var.  „Det  er  sgu  en 
Kat,"  havde  Jens  saa  svaret.  Men  i  det  samme 
kom  der  to  lysende  Punkter  til.  „Har  en  Kat 
maaske  fire  Øine?"  havde  da  Husmanden  spurgt. 
„Nei,  men  to  Katte  har  sgu  fire  Øine,"  havde 
Jens  svaret.  Saa  i  det  samme  kom  der  en 
„Hurrelvind"  ind  paa  Stænget,  saa  det  knagede 
i  Bjælker  og  Sparrer.  —  Husmanden  havde  da 
spurgt  Jens,  om  han  ogsaa  troede,  det  var  en 
Kat.  Men  denne  havde  bare  grint  og  sagt,  at 
Husmanden  begyndte  nok  at  blive  rundtosset. 

„Tror  Præsten,  det  var  Katte?"  spurgte  han 
Kapellanen. 

Kapellanen    ansaa  dette    for    det   rimeligste. 

„Men  „Hurrelvinden"?"  spurgte  Hus- 
manden. 

Kapellanen  mente  det  sandsynligt ,  at  Gud 
ad  denne  Vei  vilde  kalde  paa  Husmanden,  og 
Skrædder  Madsen  sammenlignede  denne  Vind  med 
det  stærke  Vejr,    der   den  første  Pintsedag  fyldte 

det  Hus  i  Jerusalem,  hvor  Apostlene  var  for- 
samlede. 

Husmanden  opkastede  dernæst  det  Spørgs- 
maal,  om  der  kunde  være  nogen  Synd  i  at  tjene 
en  vantro  Husbond.  Kapellanen  ansaa  ikke  dette 
for  Synd,  naar  man  ikke  lod  sig  smitte  af  den 
vantro  Husbonds  Vildfarelser.  —  „Det  er  vel 
ellers  en  god  Tjeneste,  De  har?u  sagde  han  til 
Husmanden.  Dette  kunde  denne  ikke  benægte. 
Han  havde  en  Krone  om  Dagen  hele  Aaret 
igjennem  og  Kosten.  Desuden  fik  hans  Kone 
og  to  Børn  det  meste  af  Kosten  og  Klæderne 
fra  Præstegaarden.  „Men,u  føiede  han  til,  „den 
Gamle  stikler  jo  lidt  til  mig  engang  imellem, 
fordi  jeg  abennerer  paa  Sjæleskatkisten. u 

„Ja,  Du  skal  huske  paa,  Jens  Nielsen, a 
sagde  Halte-Ki'sten ,  „at  Verdens  Børn  immer 
forfølger  og  hader  paa  de  Hellige.  Saadan  vil 
det  blive  ved,  lige  til  de  kommer  til  at  brænde 
i  Helvede." 

Talen  kom  derved  ind  paa  de  Helliges 
Trængsler  i  Almindelighed,  som  syntes  at  t}^de 
paa  Verdens  nærforestaaende  Undergang.  Dog 
mente  Madsen,  at  der  endnu  var  mange  Sjæle, 
som  kunde  rives  ud  af  Djævelens  Klør  som 
Brande  af  Ilden.  Men  det  gjaldt  om,  kraftigt  at 
støtte  den  indre  Mission.     Han  fandt,    at  det  var 

en  god  Tanke,  der  nylig  havde  været  Gjenstand 
for  en  Diskussion  i  Sjæleskatkisten,  at  give 
Herren  Procenter  af  sin  Indtægt.  Han  havde  i 
den  senere  Tid  begyndt  paa  dette.  For  at  sy 
en  Vest  gav  han  Herren  fem  Øre,  for  et  Par  Buxer 
ti  Øre  og  for  en  Frakke  femten  Øre.  Han  fore- 
slog Husmanden  at  gjøre  noget  lignende.  —  Denne 
indrømmede ,  at  Tanken  var  rigtig,  men  havde 
dog  Betænkelighed  ved  at  bringe  den  til  Ud- 
førelse for  sit  Vedkommende,  da  han  tjente  hos 
en  vantro  Husbond.  7,Jeg  frygter, u  sagde  han, 
„at  der  ikke  er  nogen  Velsignelse  ved  de  Penge." 

Kapellanen  mente  dog,  at  naar  Pengene  var 
tjente  ved  ærligt  Arbeide,  havde  det  ikke  noget 
at  betyde,  at  Husbonden  var  vantro. 

Husmanden  lovede,  at  han  skulde  tænke 
over  det. 

Derpaa  tog  Kapellanen  Afsked,  men  maatte 
love  at  komme  igjen  næste  Søndag.  —  Men 
da  Forsamlingen  ogsaa  den  Dag  var  ganske 
den  samme,  indsaa  han,  at  ad  den  Vei  kom  han 
ikke  frem,  men  prostituerede  kun  sig  selv  og  sin 
Sag.  Han  endte  derfor  sin  Tale  med  den  Med- 
delelse, at  han  ikke  kom  tiere  til  disse  Forsam- 
linger. „Folk  her,"  sagde  han,  „er  endnu  ikke 
modne  til  Forsamlingslivet.  Vi  maa  først  se  at 
samle    dem    i    Guds    Hus.       Naar    da    Ørene    ere 

blevne  opladte,  er  Tiden  kommet  til  at  samle 
de  Hellige  til  mere  private  Sammenkomster." 
Han  tvivlede  ikke  om,  at  denne  Tid  snart  vilde 
komme,  og  bad  sine  Venner  indtil  da  at  have 
Taalmodighed.  Herrens  Aand  havde  allerede  rørt 
ved  mange  Hjerter,  og  han  ventede,  af  Guds 
Naade,  en  rig  Høst. 

Skrædder  Madsen  og  Halte-Ki'sten  saa  lidt 
skuffede  ud.  De  følte,  at  deres  Tid  var  forbi  som 
Ledere  af  Bevægelsen,  og  at  de  fra  nu  af  maatte 
træde  ned  i  de  Meniges  Rækker.  Denne  Følelse 
blev  end  stærkere,  da  Kapellanen  afslog  at  tage 
Del  i  Maaltidet  bagefter.  Kaffen  og  Æbleskiverne 
blev  af  de  Tilbageblevne  nydt  under  en  noget 
takket  Stemning,  og  Kirsebærvinen  kom  ikke 
frem.  —  Halte  Ki'sten  udtalte  endog  en  Tvivl, 
om  Kapellanen  virkelig  kunde  anses  for  rigtig 
hellig. 

„Naa,  naa,  Ki'sten,"  sagde  Madsen,  „Præster 
er  Præster,  og  de  har  immer  lidt  svært  ved  at 
huske,  at  de  ikke  er  mere  paa  det  end  de  fattige 
Guds  Børn.  Men  den  Tid  kan  maaske  nok 
komme,  da  vi  kommer  til  at  brække  op  fra 
Statskirken,  og  beskikke  Præster,  der  hverken 
har  to  Kjortler  eller  Guld  og  Sølv  i  deres 
Taske." 

Saa  kom  endelig  den  Dag,  —  det  var  en 
Søndag  sidst  i  September,  —  da  Kapellanen 
kunde  bekjendtgjøre  Følgende  fra  Prædikestolen: 
„I  Eftermiddag  Kl.  sex  holdes  der,  om  Gud  vil, 
gudelig  Forsamling  hos  Gaardeier  Hans  Jensen, 
Søgaarden.  Indremissionær  Jakob  Pedersen  og 
jeg  vil  tale." 

Folk  nede  i  Kirken  saa  til  hinanden,  og 
Konerne  begyndte  at  hviske  sammen.  At  der 
skulde  være  gudelig  Forsamling  paa  Sognets 
største  Bondegaard  var  en  Begivenhed,  man  for 
nogle  Maaneder  siden  vilde  have  regnet  til 
Umulighederne.  Hans  Jensen  havde  derved  af- 
kastet Broen  og  aabenbart  sluttet  sig  til  Mis- 
sionen. 

Da  den  gamle  Præst  efter  Kirketid  hørte 
det,  gjorde  det  et  stærkt  Indtryk  paa  ham.  Han 
ansaa  Hans  Jensen  som  sin  bedste  Ven  blandt 
Bønderne,  og  det  gjorde  ham  ondt,  at  denne  ikke 
engang  havde  talt  til  ham  om  det  i  Forveien. 
Han  vidste  desuden,  at  Søgaardsmanden  var 
Sognets  egentlige  Leder,  skjøndt  han  aldrig  lod 
sig  mærke  med  sin  Indflydelse  eller  søgte  at 
gjøre  den  gj ældende.  Var  Hans  Jensen  gaaet 
over  til  Missionen,  saa  var  denne  blevet  en  Magt 
i  Sognet,  og  det  var  kun  et  Tidsspørgsmaal,  naar 
de    andre    Bønder     fulgte     med.     —    Den     gamle 

Præst  følte,  at  han  begyndte  at  blive  en  Frem- 
med blandt  sine  Sognefolk,  og  han  følte  sig 
magtesløs  overfor  den  nye  Bevægelse.  —  Han 
tænkte  paa ,  om  han  havde  handlet  rigtigt  i 
ganske  at  holde  op  med  at  prædike.  —  Men  nu 
kunde  han  ikke  begynde  igjen.  Hvis  han  vilde 
lade  bekjendtgjøre,  at  han  prædikede  hveranden 
Søndag,  vidste  han,  hvordan  det  vilde  gaa.  Der 
vilde  saagodtsom  ingen  komme  i  Kirke.  Og 
lod  han  det  ikke  bekjendtgjøre,  og  Folk  kom 
for  at  høre  Kapellanen,  —  hvilken  Skuffelse,  naar 
de  saa  ham  gaa  paa  Prædikestolen.  Han  vilde 
ikke  tilsnige  sig  en  Tilhørerkreds,  som  ikke  var 
hans  egen. 

Kl.  henad  sex  Søndag  Eftermiddag  strømmede 
Folk  ned  til  Søgaarden.  Næsten  alle  Byens 
Gaardmandsfamilier  gav  Møde ,  og  en  Del  fra 
Sognets  andre  Byer  kom  kjørende  i  deres  fineste 
Vogne.  Af  Husfolk  var  der  derimod  kun  faa, 
og  af  Arbeidere  kun  Graardens  egne. 

Hans  Jensen  bød  Folk  velkommen,  og  bad 
dem  gaa  om  i  Haven  eller  tage  Plads  i  Stuerne, 
som  de  selv  havde  Lyst,  indtil  Forsamlingen  be- 
gyndte. 

Den  store  Havestue  var  tildels  ryddet  for 
Møbler,  men  en  Mængde  Stole  var  anbragt  i 
Rækker,    og  nedenfor  disse  flere  Rækker  Bænke. 

Lidt  efter  lidt  samledes  Folk.  Man  kunde  se 
paa  deres  Ansigter  og  Bevægelser,  at  dette  var 
dem  noget  uvant,  og  de  første  satte  sig  alle  paa 
de  nederste  Bænke.  En  Husmand  kom  ind, 
rygende  paa  sin  Pibe,  som  han  pleiede  ved  poli- 
tiske Møder.  Men  hans  Sidemand  hviskede  noget 
til  ham,  og  strax  forsvandt  Piben  i  Frakke- 
lommen. —  Saa  kom  Skrædder  Madsen,  Halte- 
Ki'sten  og  Maren  Lisbeth.  Som  gamle  Forsam- 
lingsfolk  gjorde  de  ikke  mange  Omstændigheder, 
men  gik  hen  og  satte  sig  paa  de  bedste  Pladser. 
—  Efterhaanden  blev  alle  Pladser  fyldte,  kun 
nogle  Stole,  der  stod  mod  Væggen,  var  endnu 
tomme.  Tilsidst  kom  Kapellanen  og  Indre- 
missionæren, og  efter  dem  Hans  Jensens  Kone 
og  Datter,  Knud  Larsen,  Ingeborgs  Kjæreste, 
Marie  og  Forpagter  Petersen  med  Frue.  De  tog- 
Plads  paa  de  tomme  Stole,  og  Kapellanen  saa  paa 
sit  Uhr.  —  Forpagter  Petersen  saa  ligeledes  paa 
sit  Uhr  og  hviskede  noget  til  sin  Frue.  Hun 
rystede  misbilligende  paa  Hovedet,  og  Hr.  Peter- 
sen kastede  et  prøvende  Blik  paa  Indremissio- 
næren. 

Kapellanen  opfordrede  nu  Forsamlingen  til 
at  synge  en  Salme.  Derefter  vilde  Medlem  af 
den  indre  Missions  Bestyrelse,  Jakob  Pedersen, 
tale. 

Han  var  en  gammel  Mand  med  hvidt  Haar, 
skarpe  Øine  og  et  haardt  Træk  omkring  Munden. 
Han  takkede  Gud,  sagde  han,  for  det  Liv,  der 
nu  var  begyndt  at  vaagne  i  Dalby  Sogn.  Han 
havde  tit  bedt  Vorherre  om,  at  sligt  maatte  ske, 
thi  han  havde  i  Dalby  Kirke  bekræftet  sin  Daabs- 
pagt.  Han  havde  siden,  i  sin  Ungdom,  vandret 
paa  Syndens  og  Verdens  Veie,  men  saa  var  Her- 
ren bleven  ham  for  stærk,  og  han  var  blevet 
dreven  af  Aanden  til  at  vidne  for  de  fortabte 
Sjæle,  og  hans  Arbeide  havde  ikke  været  for- 
gjæves.  Men  Æren  var  Guds.  —  Lad  os  bede, 
fortsatte  han,  og  bøiede  Hovedet  ned  mod 
Brystet.  Skrædder  Madsen,  Halte-Ki'sten  og 
Maren  Lisbeth  bøiede  ogsaa  Hovederne  og  holdt 
Hænderne  for  Ansigtet.  —  De  andre  vidste  ikke 
ret,  om  de  skulde  gjøre  ligesaa.  —  Men  da  Ka- 
pellanen sad  temmelig  stiv,  kun  med  foldede  Hæn- 
der, gjorde  de  det  samme.  —  Bønnen  trak  saa- 
længe  ud,  saa  de  fleste  troede,  dette  var  den 
egentlige  Tale,  og  at  Jakob  Pedersen  var  færdig, 
da  han  sagde  Amen.  Men  saa  gik  han  hen  til 
Bordet,  tog  en  Bibel,  bladede  i  den  og  stod  en 
Stund  taus.  „Mit  Øie  faldt  her,"  sagde  han  saa, 
„paa  et  Sted  af  Profeten  Jeremias.  Det  vil  vi 
lægge  til  Grund  for  vor  gudelige  Andagt. tw 
Kapellanen    reiste    sig,     og    Forsamlingen     fulgte 

hans  Exempel.  Jakob  Pedersen  oplæste  lang- 
somt Texten  og  gik  derefter  sindigt  hen  og  lagde 
Biblen  paa  Bordet  igjen.  Saa  stod  han  et  Øie- 
blik  og  saa  op  i  Loftet.  En  Del  af  Forsamlingen 
saa  ogsaa  op,  men  da  de  intet  opdagede,  tog  de 
i  en  Hast  Hovederne  til  sig  igjen. 

Jakob  Pedersen  holdt  sig  ikke  strængt  til 
Jeremias.  Han  streifede  alle  Profeterne,  sprang 
fra  disse  over  i  Evangelierne  og  de  paulinske 
Breve  og  landede  tilsidst  i  Johannes  Aaben- 
baring.  Da  han  kom  til  den,  løftede  Forpagter 
Petersen  Hovedet,  som  han  i  den  sidste  Tid  havde 
holdt  noget  bøiet,  og  lyttede  opmærksomt  efter. 
Han  vidste,  at  det  var  det  sidste  Skrift  i  Biblen, 
og  mente,  at  det  nu  havde  Ende.  Jakob  Peder- 
sen havde  da  talt  en  stiv  Time.  —  Han  gik  hen 
til  Ingeborg,  hviskede  hende  noget  i  Øret,  hvor- 
paa  Ingeborg  gik  ud,  men  kom  strax  efter  til- 
bage med  en  Karaffe  Vand  og  Glas. 

Da  Jakob  Pedersen  havde  drukket  et  Glas 
Vand,  tog  han  fat  paany.  De  havde  nu,  sagde 
han,  hørt  Guds  eget  Ord,  nu  vilde  han,  efter 
Aandens  Indskydelse,  anvende  det  paa  den  nær- 
værende Tid.  —  Forpagteren  stirrede  haabløst 
først  paa  sin  Kone,  saa  paa  Kapellanen,  og 
denne  saa  noget  misfornøiet  ud.    —  Forsamlingen 

sad.  stille  som  Støtter  med  Blikket  fæstet  paa 
Taleren. 

Da  Jakob  Pedersen  endnu  havde  talt  en 
halv  Time,  stillede  Kapellanen  sig  hen  ved  Siden 
af  ham  og  tog  gjentagne  Gange  sit  Uhr  op. 
Jakob  Pedersen  sendte  ham  et  skarpt  Sideblik. 
Han  talte  just  om  Aandens  vidunderlige  Magt 
over  dem,  der  havde  givet  sig  ind  under  den. 
„Aanden,"  sagde  han,  „hænger  ikke  i  Klokke- 
strængen.  Har  han  først  begyndt  at  slaa  med 
Vingerne,   saa  flyver  han  høit,  høit.u 

Endelig  sagde  han  Amen  for  sidste  Gang. 
Men  Forpagteren  følte  sig  dog  først  sikker,  da 
Missionæren  foreslog  at  synge  en  Salme. 

Derefter  tog  Kapellanen  Ordet.  Da  hans 
Ven,  Jakob  Pedersen,  havde  talt  saalænge,  skulde 
han  fatte  sig  i  Korthed.  Han  vilde  kun  udvikle, 
hvad  Betydning  de  gudelige  Forsamlinger  havde. 
Det  var  ikke  Meningen,  at  de  skulde  afløse  Guds- 
tjenesten i  Kirken.  I  denne  skulde  Garnet  ud- 
kastes og  Sjælene  fanges.  Men  i  de  gudelige 
Forsamlinger  trak  man,  saa  at  sige,  Sjælene  i 
Land.  Her  vilde  i  Reglen  kun  de  komme,  som 
allerede  følte  sig  grebne  af  Ordet,  og  her  vilde 
de  føle  sig  som  et  Samfund  af  Hellige,  der  stod 
i  Modsætning  til  den  vantro  Verden.  De  gude- 
lige Forsamlinger    satte    det    skarpe   Skjel  mellem 

Gads  Børn  og  Djævelens  Børn.  Guds  Børn 
vilde  i  dem  føle  sig  som  i  et  lille  Himmerige, 
men  Djævelens  Børn  vilde  forarges  over  dem  og 
hade  dem.  —  Han  sluttede  med  den  Meddelelse, 
at  Hans  Jensen  en  Gang  om  Maaneden  havde 
stillet  dette  Lokale  til  Raadighed  for  Guds  Børn, 
og  at  i  Reglen  kun  han  selv  vilde  tage  Ordet 
ved  disse  Forsamlinger. 

Saa  gik  Folk  hjem.  Men  Hans  Jensen  havde 
anmodet  nogle  af  de  anseligste  Bønder  og  deres 
Koner  om  at  blive  tilbage  for  at  spise  Aftens- 
mad. —  Halte-Ki'sten  havde  i  et  af  de  andre 
Værelser  skimtet  et  langt,  rigeligt  dækket  Bord. 
Hun  havde  meddelt  sine  to  Venner  sin  Opdagelse, 
og  de  tøvede  derfor  noget  før  de  tog  Afsked. 
De  havde  faaet  fat  i  Jakob  Pedersen  og  holdt 
tappert  Stand  i  Samtale  med  ham,  til  Salen  var 
tom.  Men  ingen  bad  dem  at  blive.  Saa  maatte 
de  gaa.  De  tænkte  paa  deres  egen  Forsamling 
nede  i  Mosehuset,  paa  Æbleskiverne  og  Kirse- 
bærvinen, og  de  følte  dybere  end  nogensinde,  at 
deres  Tid  var  forbi. 

Der  herskede  en  ret  livlig  Stemning  ved 
Bordet.  Jakob  Pedersen  fortalte  om  sine  talrige 
Reiser  i  Missionens  Tjeneste.  Han  havde  været 
næsten  hele  Landet  rundt.  Bønderne,  hvoraf  de 
fleste  kun  kj endte  den  nærmeste  Omegn,    fik  Re- 

spekt  for  ham.  —  Navnlig  imponerede  det  dem, 
naar  han  fortalte  om,  hvordan  han  havde  læst  de 
vantro  Præster  Texten.  —  De  var  enige  om,  at 
gudelige  Forsamlinger  kunde  være  til  stor  Nytte, 
og  tillige  om,  at  Hans  Jensens  Gaard  var  den 
eneste  i  Sognet,    der  skikkede  sig  til  dette  Brug. 

Kapellanen  var  kommen  til  at  sidde  ved 
Siden  af  Ingeborgs  Kjæreste.  Han  ønskede  ham 
til  Lykke  med  at  blive  optaget  i  en  saadan 
Familie. 

„Ja,"  svarede  Knud  Larsen,  „det  er  gode 
Mennesker." 

„Og  gode  Kristne, "  tilføiede  Kapellanen. 

„Det  kommer  for  mig  ud  paa  ét,"  svarede 
Knud. 

„Sætter  De  da  ikke  Pris  paa,  at  Ingeborg 
og  deres  Svigerforældre  høre  til  den  troende  Me- 
nighed?"  spurgte  Kapellanen. 

„Jeg  sætter  ikke  saamegen  Pris  paa  den 
indre  Mission,"   svarede  Knud  undvigende. 

„De  er  dog  kommet  til  Mødet  idag." 

„Jeg  vidste  ikke,  her  var  noget  Møde." 

„Saa  var  De  maaske  ikke  kommet?" 

„Ikke  for  Mødets  Skyld,"  svarede  Knud 
sagte. 

„Det  maa  være  en  Sorg  foringeborg,"  sagde 
Kapellanen  alvorligt. 

,  „Vi  har  tit  talt  om  det,"  svarede  Knud. 
„Men  det,  der  drager  os  sammen,  er  stærkere  end 
det,  der  skiller. u 

„Det  kommer  an  paa,  om  det  kan  holde  i 
Længden.  Troen  er  det  stærkeste  Baand  mellem 
to  Mennesker. u 

Knud  svarede  ikke  herpaa.  Han  lagde 
Mærke  til,  at  Ingeborg  stod  ligeoverfor  og  gjorde 
sig  Umage  for  at    opfatte,    hvad    de    talte  om.  — 

Det  var  Aftalen,  at  Vedel  skulde  komme 
ned  og  hente  Marie.  Men  han  kom  ikke.  Hun 
formodede,  han  maatte  være  bleven  kaldt  ud  til 
en  Syg.  —  Hun  og  Kapellanen  fulgtes  derfor  ad 
hjem,  og  hun  var  ret  glad  ved  det,  thi  nu  kunde 
hun  faa  spurgt  ham  om  noget,  som  hun  ønskede 
at  faa  Klarhed  over. 

Det  var  en  stille  Aften,  og  Luften  var 
endnu  ret  mild,  skjøndt  det  var  sent  i  Høst. 
Maanen  skinnede  klart,  og  Engene  dampede. 
Ellebuskene  reiste  sig  som  Øer  i  Taagehavet. 
Den  eneste  Lyd,  de  hørte,  var  to  Hunde  langt 
borte,  der  besvarede  hinandens  Gjøen.  Naar  den 
ene  holdt  op,  tog  den  anden  fat. 

Da  de  kom  ud  paa  Veien,  kom  Marie  pludse- 
lig til  at  tænke  paa,  om  det  var  rigtigt  af  hende 
at  følges  med  Kapellanen.  Forpagter  Petersen 
havde    tilbudt    at    kjøre    dem    Begge    hjem.      Det 

var  en  Omvej  for  ham  paa  en  halv  Mil,  men  det 
brød  han  og  Fruen  sig  ikke  om.  Men  baade  hun 
og  Kapellanen  havde  afslaaet  det.  —  Nu,  da  hun 
var  alene  med  ham,  følte  hun  det  som  en  Uret 
mod  Vedel.  Hun  havde  aldrig  før  tænkt  over, 
at  Kapellanen  var  en  ung  Mand.  Hun  tænkte 
kun  paa  ham  som  Præst,  og  særlig  som  Præst 
af  den  indre  Missions  Retning,  der  var  helt  op- 
taget af  Guds  Riges  Sag.  Nu  kom  hun  til  at 
huske  paa,  at  undertiden,  naar  de  sad  ved  Bordet, 
og  hun  kom  til  at  se  hen  paa  ham,  saa  havde 
hun  mødt  hans  Øine.  Og  ligesaa  i  Kirken.  Han 
saa  næsten  altid  ned  paa  hende.  Hun  fik 
pludselig  en  Frygt  for,  at  han  skulde  byde  hende 
Armen,  og  gik  over  paa  den  anden  Side  af 
Veien.  —  Mon  han  ogsaa  vilde  gaa  over?  Hun 
gik  inde  paa  Veistien  ved  Grøften,  og  hun  lagde 
Mærke  til,  at  der  var  et  dybt  Hjulspor  paa  den 
anden  Side.  Det  kunde  han  da  ikke  gaa  i.  Men 
da  de  kom  lidt  op  ad  Bakken,  holdt  Hjulsporet 
op,  og  Veien  var  jævn.  Men  han  blev  ved  at 
holde  sig  paa  den  anden  Side.  —  Saa  følte  hun 
sig  atter  tryg. 

Det  første  Stykke  var  de  Begge  tause.  Hun 
gik  og  tænkte  paa,  hvordan  hun  skulde  faa  be- 
gyndt at  spørge  ham  om  det  hun  tænkte  paa. 
Han    vidste    ikke   ret,    hvordan    han    skulde    tage 

Situationen.  I  sine  Studenterdage  havde  han  let 
ved  at  tale  med  Damer.  Han  var  kommen  i  de 
fineste  Kredse  i  Kjøbenhavn.  Men  siden  sin  Op- 
vækkelse havde  han  trukket  sig  tilbage  fra  Sel- 
skabslivet, og  nu  var  han  Missions  -Præst,  og 
gik  her  med  en  ung,  smuk,  forlovet  Pige,  som 
aabenbart  satte  ham  høit  som  Ordets  Forkynder. 
Studenterminderne  og  Præsteværdigheden  mødtes 
i  ham  som  to  Strømme,  der  brødes  mod  hinanden, 
og  holdt  hinanden  Stangen.  Han  følte,  at  fik  de 
første  Magten,  saa  vilde  han  i  hendes  Øine  blive 
en  helt  anden.  Men  paa  den  anden  Side  greb 
disse  Minder  ogsaa  forstyrrende  ind  i  Præste- 
værdigheden. Naar  han  stod  paa  Prædikestolen 
overfor  en  stor  Skare  Tilhørere,  saa  kunde  han 
sagtens  bringe  dem  til  Taushed.  Saa  følte  han 
sig  som  Herrens  og  Kirkens  Tjener.  Men  her 
var  der  kun  én  Tilhører,  og  det  var  en  smuk, 
ung  Pige.  Og  Maanen  skinnede  og  Engene 
dampede.  —  Han  kom  til  at  tænke  paa  „Elver- 
høi"  og  Elverpigerne,  og  alt  sligt,  som  ikke  havde 
det  mindste  med  Missionen  at  gjøre.  —  Han 
greb  sig  selv  i  et  Ønske  om,  at  han  ikke  havde 
studeret  Teologi,  at  han  aldrig  var  bleven  Præst. 
—  Men  hvad  havde  det  kunnet  nytte,  Marie  var 
jo  forlovet,  og  det  med  en  Fritænker. 

Kapellanen.  9 

En  Fritænker,  —  det  var  for  ham  Ind- 
begrebet af  alt,  hvad  der  var  slet.  Han  hadede 
dem,  og  han  frygtede  dem.  Han  havde  selv  i 
sine  første  Studenteraar  været  smittet  deraf,  og 
han  vidste  fra  den  Tid,  at  Fritænkerne  havde  en 
vis  Tvivl ,  om  ogsaa  alle  Troende  var  ærlige 
Folk.  Derfor  blev  han  altid  ubehagelig  berørt, 
naar  han  var  sammen  med  Vedel.  Det  var  ham 
imod  at  være  sammen  med  saadanne  Mennesker, 
som  aldeles  ikke  bøiede  sig  for  Kirken.  —  Men 
hvor  var  det  muligt,  at  Marie  kunde  elske  en 
Fritænker,  tænke  paa  at  blive  hans  Hustru. 
Det  var  jo  en  unaturlig,  syndig  Forbindelse. 
Skyldte  han  ikke  baade  Gud  og  hende  at  gjøre 
hende  opmærksom  paa  Faren? 

Da  han  var  kommen  saa  langt  i  sin  Tanke- 
række, følte  han  sig  atter  som  Præst  overfor 
Marie.  Studenterminderne  svandt,  han  fristedes 
ikke  mere  af  Elverpigerne  og  alt  det  andet.  Det 
var  ikke  mere  en  ung,  smuk  Pige,  der  gik  der- 
ovre paa  den  anden  Side  af  Veien,  det  var  en 
troende  Kvinde,  et  Guds  Barn,  der  blindt  styr- 
tede sig  i  den  frygteligste  Fare.  Han  havde  For- 
pligtelser overfor  hende  saavelsom  overfor  enhver 
anden  af  de  ham  betroede  Sjæle.  Han  maatte 
under  alle  Omstændigheder  vise  hende  Faren.   — 

Men  det  var  et  vanskeligt  Æmne,    og  der  maatte 
anvendes  den  yderste  Forsigtighed. 

De  var  komne  op  paa  Bakken ,  nedenfor 
hvilken  Hans  Jensens  Gaard  laa.  De  standsede 
Begge  et  Øieblik  for  at  trække  Vejret.  Under 
dem  laa  Søen  med  Glimt  af  Maanen  paa  sin 
krusede  Flade.  Bagved  den  Skoven ,  mørk  og 
hemmelighedsfuld.  Høit  oppe  i  Luften  fløi  en 
Flok  Trækfugle  med  pibende  Vingeslag  mod 
Syd.  - 

„Der  var  noget,  jeg  gjerne  vilde  spørge  Dem 
om,  Pastor  Dahlberg/4  begyndte  Marie  med  lidt 
usikker  Stemme. 

Kapellanen  anede,  hvad  der  vilde  komme, 
og  han  ansaa  det  for  en  Guds  Styrelse,  at  hun 
selv  bragte  Sagen  paa  Bane. 

„Jeg  er  ganske  til  Deres  Tjeneste,  Frøken 
Hansen." 

„Kan  det  slet  ikke  tænkes,  at  et  Menneske 
kan  frelses  uden  Tro?   —  Et  godt  Menneske." 

„Jo,  —  hvis  der  var  et  virkeligt  godt  Men- 
neske, saa  kunde  han  frelses  uden  Tro,  kun  ved 
sine  Gjerninger." 

„Et  virkeligt  godt  Menneske?" 

„Ja,  —   et  Menneske  uden  Synd." 

„Men  det  er  der  jo  ikke." 

„Nei.     Der  har  kun  været  én  uden  Synd.u 

9* 

„Saa  kan  altsaa  ingen  frelses  uden  Tro.u 

„Slet  ingen.4' 

De  var  atter  begyndt  at  gaa.  Kapellanen 
gik  nu  midt  paa  Veien,  for  at  de  bedre  kunde 
høre  hinanden. 

„Der  er  nogle,  der  tror  paa  en  Omvendelse 
efter  Døden/'  sagde  Marie  spørgende  efter  et 
Øiebliks  Pause. 

„Det  er  en  farlig  Vildfarelse.  Er  Tro  nød- 
vendig til  Frelse,  saa  er  Omvendelse  efter  Døden 
umulig. u 

„Kan  de  da  ikke  komme  til  at  tro  der?" 

„Nei.  Troen  er  en  Overbevisning  om  det, 
som  ikke  ses.  Men  efter  Døden  sér  man. 
Der  er  ingen  Plads  for  Troen. u 

„Saa  er  der  intet  Haab?u 

„Intet.  —  Under  alle  Omstændigheder  ikke 
for  dem,  der  her  har  havt  Leilighed  til  at  høre 
og  komme  til  Troen." 

Der  blev  atter  en  Pause.  —  Det  var  for 
Marie,  som  om  der  foran  hende  aabnede  sig  et 
stort,  mørkt  Svælg,  der  slugte  alt,  hvad  hun 
elskede.  — 

„Tror  De  dette  ganske  vist?"  spurgte  hun, 
idet  hun  stod  stille  og  saa  paa  ham. 

Kapellanen  følte  næsten  Medlidenhed  med 
hende.     Han  maatte  slaa  sine  Øine  ned  for  dette 

Blik,  der  røbede  saamegen  Angst  og  Sorg.  — 
Han  betænkte  sig  et  Øieblik.  Han  havde  næsten 
en  Følelse  af,  at  han  stod  der  som  en  Morder, 
med  Kniven  løftet  over  sit  Offer.  Men  saa  kom 
han  til  at  tænke  paa,  at  han  stod  der  som  Kirkens 
Tjener.  Han  kunde  ikke  følge  sin  menneskelige 
Følelse  uden  at  forraade  Kirkens  Sag.  Saa  slog 
han  igjen  Øinene  op ,  saa  fast  paa  hende  og 
svarede : 

„Hvis  jeg  ikke  troede  dette  ganske  vist,  saa 
kunde  jeg  aldrig  mere  prædike.  Thi  saa  var 
hele  Kirkens  Lære  en  Løgn,  et  uhyre  Bedrag. 
—  Vi  retfærdiggjøres,  uforskyldte,  af  Guds  Naade, 
ved  Troen  paa  Jesus  Kristus.  —  Saadan  lærer 
Paulus,  og  paa  den  Lære  er  hele  Kirken  grundet. u 

Hun  sænkede  sit  Hoved  for  hans  Blik.  — 
Det  var  ikke  mere  den  unge  Mand,  hun  stod 
overfor,  det  var  Præsten,  Kirkens  Tjener,  den 
Kirke,  som  gjenn em  atten  Aarhundreder  havde  for- 
kyndt det  samme.  Hvad  var  hun,  at  hun  vilde 
tvivle  om  den.  Og  hvad  var  Holger  og  Anna 
og  hendes  Fader  og  Vedel?  —  Enkelte  Menne- 
sker, Draaber  i  den  store  Strøm,  der  i  Aar- 
hundreder havde  strømmet  i  den  samme  Retning, 
men  som  nu  vilde  prøve  paa  at  gaa  imod  Strøm- 
men. Men  hvor  kunde  de  tænke  paa  at  ville 
forandre  dens  Løb?    Og  hvor  turde  de?    Thi  det 

var  jo  Gud  selv,  der  var  Strømmens  evige  Kilde, 
Gud  og  hans  aabenbarede  Ord. 

De  gik  tause  videre  et  Stykke  og  kom  op 
i  Nærheden  af  Byen.  Taarnuhret  i  Kirken  slog 
elleve. 

„Det  er  blevet  sent,"   sagde  Marie. 

„Kjender  De  Arnljot  Gelline  af  Bjørn- 
son?" spurgte  Kapellanen.  „Den  er  fra  hans 
gode  Tid." 

Marie  kj endte  den. 

„Husker  De  da  Ingigerd  er  flygtet  fra  sin 
Ven,  fordi  han  dræbte  hendes  Fader,  saa  kom- 
mer hun  til  Sydens  Kloster  og  banker  paa  Porten* 
Og  Nonnerne  synger  inde  fra  Kirken: 

Kom  Barn,  kom  Brud 
Kom  ind  til  Gud; 
Kom  Synd,  kom  Savn 
I  Jesu  Favn; 
Hvil  synkende  Sorgen 
Paa  Horebs  Top 
Med  Lærken  imorgen 
saa  kviddrer  Du  op. 


Her  Attraa  Du  bytter, 
Her  Længsler  Du  flytter, 

Her  Frygten  den  falder 
Hvor  Frelseren  kalder. 
Her,  knækket  som   Sivet. 
Du  reiser  Dig  hel, 
I  Hedningelivet 
Forliste  Sjæl." 

De  saa  en  Mand  komme  med  hurtige  Skridt 
henimod  dem.  Det  var  Vedel.  Han  var  just 
kommet  fra  en  Syg,  og  da  han  havde  været  oppe 
i  Præstegaarden,  og  Marie  endnu  ikke  var  kom- 
men hjem,  var  han  blevet  ængstelig,  og  var  nu 
gaaet  hende  i  Møde.  —  Han  tog  Marie  under 
Armen,  og  de  fulgtes  alle  ad  op  til  Præste- 
gaarden.  Kapellanen  gik  til  sit  Værelse,  Marie 
ind  i  Dagligstuen,  hvor  hendes  Moder  endnu  sad 
oppe  og  ventede.  Vedel  gik  strax  hjem.  Han 
var  træt,  sagde  han. 

Da  Marie  kom  op  paa  sit  Værelse,  —  det 
var  et  hyggeligt  Loftskammer  med  Gavlvindu,  — 
stillede  hun  sig  i  det  aabne  Vindu,  hvorfra  hun 
saa  et  Hjørne  af  Haven  og  den  ene  Halvdel  af 
Kirkegaarden.  Kirken  og  Træerne  kastede  mørke 
Skygger  i  det  blanke  Maanelys.  Men  hist  og 
her  faldt  Straalerne  stærkt  paa  Gravmindernes 
Marmorkors.  —  Hun  kunde  høre  Taarnuhret 
dikke,    saa    stille    var    det.   —   Saadan    stod    hun 

længe,  uden  at  hun  ret  vidste,  hvad  hun  tænkte 
paa.  Hun  syntes,  det  var  ligesom  alt  var  gaaet 
istaa,  og  hun  undredes  næsten  paa,  at  Uhret 
deroppe  i  Taarnet  ikke  gjorde  det  samme.  Saa 
hørte  hun,  det  faldt  i  Slag.  Hvad  mon  Klokken 
var?  Først  lød  de  fire  Kvarter-Slag  paa  den  lille 
Klokke,  saa  tolv  Slag  paa  den  store.  Hun 
undredes  paa,  at  den  ikke  var  mere. 

Saa  lukkede  hun  Vinduet  og  tændte  Lam- 
pen. —  Hun  hørte  et  Vindu  blive  lukket  neden- 
under. Det  var  Kapellanen,  hvis  Værelser  laa 
under  hendes,  men  med  Vinduer  til  en  anden 
Side.  Mon  han  ogsaa  havde  ligget  og  set  ud? 
Saa  faldt  hun  igjen  i  Tanker.  „Her  Attraa  Du 
bytter,  her  Længsler  Du  flytter."  —  Nei,  det 
var  nok  ikke  saadan  at  flytte  sine  Længsler. 
Det  turde  hun  slet  ikke  tænke  paa.  —  Der  var 
jo  da  ogsaa  Mulighed  for,  at  Vedel  kunde  blive 
troende.  Og  nogen  Synd  kunde  det  da  ikke 
være  at  elske  ham. 


VI. 

Det   var   i    Begyndelsen    af  Oktober,    og    der 
skulde  afholdes  Examen  i  Sognets  Skoler.  —  Det 

var  Pastor  Hansens  Mening,  at  han  selv  vilde 
have  besørget  dette*  Men  et  Par  Dage  før  blev 
han  forkjølet.  Han  hostede,  havde  noget  Feber, 
og  Vedel  forbød  ham  at  gaa  ud.  —  Kapellanen 
skulde  altsaa  træde  i  hans  Sted. 

Da  gamle  Rasmussen  og  hans  Kone  hørte 
dette,  blev  de  grebet  af  stor  Skræk.  Madam 
Rasmussen  kom  flere  Gange  om  Dagen  ind  i 
Præstegaarden  for  at  høre  til  Præstens  Befin- 
dende. —  Hver  Gang  havde  hun  et  nyt  Husraad 
mod  Forkjølelsen.  —  Det  skulde  være  saa  godt 
at  ligge  med  den  venstre  Strømpe  om  Halsen  om 
Natten.  At  ligge  med  et  Katteskind  paa  Brystet 
og  en  Stang  Lak  paa  Ryggen,  havde  hun  ogsaa 
hørt,   havde  hjulpet  mange. 

„De  kan  jo  forstaa,"  sagde  hun  til  Fru 
Hansen,  „at  Rasmussen  er  forknyt.  Han  er  jo 
ikke  inde  i  den  nye  Religion,  som  vi  nu  har 
faaet  her  til  Sognet.  —  Jeg  har  sagt  til  ham,  at 
han  blot  skulde  spørge  Børnene  dygtig  ud  om 
Djævelen  og  Helvede,  saa  gik  det  nok.  Men 
det  kan  jeg  jo  ikke,  sagde  han,  thi  jeg  har  for- 
talt Børnene,  at  der  hverken  er  nogen  Djævel 
eller  noget  Helvede. u 

„Det  var  vistnok  ogsaa  forkert  af  Rasmus- 
sen," bemærkede  Fru  Hansen. 

„Jeg  sagde  ogsaa  til  ham,u  svarede  Madam 
Rasmussen,  „at  han  maatte  sige  til  Børnene,  at 
han  havde  taget  Feil,  og  lade  dem  lære  noget 
om  disse  stygge  Ting.  —  Herregud!  han  kunde 
jo  gjøre  det  om  igjen,  naar  Examen  var  over- 
staaet.  —  Men  De  kan  tænke  Dem,  Fru  Hansen! 
—  Rasmussen  stampede  i  Gulvet  og  sagde,  han 
vilde  blive  ved  sin  gamle  Tro.  —  Ja,  saa  maa 
Du  ved  Gud!  ogsaa  tage,  hvad  der  følger  paa, 
lille  Rasmussen!  —  sagde  saa  jeg.  Men  jeg  er 
vis  paa,  at  uden  Djævelen  kommer  Du  ingen 
Vegne  med  Kapellanen.  —  Men  han  sagde,  at 
var  han  kommen  igjennem  Verden  uden  Djæve- 
len til  han  var  halvfjerdsindstyve  Aar,  saa  vilde  han 
ikke  have  noget  at  bestille  med  ham  nu.u   —   — 

Da  Examensdagen  kom,  gik  Kapellanen  ind 
i  Skolen  Klokken  ni.  —  Børnene  var  samlede  paa 
Legepladsen,  alle  i  deres  bedste  Klæder.  De 
fleste  af  dem  havde  et  stort  Stykke  Hvedebrød  i 
Haanden.  I  et  aabent  Skur  sad  Halte  -  Ki'sten 
og  en  anden  Hvedebrødskone  med  deres  store 
Kurve  fulde  af  Brød. 

Inde  i  Dagligstuen  gik  Rasmussen  op  og 
ned  af  Gulvet  med  Hovedet  bøiet  og  Hænderne 
paa  Ryggen.  —  De  to  Medlemmer  af  Skole- 
kommissionen ,  som,  —  foruden  Kapellanen .  — 
skulde  overvære  Examen,    var    allerede    ankomne. 

Den  ene  var  Hans  Jensen,  den  anden,  en  høi, 
svær  Mand  med  rødt  Ansigt  og  sort,  glatkæmmet 
Haar,  hed  Peter  Sørensen.  —  Der  stod  skaaret 
Smørrebrød,  Bajerskøl  og  Brændevin  paa  Bordet. 

Da  Kapellanen  traadte  ind,  reiste  de  sig  og 
hilste.  Rasmussen  spurgte,  om  Pastor  Dahlberg 
ikke  vilde  nyde  lidt  før  de  begyndte,  men  Ka- 
pellanen trængte  ikke  til  noget. 

„Ja,  De  har  sgu  vel  heller  ikke  været  saa 
tidlig  paa  Benene  som  vi,  Hr.  Pastor!"  sagde 
Peter  Sørensen,  idet  han  skjænkede  sig  et 
Glas  01. 

Kapellanen  svarede  ikke,  —  Peter  Sørensen 
var  en  af  de  faa  Bønder,  som  endnu  ikke  var 
paavirket  af  hans  Prædiken,  —  men  anmodede 
Rasmussen  om  at  kalde  Børnene  ind. 

Religion  var  det  første  Fag,  hvori  der  skulde 
examineres.  Efterat  en  Salme  var  afsunget,  an- 
modede Kapellanen  Rasmussen  om  at  katekisere 
over  Forsagelsen.  —  Han  begyndte  med  at 
spørge,  hvad  vi  skulde  forsage.  „Det  Onde,u 
svarede  Børnene.  —  Hvad  der  da  var  ondt.  — 
„Det  som  strider  imod  Samvittigheden/'  —  Om 
de  kunde  nævne  nogle  onde  Gjerninger?  „At 
lyve,  stjæle,  myrde,  bedrage,  og  idethele  gjøre 
andre  Mennesker  Fortræd."  —  Men  hvad  er  da 
det  Gode?    spurgte    Rasmussen.      „At   gjøre   mod 

andre  Mennesker,  hvad  vi  vil,  de  skal  gjøre  mod 
os,u  svarede  Børnene  i  Kor.  —  Kunde  cle  af 
Bibelhistorien  nævne  et  Exempel  paa  et  ondt 
Menneske?  —  Børnene  betænkte  sig  lidt.  „Pilatus," 
svarede  en  lille  Pige.  „Jakob, u  —  mente  en  af 
Drengene.  —  Rasmussen  indrømmede,  at  man 
nok  kunde  sige  om  Jakob,  at  han  havde  begaaet 
onde  Handlinger,  han  havde  bedraget  sin  Fader 
og  sin  Broder.  Dog  vidste  vi  ogsaa  noget  godt 
om  ham.  Pilatus  derimod  var,  efter  hvad  vi 
vidste  om  ham,  en  ond  Mand.  Men  kan  I  saa 
nævne  mig  et  godt  Menneske?  —  „Jesus/4 
raabte  Børnene.  —  Var  de  selv  onde  eller  gode 
Børn?  —  Børnene  betænkte  sig.  „Gode," 
hvidskede  en  lille  Pige  med  en  gul  Haarfletning 
i  Nakken  og  et  Par  store  blaa  Øine.  —  „Ja, 
Du  er  en  god  lille  Pige,  Karen, u  sagde  Rasmus- 
sen og  klappede  hende  paa  Hovedet,  men  de 
fleste  Børn  er  vel  lidt  af  begge  Dele,  og  Du 
maaske  med,  —  sommetider.  —  Er  der  nogen 
onde  Børn  herinde,  spurgte  han.  —  Nogle  af 
dem  saa  hen  til  en  stor  Dreng,  som  sad  langt 
nede  i  Rækken.  Han  blev  rød  i  Hovedet  og 
saa  ned  paa  Bordet.  —  Mener  I,  at  Hans  er  en 
ond  Dreng  ?  spurgte  Rasmussen,  —  hvorfor  det? 
—  „Han  stjal  en  Basse  af  Sidses  Hvedebrøds- 
kurv,"   sagde    en    af  de  øverste  Drenge  rask.  — 

Ja,  sagde  Rasmussen,  det  skulde  Hans  ikke  have 
gjort,  det  var  rent  galt  af  ham.  —  Men  hvor- 
mange  Penge  havde  Du  med  fra  Dit  Hjem  til  at 
kjøbe  Basser  for  Peter?  spurgte  Rasmussen  den 
Dreng,  der  havde  omtalt  Hans'  Tyveri.  — 
„25  Øre/4  svarede  Peter  flot.  —  Hvormange 
havde  Du  med,  Hans?  henvendte  han  sig  til 
Synderen.  „Ingen,"  svarede  denne  med  Graaden 
i  Halsen.  —  Hvorfor  tror  I,  at  Hans  ingen  havde 
med,  spurgte  han  Børnene.  „De  har  heller  ingen 
derhjemme,"  sagde  en  lille  Pige,  hvis  Forældre 
boede  ved  Siden  af  Hans'.  —  Ja,  se  derfor  kunde 
Peter  sagtens  forsage  at  stjæle  Basser,  sagde 
Rasmussen,  for  han  havde  25  Øre  i  Lommen, 
men  for  Hans  var  det  sværere,  for  han  havde 
ingen.  Og  da  han  saa,  at  alle  I  andre  havde 
Basser,  saa  syntes  han,  det  var  saa  fattigt,  at 
han  ingen  havde,  og  saa  tog  han  en.  —  Kunde 
I  ikke  have  forhindret  det,  spurgte  den  gamle 
Lærer.  —  „Vi  kunde  have  givet  ham  en  Basse," 
sagde  en  kjøn  Dreng  med  et  opvakt  Ansigt.  — 
Ja,  der  ser  I,  sagde  Rasmussen,  havde  I  baaret 
jer  ad  mod  Hans,  saadan  som  I  vilde,  at  andre 
skulde  have  baaret  sig  ad  mod  jer,  hvis  I  ingen 
Penge  havde  havt,  saa  havde  Hans  ikke  taget 
Bassen.  —  Hans  har  Skyld,  men  I  er  heller 
ikke  uskyldige. 

„Det  kan  være  nok,"  —  sagde  Kapellanen, 
„nu  vil  jeg  selv  tale  lidt  med  Børnene. " 

„Hvordan  lyder  Forsagelsens  Ord,  Børn?u 
spurgte  han. 

Børnene  saa  paa  ham. 

„Naa,  det  véd  I  jo  godt,  — vi  forsage  .   .   ." 

„Vi  forsage  Djævelen  og  alle  hans  Gjer- 
ninger og  alt  hans  Væsen,"  ramsede  Børnene  op. 

„Rigtigt!  altsaa,  hvem  er  det,  vi  skal  for- 
sage?" 

„Det  Onde!"  raabte  Børnene,  sikkre  i  deres 
Sag. 

„Hvordan  lyder  Guds  Ord,  Børn!  hvad  var 
det,  I  nylig  sagde?" 

„Det  Onde,"   raabte  Børnene  atter. 

„Nei,  nei,  Børn,  hvad  staar  der;  —  vi  for- 
sage Dj    ..." 

„Djævelen,"  raabte  Børnene. 

„Der  har  vi  det,"  sagde  Kapellanen  med 
Vægt,  „det  er  Djævelen,  vi  skal  forsage,  thi 
han  gaar  omkring  .  .  .  naa!  han  gaar  omkring 
som  en  brøl  ..." 

„Han  gaar  omkring  som  en  brølende  Løve, 
søgende  hvo  han  kan  opsluge,"  istemmede  hele 
Skaren. 

„Gaar  han   saadan  omkring?" 

„Nei,"   raabte  alle  Børnene. 

„Ja,  men  der  staar  jo  i  Guds  Ord,  Børn,  at 
han  gaar  omkring,  altsaa  gaar  han  omkring.  — 
Men  gaar   han    omkring    som  en  brølende  Løve?" 

„Ja!"  raabte  Børnene. 

.,Nei,  nei,  nei,  Børn!  Det  er  jo  en  Lignelse. 
Har  I  nogensinde  set  en  brølende  Løve?" 

„Ja!'*   raabte  et  Par  af  Drengene. 

,,Hvor?u   spurgte  Kapellanen  forundret. 

„Paa  Markedet!"  svarede  Drengene  tillids- 
fuldt. 

„Ja,  —  men  det  er  ikke  saadanne  Løver, 
der  menes  i  Guds  Ord,  —  det  er  de  onde,  — 
naa,  de  onde  Men  .    .   ." 

„De  onde  Mennesker!"   skreg  Børnene. 

„De  onde  Mennesker,  —  ja,  det  er  dem, 
Djævelen  har  taget  Bolig  i,  og  i  hvis  Skikkelse 
han  gaar  omkring.  —  Men,  kan  I  saa  sige  mig, 
—  hvem  er  de  onde  Mennesker?" 

„Djævlen,"   svarede  Børnene  freidigt. 

„Nei,  det  er  atter  galt.  Djævlen  er  ikke  et 
Menneske,  men  han  er  i  de  onde  Mennesker.  Og 
de  onde  Mennesker  det  er  de  —  de  Van  .  .  . 
Naa,  de  Van   ..." 

„De  Vanartede,"  gjættede  en  Dreng. 

„De  Vantro!"  raabte  en  stor  Pige,  idet  der 
pludselig  gik  et  Lys  op  for  hende. 

„Det  var  rigtigt,  min  Pige,  det  var  da  ende- 
lig engang  et  fornuftigt  Svar.  De  Vantro,  — 
det  er  de  onde  Mennesker,  i  hvem  Djævelen  bor.a 

Kapellanen  nærmede  sig  nu  til  Hans,  og 
idet  han  stillede  sig  lige  overfor  ham,  og  saa 
alvorligt  paa  ham,  sagde  han: 

„Kunde  Hans  saa  nævne  mig  en  af  Djæve- 
lens Gjerninger?" 

Hans  taug. 

„At  stjæle,"  sagde  Kapellanen  med  Efter- 
tryk.  —    „Men  hvad  faar  Tyven?" 

„En  Basse,"  sagde  en  mindre  Dreng  tro- 
skyldigt. 

De  andre  Børn  lo.  Hans  satte  et  trodsigt 
Ansigt  op. 

„Nei,  Børn,  hvad  siger  Guds  Ord  om  Tyven? 
—  Naa,  hvem  kan  sige  det?  —  Jeg  lod  —  jeg 
lod  Forb  ..." 

„Jeg  lod  Forbandelse  udgaa,  siger  den  Herre 
Zebaoth,  at  den  skal  komme  til  Tyvens  Hus,  og 
til  dens  Hus,  som  sværger  falskelig  i  mit  Navn," 
svarede  Børnene  i  Kor. 

„Ja,  saadan  er  det.  Over  den,  som  gjør 
Djævelens  Gjerninger,  kommer  der  Forbandelse, 
og  tilsidst,  —   naa  tilsidst?" 

„Vand  og  Brød,"  svarede  en  stor  Dreng  for- 
sigtigt. 

„Ja,  det  er  Øvrighedens  Straf,  den  af  Gud 
indsatte  Øvrighed,  som  straffer  Synderne  her  paa 
Jorden.  Men  tilsidst,  —  hvis  de  fremturer,  saa 
—  naa,  —  Hel  .   .   ." 

„Helvede, u  svarede  den  store  Pige. 

„Det  er  rigtigt,  —  Du  er  en  flink  Pige. 
Kan  Du  nævne  mig  et  Guds  Ord,  som  taler 
herom?  Naa,  —  Tr  .   .   .  Træng  .   .   ." 

„Trængsel  og  Angst  skal  komme  over  hvert 
Menneskes  Sjæl,  som  gjør  det  Onde.u 

..Rigtigt.  —  Men,  —  som  vi  hørte  før,  — 
Hans  havde  ingen  Penge ,  men  Peter  havde 
25  Øre.  Af  hvem  havde  Du  faaet  de  25  Øre, 
Peter?" 

„Af  min  Farmor, "  svarede  Peter  med 
Sikkerhed. 

„Ja,  Peter,  —  men  Din  Parmor,  —  af  hvem 
havde  hun  faaet  de  25  Øre?" 

Peter  tænkte  sig  om,  men  taug. 

„Kan  nogen  af  jer  andre  maaske  sige  mig 
det?  Naa,  af  G  .   .   ." 

„Af  Gud,"   svarede  Børnene. 

„Af  Gud,  —  ja,  —  thi,  —  —  hvem  er 
den  som  gjør  rig?" 

„Gud,"  raabtes  der  i  Kor. 

„Godt.     Thi  .   .   .  hvad   staar   der   skrevet?" 

Kapellanen.  10 

„Gud  er  den,  som  gjør  fattig,  og  den,  som 
gjør   rig;  han  nedtrykker  og  han  ophøier." 

„Altsaa,  —  det  er  Gud,  der  har  gjort  Hans 
fattig  og  givet  Peter  de  25  Øre.u 

Kapellanen  spurgte  dernæst  Børnene,  hvor- 
ledes Hans  skulde  bære  sig  ad  for  at  undgaa  at 
komme  i  Helvede,  og  han  kom  derved  ind  paa 
Saliggj øreisens  Orden.  Men  her  viste  Børnene 
sig  ganske  ukyndige.  Han  udviklede  det  for 
dem,  men  det  forekom  dem  meget  dunkelt.  Hans 
syntes,  at  Udsigten  til  at  undgaa  Helvede  var 
meget  ringe,  og  han  overveiede,  om  han  saa  ikke 
ligesaa  godt  kunde  gjøre  et  nyt  Forsøg  paa  at 
stjæle  en  Basse  fra  Sidse,  da  Straffen  dog  efter 
al  Rimelighed  ikke  derved  vilde  blive  forøget. 

Da  Examen  var  forbi,  og  Børnene  var  gaaet, 
henvendte  Kapellanen  sig  med  en  alvorlig  Mine 
til  Rasmussen:  ,,Ja,  kjære  Hr.  Rasmussen !u 
sagde  han,  „de  andre  Fag  kan  gaa,  —  men  i 
Religion  var  det  utilladeligt.  Børnene  var  ganske 
uvidende  om  Kirkens  Hovedlærdomme,  —  deres 
kristelige  Begreber  var  fuldstændig  udviskede.  — 
Jeg  antager,  at  Skolekommissionens  Medlemmer 
i  den  Henseende  er  af  samme  Mening  som  jeg?u 

Hans  Jensen  udtalte  sin  Tilslutning  til  Ka- 
pellanen, —  „men  Rasmussen  er  jo  en  gammel 
Mand,"   føiede  han  formildende  til. 

„Ja,"  sagde  Peter  Sørensen,  „jeg  er  sgu 
ikke  saadan  klog  paa  de  Dele.  Men  jeg  kunde 
nok  høre,  at  naar  Kåplanen  spurgte  dem  ud,  det 
var  mere  saadan  efter  Guds  Ord.  Men  jeg  tror 
sgu  ligegodt,  de  klogedes  bedre  af  Degnens/'* 

Rasmussen  stod  stille  og  sagtmodig  ved 
Kathederet.  „Jeg  har  gjort  det  saa  godt,  jeg 
kunde,"  sagde  han,  „og  jeg  kan  ikke  gjøre  det 
anderledes." 

„Men  dette  kan  slet  ikke  gaa,  Hr.  Rasmus- 
sen, —  slet  ikke.  —  Jeg  bliver  nødt  til  at  fore- 
bringe Sagen  for  Autoriteterne,   —  for  Provsten." 

„De  maa  handle,  som  De  kan  forsvare,  Hr. 
Pastor!  —  Jeg  vilde  gjerne  have  blevet  ved 
nogle  Aar  endnu,  —  om  Gud  havde  givet  mig 
Helbred,  —  men  jeg  er  færdig,  naar  jeg  ikke 
kan  faa  Lov  at  blive  længer." 

„Ja,  det  bliver  jo  Autoriteternes  Sag,  Hr. 
Rasmussen!  —  Jeg  gjør  kun  min  Pligt." 

„Det  er  sgu  kj edeligt,"  sagde  Peter  Søren- 
sen, „for  Rasmussen  har  altid  været  en  skikke- 
lig Mand  og  aldrig  sla'et  Børnene.  —  Kan  De 
huske,  da  jeg  gik  i  Skole,  Rasmussen?  Jeg  var 
sgu  et  Utuske,  —  da  jeg  selv  skal  sige,  —  men 
De  fik  sgu  ligegodt  sat  nogen  Skik  paa  mig." 

„Ogsaa  jeg  tror,  at  Rasmussen  er  en  hædcr- 

10* 

lig  Mand,"  sagde  Kapellanen,  —  men  det  er 
virkelig  ikke  nok  til  at  være  Kristendomslærer. 
—  Der  maa  mere  til." 

„Hvad  mere?"  spurgte  Rasmussen  lidt 
skarpt. 

„At  man  selv  er  en  troende  Kristen.  —  De 
gaar  aldrig  til  Herrens  Bord,  Hr.  Rasmussen?" 

„Nei." 

„Og  De  skal  undervise  Børnene  om  Nadve- 
rens Sacramente!  —  Hvad  er  Deres  Mening  om 
Daaben?" 

„Skal  nu  jeg  examineres,"  spurgte  Rasmus- 
sen, der  begyndte  at  blive  lidt  hidsig.  —  „Vil 
Skolekommissionens  Medlemmer  ikke  gaa  ind  og 
faa  lidt  at  spise?"  føiede  han  til  for  at  faa  en 
Ende  paa  Samtalen. 

„Jo,  det  var  sgu  et  Ord  i  rette  Tid,"  sagde 
Peter  Sørensen  fornøiet.  „Det  er  ligegodt  strabe- 
serende  saadan  at  sidde  stille  og  høre  efter." 

De  gik  ind  for  at  spise.  —  Madam  Rasmus- 
sen kunde  strax  se  paa  sin  Mand,  at  der  havde 
været  noget  i  Veien,  og  hendes  Aasyn  antog  et 
krigerisk  Præg.  Hun  vovede  dog  ikke  at  rette 
noget  direkte  Angreb  paa  Kapellanen,  men  be- 
sluttede at  lade  sin  Harme  gaa  ud  over  Hans 
Jensen. 


149 


„De  havde  nok  gudelig  Forsamling  forleden, 
Hans  Jensen  ?a  sagde  hun,  da  de  vel  havde  be- 
gyndt paa  Suppen. 

„Ja,  vi  havde  saa,  Madam, u  svarede  Hans 
Jensen  sindigt.  Han  ønskede  ikke  at  tage  den 
tilkastede  Handske  op. 

„Det  maa  saamænd  give  megen  Uleilighed  i 
et  Hus,u  tilføiede  hun.  „Og  saa  kommer  det  jo 
an  paa,  hvad  der  kommer  ud  af  det." 

„Folk  faar  da  Guds  Ord  at  høre,u  bemærkede 
Hans  Jensen  sagtmodigt. 

„Ja,  Gud  véd,  om  det  er  for  det,  de  kom- 
mer? —  Det  er  jo  saadan  blevet  en  Mode  nu, 
—  rundt  omkring." 

„Den  Mode  skulde  De  følge,  Madam  Ras- 
mussen,"  sagde  Kapellanen  halvt  spøgende. 

„Nei  Tak,  Hr.  Pastor  Dahlberg!  —  Jeg 
holder  mig  til  min  Børnelærdom." 

„Ja,  det  gjør  jeg  sgu  med,  Madam,"  sagde 
Peter  Sørensen  leende.  „Men  lad  nu  hver  gaa 
sin  Vei,"  lagde  han  formildende  til.  „Jeg  har 
nu  altid  sagt,  at  enhver  bliver  salig  ved  sin 
Tro." 

„Var  De  ikke  med  til  Forsamlingen,  Peter 
Sørensen?  Jeg  troede  ved  Gud,  at  alle  Bønderne 
havde  været  der." 

„Ja,  det  kommer  jo  ikke  os  ved,  lille  Mor," 
sagde  Rasmussen,  der  nok  kunde  mærke,  at  hans 
Kone  brændte  af  Kampiver. 

„Nei,  det  gjør  det  jo  ikke,  Rasmussen," 
svarede  hun  lidt  neddæmpet,  „men  man  vil  jo 
gjerne  høre  lidt  om,  hvad  der  sker  i  Sognet." 

„Ja,  nu  kan  Madammen  jo  komme  med,  naar 
vi  skal  have  Forsamling  igjen,"  sagde  Hans 
Jensen,   „De  har  da  før  været  paa  Søgaarden." 

„Ja,  det  maa  De  nok  sige,  Hans  Jensen," 
svarede  Madam  Rasmussen  formildet,  „der  er 
saamænd  faa  Steder,  jeg  hellere  kommer.  — 
Men  den  Helligdom,  den  bryder  jeg  mig  ikke  om." 

„Der  staar  ellers  skrevet,  Madam  Rasmus- 
sen," sagde  Kapellanen  alvorligt,  „at  uden  Hellig- 
hed skal  ingen  se  Gud." 

„Ja,  jeg  véd  ikke,  hvad  der  staar  skrevet, 
Hr.  Pastor  Dahlberg!  men  jeg  véd  da  nok,  at 
der  er  ingen  kan  være  hellig." 

„Paulus  taler  dog  om  de  Hellige,  Madam 
Rasmussen." 

„Saa  maa  Folk  ved  Gud  have  været  bedre 
dengang,  end  de  er  nu,"  svarede  Madam  Rasmussen 
af gj  ør  en  d  e .  —   — 

Da  Middagsmaaltidet  var  tilendebragt,  gik 
Kapellanen  og  Hans  Jensen.  —  Peter  Sørensen 
tøvede    endnu   lidt  hos    de   gamle    Degnefolk,    og 

Rasmussen  maatte  nu  fortælle  sin  Kone,  hvordan 
det  var  gaaet  ved  Examen,  og  den  Samtale  han 
bagefter  havde  havt  med  Kapellanen.  —  Madam 
Rasmussen  gav  nu  frit  sine  Følelser  Luft.  „Den 
hellige  Vigtigper, u  sagde  hun,  „han  tror  nu,  han 
kan  gjøre,  hvad  han  vil,  fordi  hans  Fader  er 
Bisp.  —  Du  skulde  ikke  have  taalt  det,  Ras- 
mussen; men  Du  er  altfor  skikkelig,  er  Du.  — 
Er  det  ikke  sandt,  Peter  Sørensen  ?u 

„Ja,  han  er  sgu  noget  krasbø'stig,u  mente 
denne.  „Men  hvad  Fa'n  kan  det  hjælpe,  Madam 
Rasmussen,  —  vi  kommer  sgu  til  og  blive  hel- 
lige allesammen,  hvis  vi  vil  nære  os  her  i  Sognet. 
—  Mine  Naboer  og  jeg,  vi  har  ellers  saadan 
siddet  og  faaet  os  en  Sjavs  Søndag  Eftermiddag 
og  drukket  en  Bajer,  —  men  nu  er  det  sgu 
forbi. 

„Herregud!  Peter  Sørensen,"  sagde  Madam 
Rasmussen  deltagende,  „hvad  forslaar  De  saa 
Tiden  med?" 

„Jeg  sidder  sgu  med  Piben  i  Munden  og 
spekelerer,  —  men  kjedsomt  er  det.  —  Hans 
Madsen  han  kommer  jo  sommetider  ind  til  mig 
med  den  hellige  Avis,  —  hvad  Fa'n  er  det  nu 
den  hedder?  —  for  og  læse  for  mig.  —  Men 
jeg  siger:  „Nei,  lad  være  Hans,  siger  jeg,  for  vi 
kan    sgu   have    nok    og    spekelere    paa    endda.    — 

Lad  os  hellere  tage  Holmblads  Salmebog,  siger 
jeg,  og  faa  os  en  Sjavs,  ligesom  vi  er  van.  — 
Men  saa  giver  han  sig  sgu  til  og  præke  for 
mig." 

„Ja,  de  prædiker  snart  allesammen,"  sagde 
Rasmussen. 

„Hvad  siger  Deres  Kone  til  alt  det,"  spurgte 
Madam  Rasmussen. 

„Hun  har  sgu  dog  holdt  sig  endnu,  —  men 
det  varer  sagtens  ikke  ret  længe,  for  hendes 
Familie  er  jo  kommet  med.  De  var  jo  med  til 
Spiseballet  hos  Hans  Jensens  efter  den  hellige  ror- 
samling. Og  det  kreperede  hende  ligegodt,  for 
havde  vi  nu  været  med  til  Forsamlingen,  siger 
hun,  —  saa  var  vi  ogsaa  kommet  med  til  Spise- 
ballet bagefter.  —  Skal  vi  tage  med  derned,  naar 
det  skal  være  igjen,  Rasmussen,  for  kan  de 
andre  gaa,  kan  vi  sgu  med." 

„Nei ,  jeg  er  bleven  for  gammel  til  det, 
Peter  Sørensen,  —  jeg  kommer  nok  snart  til  at 
fortrække." 

,.Ja,  kunde  jeg  faa  Pension,  saa  pakkede 
jeg  sgu  ogsaa  sammen.  —  Men  hvad  Fa'n  skal 
man  gjøre.  —  Man  vil  dog  gjerne  være  ligesom 
andre  Folk.  —  Men  hvis  jeg  skulde  gaa  hen  og 
blive  hellig,  Rasmussen,  —  vi  kan  da  være  lige 
gode   Venner  for  det?" 

„Fra  min  Side  er  der  ikke  noget  i  Veien, 
Peter  Sørensen/4  svarede  Rasmussen,  „men  bliver 
Du  af  de  rigtige,  saa  vil  Du  næppe  have  noget 
med  mig  at  gjøre.   —  Men  det  bliver  Du  næppe. u 

„Nei,  jeg  er  sgu  ikke  videre  oplagt/'  svarede 
Peter  Sørensen,  —  „men  hvad  Fa'n  skal  man 
gjøre ?u 

Peter  Sørensen  tog  nu  Afsked,  og  de  gamle 
Degnefolk  blev  alene. 

„Det  pleier  ellers  at  være  saadan  en  god 
Dag,  naar  vi  har  havt  Examen,"  sagde  Rasmus- 
sen,  „nu  er  det  forbi.     Det  var  den  sidste. u 

Madam  Rasmussen  begyndte  at  græde.   — 

„Naa,  naa!  lille  Mor,u  sagde  han.  „Kan  vi 
ikke  være  her,  saa  har  Gud  vel  et  andet  Sted 
til  os.  —  Det  er  ikke  værd  at  tabe  Modet." 

Kort  Tid  efter  Examen  skulde  Herredets 
Præster  samles  til  Konvent  hos  Provsten.  Pastor 
Hansen  havde  afslaaet  Indbydelsen,  men  Kapel- 
lanen skulde  med.  Han  havde  af  Provsten  ud- 
bedet sig  Tilladelse  til  at  give  en  Fremstilling 
af  de  kirkelige  Tilstande  i  Dalby- Alleslev 
Sogne.  Han  ønskede  gjerne  at  høre  Provstens 
og  de  andre  Præsters  Udtalelser  om,  hvorvidt 
han  kunde  have  handlet  anderledes ,  end  han 
havde  gjort.     Efter  Examen    i  Rasmussens  Skole 

fik  han  endnu  mere  Stof  til  sin  Fremstilling.  At 
der  i  vore  Dage  kunde  findes  en  Skole,  hvor 
Børnene  levede  i  en  næsten  fuldkommen  Uviden- 
hed om  Djævelen  og  Helvede,  og  intet  kjendte 
til  Saliggjørelsens  Orden,  det  var  noget  saa  uhørt, 
saa  han  var  vis  paa,  at  alle  vilde  være  enige 
om,  at  her  maatte  gribes  til  de  kraftigste  For- 
holdsregler. —  Han  havde  tænkt  over,  om  han 
ikke  først  skulde  fremstille  Sagen  for  Pastor 
Hansen  og  anmode  ham  om  at  give  en  Med- 
delelse til  Provsten  paa  Embedsvegne,  men  han 
havde  atter  opgivet  dette.  Han  vidste,  at  den 
gamle  Præst  var  enig  med  Rasmussen ,  og  et 
Forsøg  paa  at  faa  ham  til  at  tage  sig  af  Sagen, 
vilde  derfor  ikke  føre  til  noget. 

Pastor  Hansen  havde  tilbudt  Kapellanen,  at 
hans  Vogn  maatte  kjøre  ham  til  Konventet,  og 
en  Dag  midt  i  Oktober,  Klokken  otte  om  Morgenen, 
holdt  Jens  derfor  med  Befordringen  for  Døren. 
—  Han  var  ikke  tilfreds  med  denne  Tur.  Dels 
fandt  han  det  urimeligt,  at  hans  Husbond,  efter 
det  Forhold  hvori  han  stod  til  Kapellanen,  vilde 
tilbyde  denne  sit  Kjøretøi,  dels  frygtede  han,  at 
Kapellanen  paa  den  to  Mil  lange  Vei  skulde 
foretage  et  Omvendelsesforsøg  med  ham.  Han 
havde  jævnligt  paa  Turene  til  Annexet  været 
Gjenstand    for    saadanne    Forsøg,    men    da  Veien 

var  saa  kort,  var  Kapellanen  aldrig  kommet  ud 
over  Indledningen,  og  Jenses  Hjerte  var  ligesaa 
uimodtageligt  for  Ordet,  som  den  Dag  han 
havde  hentet  den  nye  Præst  ved  Stationen. 

For  at  vanskeliggjøre  en  Samtale  med 
Kapellanen,  havde  Jens  lagt  tre  tykke  Dækkener 
paa  Forsædet.  Ved  at  sætte  sig  ovenpaa  disse 
blev  han  hævet  saa  høit  over  Kapellanen,  der 
sad  paa  det  lavere  Bagsæde ,  saa  han  ansaa 
sig  for  nogenlunde  sikkret  mod  ethvert  Angreb. 

Det  første  Stykke  af  Veien  forløb  i  Taushed. 
Det  gik  først  nedad  Bakke,  dernæst  paa  lige  Vei 
gjennem  Dalen,  hvor  Jens  lod  Hestene  løbe  rask 
til.  Men  saa  kom  den  lange  Bakke,  der  førte 
op  ad  Skrænten  paa  den  modsatte  Side.  Her 
var  Hestene  altid  vante  til  at  gaa  i  Skridt,  og 
trods  svage  Forsøg  fra  Jenses  Side  paa  at  faa 
dem  til  at  trave,  holdt  de  haardnakket  fast  ved 
den  Ret,  hvorpaa  de  mente  at  have  et  gammelt 
Privilegium.  —  Vognens  Rumlen  ophørte,  idet 
den  langsomt  bevægede  sig  op  ad  Bakken. 

„Dette  gaar  opad,  Jens,"  sagde  Kapellanen, 
idet  han  bøiede  sig  forover  for  bedre  at  blive 
hørt. 

„Ja,"  svarede  Jens,  idet  han  gav  den  ene 
Hest  et  lille  Rap  med  Pidsken,  som  der  dog 
ikke  blev  taget  noget  Hensyn  til. 

„Før  gik  det  nedad, u  fortsatte  Kapellanen. 

„Ja,"  svarede  Jens,  idet  han  undrede  sig 
over  Kapellanens  Interesse  for  Terrænets  Falden 
og  Stigen. 

„Saadan  er  Livet,  Jens,"  sagde  Kapellanen 
med  Eftertryk.   — 

Jens  vendte  sig  halvt  om.  Han  fattede 
ikke,  hvad  Sammenhæng  der  kunde  være  mellem 
Veien  og  Livet. 

„Hvad  er  det?u   spurgte  han. 

„Jeg  mener, u  svarede  Kapellanen,  „at  vi  skal 
dybt  ned  for  at  kunne  komme  høit  op." 

„Ja,  det  er  en  vis  Vei,"  svarede  Jens.  „vi 
kan  sgu  ikke  komme  op  ad  denne  Banke,  før  vi 
kommer  ned  ad  den  anden. u 

„Og  vi  kan  ikke  komme  op  ad  Naadens 
Himmelstige,  Jens,  før  vi  har  knælet  som  Syndere 
i  Angerens  Dal,u   sagde  Kapellanen  alvorligt. 

Jens  opdagede  nu,  hvor  Kapellanen  vilde 
hen.  Han  iagttog  derfor  en  forsigtig  Taushed 
og  bevægede  langsomt  Pidsken  fra  den  ene  Hests 
Lænd  til  den  andens. 

,,Jeg  skal  engang  staa  til  Regnskab  ogsaa 
for  Deres  Sjæl,  Jens,u  fortsatte  Kapellanen.  „De 
kommer  aldrig  i  Kirken  og  hører  Guds  Ord. 
Jeg  er  derfor  nødt  til  at  benytte  mig  af  denne 
Leilighed  til  at  sige    til  Dem:    De    trænger    til  at 

komme  ned,  Jens,  —  ned  paa  de  ydmyge  Steder. 
Ellers  kommer  De  aldrig  op.u 

„Jeg  er  ingen  Tyveknægt, "  svarede  Jens  i 
en  Tone,  der  var  saa  arrig,  som  Omstændig- 
hederne tillod,  „og  jeg  har  tjent  min  Husbond 
tro  i  femogtyve  Aar." 

„Men  har  De  ogsaa  tjent  Herren  i  disse  femog- 
tyve Aar,  Jens  ?  Jeg  er  bange  for,  at  De  er  inde 
paa  Selvretfærdighedens  Vei.  —  Véd  De,  hvor 
den  Vei  fører  hen,  Jens?" 

Jens  smilede  polisk.  „Denne  Vei,u  svarede 
han,   „den  fører  sgu  ad  Saaby  til." 

„De  véd  godt,  Jens,"  sagde  Kapellanen 
alvorligt,  idet  han  reiste  sig  halvt  op  i  Sædet, 
„at  jeg  ikke  taler  om  denne  timelige  Vei,  hvor- 
paa  vi  kjører.  Jeg  taler  om  den  Vei,  hvorpaa 
De  vandrer.  Véd  De,  hvor  den  fører  hen?  Den 
fører  til  Helvedes  Pine,  Jens." 

De  sidste  Ord  udtalte  Kapellanen  med  høi 
og  truende  Røst.  —  Men  da  de  nu  næsten  var 
kommet  til  Bakkens  Top ,  gav  Jens  pludselig  et 
Ryk  i  Tømmen  og  lod  Pidsken  falde  stærkere 
end  sædvanligt  paa  Hestenes  Ryg.  De  gjorde 
et  rask  Spring  fremad,  saa  Kapellanen  atter  blev 
kastet  ned  i  Sædet,  og  Vognens  Rumlen  afskar 
al  videre  Samtale. 

Da  de  havde  kjørt  et  kort  Stykke,  indhen- 
tede de  en  af  Jenses  Bekj endte,  og  for  at  sikkre 
sig  mod  yderligere  Angreb  holdt  han  stille  og 
spurgte  denne,  om  han  vilde  kjøre  med.  Til- 
budet blev  modtaget  med  Taknemmelighed,  Man- 
den krøb  op  paa  Forsædet,  satte  sig  ved  Jenses 
Side,  og  snart  var  de  to  Venner  inde  i  en  ivrig 
Samtale  om  Egnens  Nyheder. 

Kapellanen  indsaa,  at  alle  videre  Forsøg  paa 
at  omvende  Jens  vilde  være  frugtesløse ,  han 
satte  sig  derfor  tilbage  i  Sædet,  gjennemtænkte 
det  Foredrag  han  vilde  holde  ved  Konventet,  og 
efter  endnu  en  Times  Kjørsel  rullede  de  ind  i 
Saaby  Præstegaard. 

Provsten  modtog  ham  med  Hjertelighed, 
præsenterede  ham  for  Provstinden  og  førte  ham 
derpaa  ind  paa  sit  Kontor,  hvor  en  halv  Snes 
Præster  sad,  indhyllede  i  en  tæt  Røgsky  fra 
Piber  og  Cigarer. 

„Maa  jeg  præsentere  Pastor  Dahlberg,  en 
Søn  af  min  gamle  Ven,  Biskop  Dahlberg,  for  de 
kjære  Brødre, a  sagde  Provsten,  idet  han  førte 
Kapellanen  ind  i  Kontoret.  „De  vil  her,  min 
unge  Ven!"  henvendte  han  sig  til  denne,  „finde 
største  Delen  af  Herredets  Præster  samlede.  Det 
bliver  for   vidtløftigt    for   mig    at   nævne  Navnene 

paa  dem  alle.  Jeg  maa  overlade  det  til  hver 
enkelt  Broder  at  præsentere  sig  selv  for  Dem.44 

Kapellanen  hilste  paa  Præsterne  og  bad  dem 
ikke  lade  sig  forstyrre  i  Forhandlingerne. 

„Forhandlingerne",  sagde  en  ældre  Præst 
med  et  intelligent  Ansigt  og  et  satirisk  Træk  om 
Munden,  —  „tror  De,  vi  forhandler,  før  vi  har 
spist  Frokost.  Nu  taler  vi  om  Ting,  som  interes- 
serer os.44 

„Og  det  er?44   spurgte  Kapellanen. 

„Kornprisernes  Dalen,  Kapitelstaxtens  deraf 
følgende  Falden  og  Offerets  stadige  Aftagen/4 
svarede  den  satiriske  Præst,  Pastor  Poulsen,  med 
alvorlig  Røst. 

„Pastor  Dahlberg  har  ingen  Interesse  for 
Kapitel staxten,44  bemærkede  en  lille,  trivelig  Præst 
med  et  gemytligt  Ansigt,  —  „han  har  jo  ingen 
Tiende/4 

„Derfor  kjender  han  heller  ikke  endnu  noget 
til  Præsteembedets  Glæder  og  Sorger,44  bemærkede 
Pastor  Poulsen.  „Hvor  høit  satte  Du  Bygget  i 
Din  Indberetning  for  September,  Clausen,44  spurgte 
han  den  lille,  trivelige  Præst. 

„Ti  Kroner,44  svarede  Clausen  resolut  og 
tændte  sig  en  frisk  Cigar. 

„Du  er  den  Præst  i  Herredet,  der  er  i  Be- 
siddelse  af   det   største   moralske  Mod,    Clausen,44 

udbrød  Poulsen.  „Du  véd  jo,  at  Prisen  ikke  er 
over  ni  Kroner. u 

„Ganske  rigtigt,  Poulsen,"  svarede  den  Til- 
talte, „men  den  kommunale  Tillidsmand  sætter 
altid  Prisen  en  Krone  for  lavt.  For  at  faa  den 
virkelige  Pris  maa  jeg  altsaa  sætte  den  en  Krone 
for  høit.u 

Kapellanen  vendte  sig  med  Ringeagt  bort 
fra  de  to  Præster  og  nærmede  sig  et  Par  andre, 
der  var  kommen  i  en  høirøstet  Disput. 

„Det  er  jo  Gudsbespottelse/'  raabte  en  høi, 
tynd  Præst,  „den  rene,  skære  Gudsbespottelse. 
—  Hvad  mener  De,  Pastor  Dahlberg?  Vi  staar 
her  og  taler  om  Guds  Forhold  til,  hvad  der  gjør 
ondt.  Og  saa  kommer  min  Ven  Mohr  og  siger, 
at  det,  som  gjør  ondt,  kommer  fra  Gud  og  ikke 
fra  Djævelen.  —  Naar  jeg  nu  f.  Ex.  har  Tand- 
pine, —  hvis  den  saa  kommer  fra  Gud,  har  jeg 
saa  Lov  til  at  lade  Tanden  trække  ud?  Hvis 
det  er  Djævelen,  der  har  sendt  mig  Tandpinen, 
saa  gaar  jeg  med  en  god  Samvittighed  til  Tand- 
lægen, —  men  hvis  det  er  Gud,  kan  jeg  saa 
forsvare  det?" 

„Du  maa  huske  paa,"  sagde  Mohr,  „at 
ikke  alt  det,  som  gjør  ondt,  er  ondt.  Tandpine 
gjør  ondt.  Men  er  Du  ogsaa  vis  paa,  at  det 
er  ondt?u 

„Ja,  hvis  det  ikke  er  ondt,  saa  er  det  alt- 
saa  godt,  og  saa  har  jeg  altsaa  ikke  Lov  til  at 
lade  Tanden  trække  ud." 

„Er  det  ikke  snarere  saa,"  yttrede  Kapel- 
lanen, „at  det  Onde  altid  kommer  fra  Djævelen, 
cg  at  Gud,  for  vore  Synders  Skyld,  tillader,  at 
han  piner  og  plager  vort  Kjød,  uagtet  han  kunde 
afvende  det,  og  ogsaa  undertiden  gjør  det.u 

„Men  skal  jeg  da  vente,  til  Gud  afvender  min 
Tandpine,"  spurgte  den  tynde  Præst.  „Har  Gud 
tilladt  den,  og  kunde  han  afvende  den,  saa  ind- 
ser jeg  ikke,  at  jeg  selv  har  Lov  til  at  foretage 
mig  noget  for  at  blive  den  kvit.  —  Var  det  ikke 
ogsaa  Luthers  Mening,  naar  han  havde  Hoved- 
pine, at  den  kom  fra  Djævelen?" 

„Nægter  vi  det,"  sagde  Mohr,  „at  det  er 
Gud,  der  tillader  og  tilskikker  os  Lidelsen,  saa 
mangler  vi  Aandens  Trøst ,  naar  vi  er  under 
Korset.  Men  han  tillader  kun  det,  der  gjør  ondt, 
forsaavidt  som  det  kan  fremme  vor  Frelse.  Det 
er  vor  Frelse,  der  udgjør  Hovedhensynet  for, 
hvad  Gud  tillader  af  det,  der  er  og  gjør 
ondt." 

Pastor  Poulsen  havde  nærmet  sig  den  sam- 
talende Gruppe  og  hørt  de  sidste  Repliker.  — 
Da  der  blev  et  Øiebliks  Taushed,    henvendte  han 

Kapellanen.  ]_]_ 

sig  til  Pastor  Mohr  og  spurgte  deltagende:  „Hvor- 
dan gaar  det  med   Din  Mavekatarrh,  Mohr?" 

Pastor  Mohr,  som  ikke  anede  nogen 
Underfundighed,  svarede  ganske  roligt:  „Skidt 
Du.  Paa  Mandag  reiser  jeg  til  Kjøbenhavn  for 
at  raadføre  mig  med  en  Specialist." 

„Bare  Du  kan  taale  det,  Mohr,"  sagde 
Poulsen  alvorligt. 

„Taale  det,  —  hvad  mener  Du  med  det?" 

„Jeg  mener,  hvis  den  Mavekatarrh  nu  er 
nødvendig  for  Din  Frelse,"  svarede  Poulsen 
roligt. 

„Vrøvl,"  svarede  Pastor  Mohr  arrigt  og 
vendte  sig  bort. 

„Ja,  det  er  netop  ogsaa  det,  jeg  mener," 
sagde  Pastor  Poulsen  og  lo. 

Provstinden  viste  sig  nu  i  Døren  og  an- 
modede Herrerne  om  at  komme  ind  ti]  Frokost. 
—  Piber  og  Cigarer  blev  lagt  til  Side,  og  man 
gik  ind  til  det  rigeligt  dækkede  Bord. 

Efter  Frokosten  skulde  der  være  Guds- 
tjeneste og  Altergang.  En  Del  af  Præsterne  gik 
derfor  ind  for  at  iføre  sig  deres  Ornater,  og  man 
begav  sig  i  Procession  til  Kirken.  —  Pastor 
Johnsen  prædikede.  Han  havde  i  sine  yngre 
Dage  været  paa  Vei  til  at  blive  Fritænker,  men 
Frygten  for  Helvede,    der   var   ham   indpodet  fra 

Barndommen,  havde  faaet  Magt  over  ham,  han 
havde  offentlig  tilbagekaldt  sine  Vildfarelser  og 
var  derfor  Gjenstand  for  en  vis  ærefrygtsfuld 
Beundring  fra  sine  Kollegers  Side.  Han  gik  for 
at  være  et  filosofisk  Hoved  og  en  stor  Tænker, 
og  han  ansaas  for  en  af  Fritænkeriets  farligste 
Modstandere.  Det  var  derfor  hans  egen  og  hans 
Kollegers  Mening,  at  hans  egentlige  Virkeplads 
var  Kjøbenhavn,  hvor  han  antoges  at  ville  kunne 
have  en  gavnlig  Indflydelse,  særlig  paa  Ung- 
dommen. 

Det  var  hans  Specialitet  at  prædike  mod 
Fritænkeriet,  og  dette  gjorde  han  ogsaa  denne 
Gang.  —  Han  skildrede,  hvordan  dette  bogstave- 
lig var  en  Mørkets  Magt,  ikke  alene  naar  man 
saa  hen  til  dets  Vantro  og  til  det  Liv  ,  som 
mange  Fritænkere  førte,  men  ogsaa  naar  man 
saa  hen  til  dets  hele  Livsanskuelse.  Fritænkerne 
havde  kun  Øie  for  Livets  mørke  Sider,  dets 
Elendighed,  dets  Hæslighed.  De  stod  og  stir- 
rede ned  i  Livets  Afgrunde,  og  intet  Haab  op- 
livede, ingen  Lysstraale  trængte  ned  i  denne 
mørke  Tomhed. 

Da  det  var  en  Søgnedag,  var  der  ikke  mange 
Bønder  i  Kirken,  men  Prædikenen  gjorde  et 
stærkt  Indtryk  paa  dem  der  var.  De  forstod 
ikke  meget  af  den,    thi    den    var   mest  anlagt  for 

præstelige  Tilhørere ,  men  saameget  kunde  de 
skjønne,  at  Fritænkeriet  var  det  frygteligste,  der 
var  til,  og  at  alle  Fritænkere  var  onde  og  laste- 
fulde Mennesker.  —  Da  Gudstjenesten  var  sluttet, 
kom  Provsten  og  alle  Præsterne,  —  med  Und- 
tagelse af  Pastor  Poulsen,  —  hen  og  trykkede 
Pastor  Johnsen  i  Haanden. 

..De  bør  sandelig  til  Hovedstaden,"  sagde 
Provsten,  ., hvilken  Opsigt  vilde  en  saadan  Prædi- 
ken ikke  have  vakt  i  de  derværende  literære- 
fritænkerske  Kredse. " 

„Ja,u  tilføiede  Pastor  Poulsen  alvorligt  — 
„die  ganze  Armee  auf  einmal  ruinirt." 

Da  man  atter  kom  ind  i  Præstegaarden,  skulde 
Forhandlingerne  begynde.  De  holdtes  i  Have- 
stuen, da  Provstens  Kontor  var  et  mindre  Væ- 
relse, hvor  Tabaksrøgen  let  blev  uudholdelig.  — 
Der  var  hensat  Lænestole  rundt  omkring  i  det 
store  Værelse.  Midt  paa  Gulvet  stod  et  rundt 
Bord,  hvorpaa  var  anbragt  et  Antal  Sodavands- 
flasker med  Glas,  en  Kasse  Cigarer  og  en  Del 
Salmebøger.  . —  Foruden  Præsterne  var  Provst- 
inden, hendes  to  Døttre  og  en  ældre  Dame,  der 
var  i  Besøg,   tilstede. 

Provsten  aabnede  Forhandlingerne  med  den 
Meddelelse,  at  hans  unge  Ven  og  vor  nye  Bro- 
der,   Pastor  Dahlberg,    vilde    udtale    sig    om    de 


105 


kirkelige  Forhold  i  Dalby -Alleslev  Menigheder. 
Men  før  han  gav  Ordet  til  denne,  vilde  han  op- 
fordre de  kjære  Brødre  til,  efter  Konventets 
sædvanlige  Skik,  at  afsynge  en  Salme. 

Da  Salmen  var  sunget,  reiste  Kapellanen 
sig,  stillede  sig  bagved  Stolen ,  hvorpaa  han 
havde  siddet,  med  Hænderne  paa  Stoleryggen, 
og  begyndte  sit  Foredrag. 

Han  bad  først  om  Undskyldning,  fordi  han, 
den  yngste  af  de  tilstedeværende  Præster,  havde 
dristet  sig  til  at  forlange  Ordet  ved  denne  Leilig- 
hed.  Men  han  vilde  gjerne  indhente  Raad  hos 
ældre  og  mere  erfarne  Kolleger  med  Hensyn  til 
hans  Stilling  som  Kapellan  i  Dalby-Alleslev 
Sogne,  og  navnlig  hans  Forhold  til  den  gamle 
Sognepræst.  —  Han  gav  en  Skildring  af  den 
glædelige  Opvækkelse,  der  havde  fundet  Sted  i 
Sognene,  siden  han  kom.  Der  var  en  forunder- 
lig Hunger  og  Tørst  efter  at  høre  Guds  Ord. 
og  det  syntes,  som  om  Bevægelsen  skulde  brede 
sig  til  hele  Befolkningen.  Han  kunde,  —  i  al 
Ydmyghed,  —  paa  sig  selv  anvende  Patriarken 
Jakobs  Ord:  Med  denne  min  Stav  gik  jeg  over 
Jordan,  men  nu  er  jeg  bleven  til  to  Hære.  — 
Men  Satan,  den  gamle  Fjende,  Menneskemorderen 
fra  Begyndelsen,  søgte  ogsaa  her  at  ødelægge 
Guds    Værk.      Den    gamle    Præst    var    en    vantro 

Mand.  der  under  hele  sin  Embedstid,  uanfægtet 
af  Autoriteterne  ,  havde  prædiket  den  fadeste 
Rationalisme.  Han  turde  sige,  at  dette  havde 
været  ham  en  stor  Sorg,  og  han  havde  paa  sine 
Knæ  bedt  Gud,  om  han  vilde  aabne  den  gamle 
Mands  Øine.  Han  havde  ogsaa  havt  idetmindste 
een  alvorlig  Samtale  med  ham,  men  det  var  lige- 
som Gud  havde  forhærdet  hans  Hjerte,  og  han 
havde  nu  ganske  opgivet  Haabet  om  Pastor  Han- 
sens Omvendelse.  Men  Forholdet  mellem  dem 
var  spændt,  for  ikke  at  sige  fjendtligt.  Ganske 
vist  modarbeidede  den  gamle  Præst  ikke  direkte 
Arbeidet  for  Guds  Rige,  thi  han  prædikede 
aldrig.  Men  han  gik  aldrig  i  Kirke,  hvilket  var 
til  stor  Forargelse  for  Guds  Børn  og  Herrens 
Hellige.  Og  han  vidste,  at  han  i  private  Sam- 
taler med  Sognefolkene  udtalte  sig  paa  en  Maade, 
som  maatte  virke  nedbrydende  paa  deres  Ære- 
frygt for  det  rene  Evangelium.  Han,  —  Kapel- 
lanen, —  havde  derfor  set  sig  nødsaget  til,  baade 
i  sine  Prædikener  og  under  sin  Sjælesorg,  at 
pege  paa  den  gamle  Præst  som  paa  en  af  Her- 
rens Fjender,  der  udsaaede  Klinten  i  den  Ager, 
hvor  Jesus  saaede  den  gode  Sæd.  —  Hertil 
kom,  at  den  gamle  Degn  ligeledes  var  fuldstæn- 
dig vantro  og  holdt  Børnene  i  delvis  Uvidenhed 
om  Frelsens  vigtigste  Lærdomme.     Han  skildrede, 

hvad  der  var  foregaaet  ved  Examen,  og  henstil- 
lede til  Provsten  at  tage  sig  af  Sagen.  Han 
troede  ikke,  at  Autoriteterne  i  Ro  kunde  se  paa, 
at  sjælefordær  vende  Lærdomme  indpodedes  i 
Børnenes  Hjerter.  Den  gamle  Degn  maatte  enten 
tage  sin  Afsked  eller  forpligtes  til  at  holde  en 
troende  Hjælpelærer. 

Da  Kapellanen  havde  sluttet  sit  Foredrag, 
spurgte  Provsten,  om  nogen  ønskede  at  udtale 
sig  om  det  foreliggende  Æmne.  —  Da  ingen 
meldte  sig  strax,  sagde  han,  at  de  kjære  Brødre 
maaske  ønskede  lidt  Tid  til  at  tænke  over  Sagen. 
Han  vilde  foreslaa,  at  de  benyttede  dette  lille 
Pusterum  til  at  synge  en  Salme.  Han  foreslog 
at  synge:  Kjærligheds  og  Sandheds  Aand. 

„Den  passer  fortræffeligt  til  Foredraget," 
bemærkede  Pastor  Poulsen  i  den  alvorligste 
Tone. 

„Ja,  netop,"  sagde  Provsten.  „Jeg  tror,  vi 
er  alle  enige  om,  at  der  gjennem  Pastor  Dahlbergs 
Foredrag  aandede  en  dyb  Kjærlighed  baade  til 
Guds  Riges  Sag  og  til  den  gamle,  —  desværre 
ikke  ganske  rettroende,  —  Præst.  Og  det  var 
tillige  baaret  af  en  personlig  Sandhedsfølelse, 
som  gjør  vor  unge  Ven  al  Ære." 

Man  sang  den  paagj ældende  Salme,  og  Prov- 
sten opfordrede  atter  til  at  tage  Ordet. 

Da  endnu  ingen  meldte  sig,  udbad  han  sig 
Tilladelse  til  selv  at  gjøre  en  kort  Bemærkning. 

„Pastor  Dahlberg  har/'  sagde  han,  „i  Slut- 
ningen af  sit  Foredrag  henvendt,  —  saa  at  sige, 
—  et  Spørgsmaal  til  mig  paa  Embedsvegne.  Jeg 
mener  om  den  gamle  Lærer  Rasmussen  i  Dalby. 
Jeg  skal  paa  dette  Stadium  kun  sige,  at  Autori- 
teternes Opmærksomhed  har  i  længere  Tid  været 
henvendt  paa  Rasmussen,  dels  fordi  han  er  en 
gammel  Mand,  dels  fordi,  —  kort  sagt!  —  han 
fører  Lærdomme,  som  ikke  ere  i  Overensstem- 
melse, hverken  med  den  hellige  Skrift  eller  med 
vor  Kirkes  Bekendelsesskrifter.  Jeg  tror  at 
kunne  sige,  at  Sagen  vil  finde  sin  Afgjørelse  i 
næste  Skoleraadsmøde.  —  Hvem  af  de  andre 
Herrer  ønsker  saa  at  faa  Ordet?" 

Pastor  Mohr  bad  om  Ordet  for  en  kort  Be- 
mærkning : 

„Det  forekommer  mig,u  sagde  han,  „at  skal 
vi  komme  til  Bunden  af  dette  Spørgsmaal,  saa 
maa  det  først  staa  klart  for  os,  om  Vantroen 
stammer  fra  Gud  eller  fra  Djævelen.  Thi  stam- 
mer den  fra  Gud ,  saa  har  det  altsaa  været 
umuligt  for  gamle  Pastor  Hansen  at  komme  til 
den  saliggjørende  Tro,  og  saa  maa  han  behandles 
med  Skaansomhed.  Men  stammer  den  fra  Djæve- 
len, saa  maa  han  selv  have  Hovedskylden  i  den, 

og  saa  kan  man  ikke  have  Medlidenhed  med 
ham." 

„Men,"  bemærkede  Pastor  Poulsen,  „er 
Djævelen  da  ikke  stærkere  end  Pastor  Hansen?" 

„Jo,  det  forstaar  sig,"  svarede  Mohr,  „næst 
Gud  er  Djævelen  den  stærkeste." 

„Ja,  men  saa  er  det  jo  heller  ikke  Pastor 
Hansens  Skyld,  hvis  hans  Vantro  stammer  fra 
Djævelen,  da  denne,  som  De  selv  siger,  er 
stærkere  end  Pastor  Hansen." 

„Men  han  burde  have  paakaldt  Guds  Bi- 
stand mod  Djævelens  Fristelser,"  indvendte  Mohr. 

„Men  kan  en  vantro  Mand  paakalde  Guds 
Bistand,"  svarede  Poulsen.  „Det  forekommer 
mig  at  blive  mere  og  mere  indviklet." 

Pastor  Johnsen  bad  om  Ordet. 

„Det  er  ganske  rigtigt,  hvad  Mohr  siger," 
bemærkede  han,  „at  skal  vi  tilbunds  i  dette 
Spørgsmaal ,  saa  maa  vi  først  have  at  vide, 
hvilken  Skyld  Pastor  Hansen  selv  har  i  sin  Van- 
tro. Det  gaar  ikke  an  at  lægge  Skylden  paa 
Gud,  thi  Gud  vil  ingen  Synders  Død,  men  at 
alle  skulle  omvende  sig  og  komme  til  Sandheds 
Erkj endelse.  Men  det  har  ogsaa  sin  Vanskelig- 
hed at  lægge  Skylden  paa  Djævelen.  Hvis 
Pastor  Hansen  ikke  havde  været  døbt,  saa  kunde 
man  roligt  lægge  Skylden    paa  Djævelen,    thi  saa 

havde  han  aldrig  været  overflyttet  i  Naadens  og 
Sandhedens  Rige.  Men  nu  er  han  døbt,  han  er 
altsaa  lagt  ind  under  Guds  Vinger,  lukket  ind  ad 
Døren.  Spørgsmaalet  er  da,  hvordan  har  Djæve- 
len ikke  destomindre  faaet  Lykke  til  at  rive 
Troen  ud  af  hans  Hjerte?  —  De  kjære  Venner 
véd,  at  jeg  selv  har  nogen  Erfaring  i  saadanne 
Sager,  og  jeg  vil  da  sige,  at  jeg  tror,  det  er 
Viljen,  der  har  været  noget  galt  fat  med.  Han 
har  ikke  villet  annamme  den  Troens  Gave, 
som  blev  ham  skænket  i  Daaben,  ikke  villet 
bringe  sin  Forstands  Indvendinger  mod  Troens 
Hemmelighed  til  Taushed.u 

„Kan  man  ikke  antage,  at  han  ikke  har 
kunnet?"   bemærkede  Pastor  Poulsen. 

„Det  tør  vi  ikke  sige,"  fortsatte  Johnsen. 
„Skulde  vi  selv  frembringe  Troen,  saa  kunde  det 
være  berettiget  at  sige,  at  man  ikke  kan  tro. 
Men  nu  er  Troen  givet  os  i  Daaben  med  det 
Troens  Ord;  vi  har  derfor  kun  at  ville  mod- 
tage Gaven." 

Derefter  bad  Pastor  Rørholm  om  Ordet. 

„Det  forekommer  mig,"  sagde  han,  „at  vi 
er  kommen  lidt  langt  bort  fra  selve  Sagen,  som 
jo  er  den,  om  Pastor  Dahlberg  kunde  have  stil- 
let sig  noget  anderledes  til  den  gamle,  kjære 
Præst    i    Dalby.     Jeg   kalder    ham    kjær,    for  jeg 

tror,  at  alle  vi,  som  kj ender  ham,  elsker  hans 
mange  menneskeligt  gode  Sider,  og  det  har  været 
en  usigelig  Sorg  for  mig  at  høre,  at  han  staar 
som  en  Fjende  af  Guds  Riges  Sag.  —  Men  jeg 
maa  maaske  faa  Lov  til  at  minde  om  en  Ting. 
Det  er  vist  saa  sandt,  saa  sandt  hvad  den  kjære 
Johnsen  sagde  om  Troen  som  en  Viljessag.  Men 
der  er  noget,  vi  ikke  maa  glemme,  og  det  er  den 
umaadelige  Indflydelse,  Barndomshjemmet  har. 
Jeg  véd  selv,  hvad  det  vil  sige  at  være  voxet  op 
i  et  troende  Præstehjem,  den  magesløse  Velsig- 
nelse, der  ligger  i  at  have  lyse  Barneminder  at 
tage  med  ud  i  Livet,  og  jeg  kan  ikke  fuldt 
takke  Gud,  fordi  jeg  kan  sige:  „Maalesnorerne 
faldt  for  mig  paa  de  liflige  Steder."  Men  saa- 
vidt  jeg  ved,  saa  er  den  gamle,  kjære  Hansen 
voxet  op  i  et  rationalistisk  Præstehjem,  og  hans 
Barnesjæl  er  ikke  blevet  bedugget  af  Guds 
Aande.  Han  har  ikke  hørt  den  stille,  rislende 
Troens  Talestrøm,  den  Sjæleengrislen ,  der  er 
saa  forunderlig  vederkvægende  for  Barnehjertet. 
Derfor  skal  vi  se  paa  den  gamle,  stakkels  Præst 
med  saa  milde  Øine  som  muligt,  og  det  er  jeg 
ogsaa  vis  paa,  at  den  kjære  Pastor  Dahlberg 
gjør.  Og  det  glædede  mig  usigeligt  at  høre,  at 
De  havde  bedt  for  den  gamle  Mand,  Dahlberg, 
og  jeg  vil  sige:    Bliv    ikke    træt   af  at  bede,    og 

se  at  faa  nogle  af  de  bedste  Guds  Børn  i  Menig- 
heden til  at  bede  med,  for  man  har  før  set,  at 
naar  Guds  Børn  slaa  Kreds  med  Bønnens  Arme 
om  en  vantro  Præst,  saa  har  det  hjulpet.  —  Men 
det  vil  jeg  dog  ogsaa  sige,  at  Guds  Riges  Sag 
gaar  forud  for  enhver  menneskelig  Sag,  og  vi 
har  ikke  Lov  til  at  tilsidesætte  den  for  vore 
menneskelige  Følelsers  Skyld.  Og  jeg  skjønner 
ikke  rettere,  end  at,  naar  det  forholder  sig,  som 
Pastor  Dahlberg  siger,  saa  kunde  han  ikke  godt 
handle  anderledes,  end  han  har  gjort.  —  Vi  har 
jo  vel  alle  hørt  noget  om  det  magesløse  Liv,  der 
er  vaagnet  i  Dalby  og  Alleslev,  og  vi  maa  vel 
nødes  til  at  sige,  at  det  er  fra  Herren,  omend 
mange  Skjævheder  kan  fremkomme  ved  en  saa- 
dan  pludselig  Vækkelse.  Derfor  saa  vil  jeg  slutte 
med  at  sige,  at  Dahlberg  skal  tage  med  saa 
bløde  Hænder  som  muligt  paa  den  gamle,  rationa- 
listiske Præst,  men  dog  ikke  vige  et  Haarsbred 
fra  den  Vei,  som  Herren  og  Aanden  byder  ham 
at  følge. u 

?1Ja,  —  nu  véd  De  da,  hvad  De  skal  gjøre, 
Pastor  Dahlberg,"   bemærkede  Pastor  Poulsen  tørt. 

Forhandlingen  fortsattes  endnu  en  Times 
Tid.  —  Til  Slutning  takkede  Pastor  Dahlberg 
for  den  Velvillie,  hvormed  man  havde  modtaget 
hans    Foredrag,    og    de    gode    Raad     og    gavnlige 

Vink,  som  han  gjennem  Diskussionen  havde  mod- 
taget.   — 

Efterat  Pastor  Rørholm,  paa  Provstens  Op- 
fordring, havde  bekjendt  Troen,  og  en  Salme  var 
afsunget,  begav  man  sig  ind  for  at  spise  til 
Middag. 

Ved  Bordet  herskede  den  hjerteligste  og 
gemytligste  Stemning.  Der  blev  holdt  en  Mængde 
morsomme  Taler,  som  altid  endte  med  en  Skaal 
for  en  af  de  Tilstedeværende.  Ogsaa  den  gamle 
Pastor  Hansens  Skaal  blev  drukket,  og  da  ende- 
lig enhver  havde  faaet  sin  Skaal  udbragt,  der- 
iblandt ogsaa  Provstinden ,  Døttrene  og  den 
fremmede  Dame,  sluttede  Provsten  med  en  Skaal 
for  det  samlede  Konvent.  Han  troede  at  turde 
sige,  at  disse  Sammenkomster  ikke  alene  var  til 
Glæde  og  Opbyggelse  for  Deltagerne,  men  at  de 
ogsaa  indirekte  virkede  aandeligt  befrugtende  paa 
Menighederne,  derved  at  Præsterne,  under  gjen- 
sidig  Tankeudvexling  om  Guds  Riges  Hemmelig- 
heder, trængte  dybere  ned  i  Forstaaelsen  af 
Evangeliets  Rigdomme. 

Man  tilbragte  endnu  en  Times  Tid  sammen 
efter  Bordet  ved  Kaffen  og  Cigarerne.  Provsten 
trakterede  med  en  extra  fin  Likør,  som  han  havde 
modtaget  i  Gave  fra  en  troende  Ven  i  Kjøben- 
havn,    hvem    han  havde  faaet  Naade  til  at  hjælpe 

ud  af  en  aandelig  Krise.  —  Vennen  havde  ud- 
trykkelig anmodet  ham  om,  kun  at  lade  Præster 
nyde  godt  af  den,  og  han  havde  derfor  gjemt 
den  til  denne  Lejlighed. 

Før  man  skiltes,  blev  der  truffet  Aftale  om, 
hvor  det  næste  Konvent  skulde  afholdes.  Tillige 
blev  det  bestemt,  at  Pastor  Dahlberg  skulde 
prædike,    og  Pastor  Rørholm  holde  Skriftetalen. 

Kapellanen  var  vel  tilfreds  med  Dagen,  da 
han  henad  Aften  kjørte  hjem.  Det  var  første 
Gang  efter  Tiltrædelsen  af  sit  Embede,  at  han 
havde  været  sammen  med  andre  Præster,  som 
han  kunde  sympathisere  med.  Og  han  kunde 
ikke  nægte,  at  det  var  en  Oplivelse,  efterat  han 
nu  i  saa  lang  Tid  væsentlig  kun  havde  talt  med 
Bønder.  Det  var  ogsaa  med  en  Følelse  af  Vel- 
behag, at  han  tænkte  paa,  at  skjøndt  han  havde 
været  den  yngste  af  de  tilstedeværende  Præster, 
saa  havde  han  dog  alligevel  et  Arbeide  at  vise 
hen  til.  som  mange  af  de  ældre  Præster  kunde 
misunde  ham.  Der  var  næppe  nogen  blandt  disse, 
der  havde  saa  mange  Folk  i  Kirke  hver  Søndag 
som  han.  —  Han  havde  ogsaa  mærket,  at  de 
tog  mere  end  almindeligt  Hensyn  til  ham.  — 
Det  kunde  vel  nok  for  en  Del  være.  fordi  hans 
Fader  var  Bisp.  Men  Grunden  var  ganske 
sikkert   ogsaa   den,    at    hans    Navn    allerede    var 

blevet  bekjendt  som  en  af  Egnens  bedste  Prædi- 
kanter, —  maaske  den  allerbedste.  —  Provstens 
Døttre  havde  set  saameget  paa  ham.  Det  var 
vakkre  Damer.  Især  havde  den  ene  en  prægtig 
Figur.  Men  de  var  ikke  saa  kjønne  som  Marie, 
og  der  var  ikke  den  Dybde  i  deres  Øine  som  i 
hendes.  —  Kunde  det  virkelig  være  Guds  Vilje, 
at  hun  skulde  blive  Vedels  Hustru? 

Denne  Tanke  beskjæftigede  Kapellanen  saa 
stærkt,  saa  han  slet  ikke  lagde  Mærke  til,  at  de 
allerede  var  komne  til  den  Bakke,  paa  hvis  Skraa- 
ning  Dalby  laa.  —  Det  var  bleven  ganske  mørkt, 
og  det  begyndte  at  regne.  Vinden  susede  i  de 
store  Træer  i  Præstegaardens  Have,  da  han 
kjørte  forbi.  —  Der  var  Lys  i  Havestuen.  Maaske 
sad  Vedel  og  Marie  alene  derinde.  —  Hvis  det 
nu  var  hans  Præstegaard,  og  hvis  hun  nu  havde 
siddet  derinde  og  ventet  paa  ham. 

Vognen  kjørte  ind  i  Gaarden  og  holdt  foran 
Kapellanens  Dør.  Han  gav  Jens  to  Kroner  i 
Drikkepenge,  stod  af  og  gik  ind  paa  sit  Værelse. 

VII. 


Den  Samtale,  Marie  havde  havt  med  Kapel- 
lanen, da  de  fulgtes  ad  hjem  fra  Forsamlingen 
hos  Hans  Jensen,  kom  hende  bestandig  i  Tan- 
kerne. Hun  kunde  og  turde  ikke  længere  tvivle 
om,  at  hvis  hendes  Fader  og  Vedel  og  Holger 
og  Anna  ikke  omvendte  sig,  saa  gik  de  evig  for- 
tabt. Og  hun  maatte  indrømme  for  sig  selv,  at 
en  saadan  Omvendelse  var  høist  usandsynlig.  De 
var  alle  mindst  lige  saa  sikkre  i  deres  Sag,  som 
hun  i  sin. 

Men  skjøndt  hun  saaledes  ikke  tvivlede  om 
den  Skæbne,  der  ventede  dem,  som  hun  elskede, 
saa  var  det  hende  dog  næsten  umuligt  at  fore- 
stille sig,  at  denne  Pine  nogensinde  skulde  blive 
til  Virkelighed.  Hun  forsøgte  paa  at  tænke  sig 
sin  Fader  og  Vedel  i  Helvede,  saaledes  som  Ka- 
pellanen havde  udmalet  dette,  men  hun  kunde 
ikke.  Undertiden  kunde  hun  drømme  om  det 
og  vaagne  i  den  frygteligste  Angst.  Men  naar 
hun  var  vaagen,  tænkte  hun  paa  det,  som  paa 
noget  umuligt.  —  Hun  havde  sagt  til  Kapellanen, 
hvor  umuligt  det  maatte  være  at  tænke  sig  dem, 
man  elskede,  i  evig  Pine,  men  han  havde  svaret, 
at  det   var  Mangel   paa   Tro.      „De    sætter   Deres 

egne  naturlige  Følelser  op  mod  Guds  klare  og 
bestemte  Ord,"  havde  han  sagt,  „men  Aanden  vil 
engang  vise  os  Sandheden,  og  saa  først  kan  vi 
aflægge  et  saadant  Vidnesbyrd  for  dem  vi  elsker, 
saa  der  kan  være  Haab   om  deres  Omvendelse." 

Det  var  netop  det,  hun  altid  bebreidede  sig, 
at  hun  ikke  kunde  vidne  for  sin  Fader  og  Vedel. 
Hun  prøvede  jævnlig  paa  at  tale  med  dem  om, 
hvad  der  hørte  til  Guds  Rige,  men  hun  mærkede 
godt,  der  var  ingen  Varme  og  Kraft  i  det.  — 
Hun  havde  talt  med  adskillige  af  de  Hellige,  og 
de  havde  fortalt  hende,  hvordan  de  havde  vidnet 
for  vantro  Venner  og  Slægtninge,  saa  disse  til- 
sidst  havde  maattet  give  fortabt.  „Gud  var 
bleven  dem  for  stærk,"  havde  de  sagt.  —  Og 
det  var  noget,  som  Kapellanen  næsten  hver  Søn- 
dag prædikede  om,  at  de  alle  maatte  hjælpe  ham 
med  at  frelse  Sjæle.  „I  maa  være  mine  Med- 
arbejdere," sagde  han,  „eller  rettere  Herrens. 
Thi  det  er  ham,  der  vil  frelse  Sjælene."  Og 
han  sagde,  at  saalænge  et  troende  Menneske  ikke 
var  bleven  Redskab  i  Guds  Haand  til  at  frelse 
en  eller  to  Sjæle,  saalænge  var  det  tvivlsomt,  om 
Troen  virkelig  var  levende.  Thi  at  den  var 
levende,  det  viste  sig  netop  derved,  at  den  for- 
plantede  sit  Liv  til  andre. 

Kapellanen.  12 

Men  endnu  var  ingen  bleven  frelst  ved  hen- 
des Hjælp.  Var  det  maaske,  fordi  der  ikke  var 
Liv  i  hendes  egen  Tro? 

Hun  havde  hidtil  været  bekymret  paa  de 
andres  Vegne,  men  var  hun  da  selv  saa  sikker 
paa  at  blive  frelst?  —  Dette  Spørgsmaal  bragte 
hendes  Tanker  ind  paa  en  ny  Bane.  Hun  maatte 
have  et  Bevis  paa,  at  hun  virkelig  havde  Guds 
Naade.  Og  dette  Bevis  kunde  kun  bestaa  i,  at 
hun  kunde  vidne  saa  varmt  og  indtrængende  for 
sin  Fader  og  Vedel,  saa  ogsaa  de  kom  til  den 
sande  Tro.  —  Hun  følte,  at  hun  var  uadskillelig 
knyttet  til  dem.  Enten  maatte  hun  følge  med 
dem  til  Helvede,  eller  de  maatte  følge  med  hende 
til  Himmerige.  —  Hendes  egen  Frelse,  syntes 
hun,  afhang  af  deres.  — 

Men  for  at  kunne  vidne  for  dem  saadan,  at 
det  kunde  gjøre  Indtryk  paa  dem,  maatte  hun 
først  have  følt  en  virkelig  Angst  for  sin  egen 
Sjæls  Frelse.  Hun  undredes  over ,  at  denne 
Angst  aldrig  var  kommet  over  hende.  De  fleste 
af  de  Opvakte,  som  hun  talte  med,  havde  meget 
at  fortælle  om,  hvad  de  havde  gaaet  igjennem, 
før  de  fandt  Hvile  i  deres  Tro.  At  hun  ikke 
havde  havt  lignende  Kampe  maatte  være  et 
Vidnesbyrd  om,  at  hun  endnu  ikke  var  kommen 
til  den    sande  Tro.     Hun    havde    indbildt    sig    at 

kunne  naa  Maalet  uden  Kamp.  Men  dette  stred 
jo  ganske  mod  Guds  Ord.  Det  var  ogsaa  noget, 
som  Kapellanen  stadigt  indskærpede,  idet  han 
henviste  til  de  Ord  af  Paulus:  Arbeider  paa  eders 
egen  Saliggjørelse  med  Frygt  og  Bæven.  — 
Denne  Frygt  og  Bæven  kj endte  hun  endnu  ikke 
noget  til.  —  Hvor  kunde  hun  da  tænke  paa  at 
fremkalde  den  hos  andre? 

Det  blev  nu  en  Opgave  for  hende  at  frem- 
kalde denne  Angst  hos  sig  selv.  Hun  søgte  om- 
hyggeligt efter  alle  de  Steder  i  det  nye  Testa- 
mente, hvor  der  tales  om  Vanskeligheden  ved  at 
blive  frelst  og  om  den  menneskelige  Naturs  For- 
dærvelse ved  Synden.  Thi  hun  skjønnede,  at 
Grunden  til,  at  hun  ikke  følte  nogen  Angst,  var 
den,  at  hun  manglede  Syndsbevidsthed.  Hun 
havde  ikke  lært  „at  sørge  for  sine  Synder u,  som 
den  sædvanlige  Indgangsbøn  ved  Gudstjenesten 
lød.  Hun  havde  tit  været  med  at  synge:  „Vis 
mig  ret  klarlig  min  Jammer  og  Møie,  vis  mig 
Fordærvelsens  Afgrund  i  mig,u  men  hun  maatte 
tilstaa  for  sig  selv,  at  hun  aldrig  havde  følt 
denne  Jammer  og  Møie,  og  naar  hun  saa  ind  i 
sig  selv,  syntes  hun  ikke,  hun  saa  nogen  For- 
dærvelsens Afgrund.  Tværtimod  syntes  hun,  at 
hun  var  en  ret  god  Pige,  hvilket  hun  ogsaa  altid 
havde    hørt    af    dem,    som    kj  endte    hende.     Hun 

havde  aldrig  opdaget,  at  hun  havde  særlig  Lyst 
til  at  gjøre  noget  ondt,  hun  syntes,  at  hun  gjerne 
vilde  gjøre  andre  Mennesker  det  Grode,  hun  kunde. 
—  Men  dette  maatte  jo  være  en  Vildfarelse,  thi 
hun  vidste,  at  den  menneskelige  Natur  var  helt 
forgiftet  af  Synden,  og  at  der  ikke  boede  noget 
godt  i  os.  Hun  kom  til  den  Erkjendelse,  at 
alt  dette  hidtil  kun  havde  været  en  død  Lærdom 
for  hende,  men  at  hun  aldrig  havde  følt  Sand- 
heden af  det. 

Ved  at  omgaaes  med  disse  Tanker  og  ved 
flittig  Læsning  i  Biblen  og  i  Sjæleskatkisten  og 
andre  af  Missionens  Smaaskrifter  lykkedes  det 
hende  omsider  at  faa  vakt  den  slumrende  Synds- 
bevidsthed. Kapellanens  Prædikener  bidrog  ogsaa 
væsentligt  hertil.  I  Begyndelsen  havde  det  mere 
været  det  for  hende  uvante  ved  hans  Prædike- 
maade,  der  havde  gjort  Indtryk  paa  hende,  den 
smukke  Form,  det  tiltalende  Organ  og  den 
Varme  og  Inderlighed,  hvormed  han  altid  talte. 
Nu,  da  hun  var  bleven  vant  til  dette,  kunde  hun 
bedre  lægge  Mærke  til  selve  Indholdet.  —  Og 
dette  dreiede  sig  altid  om  Synden.  Han  skildrede, 
hvor  vanskeligt  det  var  at  komme  til  den  sande, 
dybe  Syndefølelse,  hvordan  det  var  Djævelens 
vigtigste  Opgave  at  skjule  for  os,  hvordan  vi 
virkelig    var.      Thi    saalænge     vi     ikke    saa    det, 

følte  vi  ingen  Trang  til  en  Frelser.  Han  an- 
vendte hyppigt  disse  Ord  af  en  gammel  Salme : 
O,  søger  de  ydmyge  Steder,  i  Støvet  for  Frelse- 
ren græder.  —  Saadan  at  kaste  sig  ned  med 
Angerens  Taarer  og  ligge  som  en  ussel,  elendig 
Orm  for  Frelserens  Fod  med  den  Følelse,  at 
skete  vi  vor  Ret,  saa  knuste  Jesus  os  under  sin 
Fod,  —  det  var  det  første  Skridt  til  Salig- 
heden.  — 

Marie  havde  aldrig  før  pleiet  at  knæle,  naar 
hun  bad  til  Gud.  —  Nu  prøvede  hun  det,  og 
naar  hun  i  denne  Stilling  stadig  gjentog  Ordene  : 
O,  søger  de  ydmyge  Steder,  i  Støvet  for  Frelse- 
ren græder,  saa  følte  hun,  hvordan  hendes  egen 
Usselhed  og  Syndefuldhed  bestandig  kom  til  at 
staa  hende  klarere  for  Øie.  —  Og  samtidig  der- 
med begyndte  hun  at  føle  Angst.  Hun  havde 
mærket  sig  de  Steder  i  Skriften,  hvor  der  tales 
om  Helvede,  og  dvælede  hver  Dag  ved  dem. 
Ved  Hjælp  af  Kapellanens  Prædikener  og  Op- 
byggelsesskrifterne  lykkedes  det  hende  at  ud- 
forme den  mere  almindelige  Skildring,  Skriften 
giver  af  dette  Opholdssted,  til  et  bestemt  Billede. 
—  Naar  hun  var  kommen  i  Seng  om  Aftenen  og 
havde  slukket  Lyset,  laa  hun  og  stirrede  ud  i 
Mørket.  Hun  tænkte  sig,  at  de,  som  blev  for- 
dømte,   strax    efter  Døden   kom    ind    i  et  saadant 

mørkt  Rum,  og  at  de  saa  der  maatte  vente  en 
Stund,  før  Rædslerne  begyndte.  Hun  syntes  at 
denne  Ventetid  maatte  næsten  være  det  forfærde- 
ligste af  alt.  Man  vidste,  at  der  vilde  komme 
noget,  frygteligere  end  det  frygteligste,  et  Menneske 
havde  oplevet  her  paa  Jorden;  men  man  vidste 
ikke  ret,  i  hvilken  Skikkelse  det  vilde  komme.  — 
Hun  ansaa  det  for  sandsynligt,  at  naar  en  vis 
Form  for  Pinen  havde  varet  en  Tid,  saa  kom 
drr  en  kort  Afbrydelse,  hvor  man  atter  var  i 
dette  dybe  Mørke  og  ventede  paa,  at  Pinslerne 
skulde  komme  i  en  ny  Skikkelse.  —  Og  saadan 
skulde  det  blive  ved  i  al  Evighed.  Man  skulde 
længes  efter  Døden,  anraabe  om  Tilintetgj øreisen 
som  om  den  største  Velgjerning,  men  det  skulde 
være  forgjæves.  Det  var  netop  Guds  Vilje,  at 
Livet  evigt  skulde  opretholdes,  for  at  han  evigt 
kunde  pine  os. 

Trykket  af  sine  formentlige  store  Synder  og 
i  Angst  for  Helvede  besluttede  Marie  at  hen- 
vende sig  til  sin  Fader.  Det  var  ikke  hendes 
Mening  at  søge  Raad  og  Trøst  hos  ham,  thi  hun 
vidste  jo,  at  han  var  vantro  og  ikke  kj endte 
slige  Anfægtelser.  Men  hun  haabede,  ved  at 
skildre  sin  egen  Tilstand,  at  hun  kunde  faa  ham 
til  at  føle  noget  lignende  og  saaledes  vække 
hans  Sjæl  op  af  Syndesøvnen. 


183 


Hun  gik  da  op  til  ham  en  Dag,  da  han  sad 
alene  i  sit  Værelse. 

„Maa  jeg.  komme  lidt  ind  til  Dig,  Far," 
sagde  hun,  idet  hun  aabnede  Døren  og  stak 
Hovedet  ind. 

„Kom  kun,  mit  Barn,u  svarede  den  gamle 
Præst  noget  forundret.  Han  havde  lagt  Mærke 
til,  at  Marie  i  den  sidste  Tid  havde  søgt  at  und- 
gaa  ham,  og  at  hun  var  mere  end  almindelig 
alvorlig. 

„Hvad  er  der  i  Veien  med  Dig,"  spurgte 
han,  da  hun  var  kommen  ind.  „Du  er  ikke  mere 
glad." 

„Nei,  Far,"  sagde  hun,  „jeg  er  saa  stor  en 
Synder,  og  jeg  er  saa  angst  for,  at  jeg  ikke  kan 
blive  frelst. tt 

„Hvad  ondt  har  Du  da  gjort,  min  Pige?" 

„Gjort,  Far,  —  jeg  véd  ikke  noget  bestemt. 
Men  der  er  jo  ikke  andet  end  ondt  i  mig,  —  og 
i  os  alle." 

„Det  har  jeg  ikke  opdaget,  Marie.  Jeg 
synes,  Du  er  en  god  Pige.u 

„Det  vil  jeg  ikke  høre  mere,  Far,"  sagde 
Marie  bestemt.  „Der  er  ikke  en  god  Blods- 
draabe  i  mig,  og  jeg  har  kun  fortjent  Guds 
Vrede  og  Dom.  —  Føler  ikke  Du  det  samme?" 

„Nei,"  svarede  den  gamle  Præst,  ,,det  føler 
jeg  ikke  det  mindste  til.  —  Og  jeg  tror  heller 
ikke,  at  den  Følelse  er  sand  hos  Dig,  Marie. u 

„Er  den  ikke  sand,  Par,"  svarede  Marie 
heftig.  „Jo,  Du  kan  tro,  den  er  sand.  Havde 
Du  prøvet  det  samme,  —  ligget  paa  Dine  Knæ 
og  vredet  Dig  som  en  Orm,  —  ligget  om  Natten 
og  set  ind  i  det  store  Mørke  og  frygtet  for 
Helvedes  Pine,  —  saa  skulde  Du  nok  have  følt, 
at  det  var  sandt." 

„Har  Du  prøvet  det,  Marie,"  spurgte  Fade- 
ren ængsteligt. 

„Ja,  det  har  jeg  prøvet,  og  jeg  prøver  det 
nu  næsten  hver  Dag  og  Nat.  —  Og  jeg  takker 
Gud,  fordi  jeg  prøver  det,  thi  det  er  jo  Veien,  — 
den  trange  Vei  og  den  snævre  Port,  som  vi  først 
maa  igjennem.  —  Og  jeg  vil  sige  Dig  noget, 
Far,  —  jeg  trorikke,  jeg  kommer  igjennem  denne 
mørke  Port  ind  til  Lyset  og  Herligheden  og 
Glæden,  før  .    .   . 

„Før  hvad,"  spurgte  den  gamle  Præst  op- 
mærksomt.  — 

„Før  jeg  faar  Dig  og  Vedel  med,  Far.  — 
Jeg  har  bedet  til  Gud  om  det,  —  bedet  om,  at 
jeg  maatte  kunne  tale  saadan  til  jer,  saa  ogsaa 
I  kom  til  at  se,  hvad  der  tjener  til  eders  Fred. 
Men  hvorledes  skal  jeg   finde  de  rette  Ord?    Det 

er  ligesom  min  Tunge  bliver  bundet,  naar  jeg  vil 
tale  med  jer  om,    hvad  der   hører  Guds  Rige  til, 

—  og  det  er  vel  et  Bevis  paa,  at  min  egen  Tro 
ikke  er  levende,  —  at  jeg  ikke  har  Aanden;  thi 
ellers  maatte  jeg  jo  kunne  vidne  saadan,  at  I 
hørte    det.  —  I    vil    jo    gjerne    følge    Sandheden, 

—  det  maa  altsaa  være  min  Skyld,  —  det  maa 
være  mig,  som  Gud  ikke  kan  bruge  som  sit 
Redskab.  —  Og  hvordan  skal  det  saa  gaa  mig 
selv?  —  Det  bliver  jo  Fortabelse  for  os  alle,  — 
evig  Fortabelse." 

Marie  brast  i  Graad.  —  Den  gamle  Præst 
lagde  sin  Arm  om  hendes  Hals  og  lagde  hendes 
Hoved  ind  til  sit  Bryst.  —  Han  lod  hende  græde 
lidt  i  Stilhed  og  klappede  hendes  Hoved  med 
sin  Haand. 

„Hvorfor  siger  Du  ikke  noget,  Far,"  spurgte 
Marie  og  saa  op  paa  ham. 

„Jeg  tænker  paa,  da  Du  var  en  lille  Pige, 
Marie.  Kan  Du  huske,  da  var  Du  engang  far- 
lig syg." 

„Ja,   —  jeg  havde  Lungebetændelse." 

„Og  saa  blev  jeg  syg  og  var  lige  ved 
at   dø." 

„For  Du  vaagede  over  mig,  —  fem  Nætter 
tror  jeg,  —  og  saa  smittede  jeg  Dig." 

„Og  da  jeg  saa  begyndte  at  komme  mig," 
sagde  den  gamle  Præst,  „og  Du  var  ikke  kom- 
men op  endnu,  saa  laa  vi  hver  i  sit  Værelse  og 
snakkede  sammen.  Og  hver  Morgen  raabte  Du 
ind  til  mig:  Har  Du  sovet  godt  inat,  Far,  —  er 
det  bedre  med  Dig  idag?  —  Kan  Du  huske  det?" 

„Jeg  husker  det,  som  det  var  sket  igaar, 
Far." 

„Fra  den  Tid  har  jeg  altid  syntes,  der  var 
et  Baand  mellem  os  to,  Marie,  —  som  mellem 
ingen  anden  —  vi  havde  fulgtes  ad  til  Dødens 
Port,  og  tilbage  til  Livet  igjen." 

„Jeg  syntes  det  samme,  Far,  —  og  det  er 
vel  netop  derfor,  at  jeg  ikke  kan  finde  Hvile  i 
Troen,  før  jeg  har  Dig  med." 

„Og  det  faar  Du  ikke,  Marie.  Nu  er  Dit 
Sind  sygt.  Det  er  Kapellanen,  som  med  sin  for- 
skruede Kristendom  har  forvirret  Dine  Tanker 
og  Følelser,  og  det  er  ham,  der  er  nærved  at 
sønderrive  det  Baand,  som  hidtil  har  knyttet  os 
sammen.  —  Men  Du  vil  komme  over  det,  — 
med  Guds  Hjælp,  —  Du  vil  kæmpe  imod  det? 
Ikke  sandt,  Marie?" 

„Nei,  Far,  jeg  kommer  ikke  over  det.  Det 
har  grebet  mig  altfor  stærkt.  Jeg  tør  ikke  være 
ulydig  mod  Guds  Røst.  Men  jeg  vil  ikke  op- 
give  Haabet  om,    at    Du    kan    komme    paa    andre 

Tanker,  Far  Jeg  vil  bede  for  Dig  og  for  Vedel 
og  for  mig  selv.  Jeg  tror,  Gud  vil  høre  mig 
tilsidst. u 

Pastor  Hansen  mente,  det  var  bedst  ikke  at 
berøve  sin  Datter  dette  Haab.  Han  antog,  at 
den  exalterede  Stemning,  hvori  hun  nu  befandt 
sig,  efter  nogen  Tids  Forløb  vilde  tabe  sig.  Han 
svarede  hende  derfor  ikke,  kyssede  hende  og 
sagde,  at  det  var  ikke  værd,  hun  talte  til  Vedel 
om  dette.  Det  kunde  let  forstyrre  det  gode 
Forhold  imellem  dem. 

„Jo,  Far,  jeg  maa  ogsaa  tale  med  Vedel  om 
det,"  svarede  hun.  „Vi  har  jo  berørt  dette 
Spørgsmaal  før,  kan  Du  forstaa.  —  Det  vilde 
være  saa  forfærdeligt,  om  vi  skulde  følges  ad 
gjennem  hele  Livet  uden  at  kunne  dele  det 
bedste  med  hinanden." 

„Jeg  tror  ikke,  det  nytter,"  sagde  den  gamle 
Præst  og  rystede  paa  Hovedet.  „Tag  Du  Vedel, 
som  han  er.  Han  blev  ikke  bedre,  selv  om  Du 
fik  ham  omvendt." 

Marie  var  noget  roligere,  da  hun  forlod  sin 
Fader.  Hun  havde  ganske  vist  ikke  opnaaet 
noget,  men  hun  havde  dog  faaet  talt  om  det, 
som  bevægede  hende  saa  dybt.  —  Det  vilde  nu 
være  lettere  for  hende  i  Fremtiden  at  komme  ind 
paa  det  samme  Æmne,    og    hun    kunde    ikke    tro 

andet,  end  at  hun  tilsidst  maatte  naa  sit  Maal. 
Hun  var  saa  overbevist  om  Sandheden  af  den 
Sag,  hun  talte  for,  saa  det  syntes  hende  umuligt, 
at  hun  ikke  skulde  kunne  vinde  andre  for  den. 

Samme  Eftermiddag  gik  hun  ned  til  Sø- 
gaarden  for  at  besøge  Ingeborg.  —  Hun  sendte 
Bud  til  Vedel,  om  han  vilde  komme  derned  og 
hente  hende  om  Aftenen. 

Hun  blev  som  altid  modtaget  med  den 
største  Hjertelighed  af  Hans  Jensens.  Efterat 
Forholdet  til  den  gamle  Præst  var  blevet  noget 
kjøligt,  søgte  de  mere  end  sædvanligt  at  vise, 
hvor  stor  Pris  de  satte  paa  Marie,  og  hun  be- 
fandt sig  derfor  altid  vel  hos  dem.  Her  kunde 
hun  ogsaa  faa  talt  om  det  religiøse  Spørgsmaal 
og  erfare  meget  om  den  indre  Missions  Anlig- 
gender, som  hun  ikke  kunde  faa  at  vide  andet- 
steds. Thi  Søgaarden  var  allerede  bleven  be- 
kjendt  i  en  vid  Omegn  som  et  af  Centralpunk- 
terne for  Missionens  Virksomhed,  og  Hans  Jen- 
sens fik  jævnlig  Besøg  af  Indremissionærer,  som 
var  paa  Reise,  og  som  ikke  havde  noget  imod  at 
holde  et  lille  Hvil  paa  den  store  Gaard,  hvor  de 
altid  var  velkomne,  og  hvor  de  nød  en  ForpJei- 
ning,  som  stod  betydeligt  over,  hvad  de  var  vante 
til.  —  Som  Følge  deraf  var  Familien  paa  Sø- 
gaarden altid  underrettet  om  Missionens  Virksom- 

hed  og  Udbredelse,  og  det  styrkede  og  glædede 
Marie  at  høre  om,  hvordan  den  vandt  den  ene 
Seir  efter  den  anden  og  plantede  sin  Fane  ogsaa 
påa  saadanne  Egne,  hvor  man  til  den  sidste  Tid 
havde  været  ganske  fremmed  for  Guds  Ord.  — 
Hun  følte  sig  som  et  Led  i  denne  Kjæde,  der  nu 
omspændte  hele  Landet,  og  dette  gav  hende  ikke 
alene  en  vis  Tryghed,  men  opflammede  hende  og- 
saa til  selv  at  staa  fast  paa  sin  Post,  og  gjøre 
hvad  hun  kunde  for  Udbredelsen  af  Guds  Rige  i 
sin  nærmeste  Kreds. 

Da  hun  denne  Dag  kom  derned,  mærkede 
hun  snart,  at  der  var  noget  i  Veien  med  Inge- 
borg. —  Hans  Jensen  og  hans  Kone,  Karen,  var 
øiensynligt  ogsaa  i  en  bevæget  Stemning,  men 
Glæden  over  at  se  Marie  og  Samtalen  med 
hende  bragte  dem  snart  i  Ligevægt.  Ingeborg 
derimod  blev  ved  at  være  noget  urolig,  hun  gik 
hyppig  ud  og  ind,  og  Marie  skjønnede,  at  der 
var  noget,  hun  vilde  tale  alene  med  hende  om. 
—  Da  de  havde  drukket  Kaffe,  hjalp  hun  derfor 
Ingeborg  at  tage  af  Bordet,  og  de  gik  saa  ind 
paa  dennes  Værelse. 

„Der  er  noget  i  Veien  med  Dig,  Ingeborg," 
begyndte  Marie. 

„Ja,u  svarede  Ingeborg,  „der  er  meget  i 
Veien." 

„Hvormed?" 

„Det  er  jo  med  Knud." 

„Er  Du  og  Knud  blevet  Uvenner?" 

„Nei,  men  jeg  maa  jo  altid  høre  saameget 
om  ham.u 

„Hvilket?  —  Da  vel  ikke  noget  slemt?" 

„Om  at  han  ikke  er  troende." 

„Naa,"  —  sagde  Marie  eftertænksomt,  — 
„hvem  lader  Dig  høre  det?" 

„Snart  alle  de  her  kommer.  Og  her  korn- 
kommer  jo  saamange  Missionærer." 

„Men  de  kan  da  ikke  allesammen  vide,  at 
Knud  ikke  er  troende?" 

„De  fleste  af  dem  véd  det  da.  Og  véd  de 
det  ikke,  saa  faar  de  det  jo  at  vide.  Thi  de  kan 
jo  se  paa  Ringen,  at  jeg  er  forlovet,  og  saa  skal 
de  jo  have  at  vide,  om  det  er  en  af  vore." 

„Hvad  svarer  Du  saa?" 

„Jeg  kan  jo  kun  svare  nei.  —  Saa  spørger 
de  fordetmeste,  om  han  da  er  af  de  troende 
Grundtvigianere. " 

„Hvad  svarer  Du  saa?" 

„Jeg  kan  jo  kun  svare,  at  han  er  nok 
troende,  men  ikke  saadan  kirketroende." 

„Hvad  siger  de  saa?" 

„Hvad  de  siger?  Nogle  siger  ingenting, 
men  de  sukker.     Andre  siger,    at    saa    er    han  jo 

Fritænker,  og  saa  er  der  jo  nogen,  —  dem 
vi  kj ender  bedst,  —  der  prædiker  for  mig  og 
spørger,  hvor  jeg  tør." 

„Hvor  Du  tør?  Hvorfor  skulde  Du  ikke 
turde?" 

„Tor  det  strider  mod  Guds  Ord,  siger  de, 
at  en  troende  gifter  sig  med  en  vantro.  Og  saa 
siger  de,  at  saadanne  Fritænkere  kan  man  aldrig 
stole  paa;  de  er  jo  Tilhængere  af  den  fri 
Kjærlighed." 

„Hvad  siger  Din  Far  og  Mor,  Ingeborg?" 

„Ja,  naar  det  kommer  paa  Tale,  saa  siger 
de  ingenting.  De  laster  ikke  Knud,  men  de 
tager  ham  heller  ikke  i  Forsvar.  De  holder 
meget  af  ham,  og  de  tror  ikke  noget  ondt  om 
ham.  Men  naar  Missionærerne  advarer  mig,  saa 
sidder  de  og  sér  saa  alvorlige  ud  og  ser  ned, 
ligesom    de  skammede  sig  for  ham. 

„Det  er  jo  efter  Guds  Ord,"  siger  de,  „men 
det  maa  jo  Ingeborg  selv  tage  Bestemmelse  om." 

„Og  hvad  synes  Du  selv,  Ingeborg,"  spurgte 
Marie  med  spændt  Opmærksomhed. 

„Jeg  ved  det  ikke,  Marie.  Skal  jeg  følge 
Guds  Ord,  saa  maa  jeg  vel  give  Slip  paa  Knud, 
men  skal  jeg  følge  mit  Hjerte,  saa  beholder  jeg 
ham.  —  Det  er  ikke  godt  at  skulle  vælge  mellem 
de  to  Ting,   Marie." 

„Nei,"   svarede  Marie,   „det  er  ikke  godt.a 

„Ja,  Du  kj ender  vel  ogsaa  selv  til  det, 
Marie,"  spurgte  Ingeborg,  „for  Vedel  han  er  jo 
da  rigtig  Fritænker  ?u 

„Ja,u  svarede  Marie,  „men  der  er  jo  aldrig 
blevet  talt  om  det.  Far  og  Mor  de  bryder  dem 
jo  ikke  om,  at  jeg  tager  en  Fritænker,  derfor  har 
jeg  aldrig  tænkt  rigtig  alvorlig  over  det  før  i 
den  sidste  Tid.  Men  jeg  har  ikke  opgivet  Haabet 
om,  at  Vedel  kan  blive  troende.  —  Kan  Du  ikke 
paavirke  Knud,  Ingeborg ?" 

„Jeg  har  prøvet  det  tit,  kan  Du  tænke,  — 
og  Far  og  Mor  med.     Men  det  nytter  ikke." 

„Slet  ikke?" 

„Nei,  slet  ikke.  —  Knud  har  jo  læst  en 
hel  Del  af  den  Slags.  Og  han  siger,  at  naar 
man  véd,  hvordan  Biblen  er  bleven  til,  —  slet 
ikke  af  Apostlene,  —  men  meget  senere,  da  der 
var  opstaaet  mange  Sagn  om  Jesus,  —  saa  er 
det  umuligt  at  tro.  —  Han  siger,  at  Kirketroen 
den  er  lavet  af  Mennesker,  passende  til  den  Tid, 
men  slet  ikke  til  vor." 

„Ja,  det  kj  ender  jeg  nok,"  sagde  Marie 
heftigt,  „det  har  jeg  selv  hørt  saa  tit.  Men  det 
er  Løgn,  Ingeborg,  Løgn." 

„Ja,  det  maa  det  vel  være,"  svarede  Inge- 
borg,  „men  hvad  saa?" 

„Hvad  saa?   —   Hvad  mener  Du?u 

„Jeg  mener,  at  hvis  det  er  Løgn,  som  Du 
siger,  og  hvis  Biblen  er  Guds  Ord,  —  saa  skal 
man  jo  følge  den." 

„Ja,  og  hvad  saa?" 

„Saa  kan  vi  nok  ikke  følge  vort  Hjerte, 
Marie. u 

„Staar  der  da  i  Biblen,  at  man  ikke  maa 
gifte  sig  med  andre  end  med  de  Troende?" 

„Ja,  det  har  jeg  tit  nok  maattet  høre,  at 
den,  som  gifter  sig,  skal  gifte  sig  i  Herren,  og 
at  man  ikke  skal  drage  i  Aag  med  de  Vantro. 
—  Det  er  som  jeg  siger,  Marie,  enten  maa  vi 
følge  Guds  Ord  eller  vort  Hjerte.  —  Hvad  skal 
vi  vælge?" 

Marie  havde  aldrig  turdet  tænke  alvorligt 
over  dette  Spørgsmaal.  Det  havde  mange  Gange 
indfundet  sig  hos  hende,  men  hun  havde  afvist 
det  og  trøstet  sig  med,  at  hun  kunde  godt  be- 
holde baade  Vedel  og  sin  Tro.  Hun  havde  heller 
ikke  opgivet  Haabet  om,  at  Vedel  kunde  komme 
til  at  dele  Troen  med  hende. 

Ingeborg  var  en  kraftigere  Karakter,  og  hun 
var  gaaet  mere  tilbunds  i  dette  Spørgsmaal.  Ved  de 
Anstrængelser,  der  gjordes  fra  Indremissionærer- 
nes Side  for  at  skille  hende  fra  Knud  Larsen,  og 
ved   de  Samtaler   hun   havde   med    sine    Forældre 

Kapellanen.  -*-<3 

herom,  havde  hun  ogsaa  i  høiere  Grad  end  Marie 
havt  Leilighed  til  at  tænke  over  Sagen.  —  Hun 
var  kommet  til  det  Resultat,  at  her  forelaa  et 
Valg.  Hun  følte,  at  det  var  hendes  Pligt,  som 
troende  Kristen,  at  vælge,  hvad  hun  kaldte  Guds 
Rige.  Men  skulde  hun  give  Afkald  paa  Knud 
Larsen,  var  det  forbi  med  hendes  Livs  Lykke. 

„Du  skulde  dog  forsøge,  Ingeborg,  at  tale 
med  Knud  igjen,"  sagde  Marie.  „Man  skal  ikke 
strax  opgive  Haabet." 

„Det  nytter  ikke,"  svarede  Ingeborg,  „han 
hører  roligt  paa  mig,  han  gjør  mig  ingen  Be- 
breidelser,  han  spotter  aldrig  med  min  Tro.  Men 
han  siger  altid,  at  det  bliver  ikke  anderledes. 
Han  vilde  synde  mod  Sandheden,  siger  han,  hvis 
han  erklærede  sig  for  troende. u 

De  unge  Piger  gik  atter  ned  i  Stuen  til 
de  andre,  og  der  blev  ikke  talt  mere  om  denne 
Sag.  —  Kort  før  de  skulde  spise  til  Aften,  kom 
Vedel,  og  da  de  havde  spist,  begav  han  og  Marie 
sig  paa  Hjemveien. 

Det  var  temmelig  mørkt,  og  en  kold,  klam 
Taage  laa  over  Egnen.  —  Den  dryppede  fra  de 
langs  Veien  staaende  Træers  bladløse  Grene  og 
satte  sig  som  Perler  paa  Maries  Slør  og  Vedels 
Briller.  Det  frøs  lidt  og  en  tynd,  haard  Skorpe 
havde  stivnet  Veien.     Men  hvor  der  havde  været 

meget    sølet,    kunde    den    ikke    bære.     Kun    v 
Siderne  var  der  nogenlunde  tørt. 

Marie  tog  Vedel  under  Armen,  og  de  be- 
gyndte langsomt  at  gaa  op  ad  Bakken.  —  Hun 
tænkte  paa,  da  hun  sent  i  Høst  var  gaaet  den 
samme  Vei  med  Kapellanen.  Det  var  hende,  som 
gik  han  nu  bagved  dem,  og  et  Par  Gange  dreiede 
hun  uvilkaarlig  Hovedet,  og  saa  sig  tilbage. 

Vedel  spurgte,  hvad  hun  saa  efter. 

„Det  er  tit,  naar  jeg  gaar  i  Mørke,  som  om 
der  gik  en  bagved  mig,"   svarede  Marie. 

„Hvem  synes  Du,  det  er,u  spurgte  Vedel. 

„Aa,  ikke  nogen  bestemt/4   svarede  hun. 

„Idag  har  jeg  igjen  mistet  lidt  af  min 
Praxis,u   sagde  Vedel  et  Øieblik  efter. 

„Hvordan/4  spurgte  Marie  ængsteligt. 

„Du  véd  jo  nok,  at  de  Hellige  her  paa 
Egnen  har  begyndt  at  opsige  mig.  De  benytter 
Doktor  Ravn.44 

„Er  han  troende,44   spurgte  Marie. 

„Nei,  —  det  ved  Gud  han  ikke  er.  Han 
er  den  krasseste  Materialist.  —  Men  han  er  saa 
fornuftig,  at  han  tier  stille  med  det.  —  Han  har 
endogsaa  taget  en  Actie  i  det  nye  Forsamlingshus, 
de  skal  have  bygget  i  Alleslev.  —  De  skulde 
sgu  gjøre  det  samme,  —  sagde  han  til  mig  for- 
leden Dag,  —  det  betaler   sig  D'ælen  gale  mig.44 

„Sagde  han  det?" 

„Det  var  hans  Ord.  —  Det  er  jo  de  Bonde- 
bæster man  skal  leve  af,  føiede  han  til,  og  naar 
de  gaar  hen  og  bliver  hellige,  saa  maatte  man  jo 
være  gal,  hvis  man  ikke  ved  visse  Leiligheder 
axlede  et  Faareskind." 

„Mon  der  er  mange  saadanne  Hyklere," 
spurgte  Marie. 

„Endnu  ikke,"  svarede  Vedel.  „Men  lad 
dette  blive  ved  nogen  Tid,  og  voxe  som  det  har 
begyndt,  saa  vil  man  snart  kunne  tælle  de  ærlige 
Folk  i  Landet." 

„Hvorfor  det?" 

„Ganske  simpelt  fordi  Folk  skal  leve,  og 
fordi  disse  Hellige  ikke  vil  bruge  andre  end  dem, 
om  hvem  de  mener,  at  de  er  troende.  For  os 
andre  er  det  en  ligegyldig  Sag,  hvad  Tro  de  har, 
som  vi  benytter  os  af;  men  ikke  for  dem.  — 
Derfor,  —  kan  en  Rigsdagsmand  ikke  blive  valgt 
uden  at  være  troende,  —  saa  bliver  han  troende ; 
kan  en  Redaktør  ikke  faa  Abonnenter,  uden  at 
være  troende,  —  saa  bliver  han  troende,  og  kan 
en  Læge  ikke  faa  Praxis,  og  en  Haandværker 
ikke  Arbeide  uden  at  være  troende,  —  saa  bliver 
de  troende." 

„Det  vilde  blive  anderledes,  hvis  de  bedste 
Mennesker   virkelig    blev   troende,    —    saa    kunde 

de  bekæmpe  dette  Hykleri.  -  Hvis  f.  Ex.  Du 
blev,  Vedel. " 

„Nei,  Marie,  —  selv  om  jeg  kunde,  hvad 
der  er  umuligt,  saa  maatte  jeg  fortie  det.  Som 
Forholdene  nu  er,  under  alt  det  modbydelige 
Hykleri,  der  er  begyndt  at  komme  frem,  kan  en 
ærlig  Mand  næppe  være  bekjendt  at  kalde  sig 
en  troende  Kristen. u 

„Men  hvis  Du  nu  saa  Din  Synd,  Vedel,  i 
al  sin  Dybde,  saa  at  der  kun  var  Frelse  i  Troen 
paa  Kristus,  at  Du  uden  ham  var  fortabt,  hjem- 
falden til  evig  Straf,  —  vilde  Du  saa  fortie  det, 
blot  for  ikke  at  blive  anset  for  en  Hykler?14 

„Jeg  tror,  jeg  vilde  det,  Marie,  —  indtil  det 
Øieblik,  da  der  var  noget  at  tabe  ved  at  aflægge 
en  saadan  Bekjendelse.  —  Men  saalænge  det 
netop  er  Betingelsen  for  at  komme  frem  i  Ver- 
den, —  jeg  vilde  skamme  mig  ved  at  bruge 
Jesu  Navn  til  det.  —  Dertil  er  det  for  godt." 

„Men  hvis  Du  nu  saa,  at  Du  kun  ved  at 
tro  paa  det  Navn,  som  din  Frelser  og  ved  at  be- 
kjende  det,  kunde  blive  salig  ?u 

„Men  jeg  siger  Dig,  Marie,  —  det  er  umuligt. 
Det  er  efter  min  inderste  Overbevisning  en  Ugude- 
lighed at  ville  gjøre  Menneskers  Salighed  og 
Fortabelse  afhængig  af  en  Tro,  som  man  ikke 
kan    tilegne    sig    uden     at     gjøre    de    voldsomste 

Brud  paa  sin  Forstand,  og  det  er  i  sin  inderste 
Grund  umoralsk  at  sige,  at  det  kommer  ikke  an 
paa,  hvad  et  Menneske  er,  men  paa,  hvad  han 
tror.  —  Jeg  véd,  Marie,  at  Du  er  ingen  Hykler, 
Du  er  ærlig  og  oprigtig  i  Din  Tro,  og  derfor  elsker 
jeg  Dig  lige  høit,  skjøndt  jeg  ikke  forstaar  Dig 
paa  dette  Punkt.  —  Men  gjør  intet  Forsøg  paa 
at  faa  mig  til  at  dele  den.  Thi  det  er  haabløst, 
det  sker  aldrig,  —  aldrig. " 

Vedel  havde  talt  sig  selv  heftig.  Hans  Sind 
var  i  den  senere  Tid  blevet  forbittret  ved  den 
taktløse  Maade,  hvorpaa  han  flere  Steder,  hvor 
man  før  havde  brugt  ham,  var  bleven  afvist  som 
Læge.  —  Han  havde  aldrig  agiteret  for  sine  An- 
skuelser, aldrig  krænket  noget  Menneskes  Religiøsi- 
tet, han  havde  tværtimod  gjort  sig  al  Umage  for 
at  sætte  sig  ind  i  sine  Patienters  og  deres  Paa- 
rørendes  Tankegang  og  indrettet  sin  Optræden 
derefter,  —  henstillet  til  dem  at  sende  Bud  efter 
Præsten,  naar  han  mente,  der  var  sikker  Udsigt 
til  Døden.  Men  man  lod  ham  nu  tydeligt  forstaa, 
at  man  ansaa  ham  for  et  fortabt ,  fordærvet 
Menneske,  der  let  kunde  føre  Guds  Forbandelse 
over  dem,  der  benyttede  ham. 

Men  hertil  kom,  at  Vedel,  uden  at  han  ret 
vilde  tilstaa  det  for  sig  selv,  var  skinsyg  paa 
Kapellanen.     Han   var    sikker  paa,    at   denne    var 

forelsket  i  Marie;  han  kunde  ikke  tage  Feil  af 
de  Øine,  hvormed  den  unge  Præst  saa  paa  hende. 
Og  skjøndt  han  ikke  antog,  at  Marie  gengældte 
disse  Følelser,  saa  vidste  han  dog,  at  der  altid 
blander  sig  nogen  Erotik  i  en  ung  Piges  Beundring 
for  en  Præst.  Og  han  kunde  under  alle  Om- 
stændigheder ikke  tvivle  om,  at  den  fælles  reli- 
giøse Anskuelse  dannede  et  stærkt  Baand  imellem 
dem,  og  at  Maries  Tanker,  som  hidtil  væsentlig 
havde  beskjæftiget  sig  med  ham,  nu  meget  hyppigt 
dvælede  ved  Kapellanen.  Men  at  denne  saaledes 
til  en  vis  Grad  havde  erobret  hendes  Sjæl,  medens 
han  selv  maatte  nøies  med  Legemet  og  med  den 
naturlige  Kjærlighed,  hun  følte  for  ham,  gjorde 
ham  forbittret.  Han  kj  endte  Marie  saa  godt,  at 
han  frygtede,  at  det  i  Længden  vilde  blive 
vanskeligt  for  hende  saaledes  at  dele  sig.  Hun 
maatte  komme  til  at  tilhøre  enten  den  ene  eller 
den  anden  helt. 

Marie  blev  ængstelig  og  noget  stødt  over 
den  Heftighed,  hvormed  Vedel  havde  talt.  Hun 
havde  besluttet  at  anvende  denne  ensomme 
Spadseretur  til  et  Omvendelsesforsøg  overfor  ham. 
Men  hun  turde  nu  ikke  indlade  sig  derpaa,  Hun 
mente,  at  dette  kun  endnu  mere  vilde  ophidse 
ham.    —   Første    Gang    kom    det   nu    til    at    staa 

klart  for  hende,  hvor  vanskeligt  de  forskjellige 
Livsanskuelser  vilde  gjøre  Samlivet  for  dem,  og 
Tanken  om,  at  ogsaa  hun  kunde  komme  til  at 
staa  overfor  et  Valg,  slog  ned  i  hendes  Sjæl. 

„Du  er  ikke  i  godt  Humør  i  Aften,"  sagde 
hun  i  en  krænket  Tone. 

„Lad  nu  det  være  glemt,  —  lad  os  ikke 
tænke  mere  paa  det,  Marie, "  svarede  Vedel. 
„Vi  skal  jo  følges  ad,  —  saa  nytter  det  ikke  at 
kives  om  noget,  som  dog  burde  være  Smaating/' 

Der  kom  en  vis  Trods  op  i  Marie  ved 
dette  Svar. 

„Skal  vi  følges  ad,"  sagde  hun.  „Du  kan 
da  blive  fri  endnu.  —  Og  Smaating  kalder  Du 
det,  —  som  angaar  et  Menneskes  evige  Frelse. 
For  mig  er  det  det  største  af  alt.  Du  maa  virke- 
lig tage  lidt  Hensyn  til  mig,  Vedel." 

„Jeg  skal  tage  alt  Hensyn  til  Dig,  Marie. 
Jeg  har  aldrig  begyndt  paa  slige  Samtaler  med 
Dig  .  .  ." 

„Det  var  Dig,  der  begyndte  i  Aften," 
svarede  hun. 

„Var  det?  Naa,  —  saa  var  det  ikke  rigtigt 
af  mig.  Men  vær  nu  god  igjen,"  sagde  han  og 
tog  hendes  Haand.  „Du  elsker  mig  da  endnu, 
Marie?" 

„Det  véd  Du  jo,  Vedel,"  sagde  hun  formil- 
det. „Hvorfor  spørger  Du  om  det  saa  tit?  Jeg 
har  jo  elsket  Dig,  fra  jeg  var  en  lille  Pige.u 

„Naar  Du  blot  aldrig  var  blevet  en  saadan 
stor  Helgen,"   svarede  Vedel  spøgende. 

„Begynder  Du  nu  igjen,u  svarede  hun  i 
samme  Tone.  —  „Lad  os  have  Taalmodighed  med 
hinanden,  Vedel,"  føiede  hun  alvorligt  til. 


VIII. 

Efter  sin  Fader  havde  Vedel  arvet  en  ret 
betydelig  Formue.  Det  havde  længe  været  hans 
Mening  at  anvende  en  Del  af  denne  til  at  bygge 
et  Sygehus  i  umiddelbar  Nærhed  af  sin  Bolig, 
for  at  han  der  kunde  anbringe  saadanne  Patien- 
ter, der  trængte  til  dagligt  Tilsyn.  Ved  Syge- 
huset skulde  der  da  ansættes  en  uddannet  Syge- 
pleierske,  og  Marie,  som  med  stor  Varme  om- 
fattede denne  Sag,  havde  med  Glæde  paataget 
sig  at  bespise  de  Syge,  naar  hun  blev  gift  med 
Vedel.  —  Det  var  Meningen,  at  de  Syge  skulde 
betale  saameget,  saa  Omkostningerne  ved  deres 
Ophold  blev  nogenlunde  dækkede.     Derimod  vilde 

Vedel  ikke  beregne  sig  nogen  Rente  af  den  Sum, 
Sygehuset  vilde  koste  at  opføre,  og  heller  ikke 
noget  Lægehonorar. 

Han  havde  tidligere  talt  med  adskillige  af 
Beboerne  om  sin  Plan,  og  disse  var  ham  tak- 
nemmelige for  den.  Navnlig  havde  han  forelagt 
Planen  for  Sogneraadet,  og  dette  var  med  Glæde 
gaaet  ind  paa  at  betale  et  mindre  Beløb  for  at 
faa  de  Syge,  som  var  under  Fattigforsørgelse, 
lagt  ind  paa  Huset.  Hans  Jensen,  der  var  Med- 
lem af  Sogneraadet,  havde  hidtil  været  en  af 
Planens  ivrigste  Tilhængere,  og  da  han  var  en 
rig  Mand ,  havde  han  sagt  til  Vedel ,  at  han 
gjerne  vilde  give  et  større  Bidrag  til  Husets  Op- 
førelse, hvilket  denne  dog  havde  afslaaet,  da  det 
ikke  vilde  genere  ham,  selv  at  afholde  hele 
Summen. 

Men  efter  den  Stemning,  der  nu  var  i  Sog- 
nene, havde  Vedel  faaet  Betænkeligheder.  Da 
man  adskillige  Steder  havde  kasseret  ham  som 
Læge,  kunde  han  nære  Frygt  for,  at  man  heller 
ikke  vilde  benytte  hans  Sygehus.  Hertil  kom, 
at  han  i  et  Par  Tilfælde  havde  forbudt  den  Syges 
Omgivelser  at  lade  Kapellanen  komme  ind  til 
Patienten,  da  dennes  Tilstand  var  saadan,  at  Hel- 
bredelsen var  betinget  af,  at  Sindet  ikke  blev 
sat    i    nogensomhelst    Bevægelse.    —    Kapellanen 

havde  desuagtet  fordret  at  faa  Adgang,  og  han 
havde  anset  det  som  sin  Pligt  at  foreholde  de 
Syge  den  forfærdelige  Afgjørelse ,  de  nu  stod 
umiddelbart  overfor.  Dette  havde  i  høi  Grad  for- 
værret Patienternes  Tilstand,  og  i  et  af  Tilfæl- 
dene var  det  endt  med  Døden. 

Vedel  mente  det  derfor  nødvendigt  at  gjøre 
det  til  en  Betingelse,  at  ingen  fik  Adgang  til 
Patienterne  i  Sygehuset  uden  hans  udtrykkelige 
Tilladelse,  men  da  han  ikke  var  blind  for,  at 
denne  Bestemmelse  vilde  vække  Misfornøielse 
maaske  Forargelse  hos  mange,  og  afskrække  dem 
fra  at  gjøre  Brug  af  Huset,  saa  besluttede  han 
at  sammenkalde  Beboerne  til  et  Møde  i  Skolen 
og  drøfte  hele  Sagen  med  dem.  —  Da  det  var 
hans  Mening  at  begynde  at  samle  Materialet  til 
Bygningen  i  Vinterens  Løb,  sammenkaldte  han 
Mødet  til  en  Aften  midt  i  November. 

Den  gamle  Præst,  der  var  Formand  for 
Sogneraadet,  havde  lovet  at  deltage  i  Mødet  for 
at  støtte  ham,  og  Vedel  havde  tillige  anmodet 
Kapellanen  om  at  komme  tilstede,  for  at  cle  i 
Ro  kunde  drøfte  Spørgsmaalet. 

Marie  havde  spurgt  Vedel,  om  hun  ogsaa 
kunde  gaa  med,  og  denne  havde  svaret,  at  han 
ansaa  hendes  Nærværelse  for  ganske  selvfølgelig, 

da  hun  jo  vilde  faa  en  væsentlig  Del  i  Syge- 
husets Bestyrelse. 

Bønderne,  der  nu  ved  de  gudelige  Forsam- 
linger hos  Hans  Jensen  var  blevne  vante  til  at 
gaa  til  Møde,  havde  indfundet  sig  talrigt.  — 
Mange  var  ogsaa  blevne  bekj endte  med  den 
egentlige  Anledning  til  Mødet,  og  man  ventede 
sig  et  Sammenstød  mellem  Kapellanen  og  den 
unge  Doktor.  Navnlig  var  den  indre  Missions 
Tilhængere  mødt  fuldtalligt. 

Vedel  fremsatte  først  sin  Plan  om  Sygehuset, 
dets  Beliggenhed,  Størrelse,  Indretning,  Betin- 
gelserne for  Optagelsen  o.  s.  v. 

Da  han  var  færdig  med  dette,  fortsatte  han 
saaledes :  Een  Betingelse  maa  jeg  endnu  stille 
for  Optagelsen.  Patienterne  maa  finde  sig  i,  at 
der  kun  bliver  Adgang  til  dem  for  Slægt  og 
Venner  paa  visse  bestemte  Tider  af  Dagen.  Og 
jeg  maa  have  Ret  til  at  forbyde  enhver  Adgang 
til  de  Patienter,  hvis  Tilstand  er  saadan,  at  jeg 
anser  fuldstændig  Ro  som  nødvendig  for  Helbre- 
delsen. Jeg  vil  i  enkelte  Tilfælde  ikke  engang 
kunne  tillade,  at  Præster  faar  Adgang  til  Patien- 
terne. —  Dette  vil  maaske  støde  mange.  Men 
de  maa  være  overbeviste  om,  at  jeg  stiller  denne 
Betingelse,  ikke  fordi  jeg  ønsker  at  formene  de 
Syge    Adgang    til    Religionens    Trøst,    men    fordi 

der  er  Tilfælde ,  hvor  enhver  stærkere  Sinds- 
bevægelse kan  være  afgjørende  for  Liv  eller 
Død. 

Da  Vedel  havde  sluttet,  fik  Kapellanen 
Ordet. 

Han  mente,  at  Sognets  Beboere  maatte  være 
Hr.  Vedel  taknemmelige  for  det  smukke  Fore- 
tagende, han  agtede  at  sætte  i  Gang.  At  komme 
de  Syge  til  Hjælp,  bidrage  hvad  man  kunde  til 
at  lindre  deres  Lidelser,  var  ikke  alene  Kristen- 
pligt, men  det  var  almindelig  Menneskepligt. 
Han  vilde  derfor  anse  det  for  en  stor  Velsignelse 
for  Sognene,  om  det  paatænkte  Sygehus  blev 
bygget,  navnlig  da  han  ikke  sjeldent  havde  havt 
Leilighed  til  at  se,  hvor  ukyndige  Folk  var  i 
Sygepleie,  og  hvor  vanskeligt  det  var  at  skaffe 
gamle,  fattige  Syge  den  Hjælp,  de  trængte  til. 
Hvor  ganske  anderledes  vilde  de  ikke  være  stil- 
lede, naar  de  kom  til  at  ligge  paa  et,  efter  Sund- 
hedens Regler,  indrettet  Sygehus  og  kunde  blive 
pleiede  af  en  erfaren,  og,  —  som  han  haabede, 
—  troende  Sygepleierskes  Haand.  —  Han  skulde 
derfor  have  indskrænket  sig  til  at  bringe  Hr. 
Vedel  en  Tak  for  hans  menneskekj ærlige  Plan, 
hvis  Doktoren  ikke  i  Slutningen  af  sit  Foredrag 
var  fremkommet  med  en  Betingelse  for  Indlæg- 
gelsen  paa   Sygehuset,    som   han    bestemt    maatte 

fraraade ,  og  som  han  haabede ,  at  Hr.  Vedel 
heller  ikke  vilde  fastholde.  Det  var  Bestemmel- 
sen om,  at  Præsten  ikke  i  alle.  Tilfælde  maatte 
faa  Adgang  til  de  Syge.  —  Han  var  ganske  enig 
med  Hr.  Vedel  i,  at  der  for  almindelige  Besø- 
gende ikke  alene  maatte  fastsættes  en  vis  Besøgs- 
tid, men  at  der  ogsaa  kunde  være  Tilfælde, 
hvor  disse  absolut  maatte  udelukkes.  —  Men 
Præsten,  Herrens  Tjener,  maatte  altid  have  Ad- 
gang. Hvor  Lægen  kommer,  der  kan  det  ikke 
gaa  an  at  spærre  Døren  for  Sjælesørgeren. 
Thi,  —  hvor  høit  man  end  sætter  Lægens  Gjer- 
ning,  —  Præstens  staar  dog  mindst  lige  saa 
høit.  Lægens  Komme  kunde  mange  Gange  for 
den  Syge   være    et    Spørgsmaal   om   Liv   og  Død, 

—  men  var  Sjælesørgerens  Komme  ikke  under- 
tiden det  samme?  Og  det  Liv  og  den  Død,  det 
her  dreiede  sig  om,  —  det  var  dog  vist  alle 
troende  Mennesker  enige  om,  —  det  var  noget 
høiere  end  Legemets  Liv  og  Død.  —  Han  vilde 
dog  kunne  finde  sig  i,  at  Præsten  blev  udelukket, 

—  undtagen  i  det  Tilfælde,  at  den  Syge  ønskede 
Sakramentet,  —  hvis  den  paagj ældende  Læge 
var  en  troende  Mand.  Thi  han  indrømmede,  at 
der  undertiden  burde  tages  et  vist  Hensyn  til 
den  Syges  legemlige  Tilstand,  naar  man  talte  til 
dem    om    Guds     Pige,     og    om     den     mulig    nær 

forestaaende  Fremstilling  for  Guds  Domstol;  og 
et  saadant  Hensyn  kunde  en  troende  Læge  tit 
tage  bedre  end  Præsten.  —  Han  kjendte  ganske 
vist  ikke  Hr.  Vedels  religiøse  Standpunkt,  da 
de  aldrig  havde  talt  med  hinanden  om  de  Ting. 
Men  han  formodede,  at  Hr.  Vedel  var  Fritænker, 

—  det  var    idetmindste    den    almindelige    Mening, 

—  og  i  saa  Fald  maatte  han  paa  det  bestemteste 
udtale  sin  Misbilligelse  af  denne  Betingelse  for 
Optagelsen  paa  Sygehuset,  og  han  vilde  føle  sig 
forpligtet  til  at  henlede  de  Syges  og  deres  Om- 
givelsers Opmærksomhed  paa,  hvad  de  kunde  ud- 
sætte sig  for,  hvis  de  blev  lagt  ind  paa  dette. 
De  kunde  udsætte  sig  for  i  deres  dybe  Sjæle- 
angst at  skulle  forblive  uden  noget  trøstende 
Guds  Ord,  og  —  hvis  det  var  vantro  Menne- 
sker, —  da  var  de  udsatte  for,  naar  Dødens  Stund 
nærmede  sig,  og  det  gjaldt  om  at  rive  dem  som 
Brande  ud  af  Helvedes  Ild,  —  at  ingen  kunde 
raabe  til  dem  som  der  staar  i  Salmen: 

Kom  Hjerte,  tag  Dit  Regnebræt, 

Skriv  op  Dit  Livets  Dage, 

Se  til  om  Du  kan  sanse  ret 

Og  tænke  lidt  tilbage. 

Hvad  har  Du  gjort  de  mange  Aar, 

Du  har  i  Verden  levet? 

Tænk,   sikkre  Sjæl,  at  alting  staar 
I  Herrens  Bog  opskrevet. 

Kapellanens  Foredrag  gjorde  et  stærkt  Ind- 
tryk. Af  de  Kvinder,  der  var  tilstede,  græd  de 
fleste.  —  Vedel  havde  lagt  Mærke  til,  at  Maries 
Øine  næsten  bestandig  var  rettede  paa  Kapel- 
lanen, medens  denne  talte.  Den  unge  Præsts 
Øine  søgte  ogsaa  meget  hyppig  hen  til  hende,  og 
hun  slog  da  sine  ned.  Men  Vedel  troede  at  be- 
mærke, at  nogle  Gange  var  det  ligesom  han  med 
sit  Blik  holdt  Maries  fast.  Hendes  Blik  blev  da 
stirrende ,  og  det  var  øiensynlig  kun  med  en 
Kraftanstrengelse,  hun  kunde  rive  sig  løs.  — 
Dette  havde  i  høi  Grad  irriteret  ham  og  tillige 
ængstet  ham.  Thi  han  følte  sig  overbevist  om, 
at  Kapellanen  ved  sit  Blik  vilde  være  istand  til 
næsten  fuldstændig  at  beherske  Marie.  Han  op- 
rørtes ved  Tanken  om,  at  dette  stumme  Øiensprog 
sandsynligvis  Søndag  efter  Søndag  gjentog  sig  i 
Kirken,  uden  at  nogen  af  Parterne  var  i  Stand 
til  at  forhindre  det  eller  gjorde  sig  Regnskab 
for,  hvad   det  kunde  føre  til. 

Hvad  der  yderligere  forbittrede  Vedel  var, 
at  Kapellanen  havde  talt  roligt  og  endog  ydet 
ham  Anerkj endelse.  Og  hans  Argumenter  for, 
at    Præsten    under    alle    Omstændigheder     skulde 

have    Adgang    til  de  Syge,    var,    fra    et    troende 

Standpunkt,  uangribelige.  Han  var  ganske  sikker 
paa,  at  Kapellanen  havde  hele  Forsamlingen  paa 
sin  Side,  og  at  det  vilde  være  ham  ganske 
umuligt  at  faa  Indpas  for  sin  Anskuelse.  Han 
besluttede  derfor  ikke  mere  at  berøre  dette  Punkt. 
Men  i  den  irriterede  Stemning,  hvori  han  var. 
følte  han  Trang  til  at  aflægge  et  Slags  Vidnes- 
byrd. Han  steg  derfor  atter  op  paa  Kathedret 
og  sagde:  „Pastor  Dahlberg  var  ikke  ganske  vis 
paa,  om  jeg  var  Fritænker  eller  ei.  Jo,  det  er 
jeg,  og  jeg  haaber  aldrig  at  blive  andet.  Der 
var  en  Tid,  da  det  kunde  være  betænkeligt  at 
bekjende  sin  kristne  Tro.  Jeg  bøier  mig  i 
Ærbødighed  for  dem,  der  dengang  turde  gjøre 
det.  Nu  skal  der  dertil  intet  Mod.  Snarere 
hører  der  vel  noget  Mod  til  at  bekjende,  at  man 
ikke  tror.  Men  jeg  vil  dog  ikke  skamme  mig 
ved  at  sige  det.  —  Endnu  en  Bemærkning  vil 
jeg  gjøre  til  Pastor  Dahlberg.  —  Han  sagde,  at 
han  haabede  det  blev  en  troende  Kvinde,  der 
blev  ansat  som  Sygepleierske.  Jeg  vil  dertil 
svare,  at  det  har  jeg  intet  imod.  Men  det  bliver 
ikke  en  Kvinde  af  den  Trosretning,  som  Pastor 
Dahlberg  tilhører.  Thi  hun  vilde  føle  sig  for- 
pligtet   til    at    prædike    for   Patienterne    baade    i 

Kapellanen.  14 

Tide  og  Utide  Og  det  er  det  Sidste  jeg  vil 
forhindre. M 

Det  var  ligesom  Folk  rykkede  sig  længere 
bort  fra  Vedel,  da  han  havde  sagt  disse  Ord. 
De  saa  paa  ham,  som  paa  en  Aand  fra  Afgrun- 
den. Thi  vel  kjendte  de  alle  hans  Anskuelse, 
men  en  saa  utvetydig  Erklæring  forekom  dem 
formastelig  og  gudsbespottelig. 

Da  Vedel  havde  talt,  saa  han  hen  til  Marie. 
Han  havde,  i  det  Øieblik  han  talte,  ikke  tænkt 
paa  hende.  Han  havde  kun  tænkt  paa  at  sige, 
hvad  der  for  ham  var  Sandhed.  —  Hun  var 
ganske  bleg  og  holdt  Øinene  nedslaaede.  — - 
Vedel  forstod,  at  hans  Ord  maatte  have  saaret 
hende  dybt. 

Saa  kom  den  gamle  Præst  frem. 

Han  havde  jo  nu  snart  været  deres  Præst  i 
femogtyve  Aar,  sagde  han,  og  de  kjendte  hans 
Anskuelse.  Han  var  ikke  Fritænker,  men  de 
vidste  jo  ogsaa  nok,  at  han  ikke  var  enig  med 
Kapellanen  i  hans  religiøse  Opfattelse.  Men  i 
det  Punkt,  hvorom  Talen  var,  maatte  han  give 
Vedel  Ret.  Det  var  ikke  nogen  Salighedssag 
for  et  Menneske  at  faa  en  Præst  ind  til  sig. 
Vi  kunde  nok  komme  til  Gud,  uden  at  Præsten 
hjalp  os  paa  Vei.  Det  Offer,  som  Vedel  vilde 
bringe,   var  dog  nok  værd  at  tage  imod,  selv  om 

gie  ikke  kunde  forstaa  den  Betingelse,  han 
stillede,  og  som  der  jo  forøvrigt  maaske  aldrig 
blev  Brug  for.  Mange  fattige,  stakkels  Menne- 
sker vilde  faa  Gavn  af  Sygehuset,  og  han  troede, 
at  Vedel  ved  at  bygge  det  handlede  mere  i  Jesu 
Aand,  end  de,  som  var  saa  bekymrede  for,  at 
der  ikke  skulde  blive  prædiket  nok  for  de  Syge. 
Jeg  véd  nok,  —  sluttede  han,  —  at  mine  Ord 
har  ikke  mere  det  at  betyde  her  i  Sognet,  som 
de  før  har  havt.  Men  jeg  tror,  I  skulde  følge 
mit  Raad  :  Lad  Lægen  bestemme,  hvad  han  mener, 
de  Syge  kan  taale,  og  hvad  de  ikke  kan  taale. 

Vedel  spurgte  derefter,  om  ingen  af  Forsam- 
lingen vilde  udtale  sig. 

Der  blev  en  Pause,  og  den  ene  saa  hen  til 
den  anden. 

En  lille,  tyk  Mand  med  et  rundt,  glinsende, 
velbarberet  Ansigt  begyndte  at  trænge  sig  frem. 
Han  var  iført  en  kort,  stortærnet  Jakke  og  Ben- 
klæder af  samme  Stof.  En  tyk  Kjæde  af  fransk 
Guld  med  et  stort  Signet  dinglede  paa  hans 
Mave. 

Nogle  unge  Karle,  som  stod  henne  ved  Vin- 
duerne, fniste,  da  de  opdagede,  at  han  vilde  op 
paa  Kathedret. 

Det  var  Slagter  Krebs,  en  paa  Egnen  vel- 
kjendt    Personlighed.      Oprindelig     Kjøbenhavner 

var  han ,  efter  mange  Skæbnens  Omskiftelser, 
landet  i  Dalby  som  Handelsmand  og  Slagter. 
Forretningen  gik  godt  for  ham,  da  Bønderne 
morede  sig  over  hans  Gemytlighed  og  uforander- 
lig gode  Humør.  Men  i  den  sidste  Tid  var  det 
begyndt  at  gaa  tilbage  med  Bedriften.  En  hellig 
Handelsmand  og  Slagter,  som  boede  i  et  Nabo- 
sogn, havde  faaet  stærkt  Indpas  i  Dalby.  Bøn- 
derne, hvoraf  de  fleste  nu  tilhørte  Missionen,  var 
ikke  mere  modtagelige  for  Krebses  Vittigheder, 
og  de  syntes,  at  de  kunde  ligesaa  godt  sælge 
deres  Kalve  og  Lam  til  deres  Trosfælle,  skjøndt 
denne  var  endnu  snildere  til  at  tage  dem  ved 
Næsen,  naar  Leilighed  gaves,  end  Krebs.  — 
Denne  havde  i  længere  Tid  grundet  over,  hvor- 
ledes han  kunde  tage  Kampen  op  med  sin  Kon- 
kurrent, og  han  var,  efter  moden  Overveielse, 
kommet  til  det  Resultat,  at  han  maatte  blive 
„vakt".  Han  indsaa  fuldtud,  at  dette  vilde  paa- 
lægge ham  visse  Indskrænkninger  og  Ubehagelig- 
heder i  hans  personlige  Liv,  men  hans  Princip 
var :  Forretningen  fremfor  alt.  Han  havde  der- 
for begyndt  at  indfinde  sig  i  Kirken  hver  Søn- 
dag, han  talte  jævnlig  med  stor  Sønderknuselse 
om  sine  Synder,  og  han  gik  altid  med  Sjæleskat- 
kisten   i    Lommen.    —    Dog    gik    hans    gemytlige 

bur     undertiden     over     hans     missionske     Op- 
tugtelse 

Han  henvendte  sig  til  Vedel    og   bad    om  at 

atte  sige  et  Par  Ord. 

„Vi  Mennesker/'  begyndte  han,  „bestaar  jo 
af  to  Dele:  Sjæl  og  Lejerne,  —  og  saa  naturlig- 
vis Forstand  og  fri  Vilje,  som  vi  læser  i  Skrif- 
ten. Lejernet  er  Kyd,  og  Sjælen  er  Aand,  men 
Kreturene  er  bare  Kyd,  og  derfor  er  Mennesket 
mere  end  et  Kretur,  som  jeg  vil  sige  f.  Ex.  en 
Kalle.  Derfor  vil  jeg  sige,  at  kan  vi  faa  Sjælen 
frelst  med  Aanden  i,  saa  vil  jeg  sige:  Til  Hel- 
vede med  Kydet!  —  Gud  forlade  mig  min  Synd. 

—  Nu  skal  der  Doktere  til  for  at  kurere  Kydet, 

—  og  Gudbevares!  jeg  siger  ingenting  om  Hr. 
Vedel,  for  enhver  bliver  salig  ved  sin  Tro,  — 
det  vil  sige  naturligvis,  naar  Troen  er  den  rette. 
Men  hvad  nytter  det  og  slaa  Lejernet  ihjel,  naar 
man  tager  Skade  paa  Sjælen?  Ikke  Spor,  natur- 
ligvis. —  Men  nu  er  Pastor  Dahlberg  Doktor 
her  for  vore  udødelige  Sjæle.  Jeg  mener  derfor, 
han  maa  have  Lov  til  at  kurere  de  Syge,  om  de 
ogsaa  dør  af  det.  —  Det  er  min  Mening  om 
Sygehuset. u 

Man  hørte  henne  fra  Vinduerne,  hvor  de 
unge  Karle  stod,  fortvivlede  Forsøg  paa  at  holde 

Latteren  tilbage.  Den  øvrige  Forsamling  iagttog 
en  reserveret,  noget  forarget  Taushed. 

For  at  udslette  det  komiske  Indtryk,  Hr. 
Krebs  havde  frembragt,  kom  Hans  Jensen  frem 
og  sagde  paa  sin  sindige  Maade :  „Det  har  længe 
været  mig  en  kjær  Tanke  med  det  Sygehus,  og 
Doktor  Vedel  og  jeg  har  mange  Gange  talt  sam- 
men om  det.  Men  jeg  kan  ikke  sige  andet,  end 
jeg  synes,  Pastor  Dahlberg  har  Ret.  Det  kan 
ikke  være  rigtigt  at  lade  et  Menneske,  som  tør- 
ster efter  Gruds  Ord,  ligge  uden  Religionens 
Trøst.  Og  hvis  det  er  et  Menneske,  som  ikke 
kj  ender  noget  til  Troen,  saa  kan  det  heller  ikke 
være  rigtigt.  Det  kan  være  Sjælens  Frelse  om 
at  gjøre,  at  der  kommer  en  Mand,  som  er  mægtig 
til  at  tale  saadan,  at  deres  Hjerter  bliver  rørte. 
Dø  skal  vi  jo  alle  engang,  og  jeg  synes  ikke, 
at  man,  for  maaske  at  forlænge  Legemets  Liv 
lidt,  skal  udsætte  Sjælen  for  Fare.  —  Jeg  vilde 
derfor  inderlig  ønske,  at  Doktor  Vedel  vilde  til- 
lade, at  Præsten  altid  og  under  alle  Omstændig- 
heder havde  Adgang  til  de  Syge.  Jeg  synes 
ikke  godt,  jeg  kan  forsvare  at  raade  til  at  lægge 
Syge  derind,  hvis  det  ikke  sker." 

Herpaa  svarede  Vedel  i  en  rolig  Tone:  rJeg 
kan  ikke  frafalde  den  Betingelse,  jeg  har  stillet. 
Som  Læge  er  det  min  første  Pligt  at  gjøre,  hvad 

jeg  kan  for  at  redde  mine  Patienters  Liv.  Hans 
Jensen  ser  Sagen  fra  en  anden  Side,  og  det  er 
muligt,  at  det,  fra  hans  Standpunkt,  er  berettiget, 
Jeg  er  ganske  sikker  paa,  at  efterat  Hans  Jen- 
sen har  udtalt  sig  saaledes,  saa  vil  de  allerfleste 
have  Betænkelighed  ved  at  lægge  deres  Syge 
ind  paa  Huset.  Men  et  Sygehus,  som  ikke  har 
Udsigt  til  at  faa  Patienter,  er  en  Uting.  Jeg 
ser  mig  derfor  nødsaget  til  at  opgive  den  hele 
Plan." 

Saa  skiltes  man.  Ingen  var  tilfreds  med 
Resultatet,  —  ikke  engang  Kapellanen.  Han 
havde  haabet,  at  Vedel  skulde  give  efter,  og  han 
kunde  ikke  betragte  Udfaldet  som  en  Seier.  De 
Bønder,  som  ikke  var  fanatiske  Tilhængere  af 
Missionen,  var  forbittrede,  deriblandt  Peter  Søren- 
sen. —  Da  de  var  komne  udenfor  Skolestuen, 
lod  han  sit  onde  Lune  gaa  ud  over  Krebs. 

„De  kunde  sgu  ogsaa  have  holdt  Deres 
Kjæft,  Krebs, "  sagde  han,  „hvis  De  nu  fik  et 
Poplesislag,  saa  tyk  som  De  er ,  og  saamange 
Bajere  og  Sorte  De  drikker,  saa  krøb  De  sgu 
gjerne  ind  paa  Sygehuset." 

„Det  hedder  ikke  „Poplesi",  Peter  Sørensen, 
det  hedder  „Apoplik",  svarede  Krebs  med  Vær- 
dighed.      „Og    det    vil    jeg   sige   Dem,    at    her    i 

Sognet  er  jeg  Totalist,  —  komplet.  Og  soru 
troende  Menneske  maatte  jeg  protestere  mod 
Hr.  Vedels  matrikularistiske  Anskuelser.  Og  naar 
De  ligger  med  Næsen  i  Veiret,  Peter  Sørensen, 
og  hiver  ligesom  en  Fedekalle,  naar  den  bliver 
trukken  hen  og  skal  skæres  Halsen  over  paa, 
saa  vil  De  sgu  ogsaa  nok  vansmægte  efter  et 
Guds  Ord  ligesom  den  bodfærdige  Magdalene  paa 
Korset." 

„Det  var  Røveren,  Krebs, u  rettede  en  ung 
Bondekarl. 

„Røveren !  —  Nei  gu'  var  det  ei.  Det  er 
maaske  efter  den  vantro  Bibelkretik,  Claus,  som 
Kapellanen  præker  om.  Men  jeg  siger:  Gud  fri 
os  fra  alle  Satans  Vildfarelser,  —  vi  kan  være 
skrøbelige  nok  i  Forveien." 

Vedel  fulgte  efter  Mødet  med  ind  i  Præste- 
gaarden  for  at  spise  til  Aften.  Han  ønskede  og- 
saa at  tale  et  Par  Ord  alene  med  Marie. 

Fru  Hansen  havde  længe  havt  Bordet  dæk- 
ket, og  man  gav  sig  derfor  strax  i  Lag  med 
Aftensmaden 

„De  vandt  Seir,  Hr.  Pastor,"  sagde  Vedel 
til  Kapellanen.  „Mit  Hospital  gik  i  Stykker. 
Jeg  faar  vel  snart  se  at  flytte  et  andet  Sted 
hen." 

„Hvor  falder  det  Dig  ind,"  sagde  Fru 
Hansen.  „Vi  vil  virkelig  hverken  miste  Dig 
eller  Marie." 

„Men  hvis  jeg  nu  ingenting  faar  at  bestille 
her  paa  Egnen,  kjære  Svigermor,  hvad  skal  jeg 
saa  gribe  til  andet  end  flytte?" 

„De  kan  vistnok  ikke  finde  det  underligt, 
Hr.  Doktor,"  sagde  Kapellanen,  „at  troende  Menne- 
sker helst  benytter  troende  Læger." 

„Som  f.  Ex.  Dr.  Ravn?" 

„Aah  ja!"  svarede  Kapellanen.  „Dr.  Ravn 
er  en  søgende  Aand,  —  og  han  er  paa  Vei  til 
at  finde  det  Rette." 

„Ja  saa,"  svarede  Vedel  ironisk;  „det  er 
saamænd  godt  for  ham,   —   i  alle  Retninger." 

„Der  følger  tit  timelig  Velsignelse  med  den 
aandelige,"  bemærkede  Kapellanen. 

„Ja,  ikke  saa  sjældent,  —  især  i  vore  Dage. 
Det  er  en  ren  Benefice  i  denne  Tid  at  være 
fattig  i  Aanden.  —  Se  engang  til  Krebs,  —  han 
er  ogsaa  kommet  med." 

„Slagter  Krebs  har  begyndt  at  spørge: 
Hvad  skal  jeg  gjøre  for  at  blive  salig?"  —  svarede 
Kapellanen  alvorligt.  —  „Det  er  endnu  ikke  trængt 
dybt  ned  i  ham,  og  han  har  meget  at  kæmpe 
imod,   —  han    er   voxet   op    midt   i    Hovedstadens 

Vantro,  —  men  der  er  en  rygende  Tande,  som 
man  ikke  skal  slukke/4 

„Gudbevares!44  sagde  Vedel,  „jeg  haaber,  at 
Krebs  maa  udvikle  sig  til  et  Lys.  —  Han  vil 
sikkert  ikke  sætte  det  under  en  Skæppe.44 

Som  sædvanlig  gik  Kapellanen  op  paa  sit 
Værelse  strax  efter  Maaltidet. 

„Naa,  kjære  Vedel,44  sagde  den  gamle  Præst, 
„vi  kan  snart  allesammen  pakke  ind.  Idag  fik 
jeg  Brev  fra  Provsten,  at  Rasmussen  maa  søge 
sin  Afsked,  hvis  han  ikke  vil  udsætte  sig  for  at 
faa  den.  Jeg  er  paa  en  Maade  afskediget  af  Be- 
boerne, —  de  bryder  dem  ikke  mere  om,  hvad 
jeg  siger,  —  og  naar  Du  saagodtsom  vil  forære 
Kommunen  en  Snes  Tusind  Kroner,  saa  siger 
de  nei  Tak.     Det  gaar  glædeligt.44 

„Det  er  virkelig  ogsaa  nogle  underlige 
Mennesker,"  bemærkede  Fru  Hansen.  „Herre- 
gud! man  kan  jo  da  godt  være  troende  og  dog 
være  ligesom  andre  Folk.44 

„Ja,  Du  kan,  Mor,44  svarede  Præsten,  „og 
Gudskelov !  for  det.  Men  det  er  ikke  alle.  — 
Det  forundrer  mig  alligevel  med  Hans  Jensen, 
—  jeg  troede  dog,  han  havde  været  fornuftigere." 

„Hans  Jensen  er  af  de  stille  Fanatikere," 
svarede  Vedel.      „Han    gjør  ikke  Aliarm,  —  men 

han  tager  alle  Konsekventserne  af  sit  Stand- 
punkt." 

„Nu  er  Klokken  ti,  Mor,"  sagde  Pastor  Han- 
sen,  „skal  vi  saa  i  Seng?" 

De  Gamle  gik,  og  Vedel  og  Marie  blev  ene. 

—  Marie  sad  i  Sofaen  med  Hænderne  i  Skjødet 
og  saa  ud  for  sig.  Vedel  gik  urolig  op  og  ned 
af  Gulvet. 

„Jeg  har  bedrøvet  Dig ,  Marie,  —  ikke 
sandt?" 

„Ja,  meget.  —  Jeg  véd  ikke,  hvordan  det 
skal  gaa." 

„Jeg  blev  noget  heftig.  —  Men  ser  Du,  — 
naar  man  staar  overfor  alle  disse  Mennesker,  og 
naar  man  vil  gjøre  noget,  som  man  tror  er  godt, 

—  og    naar    de   saa    er  saa,   —  saa  —  bornerte, 

—  saa  bliver  man  hidsig." 

„Egentlig  foragter  Du  os,  Vedel." 
„Foragter,    —    hvad     mener    Du     med     det, 
Marie?" 

„Jo,   —  i  Din  inderste  Sjæl  foragter  Du  os. 

—  Du  anser  os  for  dumme,  —  overtroiske,  — 
manglende  Udvikling.  Du  begriber  ikke,  at  saa- 
dant  noget  kan  være  en  Hjærtesag  for  os,  — 
noget  som  man  lever  og  aander  i." 

Vedel  standsede  og  saa  ned  for  sig. 

„Du  har  inaaske  nogen  Ret,  Marie.  —  Jeg 
har  ikke  tænkt  over  det  før,  —  det  har  ikke 
været  mig  saa  nær  paa  Livet.  Men  der  er 
maaske  nok  hos  den  Dannede  altid  nogen  Foragt 
overfor  den  Udannede." 

„Og  hos  Fritænkeren  overfor  den  Troende. 
Thi  Du  mener  egentlig,  Vedel,  at  naar  man  er 
dannet,  saa  kan  man  ikke  være  troende." 

„Jeg  synes  ganske  vist,  det  ligger  nærmest 
for  de  Udannede,  for  Mennesker  paa  et  lavere 
Kulturtrin,  —  ikke  just  det  at  tro,  —  men  Troen 
i  den  Form  den  nu  har,  —  Dogmetroen. u 

„Jeg  kunde  mærke  det,  dengang  Du  sagde, 
at  Du  haabede  altid  at  blive  Fritænker.  Du 
slyngede  det  saadan  ud,  som  om  Du  var  stolt 
over  det.  Da  følte  jeg  først  rigtig,  Vedel,  at 
jeg  maatte  opgive  Haabet.u 

„Haabet,  hvilket  Haab?u  spurgte  Vedel 
hastigt. 

„Om  at  vi  kunde  blive  enige.  —  Og  hvor- 
dan skal  det  saa  gaa?" 

„Det  skal  gaa  godt  alligevel,  Marie.  Frygt 
ikke  for  det.u 

„Jeg  maa  tænke  over  det,  —  og  over  saa- 
meget  andet." 

Vedel  satte  sig  ind  i  Sofaen  ved  Siden  af 
Marie. 

„Der  er  en  Ting,  jeg  vil  sige  Dig,  Marie.  — 
Du  maa  ikke  blive  vred,  —  men  Du  skal  tage 
Dig  i  Agt  for  Kapellanen. u 

„Hvorfor?"   spurgte  Marie  noget  forvirret. 

„Han  er  forelsket  i  Dig." 

„Aa,  hvor  kan  Du  sige  det,  —  tro  noget 
saa  stygt." 

„Det  er  jo  noget,  man  ikke  er  Herre  over, 
Marie.     Han  kan  jo  ikke  gjøre  ved  det." 

„Men  jeg  er  jo  forlovet  med  Dig,  Vedel, 
—  saa  vilde  det  være  stygt.  —  Det  er  noget, 
Du  bilder  Dig  ind." 

„Du  skal  passe  paa,  at  —  at  jeres  Øine 
ikke  mødes,  —  at  Du  ikke  ser  paa  ham,  naar 
han  ser  paa  Dig." 

„Hvorfor?"  spurgte  Marie,  atter  noget  for- 
virret.     „Det  følger  af  sig  selv,  forresten." 

„Ser  Du,  der  er  en  Magt  i  Blikket,  naar 
visse  Mennesker  ser  paa  hinanden,  —  saa  kan 
de  ikke  slippe  igjen.  Har  Du  ikke  lagt  Mærke 
til  det?" 

„Jo,  —  med  Dig,  —  før  vi  blev  forlovede. 
Hvad  er  det?" 

.Ja,  —  det  er  ligesom  en  Tvekamp  Du,  — 
den  ene  vil  gjøre  sig  til  Herre  over  den  anden. 
Og  der  er  Manden  fordetmeste  den  stærkeste." 

„Men  saa  har  Du  jo  gjort  Dig  til  Herre 
over  mig.u 

„Men  der  er  noget  hos  Dig,  som  jeg  ikke 
kan  gjøre  mig  til  Herre  over,  —  nu.  —  Det  kan 
derimod  Kapellanen,  —  jeg  saa  det  nede  i  Sko- 
len.  —  Er  det  ligesaadan  i  Kirken" 

„I  Kirken?  —  Hvordan?  —  Hvad  mener 
Du,  Vedel  ?" 

„Jeg  mener,  om  I  der  tit  kommer  til  at  se 
paa  hinanden?" 

„Man  ser  jo  næsten  altid  paa  den,  der  taler, 
—   ganske  uvilkaarligt." 

„Og  han  ser  tit  paa  Dig?u 

„Ja,  vi  har  jo  vor  Plads  ligeoverfor  Prædike- 
stolen. Et  Sted  skal  han  da  se  hen.  Men  jeg 
har  aldrig  tænkt  over  det,  —  at  det  kunde  være 
saadant  noget." 

„Det  er  alligevel  saadant  noget,  Marie.  — 
Du  kunde   —  glide  fra  mig.u 

„Og  Du,  Vedel?" 

„Nei." 

„Du  siger  det  saa  bestemt." 

„Ja,   —  for  mig  staar  jeg  inde." 

„Og  jeg  vil  sige  Dig,  Vedel,  —  jeg  kunde 
aldrig  elske  ham,  —  aldrig  paa  den  Maade,  — 
jeg  kunde  ikke  tænke  mig  det.  —  En  Præst  maa 
ikke  tænke  paa  sligt." 

,, Præsterne  er  ogsaa  Mennesker  Du.u 

„Men  naar  de  saadan  gaar  ganske  op  i  deres 
Kald,  —  det  gjør  dem  mere  aandelige,  —  de 
lever  kun  for  Guds  Rige,  —  de  Præster,  der  er 
som  han.u 

„Du  tager  Feil,  Marie.  Er  de  aandelige 
Drifter  stærke,  saa  er  de  kjødelige  det  i  Reglen 
ogsaa.  Og  jo  mere  Folk  anser  disse  for  syndige 
og  djævelske,  desto  stærkere  er  de  tit. u 

„Det  vilde  være  stygt,  —  hvis  det  var 
sandt.   —  Men  gaa  nu,  Vedel,   —   det  er  sent.u 

Da  Vedel  var  gaaet,  blev  Marie  endnu  sid- 
dende en  Stund.  —  Hun  var  ikke  fornøiet  med 
sig  selv,  thi  hun  havde  ikke  været  ganske  ærlig. 
Hun  havde  godt  lagt  Mærke  til,  at  Kapellanen 
holdt  meget  af  at  se  paa  hende,  ogsaa  i  Kirken. 
Hun  havde  undertiden  faaet  det  Indtryk,  at  det 
var  alene  til  hende  han  talte,  —  ja,  han  brugte 
undertiden  Lignelser  og  Billeder,  som  havde  bragt 
hende  paa  den  Tanke,  at  han  sigtede  til  For- 
holdet mellem  hende  og  Vedel.  Han  sammen- 
lignede ofte  Menigheden  med  en  Kvinde  og  Ver- 
den med  en  Mand,  som  vilde  drage  hende  bort 
fra  sin  rette  Brudgom,  Jesus.  Tænk  jer,  — 
havde  han  da  engang  sagt,  —  en  ung,  elskelig 
Pige,  som  er  trolovet  med  en  vantro  Mand. 
Hendes  Hjerte  er  delt.     Hun  kan  ikke  slippe  sin 

himmelske  Brudgom,  hun  kan  ikke  glemme,  at 
han  af  Kjærlighed  til  hende  er  gaaet  i  Døden. 
Men  hun  kan  heller  ikke  slippe  den  jordiske,  — 
med  sit  Hjertes  naturlige  Kjærlighed  klynger 
hun  sig  til  ham,  maaske  i  det  forfængelige  Haab 
at  kunne  vinde  ham  for  Herren.  Saadan  er 
Menigheden  bestedt  under  hele  sit  jordiske  Levnets- 
løb.  Aandens  Kjærlighed  drager  den  til  Jesus, 
men  Hjertet,  det  urolige  Menneskehjerte  med 
sine  naturlige  Følelser  og  Længsler,  er  vendt 
mod  Verden.  Gid  vi  dog  kunde  lære  at  bede 
med  den  gamle  Salmedigter,  at  sig  Naturen  i 
Døden  maa  bøie,  Aanden  alene  maa  leve  for  Dig. 
Men  at  Kapellanen  elskede  hende,  det  havde 
hun  dog  aldrig  tænkt  paa.  Hun  troede,  at  hans 
Følelser  for  hende  var  af  samme  Art  som  dem 
han  nærede  for  alle  de  andre  Troende.  De  var 
aandelige,  himmelske,  men  ikke  jordiske,  kjøde- 
lige.  Saaledes  var  hendes  Følelser  for  ham.  — 
Hun  kunde  ikke  tænke  sig,  at  han,  ligesom  Vedel, 
kunde  have  nogen  Fornøielse  af  at  omfavne  og 
kysse  hende,  —  eller  nogen  anden  Kvinde.  — 
Men  Missionens  Præster  giftede  sig  jo  rigtignok 
ligesom  alle  andre,  og  de  fik  Børn.  —  Pastor 
Nyrup  havde  8  Børn,  og  han  var  gift  tredje 
Gang,  —  altid  et  Aar  efter    at  den  forrige  Kone 

var  død.    —   Der   maatte    dog    altsaa    ogsaa   være 
noget  jordisk  ved  deres  Kjærlighed. 

Klokken  blev  henad  tolv,  før  Marie  kom  til 
Ende  med  sine  Betragtninger.  Ilden  i  Kakkel- 
ovnen var  gaaet  ud,  og  der  begyndte  at  blive 
koldt  i  Stuen.  Musene  gnavede  i  Panelet,  og 
Lænkehunden  havde  begyndt  sin  sædvanlige 
Nattetuden.  —  Hun  slukkede  Lampen,  tændte  et 
Lys  og  gik  op  paa  sit  Værelse. 


IX. 

Da  Kapellanen,  paa  Grund  af  det  Forhold, 
hvori  han  stod  til  Pastor  Hansen,  aldrig  tilbragte 
Aftenen  nede  hos  Præstefamilien,  var  han  henvist 
til  at  søge  den  selskabelige  Omgang,  han  ønskede, 
udenfor  Præstegaarden.  Mange  Aftener  tilbragte 
han  paa  sit  Værelse  med  theologiske  Studier,  da 
det  var  hans  Ønske  at  tage  Licentiatgraden  for 
derved  hurtigere  at  bane  sig  Vei  til  høiere  geist- 
lige Stillinger.  Men  da  han  var  opvoxet  i  et 
selskabeligt  Hjem  og  ligeledes  under  sit  Ophold 
i  Kjøbenhavn  var  kommen  meget  ud,  følte  han 
dog    Trang    til    engang    imellem    at    tilbringe    en 

Kapellanen.  15 

Aften  i  dannede  Familiekredse.  —  Af  saadanne 
var  der  i  den  nærmeste  Omegn  ikke  faa,  og  han 
var  allevegne  en  velset  Gjæst,  særlig  saadanne 
Steder,  hvor  man  satte  Pris  paa  hans  Prædikener. 
Navnlig  kom  han  jævnligt  til  Herregaarden 
Aastrup.  Det  var  ikke  alene  Forpagter  Petersen, 
han  her  besøgte,  men  ogsaa  Godsforvalteren  og 
den  i  Nærheden  af  Gaarden  boende  Skovrider- 
familie. Til  selve  Eieren  af  Aastrup,  Kammer- 
herren, som  han  altid  kaldtes  paa  Egnen,  kom 
han  ogsaa  ret  hyppigt.  Kammerherren  selv  var 
vel  ikke  meget  religiøs,  —  hans  Interesser  gik 
væsentligt  op  i  Jagt,  og  da  han  var  Landsthings- 
mand,  i  Politik.  Hans  Damer  derimod,  Kammer- 
herreinden og  to  Døttre,  var  meget  flittige  Kirke- 
gængere, og  i  dette  rige,  aristokratiske,  med  den 
fineste  Smag  udstyrede,  Hjem,  tilbragte  Kapella- 
nen mangen  en  behagelig  Aften.  Disse  Besøg 
maatte  han  altid  aflægge  tilfods .  men  dette 
generede  ham  ikke,  da  han  var  en  dygtig  Fod- 
gænger, og  de  ensomme  Spadsereture  om  Afte- 
nen havde  noget  vist  tiltalende  for  ham. 

Det  var  en  sen  Aften  sidst  i  November,  at 
han  gik  hjem  fra  Aastrup,  hvor  der  havde  været 
Middagsselskab  hos  Kammerherrens.  —  Det  var 
en  besynderlig  Overgang  at  komme  fra  de  lyse, 
varme,    hyggelige    Sale,    fulde    af    festlig    klædte 


227 


Mennesker,  ud  i  den  mørke  Novemberaften.  Men 
der  var  ogsaa  noget  pikant  ved  denne  Overgang, 
og  det  var  i  en  vis  freidig  Stemning,  at  han  gik 
op  imod  den  lille  Skov,  som  laa  i  kort  Afstand 
fra  Herregaarden,  og  som  man  skulde  igjennem 
for  at  komme  til  Dalby.  —  Han  var  ikke  umaade- 
lig  i  sin  Nydelse  af  Mad  og  Drikke  og  havde 
heller  ikke  været  det  denne  Aften.  Men  han 
satte  Pris  paa  et  godt  Glas  Vin,  og  Kammer- 
herrens Vin  var  altid  god.  Han  havde  paa  ingen 
Maade  drukket  mere,  end  han  kunde  taale,  men 
han  kunde  mærke,  han  havde  drukket.  Han  havde 
havt  en  af  Kammerherrens  Døttre  tilbords,  en 
smuk,  elskværdig  Dame;  Samtalen  var  gaaet  liv- 
ligt, og  han  følte  en  vis  Tilfredsstillelse  ved  at 
have  bemærket,  at  de  adelige  Damer  syntes  at 
foretrække  hans  Konversation  fremfor  de  andre 
Herrers.  —  Han  kunde  ikke  nægte,  at  saa  syn- 
dig Jorden  end  var  i  og  for  sig,  saa  var  dog  et 
saadant  Middagsselskab  en  Oplivelse  og  en  Ny- 
delse, og  da  hans  Samtaler  med  Damerne  hyp- 
pigt dreiede  sig  om  religiøse  Spørgsmaal,  saa 
virkede  han  dog  paa  en  Maade  ogsaa  ved  saa- 
danne  Leiligheder  i  sit  Kald.  Han  prædikede  jo 
Ordet  i  de  fattigste  Hytter,  han  burde  derfor 
glæde  sig  over,  at  han  ogsaa  fik  Leilighed  til  at 
aflægge  et  Vidnesbyrd  i  Slottets  Sale. 

15* 

Han  følte  i  Reglen  en  vis  Gysen  ved  at  gaa 
igjennem  den  mørke  Skov,  hvor  han  undertiden 
ikke  kunde  se  en  Haand  for  sig,  men  skjøndt 
den  i  Aften  var,  om  muligt,  endnu  mørkere,  end 
den  pleiede,  syntes  han  snarere,  at  dette  for- 
høiede  hans  Livslyst.  Det  var  en  Fristelse  at 
være  sammen  med  disse  Damer  i  Selskabstoilette ; 
underligt  nok,  at  selv  troende  Damer  kunde  finde 
det  passende  at  blotte  sig  saa  stærkt.  De  burde 
dog  tage  Hensyn  til,  at  fra  Menneskets  Hjerte 
udgaa  onde  Tanker.  „Store  Helte  ogsaa  have 
Adams  Kjød  og  Klæder  paa,"  mumlede  han  ved 
sig  selv,  idet  han  kom  ud  af  Skoven.  Han  gik 
rask  til  for  at  drive  disse  Tanker  paa  Flugt  og 
naaede  snart  til  Kirkegaardslaagen.  Om  Aftenen, 
naar  Præstegaardens  Port  var  lukket,  maatte  han 
nemlig  gaa  over  Kirkegaarden  for  at  komme  ind. 
Han  havde  da  Nøglen  til  en  Dør.  der  førte  ind 
til  Konfirmandstuen,  bagved  hvilken  hans  Værel- 
ser laa. 

Da  han  kom  paa  Kirkegaarden,  forundredes 
han  ved  at  se,  at  der  endnu  var  Lys  oppe  paa 
Kvisten,  hvor  Marie  havde  sit  Værelse.  Han 
blev  staaende  for  at  se.  —  Marie  pleiede  aldrig 
at  rulle  Gardinerne  ned,  da  Vinduerne  sad  saa 
høit  oppe.  Han  kunde  derfor,  da  Kirkegaarden 
laa  lidt  høiere  end  Præstegaarden,  temmelig  tyde- 

ligt  se  ind  i  Værelset.  —  Dca  han  havde  staaet 
et  Øieblik,  kom  Marie  frem.  Hun  var  ved  at 
klæde  sig  af  og  havde  lagt  Kjolen.  —  Han  vilde 
gaa,  men  han  kunde  ikke.  Det  var,  som  han  var 
naglet  til  Pletten,  hvor  han  stod.  —  Hun  løste 
sit  Korset  og  tog  det  af.  Saa  løste  hun  Haaret, 
saa  det  faldt  ned  over  Hals  og  Skuldre.  Saa  gik 
hun  hen  til  Vinduet,  satte  Hænderne  paa  Vindueskar- 
men og  saa  ud  paa  Kirkegaarden.  Uvilkaarligt  gik 
han  om  bag  et  stort  Træ,  skjøndt  der  ikke  kunde 
være  Tale  om,  at  hun  kunde  se  ham.  Men  han 
stak  Hovedet  frem,  saa  han  bestandig  saa  hende. 
—  Saadan  havde  aldrig  nogen  Mand  set  hende 
før,  —  ikke  engang  Vedel.  —  Men  saadan  vilde 
Vedel  faa  hende  at  se.  Han  knyttede  Hænderne 
ved  denne  Tanke,  alt  Blodet  strømmede  ham  til 
Hjertet,  og  Sveden  sprang  ud  af  hans  Pande.  — 
Saa  gik  hun  ind  i  Værelset,  paa  et  Sted,  hvor 
han  ikke  kunde  se  hende,  og  lidt  efter  blev 
Lyset  slukket. 

Han  stod  endnu  en  Stund  og  stirrede  derop. 
Det  var,  som  han  var  blevet  et  andet  Menneske. 
Alle  de  Drifter  og  Lyster,  som  han  hidtil  havde 
underkuet,  og  som  det  havde  været  hans  Stolt- 
hed at  beherske,  slap  nu  løs.  Han  mærkede, 
hvordan  de  steg  og  brød  alle  Dæmninger,  som 
hidtil  havde  holdt  dem  i  Skranke.  Han  syntes, 
at  han  i    det  Øieblik   kunde    offre  alt    for    at    eie 

denne  Kvinde,  —  sin  Tro,  sin  Fremtid,  alt.  — 
At  komme  derop  til  hende  og  tage  hende  i  sin 
Favn  og  beholde  hende,  det  var  i  det  Øieblik 
mere  for  ham  end  alt  andet  i  Himlen  og  paa 
Jorden. 

Lidt  efter  lidt  kom  han  til  sig  selv  igjen. 
Han  følte  en  dyb  Ydmygelse  ved  saaledes  at 
have  ladet  sine  Lidenskaber  tage  Herredømmet 
over  sig.  Han  følte  Trang  til  strax  at  falde  ned 
paa  Knæ  og  bede  Gnid  om  Tilgivelse.  Men  saa 
kom  han  til  at  tænke  paa,  at  Jorden  var  snavset, 
og  at  han  vilde  faa  sine  nye,  sorte  Benklæder 
tilsølede.  —  Han  smilede  ironisk  af  sig  selv.  — 
„Du  er  en  Pjalt, u  sagde  han  til  sig  selv,  „helt 
igjennem  en  Pjalt.  Først  belurer  Du  en  uskyl- 
dig Pige  ved  hendes  Afklædning,  og  naar  Du 
saa  vil  bede  Gud  om  Tilgivelse  for  din  Synd,  saa 
undlader  Du  det,  fordi  Du  er  bange  for  at  til- 
snavse Dine  Buxer.  —  Er  al  Din  Tro  i  Grunden 
ikke  Humbug  ?u 

Han  listede  sig  skamfuld  som  en  Tyv  ind 
paa  sit  Værelse,  kastede  sin  Hat  henad  Bordet, 
slængte  sin  Overfrakke  paa  en  Stol  og  sparkede 
sine  Galoscher  hen  i  en  Krog.  Han  saa  ned  af 
sig  selv,  —  det  brede,  hvide,  ulastelige  Skjorte- 
bryst, den  kostbare  Guldkjæde,  de  fine.  sorte 
Benklæder  og  de  lakerede  Sko.      „Du  er  en  pæn 


231 


Fyr,"   sagde  han,   „din  Skrædder  har  ingen  Skyld." 

—  Saa  gik  han  lien  foran  Speilert  og  rakte  Tunge 
ad  Etig  selv.  „Det  var  ikke  saa  tosset  endda, 
det    Spørgsmaal   Pilatus    gav   Jesus, u    sagde   han, 

—  „hvad  er  Sandhed ?u  —  Hvem  er  den  sande 
Frits  Dahlberg?  Den  som  staar  og  tordner  paa 
Prædikestolen  om  Søndagen?  Eller  den  som  for 
et  Øieblik  siden  stod  ude  paa  Kirkegaarden  og 
belurede  en  halvnøgen,  uskyldig  Kvinde?  Eller 
den  som  staar  her  og  rækker  Tunge  ad  sig 
selv?  —  Tænk,  hvis  jeg  nu  vilde  fortælle  dette 
til  Menigheden  paa  Søndag,  —  sige  det  rentud: 
Jeg  kom  forleden  Aften  silde  over  Kirkegaarden, 
kjære  Venner!  —  Naar  jeg  begyndte  saadan,  saa 
vilde  de  tro,  at  jeg  nu  vilde  til  at  fortælle  om 
en  himmelsk  Aabenbaring.  —  Saa  stod  Frøken 
Hansen  oppe  paa  sit  Værelse  og  var  i  Begreb 
med  at  klæde  sig  af.  Og  jeg  blev  staaende,  fordi 
jeg  havde  saadan  Lyst  til  at  se  hende  nøgen. 
Og  da  jeg  saa  det,  fik  jeg  en  ustyrlig  Lyst  til 
at  bryde  ind  til  hende.  —  Hvad,  om  jeg  sagde 
det?  —  De  vilde  sandsynligvis  alle  styrte  ud  af 
Kirken  og  tro,  at  jeg  var  bleven  gal." 

Han  følte  atter  en  vis  Trang  til  at  falde 
paa  Knæ.  Men  da  han  saa  tænkte  paa,  hvorfor 
han  ikke  havde  knælet  ude  paa  Kirkegaarden, 
kunde  han  alligevel  ikke.      „Det  er  dog  for  galt," 

sagde  han  til  sig  selv,  „at  knæle  nu,  efterat  Vor- 
herre har  set,  at  jeg  ikke  turde  knæle  derude  af 
Frygt  for  at  søle  mine  Benklæder  til,"  —  Han 
besluttede  at  paalægge  sig  selv,  som  en  Slags 
Bod,  ikke  at  bede  om  Tilgivelse  for  den  Synd 
før  imorgen. 

Da  han  vaagnede  næste  Morgen  og  havde 
klædt  sig  paa,  bad  han  sin  Morgenbøn  og  bad 
ogsaa  om  Forladelse  for  Aftenens  Synd.  Han 
kunde  derefter  tænke  paa  den  med  større  Ro? 
og  han  begyndte  at  overveie,  hvorfor  han  var 
falden  i  denne  Fristelse.  —  Det  stod  ham  klart, 
at  den  var  kommen  fra  Djævelen,  og  han  minde- 
des, at  fromme  Mænd  ikke  sjældent  havde  været 
udsat  for  lignende  Fristelser.  Men  han  vidste 
ogsaa,  at  Djævelen  ikke  fik  Lov  til  at  friste 
Guds  Børn  saaledes  uden  Vorherres  Tilladelse. 
Vorherre  maatte  altsaa  have  en  Mening  med 
dette,  —  men  hvilken?  —  Det  varede  en  Stund, 
før  det  gik  op  for  ham.  —  Men  endelig  klarede 
ogsaa  dette  sig.  —  Det  maatte  være  Vorherres 
Mening,  at  Marie  skulde  blive  hans  Hustru.  Gud 
havde,  —  ligesom  i  et  Syn,  —  vist  ham.  hvad 
han  engang  i  Fremtiden  med  fuld  Eet  skulde  se. 
Ligesom  Gud  havde  udset  Rebekka  til  Isaks 
Hustru,  saaledes  havde  han  udset  Marie  til  hans. 
Det    var    altsaa    dog    ved    en    Guds    Styrelse,    at 

han  havde  faaet  hende  saadan  at  se.  Men  at 
det  havde  gjort  det  Indtryk  paa  ham,  var  Djæve- 
len Skyld  i.  Mørkets  Fyrste  havde  benyttet  sig 
af  hans  syndige  Natur  til  at  vende  det  til  det 
Onde,  som  Gud  havde  tænkt  til  det  Gode.  — 
Men  Guds  Plan  med  dette  Syn  maatte  derfor 
ligefuldt  føres  til  Virkelighed,  og  det  gjaldt  nu 
kun  at  overveie,  hvorledes  dette  kunde  ske.  — 
Dette  vilde  han  dog  for  Øieblikket  ikke  grunde 
over,  men  overlade  det  altsammen  til  Guds  Sty- 
relse. Han  skulde  nok  vide  at  føre  det  igj  en- 
nem,  hvormange  Hindringer  der  end  syntes  at 
optaarne  sig  derimod.   — 

Det  var  Lørdag,  og  Kapellanen  satte  sig  til 
at  gjennemtænke  og  udarbeide  sin  Prædiken  til 
næste  Dag.  Han  glædede  sig  ved,  at  det  gik 
ualmindeligt  let  for  ham,  og  at  alt  formede  sig 
ligesom  af  sig  selv.  Dette  var  ham  et  Vidnes- 
byrd om,  at  Gud  ikke  havde  taget  sin  Naade 
fra  ham.  —  Da  han  henad  Aften  var  færdig,  var 
han  tilfreds  med  sit  Arbeide  og  længtes  efter 
Søndagen.  Han  troede  sikkert,  at  hans  Prædiken 
skulde  gjøre  et  stærkt  Indtryk  paa  Tilhørerne. 

Søndagen  kom,  og  Kirken  var,  som  sædvan- 
lig, fuld  af  Mennesker.  Kapellanen  opdagede 
strax,  at  Marie  sad  paa  sin  vante  Plads.  Han 
glædede  sig   over   det,    thi   han   havde   for   længe 

siden  opdaget,  at  naar  hun  en  sjælden  Gang  ikke 
var  tilstede,  saa  holdt  han  ikke  sine  Prædikener 
godt.  Han  havde  ikke  tænkt  videre  over  dette 
før,  men  han  saa  nu  ogsaa  heri  et  Vidnesbyrd 
om,  at  Gud  havde  udset  hende  til  hans  Hustru. 
Hun  var  det  Redskab,  Gud  vilde  benytte  sig  af, 
for  at  han  kunde  komme  i  den  rette  Stemning, 
saa  hans  Ord  kunde  virke  paa  Menigheden.  — 

Da  han  gik  op  paa  Prædikestolen,  syntes 
han,  at  han  ligesom  blev  baaret  derop  af  en 
høiere  Kraft.  Han  stod  nogle  Øieblikke  taus 
med  foldede  Hænder  og  saa  op  mod  Hvælvin- 
gerne. Han  bad  til  Gud.  Men  han  kunde  ikke 
ganske  frigjøre  sig  for  den  Tanke,  om  han  ikke 
ogsaa  stod  saadan,  fordi  han  vidste,  at  han  tog 
sig  godt  ud  i  den  Stilling. 

Han  talte  om  de  to  store  Fyrster,  Lysets 
og  Mørkets.  Den  ene  gik  foran  og  udstrøede 
med  rund  Haand  den  gode  Sæd.  Og  den  gode 
Sæd  var  ikke  alene  Ordet  vi  hørte  i  Kirken, 
men  det  var  alt,  hvad  der  mødte  os  i  Livet, 
Glæder  og  Sorger,  ja  selv  de  mest  tilfældige  Be- 
givenheder. Det  var  Guds  Mening,  at  alt,  hvad 
der  mødte  os,  skulde  blive  os  til  Velsignelse. 
Men  bagefter  Lysets  Fyrste  gik  Mørkets  og 
søgte  at  vende  alt  til  Forbandelse  for  os ;  han 
vilde    tage  Ordet  bort   fra  Hjertet,    saa    det   ikke 


235 


slog  Rod  og  kom  til  at  bære  Frugt,  og  det 
lykkedes  ham  tit,  især  i  vor  Tid,  da  det  djæ- 
velske Fritænkeri  tog  mere  og  mere  Overhaand. 
Og  han  blandede  sin  Gift  i  vor  Glæde,  saa  den 
blev  til  Synd,  og  i  vor  Sorg,  saa  den  gjorde  os 
haarde  og  stolte  istedetfor  ydmyge  og  bløde.  — 
Men  saalænge  vi  holdt  fast  ved  Ordet  og  Troen, 
kunde  Djævelen  dog  ikke  faa  Bugt  med  os. 
Dybt  kunde  vi  falde,  og  Djævelen  kunde  gjøre 
rædsomme  Fristelser  selv  ud  af  saadanne  Til- 
skikkelser, som  Gud  sendte  os  for  derigjennem 
at  aabenbare  os  sin  Vilje,  men  med  Troens  Skjold 
kunde  vi  slukke  alle  den  Ondes  gloende  Pile,  og 
naar  vor  brændende  Bøn  om  Syndernes  For- 
ladelse steg  op  mod  Himlen,  da  faldt  Guds  Naade 
atter  over  os  som  Duggen  over  de  slagne  Enge. 
Men,  —  fortsatte  han,  - —  vi  maatte  ikke 
bedrage  os  selv.  Ikke  alt,  hvad  der  mødte  os, 
og  blev  os  givet,  kom  fra  Lysets  Fyrste.  Djæve- 
len havde  ogsaa  sine  Gaver  til  os,  og  det  for- 
færdelige var,  at  disse  Gaver  tit  var  saare  dyre- 
bare for  vort  naturlige  Hjerte.  —  Hvorpaa  kunde 
vi  kjende,  om  en  Gave  kom  fra  Jesus  eller 
fra  Djævelen?  Derpaa  om  vi  kunde  takke  Gud 
for  den  i  Jesu  Navn,  om  vi  kunde  eie  den  i 
Tro,  om  den  bidrog  til  at  knytte  Baandet  mellem 
Jesus    og   os   fastere.     Gjorde    den   ikke    det,    da 

var  det  en  af  de  rædsomme  Gaver,  som  Djæve- 
len fristede  os  til  at  modtage,  for  ved  Hjælp  af 
den  at  stjæle  vort  Hjerte  fra  Jesus.  Og  mange 
saadanne  Gaver  havde  vi  modtaget  i  den  Tid,  vi 
havde  vort  Liv  i  Verden  uden  Gud.  Men  der- 
paa  kj endtes  det,  at  vi  var  blevne  Guds  Børn, 
om  vi  nu  kunde  give  Slip  paa  saadanne  Gaver, 
thi  til  at  forsage  Djævelen  og  alle  hans  Gjer- 
ninger og  alt  hans  Væsen  hørte  allerførst  dette, 
at  vi  kunde  forsage  hans  Gaver.  Hjertet  kunde 
vaande  sig  derunder,  skrige  i  Smerte  derved,  thi 
det  kunde  være  noget,  der  var  groet  saa  dybt 
ned  i  det,  saa  det  var  for  os,  som  om  Hjertet 
skulde  briste,  hvis  vi  ikke  fik  Lov  til  at  beholde 
det.  Det  kunde  være  Fader  og  Moder,  Sdster 
og  Broder,  det  kunde  være  det,  som  maaske  var 
os  end  dyrebarere,  vi  saaledes  skulde  give  Slip 
paa.  Længe  kunde  vi  vægre  os  ved  det,  og 
Djævelen  var  klog  nok  til  at  vise  os  en  Maade, 
paa  hvilken  vi  skulde  kunne  beholde  det  med  en 
god  Samvittighed.  Han  indbildte  os,  at  vi  skulde 
holde  fast  paa  det  for  at  føre  det  til  Jesus.  — 
Der  var  i  dette,  —  som  i  alt  hvad  Djævelen 
tilhvidskede  os,  —  et  Gran  af  Sandhed;  thi 
hvis  der  ikke  var  det,  saa  vilde  Guds  Børn 
aldrig  tro  ham.  Sandt  var  det  nemlig  at  vi 
skulde   gjøre    alt,    hvad    vi   kunde,    for    ar    drage 

alle  til  Jesus,  særlig  dem  som  vi  elskede.  Men 
Løgnen  og  Bedrageriet  bestod  deri,  at  vi  egent- 
lig vilde  beholde  det  for  os  selv,  medens  det  at 
vinde  det  for  Herren  først  kom  i  anden  Række 
for  os.  Vi  maatte  derfor  først  selv  give  Afkald 
paa  det  og  derved  vise,  at  vor  Kjærlighed  ikke 
var  Egenkjærlighed.  Naar  vi  derefter  søgte  at 
vinde  det  for  Jesus,  da  var  det  klart,  at  det  kun 
var  for  ham  vi  vilde  vinde  det,  og  hvis  dette 
lykkedes,  da,  —  men  ogsaa  først  da,  —  kunde 
vi  modtage  det  som  en  Gave,  ikke  af  Djævelens 
men  af  Guds  Haand.  —  Her  var  det  store, 
alvorstunge  Valg.  Thi  det  store  Valg  kom  ikke 
til  at  staa  om  Livets  Smaating,  om  det  som  var 
os  mere  eller  mindre  ligegyldigt;  men  det  kom 
netop  til  at  staa  om  det  kjæreste,  det  dyre- 
bareste for  vort  Hjerte.  Men  maatte  vi  dog 
huske  paa,  at  af  dette  Valg  afhang  vor  Fremtid, 
—  ikke  det,  som  Verden  kaldte  Fremtid,  disse 
faa  og  flygtige  Dage ,  der  fare  hen  som  en 
Skygge,  —  men  Evighedens  Fremtid,  paa  den 
ene  Side  Liv  og  Salighed,  paa  den  anden  Side 
Død  og  Mørke  med  alle  Helvedes  Rædsler. 

Da  Kapellanen  gik  ned  af  Prædikestolen, 
var  han  tilfreds  med  sig  selv.  Han  havde  været 
ualmindelig  oplagt,  og  han  var  selv  bleven  revet 
med   af   sin   Tale.      Han    kunde    deraf    slutte,    at 

dette  ogsaa  havde  været  Tilfældet  med  mange 
andre.  —  Navnlig  havde  han  lagt  Mærke  til 
Ingeborg.  Hun  havde  lyttet,  som  om  hun  slugte 
hvert  Ord.  —  Marie  havde  han  idag  næsten  ikke 
set  ned  paa.  Han  var  fuldkommen  overbevist 
om,  at  hun  vilde  anvende  Prædikenen  paa  For- 
holdet mellem  sig  selv  og  Vedel,  og  det  var 
hans  Mening,  at  hun  skulde  anvende  den  saa- 
ledes,  thi  han  ansaa  det  nu  for  sin  uafviselige 
Pligt  at  gjøre  alt,  hvad  han  kunde,  for  at  sønder- 
rive Baandet  mellem  hende  og  denne  Fritænker. 
Han  var  overbevist  om,  at  kun  derved  kunde 
hendes  Sjæl  frelses,  thi  blev  hun  ved  at  holde 
fast  paa  ham,  vilde  det  ende  med,  at  hun  mistede 
sin  Tro.  Men  han  ønskede  dog  ikke,  at  hun 
skulde  faa  det  Indtryk,  at  Prædikenen  var  di- 
rekte stilet  til  hende,  og  derfor  undlod  han,  saa- 
vidt  mulig,  at  komme  til  at  møde  hendes  Blik. 
Men  han  følte,  at  hendes  Øine  næsten  uafbrudt 
hvilede  paa  ham,  og  der  blev  derfor  en  ualminde- 
lig Kraft  og  Begeistring  i  hans  Foredrag. 

Da  Marie  gik  ud  af  Kirken,  traf  hun  Inge- 
borg og  fulgtes  med  hende  et  lille  Stykke  henad 
Veien.  —  Ingeborg  var  øiensynlig  i  en  stærkt 
exalteret  Stemning,  skjøndt  hun,  som  sædvanlig, 
skjulte  den  under  en  vis  ydre  Ro. 

„Kan  Du  se,"  sagde  hun,  „der  skal  vælges. 
Det  var  det,  jeg  sagde  forleden." 

„Ja,"  svarede  Marie,  „det  bliver  vel  Enden 
paa  det.  —  Men  jeg  tør  ikke  tænke  paa  det, 
Ingeborg." 

„Tænke  paa  det,  —  det  bliver  man  nok 
nødt  til/4  svarede  Ingeborg.  „Jeg  tænker  aldrig 
paa  andet.  —  Kunde  man  bare  slippe  for  at 
tænke  paa  det." 

„Har  Knud  nylig  været  hos  Jer?"  spurgte 
Marie. 

„Ja,  —  i  Søndags.  —  Jeg  sagde  det  til 
ham.  —  Han  svarede  ikke  andet  end:  Gjør  som 
Du  kan,  Ingeborg.  Og  saa  saa  han  paa  mig. 
—  Jeg  kan  ikke  vælge.  Marie.  Jeg  kan  ikke 
slippe  ham,  og  jeg  kan  heller  ikke  beholde  ham. 
Hvad  skal  man  saa  gribe  til?" 

„Vi  maa  vente,  Ingeborg,  —  maaske  sker 
der  noget,   —   Gud  kan  jo  hjælpe  os." 

„Vente,  —  jeg  synes,  det  er  næsten  det 
værste.  —  Naar  Dødsdommen  er  fældet  over  ens 
Haab,  —  hvad  skal  man  saa  vente  efter?  Saa 
er  det  bedst  at  faa  det  afgjort." 

„Men  hvad  vil  Du  da  gjøre,  Ingeborg?  — 
Vil  Du  slaa  op  med  Knud?" 

„Jeg  siger  jo,  —  det  kan  jeg  ikke.  —  Men 
jeg  kan    heller    ikke   gifte   mig   med   ham,   —   for 

saa  tror  jeg,  det  ender  med,  —  som  Kapellanen 
sagde,  —  at  jeg  mister  min  Tro.  —  Thi  jeg  har 
Fristelser  i  den  Retning,  —  jeg  tvivler  under- 
tiden om  det  Altsammen,  —  jeg  kan  sommetider 
sige  til  mig  selv:  Det  er  Løgn,  Løgn,  Løgn,  — 
det  som  Kapellanen  prædiker. u 

Ingeborg  var  standset,  og  hendes  Ansigt 
viste,  at  hun  var  i  det  heftigste  Oprør.  Øinene 
lyste,  Barmen  svulmede,  og  hun  var  ganske  bleg. 

„Men  det  er  jo  forfærdeligt,  Ingeborg," 
sagde  Marie  forskrækket,  „at  Du  kan  tvivle.  — 
Det  er  jo  Guds  Ord,  han  prædiker.4' 

„Det  er  netop  det,  jeg  undertiden  tvivler 
om  Du.  —  Er  det  Guds  Ord,  —  saadan  rigtig? 
Har  de  ikke  faaet  en  hel  anden  Mening  ud  af 
det?  Kan  det  være  Guds  Mening  at  knuse  et 
Menneskes  Lykke?  —  Men  det  er  jo  Djævelens 
Indskydelser.  —  Jeg  kan  ikke  tænke  mig  at 
leve  uden  Tro,  —  og  det  kommer  jeg  til,  hvis 
jeg  tager  Knud.  —  Og  hvis  jeg  lever,  saa  tager 
jeg  ham.  —  De  skal  ikke  kunne  tage  ham  fra 
mig,  —  alle  disse  Præster  og  Missionærer," 
tilføiede  hun  heftigt.  —  »Jeg  kunde  maaske 
finde  paa  at  narre  dem,"  sagde  hun  med  et  bit- 
tert Smil. 

„Hvad  mener  Du  med  det,  Ingeborg?" 
spurgte  Marie. 

„Aa,  —  Ingenting,14  svarede  denne  kort, 
„Farvel,  Marie,  —  og  lev  vel.u 

Hun  gav  Marie  Haanden,  kyssede  hende  med 
usædvanlig  Heftighed  og  gik  rask  henad  Veien. 

Marie  stod  et  Øieblik  og  saa  efter  hende  i 
dybe  Tanker.  —  Der  var  noget  stolt,  selvbevidst 
ved  den  unge,  ranke  Bondepiges  Holdning.  Man 
kunde  ligesom  se  paa  hendes  Gang,  at  hun  var 
Arving  til  Sognets  største  Gaard. 

„Kan  hun  ikke  tage  en  Beslutning,14  tænkte 
Marie,   —    „hvordan  skal  saa  jeg  kunne  ?a 

Et  Par  Dage  efter  tog  Pastor  Hansen  og 
Fru  Hansen  til  Kjøbenhavn.  De  reiste  den  ene 
Dag  og  vilde  komme  igjen  den  næste;  Marie 
ventede  Vedel  den  Aften  hendes  Forældre  var 
reist,  og  hun  lod  derfor  Aftensbordet  dække 
til  tre  Personer.  Men  kort  før  de  skulde  spise, 
kom  der  Bud  fra  ham,  at  han  var  hentet  ud  til 
en  Syg,  der  boede  temmelig  langt  borte,  og  at 
han  derfor  ikke  kom.  —  Hun  skulde  saaledes, 
for  første  Gang,  spise  til  Aften  alene  med  Ka- 
pellanen. 

Hun  sendte  Pigen  ned  for  at  sige,  at  Bordet 
var  dækket,  og  strax  efter  kom  han.   — 

Han  studsede  ved  at  finde  hende  alene.  Han 
vidste    vel,     at    hendes    Forældre    var    reiste    til 

Kapellanen.  lo 

Kjøbenhavn,  men  han  havde  gjort  sikker  Regning 
paa  at  finde  Vedel  hos  Marie. 

„Her  er  dækket  til  Tre?"  sagde  han,  idet 
han  satte  sig. 

„Ja,  —  jeg  havde  ventet  Vedel,  men  han  er 
hentet  ud  i  Praxis,"   svarede  hun. 

De  var  Begge  noget  forlegne,  og  der  blev 
et  Øiebliks  Pause. 

Kapellanen  grundede  over,  om  dette  kande 
betragtes  som  en  Guds  Styrelse,  eller  om  det 
maatte  opfattes  som  en  Tilfældighed.  Han  kom 
hurtigt  til  det  Resultat,  at  det  var  en  Guds  Sty- 
relse, men  Spørgsmaalet  var,  hvorledes  den  skulde 
benyttes.  —  Var  det  Guds  Mening,  at  han  nu 
skulde  tage  Bladet  fra  Munden  og  advare  Marie 
mod  den  Fare,  der  truede  hendes  Troesliv  ved 
hendes  Giftermaal  med  Vedel.  —  Han  havde  ad- 
varet Ingeborg,  og  han  vilde  ikke  have  betænkt 
sig  paa  at  advare  en  hvilkensomhelst  Bondepige, 
som  han  regnede  med  til  sin  Menighed,  mod  en 
saadan  Forbindelse.  Dette  ansaa  han  for  sin 
ligefremme  Pligt.  —  Og  havde  han  ikke  selv 
været  forelsket  i  Marie,  vilde  han  heller  ikke 
have  betænkt  sig  paa  at  advare  hende.  Men 
han  følte  godt,  at  denne  Omstændighed  gjorde 
Sagen  mere  indviklet.  —  Han  var  ærlig  nok  til 
at  indrømme    for    sig  selv,    at    det    var    ham    en 

Sag  af  høieste  Vigtighed  at  faa  dem  adskilte. 
Naar  han  nu  advarede  hende,  turde  han  saa  med 
en  god  Samvittighed  sige,  at  det  var  af  Hensyn 
til  hendes  Sjæls  Frelse,  eller  var  det  ikke  snarere 
af  egoistiske,  personlige  Hensyn  ?  —  Men  kunde 
han  paa  den  anden  Side  forsvare  at  lade  en  saa 
god  Leilighed  gaa  ubenyttet  hen?  Hvis  Gud  nu 
havde  givet  ham  denne  Leilighed,  netop  for  at 
han  skulde  benytte  den? 

Maries  Tanker  var  ogsaa  stærkt  beskjæf- 
tigede,  som  hun  sad  der  ligeoverfor  Kapellanen. 
Havde  det  været  en  gammel,  troende  Præst,  saa 
vilde  hun  uden  videre  have  skriftet  for  ham  og 
bedt  om  hans  Raad.  Men  det  var  en  mislig 
Sag  at  tale  saa  fortroligt  med  en  Ymg  Præst. 
Og  hvis  nu  Vedel  virkelig  havde  Ret,  —  hvis 
Kapellanen  var  forelsket  i  hende,  saa  var  det 
endnu  mere  umuligt.  Det  vilde  være  et  For- 
ræderi mod  Vedel  at  indhente  Raad  i  denne  Sag 
hos  en  Mand,  der  var  hans  Medbeiler.  —  Og 
hvis  han  nu  sagde,  at  hun,  for  at  frelse  sin 
Sjæl,  maatte  hæve  Forbindelsen  med  Vedel,  vilde 
hun  saa  virkelig  være  i  Stand  til  at  gjøre  det? 

Tausheden  blev  imidlertid  pinlig  for  dem 
Begge.  Marie  havde  en  Følelse  af,  at  hun,  som 
fungerende  Værtinde,  maatte  sige  noget,  og  Ka- 
pellanen fandt  det  flaut,    at  han,    der   var   berømt 

for  sin  Evne  til  at  konversere  Damer,  sad  der, 
stum  som  en  Fisk.  Det  gik  ham  altid  saadan 
overfor  Marie,  —  han  vidste  ikke,  om  han  skulde 
optræde  som  Kavaller  eller  som  Præst.  Over- 
for andre  Damer,  —  f.  Ex.  Kammerherrens  Døttre, 
—  kunde  han  forene  begge  Dele,  —  Præsten 
og  Kavalleren  smeltede  sammen  til  en  høiere 
Enhed.  Men  overfor  Marie  følte  han  sig  over- 
bevist om,  at  de  vilde  falde  fra  hinanden.  —  Be- 
gyndte han  at  optræde  som  Kavaller,  vilde  det 
ende  med,  at  han  glemte  Præsten,  og  optraadte 
han  som  Præst,  forsvandt  Kavalleren  mere,  end 
han  syntes  om. 

Endelig  fandt  han  et  Æmne,  som  forekom 
ham  passende. 

„Det  var  et  kjedeligt  Resultat,  vi  kom  til 
forleden  med  Hensyn  til  Hospitalet/'  sagde  han. 
„Kunde  De  ikke,  Frøken  Hansen,  anvende  Deres 
Indflydelse  paa  Hr.  Vedel  til  at  faa  ham  til  at 
forandre  sin  Beslutning?" 

„Jeg  tror  ikke,  han  gjør  det.  —  Men  kunde 
De  ikke  forandre  Deres  Beslutning,  Pastor  Dahl- 
berg? Jeg  vilde  sætte  Pris  paa,  om  De  og  Vedel 
i  denne  Sag  kunde  arbeide  sammen,  —  det  er 
dog  en  god  Sag.  —  Og  jeg  er  overbevist  om, 
at  Vedel  kun    vil    gjøre  Brug    af    sin  Ret    til   at 

udelukke  Præsten,  naar  han  anser  det  for  absolut 
nødvendigt." 

„Det  tror  jeg  ogsaa,  Frøken,  —  men  husk 
paa  hvad  det  kan  komme  til  at  dreie  sig  om,  — 
en  Sjæls  Frelse.  —  Selv  om  det  kun  blev  én 
eneste  Sjæl.  Kunde  jeg  forsvare  for  Gud  at  af- 
skjære  mig  selv  Adgangen  til  et  Forsøg  paa  at 
frelse  en  Synder,  naar  han  maaske  et  Øieblik 
efter  skal  staa  for  sin  Dommer?" 

„Nei,  —  jeg  forstaar  det  saa  godt,  —  fra 
Deres  Standpunkt,  —  fra  et  troende  Stand- 
punkt —  - — u 

„Og  vi  tør  og  maa  ikke  se  Sagen  fra  noget 
andet  Standpunkt,  Frøken.  —  Men  De  maa  tro, 
at  naar  man  skal  se  enhver  Sag  fra  det  Stand- 
punkt, saa  kommer  man  i  mange  Konflikter,  som 
man  helst  var  fri  for.u 

„Hvordan?"   spurgte  Marie. 

„Der  er  jo  mange  Tilfælde,  hvor  maaske  en 
Sjæls  Frelse  staar  paa  Spil,  —  hvor  vi  altsaa 
som  Sjælesørgere  har  en  Pligt  til  at  tale,  men 
hvor  dog  Omstændighederne  kan  være  saadan, 
at  vi,  —  af  en  vis  Feighed,   —  tier." 

Marie  mærkede  nu,  hvad  Kapellanen  sigtede 
til.  Hun  blev  forvirret  og  vidste  ikke,  hvad  hun 
skulde  svare.  —  Da  fik  hun  pludselig  en  uimod- 
staaelig  Lyst  til  at  faa  talt  rent  ud  med  ham  om 


246 


det,  som  saalænge  havde  pint  hende.  —  Han 
var  jo  dog,  —  naar  alt  kom  til  alt,  —  hendes 
Præst,  og  hun  havde  den  Tro  til  ham,  at  han  i 
en  saa  alvorlig  Sag  ikke  vilde  tilraade  hende 
andet,  end  hvad  han  kunde  forsvare  for  Gud  og 
sin  Samvittighed. 

„Sig  mig  alvorligt,  Pastor  Dahlberg!"  spurgte 
hun,   —   „sigter  De  til  mig?" 

Kapellanen  vidste  nu,  at  det  vilde  komme 
til  en  Forklaring.  Og  Marie  havde  forsaavidt 
Ret,  —  det  var  virkelig  hans  alvorlige  Mening 
ikke  at  tale  anderledes  med  hende,  end  med  en- 
hver anden,  som  henvendte  sig  til  ham  i  Anled- 
ning af  et  religiøst  Spørgsmaal.  —  Han  svarede 
derfor  faldkommen  roligt: 

„Ja,  Frøken  Hansen!  —  jeg  sigter  idet- 
mindste  ogsaa  til  Dem." 

„De  tænkte  ogsaa  paa  mig  og  paa  mit  For- 
hold til  Vedel  ved  den  Prædiken,  de  holdt  i 
Søndags?" 

„Ja,  —  jeg  tænkte  ogsaa  paa  Dem." 

„Og  det  er  Deres  Mening,  at  der  kan  være 
Fare  for  min  Tro,  naar  jeg  gifter  mig  med 
Vedel?" 

„Ja,  —  det  er  min  Mening.  —  Det  gaar 
næsten  altid  saadan,  at  naar  en  Troende  gifter 
sig  med  en  Fritænker,  saa  enten  svækkes  Troen, 

saa  den  intet  er  værd,  eller  ogsaa  tabes  den 
helt.  —  Man  har,  saavidt  jeg  véd,  ingen  Beviser 
paa  det  Modsatte,  —  at  Fritænkeren  er  blevon 
troende.    —  Jeg  har  tit  ønsket  at  sige  Dem  dette, 

—  det  er  min  Pligt  at  sige  Dem  det.u 

Kapellanens  Ro  gjorde  ogsaa  Marie  fuld- 
kommen rolig.  Hun  følte  sig  overbevist  om,  at 
hun  i  ham  havde  en  god,  troende  Ven,  og  at 
Vedels  Formodning  om  Forelskelse  var  ganske 
grebet  ud  af  Luften.  —  ?7  Jeg  tror,  De  mener  det 
godt  med  mig,  Pastor  Dahlberg.  —  Deres  Prædi- 
ken sidste  Søndag  gjorde  et  stærkt  Indtryk  paa 
mig.  —  De  vil  kunne  forstaa,  det  er  et  for- 
færdeligt Valg.  Jeg  har  haabet,  at  Vedel 
skulde  komme    til  Troen,    men  jeg    er   bange    for, 

—  det  har  idetmindste  lange  Udsigter.  —  Hvad 
vilde  De,  som  Præst,  raade  mig  til?" 

„De  husker  maaske,  hvad  jeg  sagde  i  min 
Prædiken,  Frøken  Hansen,  at  i  saadanne  Til- 
fælde burde  mulig  en  foreløbig  Skilsmisse  finde 
Sted.  —  Jeg  vilde  raade  Dem  til  foreløbig  at 
ophæve   Forlovelsen   mellem    Dem    og   Hr.    Vedel. 

—  Naar  Herren  saa  det,  at  De  var  villig  til, 
for  hans  Skyld,  at  bringe  dette  store  Offer,  da 
kunde  han  maaske  ved  sin  Aand  røre  ved  Hr. 
Vedels  Hjerte,  saa  han  ikke  længere  forhærdede 
sig  mod  Sandheden/1 

„Det    vilde    blive    tungt,  —  frygtelig  tungt. u 

„Ja,  —  men  hvis  det  nu  er  den  eneste 
Udvei,  —  og  hvis  nu  to  Sjæle  derved  kunde 
frelses?" 

„Jeg  skal  tænke  over  det,  —  og  tale  med 
Vedel  om  det.  Og  saa  vil  jeg  haabe  paa,  at  det 
kun  bliver  foreløbigt." 

De  reiste  sig  fra  Bordet,  Marie  gik  hen  og 
trak  i  en  Klokkestræng,  og  strax  efter  kom  Stue- 
pigen ind.  Hun  og  Marie  dækkede  af  Bordet; 
Kapellanen  satte  sig  til  at  se  i  et  Album.  — 
Han  vidste  ikke  ret,  om  han  skulde  gaa  eller 
blive.  Han  følte,  at  han  burde  gaa,  ligesom  han 
pleiede,  men  der  var  noget,  der  holdt  ham  fast. 

Atter  tænkte  han  paa,  hvis  nu  de  To  boede 
alene  der  i  Præstegaarden,  som  Mand  og  Hustru. 

—  Hvis  de  ikke  skulde  mødes  engang  i  Ny  og 
Næ,  men  følges  ad  allevegne,  ikke  alene  til  Bor- 
det, men  ogsaa  til  Sovekammeret. 

Hans  Hjerte  begyndte  at  banke ,  og  han 
mærkede    en    forunderlig  Varme    i    hele   Legemet. 

—  Han  saa  hen  paa  Marie.  Hun  vendte  Siden 
til  ham  og  løftede  just  den  ene  Arm  i  Vejret 
for  at  tage  et  Hækletøi  ned ,  som  hun  havde 
lagt  paa  den  øverste  Hylde  af  en  Etagere.  — 
Hun  havde  en  paafaldende  smuk  Figur,  og  ved 
denne  Bevægelse    kom  Kjolen    til  at  sidde  stramt 

om  det  fyldige  Bryst.  —  Synet  ude  fra  Kirke- 
gaarden  dukkede  pludselig  op  for  ham,  og  han 
følte,  hvordan  de  indestængte  Lidenskaber  atter  brød 
løs.     Han   maatte    have    hende  hen  i  sin  Nærhed. 

„Hvad  er  dette  for  et  Par  gamle  Folk," 
spurgte  han,  idet  han  saa  ned  i  Albumet. 

Marie  nærmede  sig  uden  at  have  mindste 
Anelse  om,  at  Kapellanen  nu  var  et  helt  andet 
Menneske  end  før.  —  Da  hun  var  temmelig  nær- 
synet, maatte  hun  bøie  sig  ned  mod  Albumet, 
som  laa  paa  Bordet  foran  ham,  og  hun  kom  ham 
derved  saa  nær,  saa  han  mærkede  Varmen  fra 
hendes  Legeme.  —  Han  maatte  samle  hele  sin 
Viliekraft  for  ikke  at  tage  hende  om  Livet  og 
trække  hende  ned  paa  sit  Skjød. 

„Det  er  Provst  Jørgensen  og  hans  Frue," 
svarede  hun  paa  Kapellanens  Spørgsmaal,  og 
reiste  sig  fra  sin  bøiede  Stilling. 

Han  reiste  sig  og  gik  op  og  ned  ad  Gulvet. 

„Jeg  føler  Trang  til,  Frøken  Hansen,  —  at 
takke  Dem  for,  hvad  De  har  været  for  mig  i 
dette  halve  Aar." 

„Jeg,u  sagde  Marie  forundret,  —  og  noget 
ængstelig. 

„Ja,  —  De  har  jo  været  den  eneste  i  dette 
Hus,  som  helt  forstod  mig,  og  som  fulgte  min 
Virksomhed  med  Sympathi/ 

„Det  har  jeg,u   svarede  hun. 

Han  var  nu  blevet  noget  roligere.  —  Den 
ubændige  Lyst  til  at  gjennembryde  alle  Skran- 
ker, der  undertiden  kunde  komme  over  ham,  var 
forsvundet,  eller  den  havde  taget  en  anden  Ret- 
ning. Han  følte  Trang  til  at  aabne  sit  Hjerte 
for  Marie. 

„Hvad  jeg  skylder  Dem  er  mere,  end  jeg 
kan  sige,"  fortsatte  han,  —  „det  er  tildels  Dem, 
der  har  gjort  mig  til  det,  jeg  er.u 

„Jeg,"  —  svarede  Marie  atter.  Hun  blev 
bestandig  mere  urolig. 

„Ser  De,  Frøken  Hansen,  —  naar  en  Præst 
skal  prædike  godt,  saa  maa  han  altid  have  en 
enkelt  at  tale  til,  —  en  enkelt  om  hvem  han 
véd,  at  det  Menneske  er  helt  med  i  hans  Prædi- 
ken. Det  kan  være  en  Mand  eller  Kvinde,  det 
er  ligegyldigt,  —  men  skal  man  selv  helt  være 
med,  saa  maa  man  vide,  at  der  er  en  anden 
helt  med.   —  Det    saa  jeg  paa    Dem,    at   De   var, 

—  jeg  ikke  blot  saa  det,  jeg  følte  det,  —  der 
var  ligesom    en  Strøm    af  Forstaaelse   mellem    os. 

—  Og  derfor  maatte  jeg  altid,  naar  jeg  kom 
ind  i  Kirken,  strax  se,  om  De  sad  paa  Deres 
Plads.  Og  først  naar  jeg  saa  Dem,  saa  blev 
der  lyst  derinde,  saa  jublede  Orglet,  og  der  blev 
høit  under  de  lave  Hvælvinger,  —  og  saa  kunde 

jeg  tale  saadan,  at  Menigheden  blev  grebet  der- 
ved. —  Det  var  det,  jeg  vilde  takke  Dem  for, 
Frøken  Hansen,  —  og  De  maa  ikke  blive  vred, 
fordi  jeg  har  benyttet  denne  Leilighed  til  at 
gjøre  det.u 

Saa  rakte  han  Marie  Haanden,  sagde  God- 
nat og  gik  ned  paa  sit  Værelse. 

Marie  blev  staaendo  ganske  stille  en  Stund 
efter,  at  han  var  gaaet.  Hvordan  skulde  hun 
forstaa  dette?  Havde  hun  virkelig  havt  nogen 
Betydning  for  ham?  Hun  kunde  ikke  tvivle  om, 
at  det  var  hans  Alvor;  han  var  øien synlig  stærkt 
bevæget,  da  han  talte.  —  Der  var  en  Strøm  af 
Forstaaelse  mellem  dem,  havde  han  sagt.  Havde 
hun  ikke  følt  noget  lignende?  —  Var  det  ikke 
derfor,  at  hun  altid  maatte  se  paa  ham,  naar 
han  talte?  Det  var  Sjælene,  der  mødtes  gjennem 
Øiet.  —  Og  var  der  en  saadan  Strøm  af  For- 
staaelse mellem  hende  og  Vedel?  —  Hvordan 
var  det  egentlig,  hun  elskede  Vedel?  Hvis  de 
ikke  havde  været  forlovede  nu,  mon  hun  saa 
vilde  have  sagt  Ja,  naar  han  havde  friet,  nu  da 
dette  Store  var  kommen  imellem  dem,  som  hun 
dengang  ikke  havde  tænkt  over? 

Saa  tænkte  hun  over,  om  Kapellanens  Ord 
kunde  tyde  paa,  at  han  elskede  hende.  Han 
havde  jo    kun    talt  om  den  aandelige  Forstaaelse, 

der  var  imellem  dem,  som  bevirkede,  at  han  bedst 
kunde  prædike,  naar  hun  var  tilstede,  men  en 
saadan  kunde  jo  godt  findes,  uden  at  der  var 
nogen  Forelskelse  med.  Hun  var  ikke  forelsket 
i  Kapellanen ,  og  hun  syntes,  at  netop  denne 
aandelige  Sympathi  udelukkede  Forelskelsen.  — 
Var  det  maaske  derfor,  hun  var  forelsket  i  Vedel, 
fordi  der  ikke  var  nogen  aandelig  Forstaaelse 
imellem  dem  ?  —  Men  saa  var  hendes  Forelskelse 
jo  rent  kjødelig  og  hørte  altsaa  ind  under  det, 
som  skulde  forsages.  —  Hun  kunde  ikke  tænke 
sig,  at  hun  kunde  gifte  sig  med  Kapellanen,  men 
derimod  godt  med  Vedel.  Til  ham  kunde  hun 
give  sig  hen,  men  ikke  til  den  Anden.  —  Men 
dette  var  jo  i  Grunden  væmmeligt.  Der  var 
idethele  noget  væmmeligt  ved  at  gifte  sig. 

Marie  blev  tilsidst  træt  af  at  grunde  paa 
alt  dette  og  gik  i  Seng. 

Men  før  hun  faldt  i  Søvn,  fik  hun  en  ny 
Tanke.  Hun  havde  undertiden  hørt  Fruerne  paa 
Egnen,  naar  de  kom  sammen,  tale  om,  halvt  i 
Spøg,  at  de  fleste  Mænd  blev  kjede  af  deres 
Koner,  naar  der  var  gaaet  nogen  Tid.  —  Vist 
var  det  da,  at  de  var  anderledes  i  Forlovelses- 
tiden  og  strax  efter  Brylluppet  end  senere  hen. 
Saa  gav  de  sig  mere  af  med  andre  Damer  end 
med  deres  Koner.     Hvis  det  nu  gik  saaledes  med 

Vedel,  og  der  ikke  var  nogen  aandelig  For- 
staaelse  mellem  dem,  hvordan  skulde  det  saa 
gaa?    Saa    blev  hun  jo  tilsidst  slet  intet  for  ham. 

Hun  laa  længe  og  udmalede  sig,  hvor  uhygge- 
ligt dette  Forhold  kunde  blive,  indtil  hun  tilsidst 
faldt  i  Søvn. 

Den  næste  Formiddag  ventede  hun  Vedel. 
Hun  vidste  ikke  ret,  om  hun  skulde  fortælle 
ham,  hvad  der  var  foregaaet  mellem  hende  og 
Kapellanen.  Det  var  ikke  rigtigt  at  tie  stille 
med  det,  hvis  Vedel  spurgte,  men  det  var  heller 
ikke  rigtigt  at  fortælle  det,  thi  Vedel  vilde  uden 
Tvivl  blive  forbittret  paa  Kapellanen ,  og  det 
var  jo  hende  selv,  der  havde  begyndt  denne 
Samtale  med  ham.  —  Hun  var  endnu  ikke  kom- 
met til  noget  Resultat,  da  hun  saa  Vedel  komme 
op  ad  Graarden. 

Hun  gik  ud  for  at  tage  imod  ham.   — 

„Hvordan  gik  det  saa  iaftes,"  spurgte  han. 
„Var  Kapellanen  hjemme?" 

„Ja,   —   det  gik  meget  godt." 

„Var  han  elskværdig?" 

„Elskværdig,  —  aah  ja." 

„Hvad  talte  I  om?" 

„Vi  talte  om  mange  Ting." 

„Gik  han  strax  efter,  at  han  havde  spist ?" 

„Nei,  —  ikke  ligestrax." 

„Du  har  ikke  Lyst  til  at  sige  mig,  hvad  I 
talte  om,  Marie?" 

Marie  kunde  mærke,    at  Vedel    var    skinsyg. 

—  Der  var  noget  haardt  i  den  Tone,  hvori  han 
stillede  alle  disse  Spørgsmaal.  Han  syntes  at 
betragte  det  som  en  Selvfølge,  at  han  fik  at  vide 
alt,  hvad  hun  talte  med  Kapellanen  om.  —  Men 
dette  kunde  Marie  ikke  indrømme.  Hun  rettede 
sig  næsten  altid  efter  Vedel,  hun  var  sjældent 
vant  til  at  have  en  Vilje  selv.  Men  nu  kom  der 
en  vis  Trods  op  i  hende,  —  hun  syntes  dog,  hun 
kunde  have  Lov  til  at  tale  med  et  Menneske, 
uden  at  han  strax  skulde  have  at  vide,  hvad 
det  var  om. 

„Jeg  pleier    aldrig    at   spørge    Dig,    hvad  Du 
taler  med  andre  Mennesker  om,u   svarede  hun. 
„Naa,  —  ja  ja  da,"    sagde   han  noget  stødt. 

—  „Du  har  naturligvis  Din  Frihed." 

,.Lad  os  nu  være  gode  Venner,  Vedel, u 
sagde  Marie  for  at  formilde  ham,  —  „der  er 
noget,  som  jeg  gjerne  vilde  tale  med  Dig  om." 

„Jeg  er  ganske  til  Din  Tjeneste,  kjære 
Marie." 

„Jeg  tænkte  iaftes  paa  vor  Fremtid,  Vedel." 

„Naa?" 

„Jeg  tror,  der  vil  komme  en  Tid,  da  Du 
bliver  kjed  af  mig.u 

„Det  er  ikke  første  Gang,  Du  siger  mig 
det,  Marie,  og  jeg  svarer  nu,  som  jeg  altid  har 
svaret:  Det  er  Indbildning. u 

„Hør  nu,  hvorfor  jeg  tror  det,  Vedel.  — 
Vore  dybeste  og  bedste  Tanker  gaa  hver  sine 
Veie,  —  og  det  er  ikke  godt,  naar  man  hver 
Dag  skal  leve  sammen,   —  maaske    et   langt  Liv. 

—  Jeg  kommer  til  at  gaa  alene  med  mine,  — 
Du  med  Dine.  Og  hvis  Du  saa  møder  Kvinder, 
hvis  Tanker  gaa  samme  Veie  som  Dine,  —  saa 
vil  Du  foretrække  dem  for  mig.   —  Der  vil  blive 

—  en  Strøm  af  Forstaaelse  mellem  jer,  som  vil 
knytte  jer  sammen,  og  Du  vil  føle,  at  jeg  er  saa, 

—  saa  fattig,  i  Sammenligning  med  dem.  —  Du 
talte  forleden  om  at  flytte  til  Kjøbenhavn,  nu 
da   det   ikke   bliver   til   noget   med    Dit   Hospital. 

—  Hvordan  skulde  det  saa  gaa?  —  Du  vil  faa 
Din  Kreds,    hvor  jeg  aldrig  vil  føle  mig  hjemme, 

—  jeg  vil  føle  mig  saa  alene,  thi  jeg  vil  ikke 
helt  kunne  slutte  mig  til  Menigheden,  naar  Du 
ikke  er  med.  —  Vi  vil  blive  fremmede  for 
hinanden.  —  Og  derfor  vilde  jeg  sige  til  Dig, 
Vedel,  —  skulle  vi  ikke,  —  foreløbig,  —  hæve 
vor  Forlovelse,  —  gjøre  os  fortrolige  med  den 
Tanke,  at  vi  ikke  giftede  os.   —  Vi  behøvede  jo, 

—  foreløbig,   —  ikke    at    tale    om    det   til   nogen. 

Det  var  jo  muligt,  at  vi  kunde  komme  til  bedre 
Forstaaelse,   —  blive  enige,  —  senere  hen.u 

„Marie/4  - —  svarede  Vedel  heftigt,  —  „dette 
er  Kapellanens  Værk,  det  er  ham,  der  har  faaet 
Dig  til  dette,  —  fordi  han  vil  tage  Dig  fra 
mig.  —  Men  jeg  slipper  Dig  ikke,  —  vil  Du  ikke 
til  Kjøbenhavn,  saa  bliver  vi  her,  —  men  jeg 
slipper  Dig  ikke,  —  det  vilde  jo  være  Vanvid, 
naar  vi  elsker  hinanden." 

Han  havde  taget  begge  hendes  Hænder,  tog 
hende  nu  i  sine  Arme  og  trykkede  hende  stærkt 
op  til  sig. 

„Nei  fy,  Vedel,  —  ikke  saadan,"  sagde  hun 
og  gjorde  sig  fri  for  ham.  —  »Jeg  elsker  ikke 
Dig,   —  paa  den  Maade?" 

„Du  elsker  mig  ikke  —  paa  nogen  Maade," 
svarede  Vedel  lidt  skamfuld. 

„Jo,"  svarede  Marie  bestemt,  —  ,,jeg  elsker 
Dig,  Vedel,  og  jeg  kommer  aldrig  til  at  elske 
andre  end  Dig.  Jeg  føler  det  bedst  nu,  hvordan 
Du  fra  min  Barndom  er  groet  ind  i  alle  mine 
Tanker,  og  hvor  fattigt  det  vil  blive  for  mig  at 
leve  uden  Dig.  —  Jeg  véd  ikke,  hvad  det  er, 
der  knytter  mig  til  Dig,  da  den  dj'bere  For- 
staaelse  mellem  os  mangler,  —  jeg  forstaar  det 
ikke;  men  det  er  der  nu  engang,  og  jeg  kommer 
ikke  bort  fra  det.     Og  dog  tror  jeg,  det  er  bedst, 

at  det  bliver  mellem  os,  som  jeg  siger,  —  mest 
for  Din  Skyld.  —  Maaske  er  det  kun  foreløbigt, 
—  med  Guds  Hjælp. " 

„Har  Kapellanen  raadet  Dig  til  det,  Marie?" 

„Ja,  —  men  jeg  spurgte  ham  selv  om 
Raad. u 

„Det  er  kun  for  selv  at  faa  Dig.  —  Jeg 
ser  godt,  hvad    der  vil  blive  Enden  paa  dette." 

„Nei,  det  gjørDu  ikke,  Vedel,  —  jeg  gifter 
mig  aldrig  med  Kapellanen." 

„Det  siger  Du  nu,  —  men  han  skal  nok 
vide  at  spinde  Dig  saadan  ind,  saa  Du  gaar  i 
Garnet  tilsidst  —  Men  det  er  bedst,  jeg  gaar, 
Marie,  —  for  Øieblikket  er  Du  ikke  til  at  tale 
til  Fornuft.  Men  jeg  haaber,  Du  kommer  paa 
andre  Tanker." 

Han  sagde  kort  Farvel  og  gik. 

Marie  stod  i  Vinduet  og  saa  efter  ham,  da 
han  gik  ned  ad  Gaarden.  Han  vendte  sig  ikke 
om,    som    han  pleiede,    og   nikkede    til  hende.  — 

Saa  satte  hun  sig  hen  i  Sofaen  og  græd. 

Da  Vedel  kom  udenfor  Byen,  mødte  han 
Kapellanen.  Hans  Vrede  blussede  voldsomt  op, 
og  uden  at  hilse  gik  han  lige  hen  imod  ham 
og  sagde: 

..Det  er  skammeligt  af  Dem  at  raade  en  ung 
Pige  til  at  bryde  sit  Løfte  til  sin  Trolovede." 

Kapellanen.  \( 


258 


Kapellanen  havde  ikke  ventet  dette  Angreb ; 
han  stirrede  paa  Vedel  og  vidste  ikke,  hvad  han 
skulde  svare. 

„De  vil  maaske  benægte  det,"  sagde  Vedel 
hidsigt. 

„Hvis  De  taler  om  Frøken  Hansen,"  svarede 
Kapellanen  nu  temmelig  roligt,  skjøndt  han  var 
bleven  ligbleg,  —  „saa  vil  jeg  ikke  benægte,  at 
da  hun  iaftes  spurgte  mig  om  Raad  med  Hensyn 
til  sit  Forhold  til  Dem,  saa  raadede  jeg  hende 
til  foreløbigt  at  bryde  Forbindelsen  med  Dem." 

„Og  det  siger  De  mig  lige  i  Øinene.  —  De 
hvis  Kald  det  skulde  være  at  indskærpe  Folk 
at  holde  deres  Løfter." 

„Frøken  Hansen  har  givet  et  Løfte  til  En, 
før  hun  gav  det  til  Dem/1 

„Det  er  Løgn." 

„De  vælger  ikke  Deres  Udtryk  med  Smag," 
sagde  Kapellanen ,  som  blev  roligere  i  samme 
Forhold,  som  Vedel  blev  hidsigere,  —  „men  det 
er  alligevel  sandt." 

„Til  hvem?"  raabte  Vedel. 

„Til  sin  Frelser,"  svarede  Kapellanen. 

„Aah,  —  det  Snak!"  udbrød  Vedel  noget 
beroliget. 

„Deres  Forlovede  opfatter  Gudskelov!  ikke 
det    Løfte    som    Snak.     Det    er    hende    helligere, 

end  det  hun  har  givet  Dem.  Og  for  at  holde 
Løftet  til  sin  Frelser,  kan  hun  blive  nødt  til  at 
bryde  sit  Løfte  til  Dem,  —  indtil  De  selv  holder 
det  Løfte ,  som  ogsaa  De  engang  gav  Deres 
Frelser. u 

„Naar  gav  jeg  det?u 

„Da  De  bekræftede  Deres  Daabspagt." 

„Ja,  som  tankeløs  Dreng,  der  ikke  vidste, 
hvad  han  gjorde. M 

„Men  Frøken  Hansen  vidste,  hvad  hun 
gjorde,  —  eller  hun  véd  det  da  nu,  —  og  det 
Løfte,  —  det  staar  imellem  hende  og  Dem." 

„Det  er  nok  snarere  Dem,  Hr.  Pastor!  der 
har  stillet  Dem  selv  mellem  hende  og  mig,  — 
De  ønsker  at  træde  i  mit  Sted,  —  tør  De  nægte 
det,  som  ærlig  Mand?  —  Og  derfor  benytter 
De  alle  Deres  Vaaben  for  at  skille  os.u 

Kapellanen  blev,  om  muligt,  endnu  blegere, 
og  han  kunde  ikke  se  Vedel  i  Øinene. 

„De  er  ikke  i  en  saadan  Sindsstemning, 
Hr.  Vedel,  saa  jeg  ønsker  at  fortsætte  denne 
Samtale,"  sagde  han, 

Saa  vendte  han  sig  bort  fra  Vedel  og  gik 
videre. 

X. 

Det  var  nogle  Dage  efter,  at  de  gamle  Præste- 
folk var  komne  hjem  fra  Kjøbenhavn.  De  sad 
tilligemed  Marie  i  Dagligstuen  og  de  havde 
just  drukket  Eftermiddagskaffen.  Posten  havde 
for  et  Øieblik  siden  været  der,  og  Pastor 
Hansen  sad  i  Gyngestolen  med  Berlingske  ud- 
bredt for  sig.  Fru  Hansen  og  Marie  sad  ved 
deres  Syborde,  hver  ved  sit  Vindu. 

Lænkehunden  begyndte  at  gø,  og  Fru  Han- 
sen kastede  et  Blik  ud  i  Graarden. 

„Der  kommer  Rasmussen/4  sagde  hun,  — 
„hvor  den  gamle  Mand  dog  skynder  sig,  —  og 
hvor  han  ser  underlig  ud,u  —  føiede  hun  til,  da 
han  kom  nærmere  op  til  Vinduet. 

„Hans  Kone  er  da  vel  ikke  blevet  syg,u 
sagde  Præsten  og  reiste  sig  op. 

Rasmussen  var  imidlertid  kommen  ind  i 
Entréen,  og  Pastor  Hansen  aabnede  nu  Døren 
mellem  denne  og  Dagligstuen. 

„Der  er  da  vel  ikke  noget  paafærde,  Ras- 
mussen?" 

„Der  er  sket  en  stor  Ulykke, u  svarede 
denne. 

„Hvad  er  det?  —  Kom  indenfor,  Mand,  — 
fortæl." 

Rasmussen  kom  ind  i  Stuen  og  hilste  paa 
Fruen  og  Marie. 

„Naa,  —  hvad  er  det  saa,  Mand,"  spurgte 
Præsten  utaalmodigt. 

„Maa  jeg  sætte  mig  ned,"  sagde  Rasmussen 
og  satte  sig  paa  en  Stol.  „Det  er  næsten  ikke 
til   at  sige,  —  Ingeborg  har  druknet  sig." 

„Ingeborg  —  druknet   sig,"    raabte  Præsten. 

„Ja,  —  i  Søen." 

„Men  det  er  jo  umuligt,  —  hvordan!  — 
Fortæl  det  Hele,  Rasmussen,  —  er  det  sandt?" 
raabte  Præsten  igjen. 

„Det  er  desværre  kun  altfor  sandt,  Hr. 
Pastor!  —  Jeg  har  selv  set  hendes  Lig." 

„Men  hvordan,  Rasmussen!  —  Naar,  — 
hvorfor,   —  kan  De  da  ikke  fortælle,  Mand!" 

„Jo,  —  hvis  Præsten  vil  give  mig  Tid.  —  Jeg 
havde  just  spist  til  Middag,  da  jeg  vilde  gaa 
mig  en  lille  Tur,  —  det  er  jo  saadan  kjønt  Veir 
idag,  —  efter  Aarstiden,  —  og  jeg  havde  et 
Ærinde  ned  til  Hans  Jensen  i  Søgaarden.  —  Da 
jeg  kom  derned,  var  der  Ingenting  i  Veien.  Hans 
Jensen  og  Karen  sad  i  Stuen,  jeg  forrettede  mit 
Ærinde  og  skulde  just  til  at  gaa  igjen.  —  Saa 
i  det  samme  kommer  deres  Husmandskvinde 
skrigende  ind  i  Gaarden.  Vi  løb  jo  ud  og 
spurgte,    hvad  der    stod    paa,    —  jeg  troede,    det 

var  Ildebrand.  —  Saa  fortæller  hun  det.  —  Hus- 
mandens bor  jo  lidt  fra  Gaarden,  lige  ved  Søen, 
ikke  ret  langt  fra  det  dybe  Hul,  hvor  Hans  Jen- 
sens Søn  druknede.  —  Huskvinden  havde  set 
Ingeborg  gaa  derned  og  staa  og  se  ud  over  Søen, 

—  men  hun  havde  jo  ikke  tænkt  videre  over  det, 
for  Ingeborg  gik  jo  saa  tit  langs  Søen.  —  Saa 
gik  hun  ind  i  Huset  et  Øieblik,  og  da  hun  saa 
kommer  ud  igjen,  —  saa  er  Ingeborg  borte.  — 
Konen  blev  lidt  besynderlig  ved  det  og  løber 
hen  til  Stedet.  —  Der  laa  et  Tørklæde,  som  Inge- 
borg tit  kastede  om  Hovedet,  naar  hun  gik  lidt 
udenfor.  —  Saa  løb  hun  op  til  Manden ,  og  han 
fik  fat  i  en  Brandhage,  og  saa  fik  de  hende  fisket 
op,  —  men  hun  var  død.  —  Saa  løb  Hans  Jensen 
og  jeg    derned.    —    Huskvinden   blev    hos  Karen, 

—  men  Hans  Jensen  kunde  knap  støtte  paa  Be- 
nene, —  jeg  maatte  tage  ham  under  Armen.  — 
Hun  laa  oppe  paa  Kanten,  og  Husmanden  og  jeg 
prøvede  paa  at  faa  Liv  i  hende,  —  men  hun  var 
død.  —  Hans  Jensen  kastede  sig  ned  over  hende 
og  græd.  —  Det  var  et  sørgeligt  Syn,  Hr.  Pastor. u 

Ingen  sagde  noget.  Pastor  Hansen  gik  op 
og  ned  ad  Gulvet  og  pudsede  engang  imellem  sin 
Næse  stærkt.  Fru  Hansen  sad  og  græd,  og  Marie 
sad  ganske  stille.  Hun  stirrede  ud  i  Luften,  som 
om  hun  saa  noget  langt  borte. 

I  det  Samme  kom  Madam  Rasmussen  ind. 

„Jeg  kunde  ikke  blive  inde,"  sagde  hun 
grædende,  —  „jeg  sagde  jo,  at  Rasmussen  skulde 
gaa  herind  og  fortælle  det  strax.  —  Men  det  er 
saamænd  Kapellanens  Prædikener,  der  er  Skyld  i 
det,  —  og  saa  disse  Missionærer,  —  eller  hvad 
de  hedder,  —  som  altid  render  der  og  fylder 
Ingeborg  med  saamegen  hellig  Snak.  —  Græd 
dog  ikke  saameget,  Fru  Hansen,  men  tak  De  Gud, 
at  De  har  Deres  Datter. u 

Madam  Rasmussen  satte  sig  hen  ved  Siden  af 
Fru  Hansen,  tog  hendes  Haand    og   klappede  den. 

„Men  mærkeligt  er  det,"  fortsatte  hun,  „at 
forleden  Nat,  saa  jeg  saa  livagtig  min  lille  Dreng, 
som  døde  for  fyrretyve  Aar  siden.  Og  naar  jeg 
ser  det  Barn,  da  sker  der  altid  en  Ulykke." 

Marie  havde  rejst  sig  og  var  gaaet  ud  af 
Stuen.  —  Hun  gik  ligesom  i  en  Drøm.  Den 
eneste  Tanke,  hun  kunde  holde  fast,  var  den,  at 
hun  maatte  se  Ingeborg.  Hun  tænkte  med  Ræd- 
sel paa  dette  Syn,  men  hun  maatte  afsted. 

Hun  tog  Hat  og  Kaabe  paa  og  gik. 

Det  var  i  de  første  Dage  af  December,  og 
Solen  var  lige  ved  at  gaa  ned.  —  Det  var  blik- 
stille og  klart  Veir.  Det  havde  endnu  ikke  været 
nogen  videre  Frost,  men  om  Morgenen  havde  der 

hvilet  en  Eimtaage  over  Egnen,  som  nu  var  lettet, 
og  det  frøs  lidt.  — 

Da  Marie  kom  op  paa  Bakken,  saa  hun  ned 
over  Søen  og  Skoven  paa  den  anden  Side.  — 
Der  laa  Rim  over  alle  Træernes  Grene,  Skoven 
var  næsten  hvid,  Søen  blank  som  et  Speil.  Hun 
vidste,  hvor  det  dybe  Hul  var,  hvori  Ingeborg 
havde  druknet  sig,  hun  saa  derhen,  og  hun  syntes, 
hun  maatte  først  hen  til  dette  Sted,  før  hun  gik 
ind  i  Gaarden.  Der  førte  en  Markvei  derned,  og 
hun  fulgte  den,  til  hun  kom  til  Søbredden.  — 
Her  havde  Ingeborg  gaaet  for  et  Par  Timer  siden, 
og  hun  havde  da  set  alt  det,  som  Marie  nu  saa, 
den  rimklædte  Skov,  det  blanke,  stille  Vand, 
Sivene,  der  groede  ved  Bredden,  og  derhenne 
sin  Faders  Gaard  med  de  høie  Popler  omkring. 
Marie  søgte  at  forestille  sig,  hvad  hun  havde 
tænkt  paa,  dengang  hun  gik  der.  —  Mon  hun  tit 
havde  vendt  sig  om  for  at  se  tilbage  paa  sit 
Hjem ,  eller  mon  hun  ikke  havde  turdet  for  ikke 
at  blive  rokket  i  sin  Beslutning? 

Nu  var  hun  ved  Stedet,  —  hun  kunde  se 
Spor  af  mange  Trin  i  den  bløde,  græsbevoxede 
Jord.  Her  havde  Ingeborg  staaet.  før  hun  kastede 
sig  ud.  Hvorfor  mon  hun  havde  lagt  Tørklædet 
fra  sig?  —  Mon  hun  havde  været  bange,  før  hun 
sprang  ud ,    og  mon  hun  ikke  havde  fortrudt  det, 

da  hun  mærkede,  hvordan  hun  sank  ned  i  det 
dybe,  kolde  Vand?  —  Der  havde  hun  altsaa  ligget 
nede,  maaské  paa  samme  Plet  hvor  hendes  Broder 
engang  havde  ligget.  —  Saa  var  Husmanden 
kommet  med  Brandhagen  og  havde  stukket  den  ned 
i  Vandet,  og  han  havde  følt,  der  laa  et  Legeme  der- 
nede. Maaské  Spidsen  af  Brandhagen  havde  boret 
sig  ind  i  hendes  Kjød.  —  Saa  havde  han  med  Jern- 
hagen søgt  at  faa  fat  i  hende  for  at  trække  hende 
op.  —  Hvad  mon  der  først  var  kommet  op  af 
hende?  Maaské  Hovedet.  Mon  hendes  Haar  var 
gaaet  op ,  og  mon  hendes  Klæder  var  komne 
slemt  i  Uorden? 

Marie  forlod  Stedet  og  gik  langsomt  op  ad 
Graarden  til. 

Inde  i  Stuen  sad  Hans  Jensen  og  hans  Kone 
alene.  De  sagde  Intet,  da  Marie  kom  ind,  og 
hun  gik  hen  og  kyssede  Konen  og  gav  Hans 
Jensen  Haanden.  Konen  brast  ud  i  en  vold- 
som Graad ,  og  Hans  Jensen  stønnede  som  et 
saaret  Dyr. 

„Hvor  er  hun?u  spurgte  Marie  med  en 
underlig  haard  Stemme. 

Hans  Jensen  pegede  paa  Døren  op  til  Have- 
stuen, og  Marie  næsten  løb  derhen,  lukkede  Døren 
op,  gik  ind  og  lukkede  Døren  igjen. 

Ingeborg    laa    udstrakt    paa    det    store    Bord 

med  et  Lagen  over  sig.  Marie  rev  Lagenet  til 
Side,  saa  Hovedet  og  Brystet  kunde  ses. 

De  havde  taget  alle  Yderklæderne  af  hende. 
Brystet  hvælvede  sig  høit  og  stærkt  under  Lin- 
nedet, det  store,  mørke  Haar  var  udslaget  og  laa 
ned  ved  Siderne ,  Øinene  var  fast  tillukkede,  og 
Munden  ligesaa.  Der  var  om  Munden  et  Træk 
af  en  fast  Beslutning,  over  hele  Ansigtet  et  Præg 
af  den  dybeste  Fred ,  men  det  var  blegt  som 
Marmor. 

Marie  stod  længe  og  saa  paa  det.  Hun  havde 
aldrig  før  set  et  Lig,  —  nu  syntes  hun,  hun 
kunde  ikke  rive  sig  løs  fra  dette  Syn.  Hun  lagde 
sin  Haand  paa  Ingeborgs  Pande  og  undrede  sig  over, 
hvor  kold  den  var.  Det  var  slet  ikke,  som  det 
var  et  Legeme,  men  noget  andet,  hun  vidste  ikke 
hvad.  Hun  lod  Haanden  ligge  og  tænkte,  Panden 
maatte  vel  blive  varm  af  denne,  men  den  vedblev 
at  være  lige  kold.  Derimod  mærkede  hun,  at 
hendes  egen  Haand  begyndte  at  isne,  og  hun  tog 
den  da  hurtig  bort. 

Saa  tog  hun  fat  i  Ingeborgs  Haar.  Hun 
undrede  sig  over,  at  ikke  ogsaa  dette  var  koldt ,  at 
hun  kunde  vikle  det  om  sine  Fingre ,  og  at  det 
faldt  ned,  naar  hun  løftede  det  op  og  atter  gav 
Slip.     Det  var,  ligesom  det  var  levende  endnu. 

Ingeborgs  Hænder  laa  foldede  under  Brystet. 

Hun  tænkte,  om  der  ogsaa  kunde  være  Liv  i 
Hænderne ,  og  tog  fat  paa  et  Par  af  Fingrene. 
Nei,  —  hun  kunde  ikke  faa  dem  fra  hinanden, 
de  var  ganske  stive  og  kolde  som  Is. 

Saa  tog  hun  fat  i  Lagnet  for  at  lægge  det 
over  igjen.  Det  mørknede  nu  stærkt  inde  i  Stuen. 
Men  da  hun  havde  lagt  Lagenet  over,  rev  hun 
det  atter  fra.  Hun  maatte  se  Ansigtet  endnu 
engang. 

Mon  hun  turde  kysse  Ingeborg?  Hun  bøiede 
sig  ned  over  hende. 

„Nu  har  Du  valgt,  Ingeborg,"  —  hvidskede 
hun,   „nu  har  Du  Fred." 

Hun  nærmede  sine  Læber  til  Ingeborgs,  men 
da  hun  følte  ligesom  en  isnende  Kulde  udgaa  fra 
dem,  kastede  hun  i  en  Hast  Lagenet  over  Ansigtet 
igjen  og  gik  ind  i  Stuen. 

Hans  Jensen  og  Karen  sad  endnu  i  samme 
Stilling.     Hun  gik  hen  til  dem  og  sagde : 

„Nu  har  jeg  sagt  Farvel  til  Ingeborg." 

Konens  Graad  blev  stærkere,  og  Hans  Jensen 
lagde  sit  Hoved  ned  paa  Bordet  i  sine  Hænder. 
Hun  saa,  hvordan  hans  hele  Legeme  rystede. 

„Nu  maa  jeg   gaa,"   sagde  Marie.     „Farvel." 

Hans  Jensen  løftede  Hovedet  op. 

,.Tak!u  sagde  han,   „Tak!  —  Det  —  var  — 

den  Eneste  ..."  Han  vilde  sagt  mere,  men  han 
kunde  ikke. 

Paa  Hjemveien  havde  Marie  ingen  Tanker. 
Der  var  kommen  en  vis  Sløvhed  over  hende,  og 
hun  lagde  ikke  Mærke  til  noget,  før  hun  ved  Ind- 
gangen til  Byen  mødte  Kapellanen,  der  med  stærke 
Skridt  gik  nedad  Søgaarden  til.  Han  hilste  paa 
hende,  men  Ingen  af  dem  standsede. 

Da  hun  kom  ind  i  Dagligstuen,  sad  hendes 
Fader  alene  i  Sofaen. 

„Kom  hen  og  sæt  Dig  hos  mig,  Marie, u  sagde 
han,  —    .,hvor  har  Du  været?" 

„Hos  Hans  Jensens. u 

„Hvordan  havde  de  det.u 

„Daarligt,  Far,u  svarede  Marie  og  satte  sig 
ind  til  ham. 

„Og  hvordan  har  Du  det,  mit  Barn?" 

„Jo  Far,  —  ganske  godt.  —  Jeg  er  saa 
rolig." 

Den  gamle  Præst  tog  hende  op  til  sig  og 
græd  som  et  Barn. 

„Hvorfor  græder  Du,  Far?  Jeg  er  virkelig 
rolig. " 

..Ja,  naar  det  bare  er  sandt,  Marie,  —  men 
jeg  er  bange  for  den  Ro." 

Da  de  gamle  Præstefolk  gik  i  Seng,  havde 
Marie   ingen    Lyst    til    at    gaa    til    Ro.     Der    var 

nemlig  pludselig  vaagnet  en  Tanke  hos  hende, 
som  fyldte  hende  med  Angst. 

Hvor  var  Ingeborg  nu  kommet  hen  ? 

Da  hun  hørte,  at  hun  var  død,  og  hele  Tiden 
siden,  var  hun  bestandig  gaaet  ud  fra,  at  nu 
havde  Ingeborg  overstaaet  alle  Lidelser ,  nu  var 
hun  salig  hos  Gud.  —  Og  da  hun  havde  set  det 
Udtryk  af  Fred,  der  prægede  hendes  Ansigt,  havde 
hun  tænkt  sig,  at  det  var  en  Afspeiling  af  den 
Fred,  hun  nu  nød.   — 

Men  saa  var  hun  kommen  til  at  tænke  paa, 
at  Kapellanen  i  en  af  sine  første  Prædikener 
havde  talt  om  Selvmord.  Grunden  til,  at  de  var 
saa  almindelige  i  vore  Dage,  havde  han  sagt,  var 
den  overhaandtagende  Vantro.  Mange  Fritænkere 
endte  som  Selvmordere,  og  de  ansaa  det  for  beret- 
tiget at  berøve  sig  selv  Livet,  naar  man  var  kjed 
af  det.  Men  dette  var  at  give  sig  Djævelen  i 
Vold  istedetfor  at  give  sig  Gud  i  Vold ,  og  det 
var  klart  nok  efter  Guds  Ord,  at  en  Selvmorder 
gik  lige  til  Helvede,  thi  der  stod  skrevet,  at  ingen 
lever  sig  selv  og  ingen  dør  sig  selv. 

Hun  havde  nu  ingen  Ro  paa  sig  for  denne 
Tanke,  og  hun  havde  besluttet  at  spørge  Kapel- 
lanen om  hans  Mening.  Han  var  endnu  ikke 
kommen  tilbage  fra  Søgaarden,  men  hun  ventede 
hvert  Øieblik,  at  han  maatte  komme. 

Endelig  hørte  hun,  at  han  kom  i  Graarden. 
Hun  tog  et  Lys ,  gik  ned  i  Konfirmandstuen ,  og 
da  han  kom  ind,  bad  hun  ham  komme  et  Øieblik 
op  i  Dagligstuen,  hun  vilde  gjerne  tale  med  ham. 

Han  lagde  sin  Overfrakke  og  fulgte  strax  med. 

„Hvordan  gaar  det  nede  hos  Hans  Jensens?" 
spurgte  hun. 

„Det  er  jo  en  frygtelig  Sorg/4  svarede  han, 
„og  jeg  kunde  næsten  ikke  forlade  dem.  Tilsidst, 
efterat  have  bedet  længe  for  dem  og  med  dem, 
faldt  de  dog  en  Smule  til  Ro." 

,,Saa  De  Ingeborg?" 

„Ja,"  svarede  han  alvorligt. 

„Hun  havde  et  saadant  Udtryk  af  Fred  i 
sit  Ansigt,"   sagde  Marie  prøvende. 

Kapellanen  svarede  ikke  herpaa. 

„Tror  De,  hun  har  Fred,   —   nu?" 

„Hvor  skulde  hun  kunne  have  det,  —  Selv- 
mord er  en  af  de  grueligste  Synder;  —  tænk, 
at  stille  sig  frem  for  sin  Dommer  med  en  saadan 
Synd.  —  Naar  han  nu  spørger  hende:  Hvem  har 
kaldet  Dig  hid?  —  Hvad    maa    hun    saa    svare?" 

„Tror  De  da,  at  hun  er  — -   fordømt?" 

„Gud  lader  sig  ikke  spotte,  —  han  er  Herre 
over  Liv  og  Død,  —  ikke  vi." 

„Men  véd  De,  hvorfor  hun  har  gjordt  det," 
udbrød  Marie. 

„Jeg  har  en  Formodning/4 

„Og  den  er  rigtig.  Hun  har  selv  sagt  det 
til  mig.  Hun  kunde  ikke  vælge,  sagde  hun, 
mellem  Knud  og  sin  Frelser.  —  Jeg  véd,  hvad 
hun  har  lidt,"   føiede  hun  til  med  dyb  Smerte. 

„Hun  skulde  have  kastet  sin  Sorg  paa  Gud," 
svarede  Kapellanen  strængt.  „Hun  havde  ingen 
Tro." 

„Ingen  Tro,"  udbrød  Marie,  —  „det  var  jo 
netop  for  at  frelse  sin  Tro,  hun  gjorde  dette.  — 
Hun  frygtede  for  at  miste  den,  hvis  hun  giftede 
sig  med  Knud." 

„Hun  skulde  have  frelst  Troen  ved  ikke  at 
gifte  sig  med  Knud.  —  Nu  har  hun  tabt  alt, 
baade  Knud,  sin  Frelser  og  sit  Salighedshaab." 

„Er  alt  tabt?" 

„Alt." 

„Og  der  er  slet  intet  Haab?" 

„Intet,   —  for  Mennesker  at  se." 

Marie  sank  ned  paa  en  Stol  og  fik  atter 
dette  stive,  stirrende  i  sit  Blik. 

„Ja,  saa  har  jeg  intet  mere  at  spørge  Dem 
om,  Pastor  Dahlberg/*   hvidskede  hun. 

„Gud  være  hos  Dem,  —  og  styrke  Dem  i 
Troen/'   sagde  Kapellanen  bevæget  og  gik. 

Marie  gik  op  paa  sit  Værelse,  klædte  sig  af 
og  gik  i  Seng  uden  ret  at  vide,  hvad  hun  gjorde. 

—  Længe  laa  hun  vaagen  og  tænkte  paa,  hvor- 
dan Ingeborg  nu  havde  det.  Saa  faldt  hun  til- 
sidst  af  Sorg  og  Træthed  i  en  urolig  Søvn.  — 
Hun  syntes  i  sine  Drømme,  at  hun  saa  Ingeborg 
springe  i  Vandet,  men  strække  Armene  i  Veiret 
og  kæmpe  for  at  komme  op  igjen.  Men  hun  sank 
dybere  og  dybere  ned.  Dog  døde  hun  ikke,  men 
laa  og  vaandede  sig  dernede  paa  Bunden.  Der 
kom  Tiske  med  Djævlehoveder  og  bed  i  hende. 
Saa  blev  Vandet  til  en  Ildsø,  og  der  kom  en  stor 
Djævel  med  en  gloende  Jernhage,  som  han  vilde 
stikke  hende  med.  —  Marie  syntes,  at  Ingeborg 
gav  et  stort  Skrig  fra  sig,  saa  hun  vaagnede. 

Maanen  skinnede  ind  i  Værelset,  og  hun  saa 
ligesom  en  hvid  Skikkelse  henne  i  et  Hjørne. 
Hun  reiste  sig  i  Skræk  halvt  op  og  saa,  det  var 
et  Haandklæde,  der  blev  belyst  af  Straalerne.  — 
Hun  puttede  Hovedet  ned  under  Dynen  og  turde 
ikke  mere  se  op.  Saa  bad  hun  sit  Fadervor,  slog 
Kors  foran  sig  og  blev  lidt  roligere,  indtil  hun 
endelig  faldt  i  Søvn  igjen. 

Ingeborgs  Begravelse  foregik  i  Stilhed  otte 
Dage  efter  hendes  Selvmord.  Der  blev  ikke  ringet 
med  Klokkerne ,  ikke  holdt  nogen  Tale ,  og  der 
var  intet  Følge  uden  det  nødvendige  for  at  bære 
Kisten  fra  Vognen  til  Graven.     Kapellanen  havde 

faaet  hendes  Forældre  til  at  indse,  at  dette  var 
det  rigtigste.  Han  havde  gjort  dem  opmærksom 
paa,  at  skulde  han  holde  Tale,  saa  vilde  han  være 
nødt  til  at  udtale  Kirkens  og  Herrens  Dom  over 
deres  Datter,  og  dette  vilde  han,  af  Hensyn  til 
dem,  helst  undlade.  —  Hans  Jensen  og  hans 
Hustru  bøiede  sig  i  alt  for  hans  Mening;  de  var 
saa  nedtrykte  af  Sorgen,  saa  de  ikke  var  i  Stand 
til  at  tænke  eller  handle  paa  egen  Haand.  Den 
eneste  Trøst  de  havde  var,  naar  Kapellanen  besøgte 
dem,  og  dette  gjorde  han  i  den  første  Tid  næsten 
daglig.  At  Ingeborg  var  under  Guds  Vrede  og 
Dom  var  dem  en  forfærdelig  Tanke,  og  de  syntes 
i  Begyndelsen  ikke,  at  de  kunde  glæde  sig  til 
deres  egen  Salighed,  naar  hun  var  fordømt.  Men 
Kapellanen  trøstede  dem  med ,  at  i  Himmerige 
vilde  alle  jordiske  Sorger  være  glemte,  og  de 
Salige  vilde  ikke  forstyrres  ved  de  Ugudeliges 
Pine,  selv  om  disse  var  deres  egne  Børn.  De 
jordiske  Baand  havde  ingen  Betydning  der,  men 
kun  de  Baand,  der  var  knyttede  ved  Troen. 

De  raadførte  sig  med  ham  om,  hvortil  de  nu 
skulde  anvende  deres  Gaard  og  deres  Formue.  De 
ønskede  gjerne  at  give  det  en  Anvendelse,  der 
kunde  blive  til  Fremme  for  Guds  Rige.  —  Han 
raadede  dem  til  at  testamentere  det  Hele  til  den 
indre  Mission,    til    derfor    at  oprette  en  Høiskole. 

Kapellanen  lo 

Denne  Tanke  tiltalte  dem  saaledes,  at  de  beslut- 
tede at  bringe  den  til  Udførelse  endnu  før  deres 
Død,  saaledes  at  de  selv  byggede  sig  et  Hus  ved 
Siden  af  Gaarden  og  forbeholdt  sig  en  vis  Penge- 
sum aarlig. 


XI. 

Det  var  Dagen  før  Juleaften.  —  Jens  var 
kjørt  til  Stationen  for  at  hente  Holger  og  Anna, 
og  de  gamle  Præstefolk  sad  i  Dagligstuen  og 
ventede  paa  deres  Komme. 

Den  sidste  Tid  havde  taget  stærkt  paa  Pastor 
Hansen.  Han  var  bleven  magrere,  hans  Træk  var 
slappe,  og  han  saa  træt  ud.  Han  havde  altid 
holdt  sig  rank  og  baaret  sit  Hoved  højt.  Nu 
var  hans  Ryg  begyndt  at  blive  krum,  og  hans 
Hoved  bøiede  sig  ned  mod  Brystet.  Han  følte 
sig  som  en  ensom  Mand.  Sognets  Folk  brød  sig 
ikke  mere  om  ham.  Naar  de  kom  i  Præstegaarden, 
afgjorde  de  deres  Forretninger  saa  hurtigt  som 
muligt  og  skyndte  sig  at  komme  afsted.  Det  var 
ligesom  de  ikke  mere  havde  noget  at  tale  med 
ham  om.  Undertiden  saa  de  paa  ham  med  et 
underligt    prøvende  Blik  og  sukkede.    —    Enkelte 


275 


lod  et  Ord  falde  om,  at  han  var  kommen  til  at 
se  svært  gammel  ud  og  maatte  nok  snart  belave 
sig  paa  at  dø.  Men  der  var  jo  endnu  Tid  til 
Omvendelse,  thi  Herren  vedblev  at  samle  Arbeidere 
til  sin  Vingaard  lige  til  den  ellevte  Time. 

Rasmussen  og  hans  Kone  var  flyttede  til  den 
nærmeste  Kjøbstad,  og  den  nye  Lærer  var  en 
ivrig  Tilhænger  af  den  indre  Mission.  Han  talte 
ved  de  gudelige  Forsamlinger  og  havde  særlig 
den  Specialitet  at  rive  ned  paa  de  vantro  Præster. 

Mest  Sorg  havde  Pastor  Hansen  af,  at  For- 
pagter Petersen  efter  lang  frugtesløs  Modstand 
ogsaa  havde  erklæret  sig  for  Missionen.  Han 
undskyldte  sig  med,  at  man  gjorde  meget  for 
Husfredens  Skyld,  og  at  naar  Konen  snakkede 
for  en  baade  Dag  og  Nat,  skulde  der  meget  til 
at  staa  imod.  Men  han  indrømmede,  at  hans 
Landbrug  ikke  havde  havt  Gavn  af  hans  Om- 
vendelse, og  at  de  hellige  Tjenestefolk,  som  han 
nu  fik  efter  Bekjendtgjørelser  i  Sjæleskatkisten  i 
visse  Henseender  var  ligesaa  vanskelige  at  have 
med  at  gøre  som  dem,  han  hidtil  havde  faaet 
gjennem  Fæstekontoret.  —  Hans  Omvendelse  gjorde 
dog  ikke  noget  egentligt  Skaar  i  hans  venlige 
Følelser  for  den  gamle  Præst,  skjøndt  de  nu  saas 
langt  sjeldnere  end  før,  da  de  gudelige  For- 
samlinger optog  en  ikke  ringe  Del  af  hans  Fritid. 

18* 


276 

„Men,"  sagde  han  til  Pastor  Hansen,  „dømme 
Dem  til  Helvede,  det  kan  jeg  sgu,  —  Gud  for- 
lade mig  min  Synd,  —  ikke.  Jeg  har  den  Tro, 
at  Vorherre  han  har  nok  ligesom  en  Bagdør,  ad 
hvilken  han  lukker  skikkelige  Folk  ind,  saa 
Præsterne  ikke  opdager  det.'' 

Paa  Grund  af  dette  Kætteri,  som  Forpagter 
Petersen  aabent  udtalte,  ogsaa  for  de  Hellige,  blev 
han  ikke  af  disse  betragtet  som  nogen  fuld- 
stændig Troende,  men  nærmest  anset  som  en 
Afart  af  Grundtvigianerne.  Kapellanen  holdt  dog 
sin  Haand  over  ham  og  erklærede,  at  man  ikke 
maatte  forlange,  at  det  naturlige  Menneske  strax 
skulde  bøie  sig  i  alle  Retninger  under  Troens 
Lydighed. 

Trofaste  Støtter  havde  den  gamle  Præst  i 
sin  Hustru  og  Vedel.  —  Fru  Hansen  vedblev 
ganske  vist  at  gaa  i  Kirke  og  at  synes  godt  om 
Kapellanens  Prædikener.  Hun  kunde  ogsaa  godt 
indrømme,  at  til  at  blive  salig  maatte  man  i 
Almindelighed  have  den  rette  Tro;  som  Kapel- 
lanen prædikede.  —  Men  hun  fastholdt  haard- 
nakket,  at  fra  denne  Regel  dannede  hendes  Mand 
og  Vedel  Undtagelser.  Hendes  Mand  havde  da 
ogsaa,  under  alle  Omstændigheder,  nogen  Tro,  og 
skjøndt  han  manglede  en  Del,  saa  maatte  dog  den, 
han    havde,    komme    i  Betragtning,    naar  Dommen 

engang  skulde  afsiges.  Hvad  Vedel  angik,  saa 
havde  han  ganske  vist  ingen,  men  han  tog  sjælden 
nogen  Betaling  af  de  Fattige,  og  dette  maatte  vel 
nok  kunne  være  en  Slags  Erstatning  for  Troen. 
Men  hvad  der  voldte  Pastor  Hansen  mest 
Bekymring  var  Maries  Tilstand.  —  Hun  var,  efter 
Ingeborgs  Død,  bleven  mærkelig  stille  og  aands- 
fraværende.  —  Før  havde  hun  altid  havt  et  eller 
andet  Arbejde  at  beskjæftige  sig  med  enten  i 
Huset  eller  et  Haandarbejde.  Nu  var  det,  ligesom 
hun  ganske  havde  tabt  Lysten  til  alt  dette.  Hun 
kunde  sidde  timevis  uden  at  tale,  tilsyneladende 
fordybet  i  Tanker.  Men  spurgte  man  hende,  hvad 
hun  tænkte  paa,  svarede  hun,  at  hun  ikke  tænkte 
paa  noget  bestemt.  Hendes  væsentligste  Beskjæf- 
tigelse  bestod  i  Læsning  i  Biblen  og  andre 
gudelige  Bøger.  Gik  hun  ud,  var  det  kun  i  Haven 
og  paa  Kirkegaarden,  og  her  dvælede  hun  navnlig 
ved  Ingeborgs  Grav.  Hendes  Fader,  som  havde 
opdaget  dette,  opsøgte  hende  tit  her  og  prøvede 
paa  at  faa  hende  bort.  Han  sagde  til  hende,  at 
Ingeborg  var  ikke  i  Graven,  men  hos  Gud.  Men 
saa  rystede  han  paa  Hovedet  og  sagde,  at  Inge- 
borg kunde  ikke  være  hos  Gud,  da  hun  var  gaaet 
ud  af  Verden  i  en  saa  uhyre  Synd.  „Man  maa 
ikke  løbe  bort  fra  sit  Kors,"  sagde  hun,  „men 
man   skal  vente,  til   Gud  tager  det  fra  os.a 

Ligeoverfor  Vedel  var  hun  venlig,  som  hun 
pleiede,  men  hun  kunde  ikke  lide,  at  han  rørte 
ved  hende,  og  hun  vilde  slet  ikke  tale  om 
Kærlighed.  „Jeg  har  elsket  Dig  altfor  jordisk, u 
sagde  hun  til  ham,  „og  der  har  blandet  sig  urene 
Følelser  i  min  Kjærlighed.  Nu  vil  jeg  bestræbe 
mig  for  at  faa  den  rette  himmelske  Kærlighed  til 
Dig,  og  hvis  det  kan  lykkes  mig,  saa  tror  jeg 
vist,  at  ogsaa  Du  vil  lære  at  elske  Din  Frelser, 
og  saa  kan  vi  indgaa  et  aandeligt,  himmelsk 
Ægteskab  med  hinanden. a 

Endelig  rullede  Vognen  ind  i  Gaarden,  og  de 
to  Gamle  gik  ud  for  at  modtage  Holger  og  Anna.  — 
Disse  vidste  nogenlunde  Besked  om,  hvordan  Sagerne 
stod,  og  deres  Ansigter  var  derfor  langt  alvorligere 
end  ellers,  naar  de  besøgte  den  gamle  Præstegaard. 

„Ja,  I  maa  ikke  vente  Jer  nogen  glædelig 
Jul,"  sagde  Pastor  Hansen,  da  de  kom  ind  i 
Dagligstuen,  „det  er  ligesom  vi  havde  Begravelse 
hver  Dag.  —  Kapellanen  er  snart  den  gemytligste 
af  os/'  føiede  han  til  med  noget  af  sit  gamle  Humør. 

„Det  er  da  ogsaa  som  en  Brand,  der  gaar 
hen  over  Landet  og  fortærer  al  Livsglæde,"  ud- 
brød Anna.  „Jeg  har  da  ikke  taget  nogen  fin 
Kjole  med,  thi  her  bliver  naturligvis  hverken 
Juleselskaber  eller  Baller  paa  Egnen. u 

„Nei,  —  her  holdes  nu  kim  gudelige  F 
samlinger,'1  svarede  Præsten.  „Petersen  havde 
sit  sædvanlige  Fødselsdagsgilde  i  Oktober.  Men 
han  betroede  mig  efter  Bordet,  at  det  var  sidste 
Gang.  „Det  er  sgu  ligesom  jeg  var  med  til  min 
egen  Begravelse/4  sagde  han,  „for  nu  holder  jeg 
ikke  mere  Fødselsdag." 

„Kan  Petersen  endnu  sige  „sgu",  saa  har 
jeg  dog  ikke  ganske  opgivet  ham,44   sagde  Holger. 

„Men  han  tilføier  næsten  altid:  Gud  forlade 
mig  min  Synd,44   svarede  Præsten. 

Marie  kom  nu  ind  og  hilste  paa  sin  Broder 
og  Anna.  —  Der  var  noget  fremmed  ved  hendes 
Hilsen,  og  hun  yttrede  ingen  Glæde  ved  at  se  dem. 

Da  Holger  og  Anna  havde  spist  til  Middag, 
fik  denne  hende  til  at  gaa  med  op  paa  Gjæste- 
værelset  for  at  være  hende  behjælpelig  med  at 
pakke  sine  Sager  ud. 

„Det  gaar  ikke  saa  rask  for  Dig  som  i 
gamle  Dage,44  sagde  Anna.  „Husker  Du,  hvor 
Du  da  kunde  more  Dig.  hvergang  Du  opdagede 
noget,  som  Du  ikke  før  havde  set,  og  at  Du  da 
kaldte  mig  en  forfængelig  Tøs.44 

„Alt  Arbeide  er  mig  nu  modbydeligt,44  svarede 
Marie.  „Hvad  nytter  det?  Kun  Et  er  fornødent; 
men  det  forstaar  Du  Dig  jo  ikke  paa.44 

„Du  skulde  bort  fra  alt  dette,44   sagde  Anna. 

„Bort,"  —  svarede  Marie,  „og  hvorhen? 
Man  kan  da  ikke  flygte  fra  Gud." 

„Kunde  Du  da  ønske  det?" 

„Det  forstaar  Du  Dig  ikke  paa,  Anna,  —  det 
nytter  ikke  at  forklare  Dig  det." 

Hun  satte  sig  hen  og  saa  ud  af  Vinduet  og 
blev  siddende  der,  til  Anna  var  færdig. 

„Skal  vi  saa  gaa  ned,"   spurgte  Anna. 

Marie  reiste  sig,  og  de  gik  ned.  Holger  var 
alene  i  Dagligstuen. 

„Er  Du  glad,  fordi  vi  er  kommet,  Søster," 
spurgte  han. 

„Glad,  Holger,"  svarede  hun.  „Der  er  ingen 
Glæde  mere  for  mig." 

„Du  har  dog  saamange,  der  holder  af  Dig, 
Marie." 

„Men  jeg  skal  engang  miste  alle  dem,  der 
holder  af  mig.  Ingeborg  var  den  Første.  —  Har 
Du  set  hendes  Grav,  Holger?" 

„Nei,"   svarede  han. 

„Jeg  kan  ikke  vide,  om  hun  er  dernede 
endnu,"  sagde  hun  mere  til  sig  selv  end  til  de 
andre,  „thi  hvis  hun  er  dernede,  saa  maa  jo 
Helvede  være  i  Graven.  Men  hvis  Helvede  er 
et  andet  Sted,  saa  kan  hun  jo  ikke  være  dernede." 

„Du  skulde  ikke  tænke  paa  sligt,  Marie/4 
sagde  Holger. 

„Og  naar  saa  Legemet  er  fortæret,  kan  det 
saa  blive  ved  at  pines  ?a  vedblev  Marie.  —  „Eller 
er  der  ét  Legeme  i  Graven,  som  fortæres,  et 
andet  i  Helvede,  som  ikke  kan  fortæres,  og 
derfor  altid  kan  pines?" 

Holger  og  Anna  foreslog  hende  at  gaa  med 
for  at  se,  om  Vedel  var  hjemme,  men  dertil  havde 
Marie  ingen  Lyst.     De  gik  da  alene. 

Vedel  var  hjemme,  og  de  kom  strax  ind  paa 
en  Samtale  om  Forholdene  i  Præstegaarden. 

„Jeg  havde  ikke  troet,  det  var  saa  slemt/' 
sagde  Holger.  „Hvor  Fa'r  er  bleven  gammel,  — 
og  Marie!" 

„Ja,  det  ser  alvorligt  ud,u  sagde  Vedel. 
„Hendes  Tanker   kredse   bestandig  om  ét  Punkt." 

„Ingeborg,"   spurgte  Anna. 

„Ja,  —  og  alt  hvad  der  staar  Forbindelse 
med  Døden  og  det  tilkommende  Liv." 

„Er  det  ikke  muligt  at  faa  revet  hende  ud 
af  dette?"   spurgte  Holger. 

„Hun  vil  ikke  bort  herfra.  —  Din  Far  vil 
jo  nu  strax  efter  Nytaar  indgive  Ansøgning  om 
sin  Afsked.  Jeg  har  tilraadet  ham  at  flytte  til 
Kjøbenhavn  strax,  naar  den  er  bevilget.  —  Det 
vil  sandsynligvis  have  en  heldig  Indflydelse  paa 
Marie,  og  ogsaa  opmuntre  Din  Far.  —  De  skaffer 
ham  saamange  Ærgrelser,   —   disse  Folk." 

„Og  Du,  Vedel,"   spurgte  Holger. 

„Saasnart  jeg  kan  faa  solgt  mit  Sted,  flytter 
ogsaa  jeg.  —  Det  er  Kananiterne,  der  drives  ud 
af  Guds  udvalgte  Folk,"  tilføiede  han  bittert. 

„Har  de  da  saa  aldeles  faaet  Magten?" 
spurgte  Anna. 

„De  har  under  alle  Omstændigheder  taget 
Magten,"  svarede  Vedel.  „Der  er  ganske  vist  en 
Del,  som  ikke  slutter  sig  til  Missionen,  men  de 
tør  ikke  opponere.  —  Saalænge  Hans  Jensen  tog 
sig  af  Sagerne,  gik  det  nogenlunde.  Men  han  er 
jo  nu  kun  et  Vrag.  Den  egentlig  ledende  Aand 
er  nu  den  nye  Skolelærer,  —  næst  Kapellanen 
naturligvis.  Og  han  er  værre  end  Kapellanen,  — 
han  er  ondskabsfuld  Den  anden  er  dog  kun 
fanatisk." 

„Her  maa  være  hyggeligt,"  sagde  Anna,  „og 
alt  det  paa  et  halvt  Aar." 

„Jo  raskere  det  gaar,  desto  snarere  faar  det 
Ende,"  bemærkede  Holger. 

„Men  der  vil  være  traadt  meget  ned,  før 
Enden  kommer,"  sagde  Vedel.  „Se  nu  hvordan 
det  er  gaaet  her.  Og  hvor  mange  Steder  gaar 
det  ikke  som  her,  uden  at  man  faar  noget  at  vide 
derom." 

Næste  Aften  var  Juleaften.  —  De  plejede  at 
have  Juletræ    i  Præstegaarden,    og  Rasmussen    og 

hans  Kone  var  altid  budne  derind.  Saa  spiste  de 
Risengrød,  Flæskesteg  og  Kage,  og  derefter  spillede 
de  Kort  om  Pebernødder.  —  Saadan  var  det 
gaaet  til  i  Pastor  Hansens  Barndomshjem,  og  han 
kunde  ikke  tænke  sig,  at  der  heri  skulde  ske 
nogen  Forandring. 

Men  nu  var  Rasmussens  borte,  og  der  var 
ingen,  der  talte  om  noget  Juletræ.  Risengrøden 
og  Flæskestegen  var  det  eneste,  der  mindede  om 
gamle  Dage.  —  Medens  Fru  Hansen  var  sysselsat 
med  Borddækningen  i  Spisestuen,  gik  den  gamle 
Præst  op  og  ned  ad  Gulvet  i  Dagligstuen.  Holger, 
Anna  og  Vedel  sad  i  en  hviskende  Samtale  henne 
ved  Bordet,  Marie  sad  ved  Klaveret  og  anslog 
nogle  Toner  til  en  Julesalme. 

„Du  kunde  spille  Melodien  helt,  Marie,  og 
synge  til,"   sagde  hendes  Fader. 

„Nei,  det  kan  jeg  ikke  Far,"  svarede  hun 
og  reiste  sig  fra  Klaveret. 

„Skal  jeg  spille  og  synge  en  Julesalme?" 
spurgte  Anna. 

„Ja,  gjør  det,u  sagde  Præsten. 

Anna  satte  sig  til  Klaveret,  spillede  og  sang. 
Men  da  hun  begyndte,  gik  Marie  ud  af  Stuen. 

Strax  efter  aabnede  Fru  Hansen  Døren  og 
meldte,  at  Maden  var  paa  Bordet.  Man  satte 
sig    ind,    og    da    man    just    havde    begyndt,    kom 

Kapellanen.  —  Efter  Sammenstødet  med  Vedel  ude 
paa  Veien,  var  han  bleven  endnu  tausere  end 
sædvanlig,  naar  denne  var  tilstede,  og  heller  ikke 
de  andre  yttrede  mange  Ord.  Man  skyndte  sig  derfor 
at  blive  færdig  saasnart  som  muligt,  og  da  Maaltidet 
var  sluttet,  trak  Kapellanen  sig  strax  tilbage. 

De  andre  gik  ind  i  Dagligstuen  og  Fru 
Hansen  hentede  et  stort  Fad  med  Pebernødder 
og  satte  det  paa  Bordet. 

„Vi  skal  vel  spille  som  sædvanlig ?u  spurgte 
hun  lidt  ængstelig. 

„Vil  Du  være  med  Marie  ?M  spurgte  den 
gamle  Præst. 

„Nei,  Far,  —  jeg  spiller  ikke  Kort,  —  aller- 
mindst Juleaften,"   svarede  hun. 

„Ja,  —  hvad  skal  vi  saa?*'  sagde  den  gamle 
Præst  nølende. 

Ingen  gav  noget  Svar. 

„I  kunde  jo  spille  en  Whist, u  sagde  Fru 
Hansen  lidt  efter,  da  hun  syntes,  Tausheden  blev 
trykkende. 

„Ja,  —  lad  os  spille  Whist,  i  Guds  Navn," 
sagde  Anna,  der  nu  var  bleven  irriteret  ved  alt 
dette  og  for  enhver  Pris  vilde  ud  af  denne 
uhyggelige  Situation. 

Den  gamle  Præst  hentede  to  Spil  Kort,  og 
de  gav  sig  til  at  spille. 

Men  det  vilde  ikke  gaa.  —  Anna,  der  var 
Makker  med  Præsten,  prøvede  paa  at  opmuntre 
sig  selv  og  de  andre  ved  at  sige  „Grand"  paa 
de  sletteste  Kort ;  men  der  var  ingen  Modtagelighed 
for  sligt.  Pastor  Hansen  blev  gnaven  og  sagde, 
at  paa  den  Maade  vilde  han  ikke  være  med.  — 
Vedel  var  ganske  aandsfraværende  og  sad  og 
iagttog  Marie.  Hun  sad  hos  sin  Moder  i  Sofaen 
med  Hænderne  foldede  foran  sig.  Engang  imellem 
bevægede  hun  Læberne,  som  om  hun  bad. 

„Hvad  siger  Du,  mit  Barn?a  spurgte  Fru 
Hansen. 

„Ingenting,  Mor." 

„Jeg  synes,  Du  hvidskede  noget  ?" 

„Jeg   takkede  Gud  for  vor  Frelsers  Fødsel." 

„Ja,  —  Gudskelov!"  udbrød  Fru  Hansen 
med  et  Suk. 

„Vil  I  ikke  have  et  Glas  Punsch,"  spurgte 
hun  de  Spillende. 

„Jo  Tak,"   svarede  Anna. 

„Og  I  andre,"   spurgte  Fru  Hansen  igjen. 

De  pleiede  altid  at  ende  Juleaften  i  Præste- 
gaarden  med  et  Glas  Punsch.  Saa  blev  der  holdt 
Taler  og  drukket  Skaaler  og  let  og  raabt  Bravo. 
Saa  pleiede  de  alle  at  gaa  ud  i  Folkestuen,  hvor 
Tjenestefolkene  ligeledes  drak  Punsch.  Her  holdt 
Præsten   Tale   og   udbragte   Folkenes  Skaal,   Jens 

takkede,  og  saa  sang  de  tilsidst:  Og  dette  skal 
være  vort  Selskabs  Skaal. 

Men  iaften  havde  den  gamle  Præst  ikke  Lyst. 

„Lad  det  være,  Mor/4  sagde  han,  „den  Tid 
er  forbi. u 

Saa  lagde  han  Kortene  fra  sig,  han  fik  Taarer 
i   Øinene,  og  gik  hen  og  saa  ud  af  Vinduet. 

De  andre  reiste  sig  ligeledes  og  gik  hen  til 
Bordet. 

„Hvem  vil  spille  en  Aftensang ?u  sagde  Pastor 
Hansen   lidt  efter  og  vendte  sig  om  til  de   andre. 

Anna  satte  sig  til  Klaveret  og  spillede  Inge- 
manns:  „Dagen  gaar  med  raske  Fjed,"  og  de 
sang  alle  med  undtagen  Marie. 

De  sang  endnu  et  Par  Aftensange  og  sagde 
saa  Godnat. 

„Gud  velsigne  Dig,  mit  Barn,u  sagde  den 
gamle  Præst  til  Marie,  idet  han  kyssede  hende 
paa  Panden. 

„Tak,  Far,u  svarede  hun  og  lagde  sit  Hoved 
op  til  ham. 

Det  var  Pastor  Hansens  Mening  kort  efter 
Nytaar  at  indgive  sin  Ansøgning  om  Afsked,  men 
han  havde  kun  omtalt  denne  Bestemmelse  til  sine 
Nærmeste.  Han  havde  da  i  fem  og  tyve  Aar  været 
Sognepræst  for  Dalby  og  Alleslev  Menigheder. 

Før  Kapellanen  kom,  havde  adskillige  af 
Sognets  Mænd  talt  med  hinanden  om,  at  naar 
Præsten  holdt  Jubilæum,  vilde  de  paa  en  eller 
anden  Maade  hædre  ham.  Navnlig  vilde  man 
paaskjønne  hans  lange  og  dygtige  Virksomhed  som 
Formand  i  Sogneraadet.  Som  Forholdene  nu  var, 
kunde  der  selvfølgelig  ikke  være  Tale  om  noget 
saadant,  —  der  var  tværtimod  noget  ganske  andet 
i   Gjære. 

Tilhængerne  af  Missionen  havde  mange  Gange , 
naar  de  kom  sammen  til  private  Møder,  talt  om, 
hvor  godt  det  kunde  være,  hvis  de  kunde  faa 
Kapellanen  til  Sognepræst.  Det  generede  dem, 
at  de  endnu  i  mange  Tilfælde  skulde  henvende 
sig  til  den  gamle  Præst.  Denne  førte  nemlig 
selv  Kirkebøgerne,  og  naar  de  skulde  have  Barne- 
daab,  Bryllup  eller  Begravelse,  maatte  de  altsaa 
ind  til  ham.  —  Men  ligesaa  ubehageligt  som  det 
nu  var  for  dem  at  komme  i  Præstegaarden,  ligesaa 
hyggeligt  vilde  det  være,  hvis  det  var  Kapellanen, 
der  var  Herre  i  Gaarden  og  over  Embedet. 

Adskillige  af  dem  havde  enkelte  Søndage 
været  henne  at  høre  Pastor  Nyrup ,  og  der  gik 
det  ganske  anderledes  til.  Naar  Gudstjenesten  var 
forbi,  blev  de  budne  ind  i  Præstegaarden  og  fik 
Kaffe  og  Hvedebrød,  og  der  havde  været  saamange 
af  de  Hellige    derinde,    saa    det    var   ligesom    en 

hel  gudelig  Forsamling.  —  Pastor  Nyrups  Præste- 
gaard  og  Have  stod  aaben  for  alle  Guds  Børn. 
og  det  samme  vilde  selvfølgelig  blive  Tilfældet 
med  Dalby  Præstegaard,  naar  Kapellanen  blev 
Sognepræst.  —  Haven  var,  syntes  de,  som  forud 
bestemt  til  Afholdelsen  af  Missionsmøder  om  Som- 
meren. Der  var  baade  aabne,  lune  Græsplæner, 
hvor  Forsamlingerne  kunde  holdes,  og  en  Mængde 
skyggefulde  Lysthuse,  hvor  man ,  mellem  Talerne, 
kunde  nyde  af  de  medbragte  Madkurve.  Og  i 
Tilfælde  af  Pegnveir  havde  man  Kirken  i  sin 
umiddelbare  Nærhed  at  ty  ind  i. 

Efterat  den  nye  Skolelærer,  Hr.  Andersen, 
var  kommet  og  havde  sat  sig  ind  i  Situationen, 
fik  alle  disse  Tanker  og  Forhaabninger  nyt  Liv. 
—  Hr.  Andersen  yndede  i  det  Hele  ikke  Præster. 
Han  mente,  at  de,  som  havde  faaet  Aandens  Ind- 
videlse  og  Kaldelse  til  at  tale  Guds  Ord  til  Op- 
byggelse for  de  Hellige  og  til  Dom  over  Djæve- 
lens Børn,  de  skulde  beskikkes  til  Præster,  uanset 
om  de  havde  teologisk  Examen  eller  ei.  —  Han 
indsaa  imidlertid,  at  dette  foreløbigt  var  uopnaae- 
ligt,  og  han  indskrænkede  sig  derfor  til  at  føre 
Krig  mod  de  vantro  Præster.  Enhver  Præst, 
mente  han ,  der  ikke  sluttede  sig  til  Missionen, 
var  en  Tyv  og  Røver,    der   havde  sneget  sig  ind 

i  Helligdommen,  og  som  med  Svøber  skulde  drives 
ud  af  denne  igjen. 

Der  gik  derfor  ingen  Dag  hen ,  uden  at  Hr. 
Andersens  Liv  forbittredes  ved  Tanken  om,  at 
han  havde  en  vantro  Præst  til  sin  nærmeste 
Nabo ;  og  hvad  der  var  endnu  værre ,  han  stod  i 
et  vist  underordnet  Forhold  til  denne  Baals  Præst, 
som  han  kaldte  Pastor  Hansen.  —  Den  Tanke,  at 
denne  daglig ,  hvis  han  vilde ,  kunde  indfinde  sig 
i  hans  Skole,  at  det  var  ham,  der  skulde  give 
Indberetning  om  Skolens  Tilstand  og  Lærerens 
personlige  Kvalifikationer,  —  denne  Tanke  var 
utaalelig  for  ham.  —  Og  skjøndt  Pastor  Hansen, 
nu  cla  han  havde  besluttet  at  tage  sin  Afsked, 
ikke  i  mindste  Maade  blandede  sig  i  Skolens 
Anliggender  eller  overhovedet  tænkte  paa  at  lægge 
Hr.  Andersen  et  Halmstraa  i  Veien,  saa  betragtede 
denne  dog  den  gamle  Præst  som  sin  svorne  Fjende, 
og  det  blev  snart  hans  Livs  Maal  at  faa  ham 
fordrevet  og  at  faa  Kapellanen  i  Stedet.  At 
Kapellanen,  hvis  han  fik  Embedet,  kunde  komme 
til  at  takke  ham  for  det,  var  ogsaa  en  Tanke 
som  paa  en  behagelig  Maade  satte  Hr.  Andersens 
Fantasi  i  Bevægelse. 

Anden  Juledag  havde  han  indbudt  de  anse- 
ligste  Tilhængere  af  den  indre  Mission  til  et  lille, 
helligt  Juleselskab  i  Skolen.     En  fed  Oxesteg,  en 

Kapellanen.  19 

Foræring  fra  Slagter  Krebs ,  som  havde  foranle- 
diget at  ogsaa  denne  var  indbudt,  blev  ved  denne 
Leilighed  fortæret.  —  Da  Stegen  var  spist,  blev 
Piberne  og  Cigarerne  tændt  og  en  Bolle  med 
tynd  Punsch  blev  sat  paa  Bordet.  Andersen  kom 
nu  frem  med  det,  som  var  det  egentlige  Øiemed 
med  Sammenkomsten. 

Skjøndt  han  kun  havde  været  der  kort  Tid, 
sagde  han ,  havde  han  dog  hørt  gjentagne  Udta- 
lelser af  Guds  Børn,  som  vidnede  om,  at  man  var 
forarget  over,  at  Pastor  Hansen  endnu  sad  som 
Stedets  Sognepræst.  Han  delte  ganske  denne 
Forargelse.  Frelseren  havde  uddrevet  af  Templet 
dem,  som  derudi  kjøbte  og  solgte,  og  vilde  vi  van- 
dre i  hans  Spor,  maatte  vi  gjøre  det  samme. 
Dommen  skulde,  —  som  Profeten  siger,  —  be- 
gynde fra  Guds  Hus,  det  vil  sige,  de  vantro  Præster 
skulde  bort.  —  Men  det  var  ikke  nok  at  snakke 
om  det,  der  maatte  handles,  thi  Guds  Rige  bestaar 
ikke  i  Ord,  men  i  Kraft.  Han  havde  derfor  gjort 
hvad  han  kunde  for  at  faa  en  virkelig  Handling 
bragt  i  Stand  ,  han  havde  affattet  en  Adresse  til 
Præsten,  med  en  Opfordring  til  denne  om  at  tage 
sin  Afsked.  Han  vilde  oplæse  den  for  Vennerne, 
for  at  de  kunde  udtale  sig  om  den. 

Da  Adressen  var  oplæst,  tilbød  han ,  at  han 
selv  vilde  gaa  om  med  den  fra  Hus  til  Hus  imellem 

Jul  og  Nytaar  og  faa  Folk  til  at  underskrive. 
Han  foreslog  da,  at  Adressen  Nytaarsdag  skulde 
overbringes  Pastor  Hansen  af  en  Deputation  paa 
tre  Mand. 

Da  Andersen  havde  sluttet,  blev  der  Taushed. 
Ingen  af  Bønderne  havde  Lyst  til  at  være  den 
Første,  der  udtalte  sin  Mening. 

Endelig  yttrede  Slagter  Krebs ,  at  det  havde 
været  en  stor  Opbyggelse  for  ham  at  høre  Andersen 
oplæse  Adressen ,  og  han  vilde  paa  det  Bedste 
anbefale  dens  Fremme.  Han  vilde  nok  spørge, 
hvordan  det  var  gaaet  med  deres  Sjæle,  hvis  de 
ikke  havde  havt  anden  Præst  end  den  Gamle 
derinde?  „Jeg  brød  mig  ikke  mere  om  min  Sjæl, u 
sagde  han,  „end  et  af  de  Kretur  jeg  slagter,  og 
jeg  var  blevet  til  det  bare  Pølsemad  i  Helvede, 
havde  jeg  ikke  faaet  en  anden  Sjælesørgere 

Med  disse  Ord  tømte  Hr.  Krebs  sit  Glas,  — 
han  havde  fritaget  sig  selv  for  at  være  Totalist 
i  Julehøitiden,  —  og  satte  det  stærkt  ned  paa 
Bordet. 

Bønderne  yttrede,  at  de  kunde  jo  sagtens 
sætte  deres  Navne  under,  —  Pastor  Hansen  vilde 
jo  faa  en  god  Pension,  og  han  havde  jo  kun 
Konen  og  den  ene  Datter  at  sørge  for. 

Andersen  foreslog  nu,  at  tre  af  de  mest  ansete 
Bønder  skulde  overbringe  Adressen ,  naar  Under- 

skrifterne  var  samlede.  —  Men  dertil  var  disse 
absolut  uvillige.  De  kunde  ikke  saadan  belægge 
deres  Ord,  sagde  de.  En  af  disse  foreslog,  at 
Andersen  selv  burde  være  Ordfører. 

„Ja,  jeg  har  før  været  inde  i  Djævelens 
Hule,u  sagde  denne,  „og  er  kommet  uskadt  ud 
igjen,  ved  Guds  Naade,  og  naar  det  gjælder  Guds 
Riges  Sag,  saa  gaar  jeg  lige  bus  paa.u 

En  anden  Bonde  foreslog  Krebs  som  andet 
Medlem  af  Deputationen,  og  denne  erklærede  sig 
ligeledes  villig. 

Man  havde  vanskeligt  ved  at  finde  det  tredie 
Medlem.  Endelig  foreslog  Andersen,  at  man  skulde 
opfordre  Skrædder  Madsen  nede  i  Mosen  til  at 
være  med.  Han  var  et  af  de  ældste  Guds  Børn 
i  Sognet,  og  det  var  godt  at  have  en  gammel 
Kristen,  hvis  Tro  havde  staaet  sin  Prøve,  med 
ved  en  saadan  Leilighed. 

Alle  var  enige  om,  at  Skrædder  Madsen  var 
som  selvskrevet,  til  at  være  tredie  Mand. 

Nytaarsdag  om  Eftermiddagen  sad  Pastor 
Hansen  alene  i  sit  Studereværelse.  Han  tænkte 
tilbage  paa  de  femogtyve  Aar,  i  hvilkehan  nu  havde 
boet  og  virket  paa  dette  Sted.  Det  faldt  ham 
ikke  ind  at  tillægge  sin  Virksomhed  nogen  særlig 
Betydning ,    navnlig   som   Prædikant.      Tværtimod 

erkjendte  han,  at  han  som  saadan  havde  ladet 
meget  tilbage  at  ønske.  Det  var  hans  Overbevis- 
ning, at  Gud  ser  ikke  paa,  hvad  et  Menneske 
tror,  men  hvad  han  er.  Men  dette  havde  han 
ikke  havt  Mod  til  at  sige  rent  ud ,  og  der  var 
derved  kommen  en  Halvhed  ind  i  hans  Forkyn- 
delse, som  havde  giort  den  mat  og  kj edelig.  Da 
den  præstelige  Virksomhed  kun  havde  optaget 
en  ringe  Del  af  hans  Tid,  og  da  han  var  en  flittig 
Mand,  der  følte  Trang  til  Arbeide,  havde  han  med 
Iver  kastet  sig  over  den  kommunale  Virksomhed, 
som  Formand  i  Sogneraadet  og  Medlem  af  Amts- 
raadet,  og  der  var  en  Orden  og  Nøiagtighed  i 
alt,  hvad  han  paa  disse  Omraader  havde  udrettet, 
som  var  mønsterværdig.  —  „Men  hvad  er  dette/' 
sagde  han  til  sig  selv,  „enhver  Skriver  kunde 
have  gjort  det  ligesaa  godt.u 

Han  havde  bestræbt  sig  for  at  gjøre  Ret  og 
Skjel  mod  alle,  og  hans  Haand  havde  aldrig  været 
lukket  overfor  dem,  der  trængte.  Naar  han  nu,  efter 
i  femogtyve  Aar  at  have  siddet  i  et  godt  Embede, 
intet  eiede,  saa  var  det  væsentlig  begrundet  i,  at 
han  havde  givet  bort  alt  det,  han  fik  tilovers. 
„Men  det  har  jeg  lært  af  min  Kone,"  sagde  han 
til  sig  selv,  „det  er  hende,  der  aldrig  har  kunnet 
sige  Nei.u 

Den  gamle  Præst  kom,  ved  at  gjøre  sit  Regn- 


294 


skab  op,  til  det  Resultat,  at  han  i  Grunden  havde 
været  en  temmelig  unyttig  Skabning,  og  at  han 
intetsomhelst  havde  at  rose  sig  af.  „Og  dog  har 
Gud  været  god  imod  mig/'  sagde  han,  „og  jeg 
har  været  en  lykkelig  Mand,  —  undtagen  i  det 
sidste  halve  Aar.u 

Saa  tænkte  han  paa  den  store  Forandring, 
der  var  foregaaet,  siden  Kapellanen  kom ,  alle  de 
Ydmygelser  og  Skuffelser  han  havde  maattet  døie, 
da  han  saa,  hvordan  alle  vendte  sig  fra  ham,  og 
hvordan  hans  Ord  ikke  mere  havde  noget  at  be- 
tyde for  hans  Sognefolk. 

Men  nu  stod  han  jo  i  Begreb  med  at  for- 
lade sit  Embede ,  og  han  kunde  finde  sig  i  det 
altsammen,  og  drage  bort  uden  Vrede  og  Bitter- 
hed, naar  han  blot  havde  faaet  Lov  til  at  beholde 
Marie ,  saadan  som  hun  havde  været,  før  Kapel- 
lanen kom.  To  Døttre  havde  han  mistet,  nu 
havde  han  kun  hende  tilbage,  og  han  syntes,  hun 
var  bleven  fjernet  fra  ham  endnu  længere  end 
dem,  der  laa  ude  paa  Kirkegaarden. 

Der  havde  ingen  været  for  at  ønske  ham  til 
Lykke  i  Anledning  af  Jubilæumsdagen,  og  der 
var  intet,  der  tydede  paa ,  at  man  fra  nogen  Side 
mindedes  den.  Hermed  var  han  veltilfreds ,  thi 
han  havde  altid  betragtet  al  den  Stads,  der  ved 
slige   Leiligheder   gjerne    bliver   gjort  af  Embeds- 

mændene  som  Humbug,  og  han  vilde  have  følt  sin 
i  høi  Grad  ilde  berørt,  hvis  han  selv  skulde  have 
været  Gjenstand  for  sligt. 

Hans  Nærmeste  havde  naturligvis  mindedes 
Dagen.  Hans  Kone  havde  sagt,  at  hun  havde 
altid  følt  sig  opbygget  ved  hans  Prædikener,  Anna 
havde  atter  forsikkret,  at  hvis  alle  Præster  var 
som  han,  saa  vilde  der  være  mere  virkelig  Kristen- 
dom i  Landet,  end  om  der  stod  en  Missionspræst 
paa  hver  Prædikestol,  og  Holger  havde  udtalt  sin 
Forvisning  om,  at  den  Tid  snart  vilde  komme,  da 
Folket  blev  træt  af  alt  dette  usunde  Opvækkelses- 
væsen,  og  da  man  vilde  kræve  Præster,  der  satte 
deres  Kraft  ind  paa  Slægtens  moralske  og  intel- 
lektuelle Opdragelse,  og  da  vilde  man  være  i 
Stand  til  at  yde  de  gamle  Præster  af  samme  Ret- 
ning som  hans  Fader  en  retfærdig  Bedømmelse. 
Vedel  havde  i  Dagens  Anledning  foræret  Pastor 
Hansen  en  kostbar  Merskumspibe,  der  havde  til- 
hørt hans  Fader,  og  Marie  havde  venligt  takket 
ham,  fordi  han  altid  havde  været  god  og  kjærlig 
mod  hende. 

Lænkehunden  begyndte  at  gø  heftigt,  og  da 
Præsten  saa  ud  af  Vinduet,  opdagede  han  Lærer 
Andersen,  Slagter  Krebs  og  Skrædderen  fra  Mosen, 
som  langsomt    og   høitideligt  bevægede    sig    op  ad 

Gaarden.  —  De  gik  ind  ad  Gangdøren,  og  kort 
efter  bankede  det  paa  Døren  til  hans  Værelse. 

„Kom  ind  !"  sagde  Præsten  forundret.  Han 
kunde  ikke  forstaa,  hvad  Ærinde  disse  Mænd  havde 
til  ham  paa  denne  Dag. 

Døren  aabnedes,  og  Lærer  Andersen  traadte 
først  ind,  dernæst  de  to  andre  med  en  noget  for- 
virret Mine. 

„Vil  De  tale  med  mig/4  spurgte  den  gamle 
Præst,   „værsgo  og  sid  ned.44 

„Tak,  Hr.  Pastor !u  svarede  Andersen,  „vi 
kan  bedst  udrette  vort  Ærinde  staaende." 

„Naa,  —  som  De  vil/4  svarede  Præsten,  „hvad 
er  det  da?u 

„Vi  er  Overbringere  af  en  Adresse/4  sagde 
Andersen  højtideligt. 

„En  Adresse/4  udbrød  Præsten  forundret, 
„fra  hvem?  —  Og  til  hvem?u 

„Til  Dem,  Hr.  Pastor/4  svarede  Andersen 
alvorligt,   „og  fra  Guds  Børn  her  i  Sognene.44 

„Ja  saa,"  svarede  Præsten,  „hvad  gaar  den 
ud  paa?44 

,,Jeg  skal  tillade  mig  at  læse  den  op/4  svarede 
Andersen,  „saa  vil  Deres  Velærværdighed  bedst 
erfare,  hvad  den  gaar  ud  paa.44 

Andersen    knappede    sin    Yderfrakke    op    og 

fremtog  af  Sidelommen  flere  Ark  Papir.  Han 
overrakte  dem  alle,  paa  ét  nær,  til  Præsten. 

„Dette  er  Underskrifterne,"  bemærkede  han, 
idet  han  afleverede  Papirerne,  „Adressen  skal  jeg 
tillade  mig  at  oplæse." 

Han  foldede  Papiret  ud  og  begyndte  med 
temmelig  høi,  salvelsesfuld  Røst  Oplæsningen: 

I  Jesu  Navn  til  velærværdige  Hr.  Sognepræst 
Hansen ! 

Vi  undertegnede  Guds  Børn  af  de  Helliges 
Samfund  i  Dalby  og  Alleslev  Sogne  henvende  os 
herved  til  Dem,  dreven  af  drn  Helligaand,  med 
den  Begjæring,  at  De  snarest  muligt  vil  søge  deres 
Afsked  som  dette  Steds  Præst. 

Der  er,  ved  Guds  Naade,  sket  en  forunderlig 
stor  og  deilig  Opvækkelse  paa  dette  Sted,  som 
før  sad  i  Dødens  og  Mørkets  Skygger,  og  Herren 
har  besøgt  sit  Folk.  —  Men  det  er  ikke  Dem, 
Hr.  Pastor!  der  har  saaet  den  gode  Sæd  i  Herrens 
Ager,  —  De  har  hverken  saaet  eller  plantet  eller 
vandet.  —  Det  tilkommer  ikke  os  at  dømme, 
skjøndt  Apostlen  siger,  at  de  Hellige  skulle  dømme 
Verden.  Men  Guds  Aand  vidner  med  vor  Aand 
om,  at  det  er  Sandhed ,  naar  vi  siger,  at  De  har 
staaet  Aandens  Gjerning  imod,  og,  saavidt  De  har 
kunnet .  har  De  forsøgt  at  forstyrre  Arbeidet  i 
Vingaarden.     —     Med    de   Helliges    Taalmodighed 

har  vi  hidtil  fundet  os  i  dette,  og  skjøndt  vi  Dag 
og  Nat  har  anraabt  Herren  om  at  beskikke  tro- 
faste Hyrder  for  sin  Hjord,  saa  har  vi  dog  hidtil 
ikke  gjort  noget  Skridt  hos  de  Øvrigheder,  som 
af  Gud  ere  os  beskikkede  for  at  borttage  For- 
argelsen fra  Israel.  —  Vi  ønsker  ogsaa  endnu  at 
gaa  frem  med  Sagtmodighedens  Aand,  som  det 
sømmer  sig  de  Hellige,  og  har  derfor  foretrukket, 
fremfor  at  forebringe  vore  Klager  paa  høiere  Steder, 
at  henvende  os  til  Deres  Vel  ærværdighed  som 
oven  anført  med  Begj ådring  om,  at  De  vil  tage 
Deres  Afsked  og  derved  give  Plads  for  en  tro- 
ende Præst  og  Hyrde  efter  Herrens  Hjerte,  der 
kan  føre  hans  Hjord  til  de  grønne  Græsgange  og 
give  den  at  drikke  fra  Livets  Kilde,  samt  vogte 
den  mod  de  glubende  Ulve,  som  ogsaa  findes  paa 
disse  Steder. 

Sikkre  paa ,  at  Aanden  har  ledet  os  til  dette 
Skridt,  og  at  Menighedens  Herre  vil  godkjende, 
hvad    vi    har   skrevet,    undertegne     vi    os    i  Jesu 

Navn. 

(Underskrifterne.) 

Hr.  Andersen  foldede  atter  Papiret  sammen 
og  vilde  overrække  det  til  den  gamle  Præst. 

Da  sank  denne  sammen  i  sin  Stol,  den  høire 
Arm  faldt  slap  ned  ved  hans  Side,  Hovedet  sank 

ned  paa  hans  Bryst,  og  der  hørtes  en  besynderlig 
Rallen  fra  hans  Strube. 

„Gudbevares,"  sagde  Krebs  forskrækket, 
„Manden  er  daanet.  Lad  os  tage  Papirerne  igjen 
og  rende." 

„Det  er  Guds  Dorn,"  sagde  Andersen,  „men 
det  er  nederdrægtig  kjedeligt.  —  Hvad  skal  vi 
gjøre?" 

„Jeg  render  min  Vei,u  sagde  Krebs,  gik  ud 
ad  Døren  og  listede  sig  ilsomt  forbi  Vinduet  hen 
til  den  lille  Laage,  der  førte  ud  til  Haven. 

„Ja,  —  det  er  maaske  det  fornuftigste,  — 
der  er  vist  Ingen  har  set  os,u  sagde  Andersen 
og  gik  henimod  Døren. 

„Vi  kan  da  ikke  lade  Manden  ligge  saadan," 
udbrød  Skrædderen,   „han  kan  jo  dø.u 

„Gaa  ned  i  Stuen  og  sig  det,  Madsen,"  hvi- 
skede Skolelæreren  ude  i  Forstuen,  „jeg  stikker  af.u 

Dermed  forsvandt  han  ud  af  Døren. 

Madsen  bankede  forsigtigt  paa  Døren  ind  til 
Dagligstuen,  og  da  Ingen  svarede,  aabnede  han 
den  paa  Klem  og  kiggede  ind.  Der  var  ingen  i 
Stuen ,  og  efter  al  Sandsynlighed  var  der  altssa 
Ingen,  der  havde  set  dem  komme.  Han  tænkte 
et  Øieblik  paa  at  løbe  samme  Vei  som  de  andre, 
men  han  skammede  sig  ved  det,  listede  sig  over 
Gulvet  hen   til  Spisestuedøren  og    aabnede  denne. 

De  sad  alle  derinde  og  stirrede  forbauset 
paa  Skrædder  Madsen,   da  han  aabnede  Døren. 

„Undskyld,"  sagde  han,  „men  vi  havde  et 
Ærinde  til  Præsten,  —  han    er  vist  bleven  syg." 

De  reiste  sig  alle  forfærdet  og  løb  op  i 
Studereværelset. 

Madsen  benyttede  sig  af  Forvirringen  og 
smuttede  ud  i  Gaarden. 


XII. 

Den  gamle  Præst  var  bleven  ramt  af  et 
apoplektisk  Anfald,  som  tildels  havde  lammet 
den  høire  Side.  Da  han  var  bleven  afklædt  og 
var  kommet  i  Seng,  kom  han  dog  snart  lidt  til 
sig  selv  igjen.  Han  kunde  kjende  dem  alle,  og 
med  nogen  Besvær  kunde  han  ogsaa  tale.  Vedel 
mente  derfor,  at  Hjernen  ikke  var  synderlig  an- 
grebet, og  at  der  kunde  være  Haab  om  en  del- 
vis Helbredelse.  Dog  skjulte  han  ikke,  at  et 
nyt  Anfald  kunde  indfinde  sig,  og  at  det  var 
tvivlsomt,  om  han  kunde  overleve  dette. 

Han  laa  nu  oppe  i  Sovekammeret  i  en  af  de 
to    store    Himmelsenge,    som    stod    ved    Siden    af 

hinanden,  og  som  havde  fulgt  Pastor  Hansen  og 
hans  Hustru  fra  den  Tid,  de  først  satte  Bo.  An- 
sigtet var  blevet  gult  og  indfaldent,  den  store 
Næse  var  bleven  endnu  større,  og  Munden  var 
noget  fortrukket  til  den  ene  Side.  I  Reglen  laa 
han  med  lukkede  Øine,  men  engang  imellem  slog 
han  dem  op  og  saa  paa  sin  Hustru,  som  næsten 
uafbrudt  sad  ved  hans  Seng  og  strikkede.  — 
Hun  tørrede  sine  Øine  engang  imellem,  men  naar 
Præsten  slog  Øinene  op,  nikkede  hun  til  ham  og 
bestræbte  sig  for  at  se  saa  fornøiet  ud  som 
muligt. 

„Hvordan  gaar  det  nu,  lille  Mand,"  spurgte 
hun,   „gjør  det  nogen  Steder  ondt?" 

„Nei,"   svarede  han,   „jeg  har  det  godt." 

„Saa  kommer  Du  Dig  nok  snart,  skal 
Du  se." 

„Det  staar  i  Ghids  Haand,  lille  Mor,"  svarede 
han,  „men  jeg  tror  snart,  jeg  kommer  til  at  ligge 
ude  under  den  store  Ask." 

„Det  maa  Du  ikke  sige,  —  hvad  skulde  der 
saa  blive  af  mig,"  sagde  Fru  Hansen  og  kæmpede 
for  ikke  at  komme  til  at  græde. 

„Jeg  har  altid  ønsket,  at  Du  maatte  gaa 
først,"  sagde  han,  „thi  jeg  vilde  nødig  gjøre 
Dig  den  Sorg  at  dø  fra  Dig.  —  Men  det  staar  i 
Guds  Haand." 

Hun  tog  hans  venstre  Haand,  som  laa  oven- 
paa  Dynen,  mellem  begge  sine,  bøiede  sig  ned 
over  den  og  kyssede  den. 

„Du  har  været  mig  en  god  Hustru, u  sagde 
han,   „tak  for  de  mange  Aar.a 

Der  gik  et  Par  Dage,  og  man  begyndte  at 
haabe,  at  den  gamle  Præst  kunde  overstaa  det. 
Ogsaa  Marie  delte  den  første  Dag  dette  Haab. 
—  Faderens  pludselige  Sygdom  havde  gjort  et 
overvældende  Indtryk  paa  hende.  Hele  hendes 
gamle  Kjærlighed  til  ham  blussede  op  paany,  og 
det  var  i  første  Øieblik,  som  glemte  hun  alle 
andre  Sorger  for  Sorgen  over  at  miste  ham.  — 
Hun  havde  nu  faaet  en  Sorg,  som  hun  kunde 
dele  med  de  andre,  og  dette  bragte  hende  atter 
nærmere  til  dem.  Hun  kunde  den  første  Dag 
tale  med  dem  og  græde  med  dem,  som  om  der 
aldrig  havde  været  nogen  Kløft  imellem  dem,  og 
Vedel  nærede  det  Haab.  at  hendes  Faders  Syg- 
dom ,  saa  sørgelig  den  ogsaa  var ,  dog  kunde 
medføre  det  Gode,  at  hendes  Tanker  derved  blev 
førte  i  en  anden  Retning  end  hidtil. 

Den  første  Nat  vaagede  hun  over  ham, 
skjøndt  hendes  Moder  sagde,  det  behøvedes  ikke, 
da  hun  laa  lige  ved  Siden  af  sin  Mand  og  vilde 
høre,  hvergang  han  gjorde  den  mindste  Bevæ- 
gelse.    Men  Marie   holdt   fast   paa,    at   hun    vilde 

vaage  over  sin  Fader,  og  Vedel  tilraadede  da 
Fru  Hansen  at  lade  hende  gjøre  det. 

Den  første  Nat  var  der  en  Fred  over  hende, 
som  der  ikke  havde  været  i  lang  Tid.  Hun  sad 
og  tænkte  paa  sin  Barndom  og  første  Ungdom, 
og  i  alle  disse  Minder  var  hendes  Fader  med. 
Især  kunde  hun  huske ,  da  hendes  to  ældre 
Søstre  var  døde,  hvordan  han  dengang  havde 
sagt,  at  hun  var  hans  bedste  Trøst,  og 
hvor  stolt  hun  havde  været  over,  at  hun,  som 
dengang  kun  var  en  lille  Pige,  kunde  være  til 
Trøst  for  ham.  Da  havde  han  tit  taget  hende 
paa  Skjødet,  og  naar  hun  saa,  der  var  Taarer  i 
hans  Øine,  havde  hun  taget  ham  om  Halsen  og 
kysset  og  klappet  ham  og  sagt,  at  det  var  kun 
smaa  Børn,  der  græd.  Saa  havde  han  smilet  til 
hende  og  sagt,  at  naar  hun  blev  hos  ham,  saa 
skulde  han  heller  ikke  græde,  og  hun  havde  da 
lovet,  at  hun  skulde  ikke  dø. 

Nu  laa  han  der  syg  og  hjælpeløs,  og  den 
Følelse,  hun  havde  havt  som  lille  Pige  overfor 
ham,  at  hun  skulde  og  kunde  trøste  og  hjælpe 
ham,  naar  han  var  bedrøvet,  den  kom  nu  igjen. 
Hun  strøg  sin  Haand  hen  over  Dynen,  hun  følte 
Trang  til  at  yttre  sin  Kjærlighed  til  ham,  men 
hun  turde  ikke  røre  ham  for  ikke   at  vække  ham. 

Et  Par  Gange  vaagnede  han. 

„Er  det  Dig,  Marie?"  hvidskede  han. 

„Ja  Far,  det  er  mig.  —  Sov  Du  kun  igjen." 

„Vaager  Du  hos  mig,  Marie?" 

„Ja,  jeg  vaager,  Far,  —  jeg  er  jo  nærmest 
til  det." 

„Giv  mig  Din  Haand,  Marie." 

Hun  gav  ham  Haanden,  og  han  beholdt  den, 
og  af  den  Maade,  hvorpaa  han  tog  den  og  tryk- 
kede den  og  kjærtegnede  den,  kunde  hun  mærke, 
hvor  han  elskede  hende. 

„Skal  jeg  synge  en  Aftensang  for  Dig,  Far, 
—  den  af  Ingemann,  Du  holder  saameget  af?" 

„Ja,  syng  den,  mit  Barn." 

Saa  nynnede  hun  sagte  for  ikke  at  vække 
Moderen : 

Bliv  hos  os,  naar  Dagen  helder, 
Du  kjære  Fader  og  Gud! 
Bliv  hos  os,  naar  Mørket  vælder 
Af  Nattens  Sluser  ud! 

Da  hun  var  færdig  med  Sangen,  var  Fade- 
ren igen  slumret  ind.  Han  holdt  stadig  hendes 
Haand  i  sin,  og  hun  turde  ikke  tage  den  til  sig 
for  ikke  at  vække  ham.  —  Saaledes  sad  hun  et 
Par  Timer  næsten  uden  at  røre    sig.     De    eneste 

Lyd,  der  afbrød  Stilheden,  var  Lænkehunden, 
der  undertiden  raslede  med  sin  Kjæde,  og  Taarn- 
uhret,  der  slog,  hvergang  der  var  gaaet  et  Kvarter. 

Der  begyndte  at  blive  koldt  i  Værelset,  og 
hun  prøvede  læmpeligt  at  vriste  sin  Haand  ud 
af  hans,  for  at  Ilden  ikke  skulde  gaa  ud.  Han 
vaagnede  ved  Bevægelsen. 

„Gaar  Du  nu,  Marie?"  spurgte  han. 

„Nei  Far,  jeg  skulde  blot  lægge  lidt  i 
Kakkelovnen.     Du  maa  ikke  komme  til  at  fryse." 

Hun  stod  op,  lagde  et  Par  Stykker  Brænde 
i  og  satte  sig  atter  hen  til  Sengen. 

„Ligger  Dit  Hoved  godt,  Far,  —  skal  jeg 
ikke  rette  lidt  ved  Puden?" 

„Tak,  Marie,  —  saa  jeg  kan  komme  til  at 
ligge  lidt  høiere." 

Hun  rettede  ved  Hovedpuden  og  strøg  ham 
det  tynde  graa  Haar  fra  Panden. 

,,Hvad  er  Klokken,  Marie?"   spurgte  han. 

„Den  har  nylig  slaaet  to  paa  Taarnuhret.  — 
Synes  Du,  Natten  er  lang?" 

„Nei,  —  naar  Du  sidder  saadan  hos  mig,  — 
og  er  saa  god,  saa  er  den  ikke  lang." 

„Jeg  skal  sidde  hos  Dig  igjen  næste  Nat, 
Far,   —  og  næste  med,   —  hele  Tiden." 

„Det  bliver  maaske  ikke  saalænge,  mit 
Barn." 

Kapellanen.  20 

Saa  faldt  han  atter  hen,  og  Maries  Tanker 
vendte  atter  tilbage  til  Fortiden. 

Han  havde  aldrig  kunnet  sige  Nei,  naar  hun 
ønskede  noget.  Kom  de  sammen  til  Kjøbstaden, 
og  Marie  i  et  Butiksvindu  saa  en  ny  Hat  eller 
sligt,  som  hun  syntes  godt  om,  saa  gik  han 
ind  og  kjøbte  den.  Naar  de  saa  kom  hjem,  fik 
de  Begge  Skænd  af  Moderen,  som  sagde,  at  hun 
kunde  ikke  lade  Marie  reise  alene  til  Byen  med 
sin  Fader,  for  han  gav  hende  saamange  urime- 
lige Ting,  som  hun  slet  ikke  behøvede.  —  Men 
saa  fandt  han  alligevel  næste  Gang  et  Paaskud 
til,  at  han  maatte  have  hende  med,  —  det  var 
saa  kjedeligt,  sagde  han,  at  kjøre  den  lange  Vei 
alene,  —  eller  han  kunde  falde  i  Søvn  og  falde 
ud  af  Vognen  og  brække  Halsen,  eller  sligt. 

Hun  levede  sig  saadan  ind  i  alle  disse  Min- 
der om  ham,  saa  da  han  efter  et  Par  Timers 
Forløb  begyndte .  at  klage  sig  lidt ,  kunde  hun 
slet  ikke  forstaa,  at  det  var  ham,  der  nu  laa  der 
i  Sengen,  ham,  der  altid  havde  været  saa  rask 
og    rørig    og    livlig. 

Tidlig  paa  Morgenstunden  vaagnede  Fru 
Hansen,    og   Marie  maatte    da   gaa  op  i  Seng. 

Hun  kunde  dog  ikke  falde  rigtig  i  Søvn. 
Bestandig  var  det,  som  om  Faderen  kaldte  paa 
hende,    og    som    hun    hørte    ham    klage   sig.      Da 

det  var  begyndt  at  blive  lyst,  stod  hun  op,  træt 
og  forvaaget.  Hun  tog  sit  Overtøi  paa  og  gik 
ud  i  Haven  for  at  trække  frisk  Luft. 

Det  var  bidende  koldt,  Himlen  var  mørk  og 
der  faldt  enkelte  Snefnug.  Det  suste  saa  vinter- 
ligt i  Træerne,  og  i  den  store  Ask  inde  paa 
Kirkegaarden  sad  et  Par  Krager  og  skreg.  Hun 
kom  til  Laagen,  der  førte  ind  til  Kirkegaarden 
og  standsede  et  Øieblik.  Da  Kragerne  saa  hende, 
fløi   de  bort  og  satte  sig  paa  Kirketaarnet. 

Hun  pleiede  altid  paa  sine  Morgenture  at 
gaa  indenfor  paa  Kirkegaarden  og  kaste  et  Blik 
paa  sine  Søstres  Grave.  Et  høit,  gammelt,  mos- 
groet  Stengærde,  bevoxet  med  Hyldebuske,  ad- 
skilte Haven  fra  Præstegaardens  Begravelsesplads. 
Mellem  Stengærdet  og  Præstegaardens  Længe 
var  Laagen,  og  lige  indenfor  Gærdet  stod  den 
mægtige  Ask,  hvis  knudrede  Rødder  dannede  en 
hel  Forhøining  omkring  den.  Den  var  saa  gam- 
mel, saa  næsten  Halvdelen  af  dens  Krone  var 
henvisnet. 

Hun  vilde  gaa  forbi,  men  da  hun  havde 
gaaet  et  Par  Skridt,  var  det  ligesom  noget  drog 
hende  derind.  Hun  vendte  da  om,  gik  langsomt 
hen  og  aabnede  Laagen  og  stod  paa  Gravpladsen. 
Begge  Søstrenes  Grave  var  overgroede  med 
Vinca,    for  Enderne    af   dem    stod    Gravminder   af 

Sandsten,  der  bar  Marmorplader  med  Indskriften 
og  Marmorkors  ovenpaa.  Begge  Stenene  var  saa 
tilgroede  med  Efeu,  saa  man  kun  saa  Indskrif- 
terne. Den  øvrige  Del  af  Pladsen  var  beplantet 
dels  med  Hoser,  som  nu  var  dækkede  mod  Vinter- 
kulden, dels  med  forskjellige  stedsegrønne  Buske. 
Omkring  Pladsen  var  en  tæt  Hæk  af  Liguster. 

Hun  mindedes,  da  hendes  sidste  Søster  blev 
begravet,  da  var  hun  en  lille  Pige  paa  otte — ni  Aar. 
Hun  stod  med  sin  Moder  i  Haanden,  da  de 
sænkede  Kisten  ned.  Saa  traadte  hendes  Fader 
frem  for  Enden  af  Graven,  og  der  kom  en  Mand 
og  gav  ham  en  lille  Spade.  Og  Faderen  og  alle 
de  andre  tog  Hatten  af,  og  saa  tog  han  med 
Spaden  lidt  Jord  og  kastede  ned  paa  Kisten. 
Han  sagde  nogle  Ord,  men  hun  kunde  ikke  høre, 
hvad  det  var,  thi  Faderen  var  saa  bevæget,  saa 
han  kunde  næppe  tale. 

Hvis  nu  hendes  Fader  døde? 

Saa  vilde  han  komme  til  at  ligge  just  der. 
hvor  hun  nu  stod.  De  havde  saa  tit  staaet  der 
sammen,  og  saa  havde  han  med  sin  Stok  stukket 
ned  i  Jorden  og  sagt:  „Der  skal  jeg  engang 
puttes  ned.u  Og  saa  havde  han  set  hen  til  den 
store  Ask  og  sagt  i  Spøg,  at  den  glædede  sig 
vist  til,  at  den  kunde  faa  ham  at  leve  af. 

Men  altid  havde  hun  syntes,  at  det  var  saa 
langt,  langt  borte.  Hvor  skulde  hendes  Fader 
kunne  dø,  han  var  jo  saa  stærk  og  sund? 

Men  nu  laa  han  derinde,  kun  nogle  faa 
Skridt  fra  hende,  lammet  i  det  halve  Legeme. 

Hun  flyttede  sig  rask  bort  fra  Stedet,  hvor 
hun  stod.  Det  var  ligesom  Jorden  begyndte  at 
synke  under  hendes  Fødder. 

Ingeborgs  Grav  var  kun  nogle  faa  Skridt 
fra  hendes  Søstres.  —  Hun  kunde  se  de  visne 
Kranse,  som  havde  ligget  der  siden  Begravelsen. 
—  Hun  undrede  sig  over,  at  der  nu  var  gaaet  et 
helt  Døgn,  uden  at  hun  havde  tænkt  paa  Inge- 
borg. —  Hun  gik  derhen,  og  da  hun  stod  der, 
mærkede  hun ,  hvordan  de  sædvanlige  Tanker 
bruste  frem  igjen  som  en  Flod,  der  gjennem- 
bryder  en  Dæmning.  Hun  oplevede  atter  hele 
Begivenheden;  hun  tænkte  sig  det  Øieblik,  da 
Ingeborg  laa  paa  Søens  Bund,  da  den  sidste 
Livsgnist  forlod  hende. 

Saa  var  det  ligesom  hendes  Tanke  slog  mod 
en  Mur,  den  der  skiller  Livet  fra  Døden.  — 
Det  var  denne  Mur,  hun  stirrede  paa.  Høi  og 
mørk  stod  den  der,  intet  menneskeligt  Øie  kunde 
se  og  intet  menneskeligt  Øre  høre,  hvad  der 
foregik  bag  den.     Kun  den  troende  Indbildnings- 

kraft  kunde  se  Rædslerne  og  høre  Skrigene,  der 
steg  op  fra  denne  Afgrund. 

Det  havde  været  en  Hvile  for  hendes  Sjæl, 
disse  Timer,  da  Sorgen  over  Faderens  Sygdom 
havde  revet  hende  bort  fra  denne  Mur.  Trods 
sin  Angst  havde  hun  følt,  hvor  fredeligt  det  var 
at  færdes  i  sin  Barndoms  Minder,  fremfor  at 
stirre  ud  i  Mørket,  der  laa  bag  Døden,  og  lytte 
til  Skrigene  fra  Helvedes  Afgrund.   — 

Men  nu  stod  hun  der  igjen,  —  og  i  samme 
Øieblik  hun  stod  der,  følte  hun,  at  om  kort  Tid 
var  det  ikke  alene  Ingeborg,  der  var  gaaet  om 
bag  den  mørke  Mur,  men  ogsaa  hendes  Fader. 
Hun  fik  Vished  for,  at  han  vilde  dø.  Og  saa 
vaagnede  Angsten  for  hans  Skæbne  efter  Døden 
i  hele  sin  Styrke.  Hun  syntes,  det  raabte  til 
hende:  Hvo,  som  ikke  tror,  skal  blive  fordømt, 
—  Og  hendes  Fader  troede  ikke.  Hun  havde  jo 
sagt  det  tusinde  Gange  til  sig  selv,  at  hvis 
hendes  Tro  var  den  sande,  saa  var  hans  det  ikke. 
Og  hun  havde  hørt  det  af  ham  mange  Gange, 
naar  hun  talte  med  ham  om  det,  og  det  havde 
lydt  igjennem  hans  Prædikener,  at  det  er  ikke 
Troen,  men  Livet  som  det  gælder  om. 

Hun  saa  hen  til  Kirken. 

Derinde  havde  han  staaet  Søndag  efter  Søndag 
i  femogtyve  Aar  og  prædiket  mod   den  sande  Tro, 

—  for  dem,  der  kunde  forstaa  Meningen  af  hans 
Tale.  —  Det  var  for  hende,  som  der  stak  et 
Djævlehoved  ud  af  hver  af  de  smaa  Kirkeruder 
og  raabte :  Han  troede  ikke !    —  han  troede  ikke ! 

—  Saa  forsvandt  de,  og  hun  hørte  ligesom  en 
spottende  Latter  runge  inde  under  Kirkens 
Hvælvinger. 

Hun  løb  i  forfærdelig  Angst  ud  af  Kirke- 
gaarden  og  ind  i  Haven.   —  Endnu    var  der  Tid, 

—  den  ellevte  Time  var  kommen,  men  der  stod 
jo  skrevet,  at  Herren  gik  ogsaa  ud  i  den  ellevte 
Time  for  at  leie  Arbeidere  til  sin  Vingaard.  — 
Kunde  han  dog  leve  en  Dag  endnu  og  Natten 
over.  Thi  det  maatte  være  i  Nat,  naar  hun  var 
alene  med  ham,  at  det  sidste  Forsøg  maatte 
gjøres.  —  Og  til  dette  maatte  hun  forberede  sig 
ved  Bøn,  brændende  Bøn  til  sin  Frelser  og  Gud, 
om  han  dog  vilde  høre  hende  og  rive  ham  som 
en  Brand  ud  af  Ilden.  — 

Der  kom  mere  Ro  over  hende  efter  denne 
Beslutning.  —  Gud  kunde  ikke  nægte  hende 
denne  Bøn,  —  hun  vidste  jo,  at  var  noget  en 
Bøn  i  Jesu  Navn,  saa  var  dette  det,  at  en  Dat- 
ter bad  om  Frelse  for  sin  Faders  Sjæl.  —  Hvis 
han  levede  Natten  over,  saa  vilde  hun  deri  se  et 
Aandens  Pant  paa,  at  Gud  vilde  høre  hendes 
Bøn. 

Hun  gik  ned  ad  den  lange  Nøddegang  op 
mod  Høien.  Det  var  nu  bleven  helt  Dag.  Vin- 
den tog  til,  de  nøgne  Grene  baskede  mod  hinan- 
den, og  Sneen  faldt  tættere. 

Da  hun  kom  ned  til  Høien,  kom  Kapellanen 
hende  i  Møde  fra  en  anden  af  Havens  Gange.  — 
Han  gik  sin  sædvanlige  Morgentur. 

Han  stod  stille  og  hilste  paa  hende. 

„Jeg  har  ikke  set  Dem,  Frøken  Hansenr 
siden  det  sørgelige  Tilfælde  med  Deres  Far," 
sagde  han  deltagende.  „Jeg  vilde  kun  sige  Dem, 
at  jeg  har  ingen  Del  i  Fremkomsten  af  denne  — 
Adresse." 

„Det  har  jeg  heller  ikke  troet,  Pastor  Dahl- 
berg," svarede  hun  roligt,  —  „men  nu  er  det 
sket,   —  og  endnu  er  der  Haab." 

„Det  glæder  mig,  —  er  det  bedre  med 
Deres  Far?" 

„Nei,  —  han  dør,"  svarede  hun  med  Sikker- 
hed, —  „men  endnu  er  der  Haab  om  hans  Sjæls 
Frelse." 

„Saalænge  der  er  Liv,  er  der  Haab,"  svarede 
han.      „Guds  Langmodighed  er  stor." 

„Jeg  vil  bede  Gud  derom,  —  anvende  denne 
Dag  til  Bøn,  —  og  saa  i  Nat  vil  jeg  forsøge,  — 
for  sidste  Gang." 

„Jeg  skal  bede  med  Dem/'  sagde  han 
alvorligt. 

„Tak,  Pastor  Dahlberg!  —  det  ventede  jeg, 
De  vilde.  —  „Det  er  jo  saa,  Pastor  Dahlberg,  — 
at  hvad  To  eller  Tre  bede  om  i  Jesu  Navn,  det 
sker,   —  ikke  sandt?" 

Jo— o,  —  derom  er  der  ingen  Tvivl,  —  saa- 
dan  lyder  Guds  Ord." 

„Saa  er  der  ingen  Tvivl,"  sagde  hun  af- 
gjort, —  „thi  Bønnen  om  en  Sjæls  Frelse  fra 
evig  Fordømmelse  maa  være  en  Bøn  i  Jesu 
Navn.  —  Ikke  sandt?" 

„Jo — o  —  o,"  svarede  Kapellanen  tøvende, 
„Gud  vil  ingen  Synders  Død,  —  saadan  lyder 
Guds  Ord." 

„Saa  er  der  ingen  Tvivl, u  sagde  Marie  atter 
bestemt,  „thi  han  kan  ikke  ville  min  gode,  kjær- 
lige Faders  evige  Død." 

Kapellanen  taug. 

De  vilde  til  at  gaa  hver  til  sin  Side.  —  Da 
standsede  Marie  pludseligt  og  sagde: 

„Hvis  min  Far  i  Nat  skulde  ønske  Nadve- 
rens Sakramente,  Pastor  Dahlberg,  —  maa  jeg 
saa  lade  kalde  ad  Dem." 

„Naturligvis,  Frøken  Hansen.  —  Men  hvis 
De  anser  dette  for   rimeligt,    saa    vil    jeg   hellere 

blive  oppe.  —  Jeg  skal  vaage  og  bede  med 
Dem." 

„Tak,  Pastor  Dahlberg.  —  Jeg  er  nu  tryg 
midt  i  min  Sorg.u 

Saa  skiltes  de,  og  Marie  gik  ind. 

De  andre  var  nu  komne  op,  Vedel  var  der, 
og  han  syntes  ret  godt  om  den  gamle  Præst. 
Han  maatte  kun  have  fuldstændig  Ro,  saa  haabede 
han  det  Bedste.  —  Der  var  derfor  almindelig 
Tilfredshed,  og  Holger  tog  sin  Moder  og  svingede 
hende  rundt  paa  Gulvet. 

Marie  var  overbevist  om,  at  hendes  Fader 
skulde  dø,  men  hun  talte  ikke  om  det  til  de 
andre.  Og  da  hun  tillige  havde  Visheden  om  hans 
Frelse,  var  det  let  for  hende  at  være  forholdsvis 
rolig. 

Hun  drak  The  med  de  andre,  men  saa  gik 
hun  op  paa  sit  Værelse.  Hun  blev  maaske  der- 
oppe hele  Dagen,  sagde  hun.  thi  hun  vilde  sove,  — 
hun  skulde  jo  vaage  igjen  i  Nat.  —  Vedel  sagde, 
han  troede  ikke  det  behøvedes,  men  derom  vilde 
Marie  intet  høre.  —  Saa  blev  det,  som  hun  ønskede, 
og  man  fandt  det  ganske  naturligt,  at  hun  vilde 
være  i  Po  om  Dagen. 

Hun  kom  dog  ned  nogle  Gange  i  Løbet  af 
Dagen  og  saa  ogsaa  op  til  sin  Fader,  som  hele 
Dagen    befandt    sig    ret    vel.       Hun    glædede    sig 

over,  at  Gud  saaledes  øiensynlig  havde  begyndt 
at  opfylde  hendes  Bøn. 

Da  Aftenen  kom,  brød  det  Uveir,  som  hele 
Dagen  havde  truet,  løs.  Kulden  tiltog,  og  det  blev 
en  forrygende  Snestorm  fra  Nordøst.  —  Vedel  mente, 
at  det  under  disse  Forhold  var  bedst,  han  blev  i 
Præstegaarden  om  Natten;  thi  skjøndt  han  ikke  fandt 
den  gamle  Præsts  Tilstand  foruroligende,  vidste  man 
dog  ikke,  hvad  der  kunde  ske,  og  i  et  saadant  Veir 
vilde  det  være  besværligt  baade  at  faa  Bud  efter 
ham  og  at  komme  op  i  Præstegaarden.  Der  blev 
derfor  gjort  i  Stand  til  ham  i  et  af  Gæsteværelserne, 
og  Marie  lovede  at  kalde  paa  ham,  hvis  der  ind- 
traf noget,  der  foruroligede  hende. 

Klokken  ti  gik  alle  i  Seng  med  Undtagelse 
af  Marie,  som  satte  sig  paa  sin  Plads  ved  Paderens 
Seng.  Den  gamle  Præst  sov,  og  Fru  Hansen 
faldt  ogsaa  snart  i  en  tryg  Søvn  efter  at  have 
formanet  Marie  til  ikke  at  lægge  formeget  i 
Kakkelovnen  ad  Gangen,  da  der  i  den  stærke 
Storm  let  kunde  gaa  Ild  i  Røret. 

Saa  sad  hun  alene. 

Stormen  brusede  ude  i  de  gamle  Lindetræer, 
der  stod  udenfor  Dagligstuevinduerne ,  og  det 
knagede  i  den  gamle  Præstegaards  Bjælker  og 
Sparrer.  Pludselig  fik  hun  en  Frygt  for,  at  Skor- 
stenen  kunde    falde  ned.  —  Hendes  Fader  havde 

tit  fortalt,  hvordan  en  Skorsten  var  falden  ned 
i  deres  Sovekammer  det  første  Aar,  de  havde 
været  gifte,  just  som  de  om  Morgenen  var  staaet 
op  og  stod  og  klædte  sig  paa.  Den  faldt  ned  i 
Sengene,  havde  de  ligget  der,  var  de  bleven  knust. 

Men  saa  kom  hun  til  at  tænke  paa,  at  den 
Skorsten,  der  var  over  Sovekammeret,  var  muret 
med  Heldning  bort  fra  dette  og  kunde  altsaa 
ikke  gjøre  dem  Skade,  selv  om  den  faldt. 

Saa  vendte  hendes  Tanker  sig  til  den  store 
Gjerning,  hun  nu  skulde  udføre,  og  som  hun  Dagen 
igjennem  havde  bedet  om  Guds  Bistand  til.  — 
Hun  havde  før  været  saa  sikker  paa,  at  det  vilde 
lykkes,  —  nu  begyndte  hun  at  tvivle.  Hvis  det 
nu  alligevel  ikke  lykkedes?  —  Angsten  greb 
hende,  hun  foldede  sine  Hænder,  faldt  paa  Knæ 
foran  sin  Faders  Seng  og  bad  brændende  Bønner 
til  Gud. 

Men    hvis   Faderen    nu    slet  ikke   vaagnede? 

Hun  bad  Gud  om  at  vise  hende,  hvad  hun 
i  dette  Tilfælde  skulde  gjøre,  om  hun  skulde 
vække  ham  eller  lade  ham  sove.  —  Hun  syntes, 
at  hun  fik  det  Svar,  at  hvis  han  ikke  vaagnede, 
var  Timen  endnu  ikke  kommen,  saa  maatte  det 
opsættes  til  næste  Nat.  Dette  beroligede  hende 
noget,  hun  sad  uafbrudt  og  stirrede  paa  sin  Fader 
og  ønskede  han  maatte  blive  ved  at  sove.  —  Det 

var  bedre,  om  det  blev  næste  Nat,  saa  blev  det 
maaske  stille  i  Veiret,  og  det  var  saa  uhyggeligt 
med  den  Storm. 

Henad  Midnat  blev  Stormen  endnu  stærkere. 
Hun  kunde  høre,  hvor  Sneen  fygede  ned  ad  Taget 
og  slog  ind  mod  Ruderne.  Lænkehunden  begyndte 
sin  sædvanlige  Tuden,  —  den  var  altid  værst, 
naar  det  var  Uveir. 

Faderen  begyndte  at  klage  sig  lidt  i  Søvne, 
han  rørte  sig,  forsøgte  at  vende  sig  om  paa  den 
anden  Side,  men  kunde  ikke.  Maries  Hjerte 
bankede,  hun  iagttog  med  den  største  Spænding 
enhver  af  hans  Bevægelser,  men  han  sov  endnu. 
Hans  Uro  tog  imidlertid  til,  og  han  bevægede 
den  Haand,  han  kunde  røre,  hen  imod  hende. 

„Er  det  Dig,  Marie?44  hviskede  han  lidt  efter 
med  svag  Stemme. 

„Ja,  Far,   —   har  Du  det  ikke  godt?44 

„Ikke  saa  godt  som  før.  —  Her  er  saa 
varmt,  —  og  jeg  er  saa  hed  i  mit  Hoved.  — 
Kunde  Du  ikke  lukke  et  Vindu  lidt  op,  Marie?  — 
Luften  er  saa  tung  herinde.44 

„Det  kan  ikke  gaa  an,  kjære  Far,  —  i  det 
frygtelige  Vejr.44 

„Nu  letter  det  ogsaa  lidt.  —  Jeg  laa  maaske 
forkert  med  Hovedet.  Tak,  Marie,  fordi  Du  er 
hos  mig.t4 

„Og  Gud  er  hos  os,  Far,  —  ikke  sandt?" 

„Jo,  mit  Barn,  —  altid.  —  Han  elsker 
os  alle." 

„Alle  dem  som  leve  og  dø  i  den  sande  Tro, 
Far,  —  ikke  sandt?" 

„Alle  Mennesker,  mit  Barn." 

„Skal  vi  bekjende  Troen  sammen,  Far,  — 
den  ene  saliggj ørende  Tro?" 

„Nei,  mit  Barn,  —  det  spørger  Gud  ikke  om." 

„Men  hvis  Du  vilde  nyde  Sakramentet,  Far,  — 
imorgen,  eller  en  anden  Dag,  —  saa  maatte  Du 
jo  nyde  det  i  den  sande  Tro." 

„Det  behøves  ikke  med  Sakramentet,  mit 
Barn,  —  det  spørger  Gud  ikke  om.  —  Her  er 
jo  heller  ingen,  der  kunde  give  mig  det." 

„Kapellanen,  Far." 

„Nei,"  udbrød  den  gamle  Præst  med  Heftighed, 
men  dog  hviskende  —  „Lad  os  hu  ikke  tale 
mere  om  det,  mit  kjære  Barn,"  —  tilføiede  han 
lidt  efter  med  sagte  Stemme. 

„O,  Far,  Far!  -  Hvis  det  nu  var  den  ellevte 
Time,"  hviskede  Marie  og  kastede  sig  paa  Knæ 
ved  hans  Seng.  —  „Husk  dog  paa,  hvor  frygteligt 
det  vilde  være,  hvis  Du  gik  ud  af  Verden  og 
skulde  stedes  for  Guds  Aasyn  uden  den  ene 
saliggørende  Tro.a 

Den  gamle  Præst  svarede  intet,  men  han  saa 
paa  hende.  Hans  Øine  var  matte,  men  hun 
syntes,  der  var  et  bedende  Udtryk  i  dem. 

Marie  blev  mer  og  mer  lidenskabelig.  Hun  vilde 
kjæmpe  med  Mørkets  Fyrste  om  sin  Faders  Sjæl. 

Hun  faldt  atter  paa  Knæ,  lagde  sit  Hoved 
mod  Sengekanten  og  begyndte  at  bede,  hvidskende, 
for  ikke  at  vække  sin  Moder,  men  dog  saa  høit, 
at  Faderen  kunde  høre  det. 

Hun  bad,  at  Gud  vilde  tænde  Lyset  i  hendes 
Faders  Sjæl,  —  ham  som  hun  elskede  høiere  end 
nogen  anden  i  Verden.  —  Hun  foreholdt  Gud 
alle  hans  Løfter  og  Forjættelser  om,  hvad  Bønnen 
kunde  udrette.  Nu  var  Timen  kommen,  da  Gud 
skulde  vise,  hvad  han  formaaede,  nu  gjaldt  det  at 
rive  en  Menneskesjæl  bort  fra  den  Afgrund,  der 
truede  med  at  opsluge  den.  Hun  skildrede  Hel- 
vedes Pinsler  og  bad  Gud  udfri  hendes  Fader 
fra  disse  Rædsler.  „Hør  mig  nu,  Gud,"  saaledes 
sluttede  hun,  „for  Din  enbaarne  Søns,  Jesu  Kristi 
Skyld,  ham  der  har  baaret  vore  Synder  og  er 
død  paa  Korset  for  vore  Overtrædelser.  Lad  min 
Fader  komme  til  den  sande  Tro,  at  han  ved  Jesu 
Kristi  Blod  kan  blive  renset  for  alle  sine  Synder, 
og  hvis  du  kalder  ham  herfra,  at  han  da  kan 
gaa  ind  til  Din  Fred  og  Glæde.  —  Amen.  I 
Jesu  Navn.u 

Marie  havde  glemt  alt  andet  under  sin  inderlige 
Bøn.  —  Nu  løftede  hun  Hovedet  op  og  saa  paa 
sin  Fader.  —  Han  laa  stille,  men  hans  Aandedrag 
var  saa  underligt,  tungt,  stønnende,  Øinene  stod 
aabne,  men  de  stirrede  ud  i  Luften,  og  det  Hvide 
kom  stærkt  tilsyne. 

En  dødelig  Angst  greb  hende. 

„Mor,a  raabte  hun. 

Fru  Hansen  reiste  sig  op  med  et  Ryk. 

„Hvad  er  der?u  sagde  hun  og  saa  sig  for- 
virret om. 

„Far,  Far,  —  se  paa  Far,"  udstødte  Marie 
med  hæs  Røst. 

Fru  Hansen  bøiede  sig  over  sin  Mand. 

„Gud  i  Himlen,"  raabte  hun  og  sprang  ud 
af  Sengen.     „Kald  paa  Vedel." 

Marie  stormede  ud  af  Sovekammeret.  Lys 
tog  hun  ikke  med,  men  instinktmæssig  kom  hun 
gjennem  alle  de  mørke  Værelser  uden  at  støde 
paa  Møbler  eller  andet.  Hun  kom  til  Vedels  Dør, 
slog  nogle  stærke  Slag  paa  den  og  raabte: 

„Vedel!  kom  op!   strax.u 

Fem  Minutter  efter  var  han  ved  den  gamle 
Præsts  Seng.  — 

Han  saa  strax,  det  var  Døden. 

„Kald  ad  Holger  og  Anna,"   sagde  han. 

Marie  gjorde  det. 

Snart  var  de  alle  samlede  oin  Dødsleiet. 

Den  gamle  Præst,  a åndede  endnu,  tungt  og 
stønnende.  —  Holger  bøiede  sig  ned  over  ham, 
lagde  sin  Mund  tæt  til  hans  Øre  og  sagde: 

„Kj ender  Du  mig,  Far?" 

Intet  Svar,  ingen  Bevægelse. 

Saa  stod  de  tause  omkring  Sengen  og  ventede 
paa  Døden. 

Aandedrættet  blev  bestandig  tungere,  —  under- 
tiden var  det,  som  han  snappede  efter  Veiret.  — 
Det  blev  langsommere,  —  paa  engang  hørte  det  op. 

„Nu,u  —  sagde  Holger,  som  om  det  var  en 
Befrielse. 

„Endnu  ikke,"   —   hviskede  Vedel. 

Et  Øieblik  efter  kom  Aandedrættet  igjen, 
ligesom  hentet  dybt  nede  fra,  og  saa  hørte  det 
atter  op.  —  Og  saaledes  flere  Gange. 

Hver  Gang  det  ophørte,  stod  de  alle  med 
tilbageholdt  Aandedræt.  Ingen  af  dem  gjorde 
mindste  Bevægelse. 

Mellemrummene  blev  bestandig  længere.  — 
Tilsidst  kom  der  ligesom  et  langt,  dybt  Suk. 

„Saa,u  —  sagde  Vedel. 

Den  gamle  Præst  var  død. 

Otte  Dage  efter  ringedes  der  med  begge 
Klokker    fra     Dalby     Kirke    til    Begravelse.     — 

Kapellanen.  ^1 

Deres  dybe  Klang  lød  i  den  stille  Vinterluft  langt 
ud  over  Sognet.  —  Alle  Marker  var  hvide  af 
Sne,  —  man  saa  ikke  en  grøn  Plet,  og  man 
hørte  ikke  en  Fugl  kvidre.  Skyerne  hang  tunge 
og  graa  over  Landet,  —  det  var,  som  den  forrige 
Sommer  var  glemt,  og  som  der  intet  Haab  var 
om  den  næste. 

Men  Manden,  der  stod  oppe  i  Lydhullet  paa 
Kirketaarnet  og  saa  ud  over  Landet,  han  øinede 
henad  Klokken  et  en  Mængde  smaa  sorte  Prikker, 
der  bevægede  sig  henover  Sneen,  og  alle  stilede 
mod  Dalby  Kirke. 

Det  var  de  Hellige,  der  kom  for  at  høre 
Ligtalen  over  den  gamle  Præst. 

De  kunde  dog  ønske  at  vide,  om  Provsten 
fra  Saaby  turde  sige,  at  den  gamle  Præst  var 
bleven  salig. 

„Det   bliver  sgu  en  stor  Begravelse,"    raabte 
Manden  i  Lydhullet  ind  til  dem,  der  ringede. 
„Hva'!"  lød  det  inde  fra  Taarnet. 
„Det  bliver  sgu  en  Helvedes  stor  Begravelse." 
brølede  Manden  for  at  overdøve  Klokkerne. 

„Ja,  nu  kan  de  sgu  komme,  —  nu  han  er 
død,u  raabte  en  Røst  inde  fra  Taarnet.  „De 
skulde  heller  have  kommet  i  Kirke,  da  han  var 
levende,  —  saa  var  de  vel  ikke  blevet  slet  saa 
rebelske  med  Religionen." 

„Ja,    —    det    var    ligegodt    en    god    Mand," 

brølede  Manden  ned  i  Taarnet.  —  „Griv  mig  en 
Bajer  herop, u  raabte  han  og  bøiede  sig  ned  mod 
de  andre.  —  n^e^  v^  sgu  st^aa  heroppe  og  drikke 
lians  Skaal,  naar  de  Hellige  kommer.  Det  vil 
ligegodt  ærke  dem.u 

Marie  var  ikke  med  til  Begravelsen.  Siden 
Faderens  Død  havde  hendes  Sindstilstand  været 
saadan,  at  den  i  høi  Grad  havde  foruroliget  hendes 
Nærmeste.  Hun  gik  stille  omkring  og  syntes 
intet  Sted  at  kunne  finde  Hvile.  —  Talte  hun, 
saa  var  det  kun  om  Faderens  Død.  Hun  beskyldte 
sig  selv  for  at  have  dræbt  ham,  men  hun  fortalte 
intet  om,  hvad  der  var  foregaaet  i  Dødsnatten.  — 
Hun  vilde  ikke  gaa  ud,  —  allermindst  ind  paa 
Kirkegaarden.  Hun  sagde,  at  der  var  nogen,  der 
raabte  ud  af  Kirkevinduerne,  og  at  det  lo  inde 
under  Hvælvingerne. 

Nogle  Dage  efter  Begravelsen  fulgte  Vedel 
og   hendes    Moder   hende   til   en    Sindssygeanstalt. 

Hele  Menigheden  søgte  om  at  faa  Kapellanen 
til  Pastor  Hansens  Efterfølger. 

Tre  Maaneder  efter  stod  hans  Udnævnelse  i 
Bladene. 

